
PREFACE 


TO 

THE SECOND VOLUME. 


In the preceding volume are comprised those works of 
Lanfrancwhich are of an Epistolary or Historical character, 
together with an Appendix consisting of various documents 
closely connected with his history. 

We now introduce to the reader’s notice the few treati- 
ses on Theological, Metaphysical and Moral subjects which 
are known or generally believed to have proceeded from his 
pen, and the labors of foreign scholars have enabled us to 
give a more complete collection of these than has hitherto 
appeared. 

The first entitled Commentaria in omnes B. Pauli epis¬ 
tolas , is more properly speaking a collection of notes than 
a regular commentary. It has been suggested by the writ- 
ers of the Histoire litteraire de France ; that this work is 
not a genuine production of Lanfranc, because it does not 
contain twopassages which Sigebert quotes from Lanfranc's 
Commentary on the Hebrews . But it appears from an in- 
spection of the manuscripts that there are some of much 
greater length than others, and ali abound with such verbal 
differences as to render the fact above-named of very little 
importance in determining the question of the authorship 

of the work. May it not be reasonable to suppose that the 
whole work is no more than a collection of notes taken from 
Lanfranc’s lectures? for as having been an eminent instruc¬ 
tor ofyouth, he would no doubt have frequent occasions to in- 
terpret the books of the New Testament. Two prefaces to 
this work are found in D’Achery’s edition, supposed to 
have been written by Jerome. 

This commentary is followed by the work, De corpore 
et sanguine Domini nostri , which Lanfranc composed to 
refute the heresy of Berengarius, of which a fuller account 
may be seen in the first volume of this edition. It is found 
in the folio volume of D’Achery, and elsewhere among the 
works of Lanfranc: it was also printed with the Patres or- 
thodoxographi in 1555 and with Alger, Guimund etc. by 
Ultimerius, 8° Lovan. 1561. 

The treatise against Berengarius is followed by another 
work, « frequently found in manuscripts without any name 
of author, and sometimes attributed to Anselm, which we 
think was written by Lanfranc, probably before his eleva- 
tion to the see of Canterbury. It is composed in the form of 
a dialogue between a master and his disciples, and is enti- 
tled Elucidarium, because, as its author informs us, itsob- 
ject was to elucidate some obscure questions, chiefly in 
theology, on which his disciples had asked for his judgment. 
In a manuscript of this work preserved in the British Mu¬ 
seum [Reg. v E vi.], written probably early in the twelfth 
century, it is distinctly attributed to Lanfranc in the folio w- 
ing contemporary Rubric : “ Incipit Liber beati Lanfranci 
Cantuariensis archiepiscopi in sagacitate omnium sacri elo¬ 
quii expositorum. •> The writers of the Histoire litteraire de 
France have made thestrange statement, that the Elucida - 

rium is nothing but the Commentary on the Epistlcs of 
St. Paul under another name. * [Wrighfs Biographia Bri¬ 
tannica, vol. II.] 

To this may be added that in the library of Trinity Col- 
lege Dublin are three manuscripts of this book, entered 
under the name of Lanfranc : though it is fair to state that 
by far the greater number of manuscripts ascribe the work 
to Anselm, or atleast not to Lanfranc. 

It is here given as his work, because its style and matter * 
shew it decidedly not to belong to the sedate Anselm, and 
because even if not written by Lanfranc it certainly is the 
work of some one who was his contemporaiy, and there is 
no other writer of that age to whom it can with so much 
propriety be attributed. Though it abounds with many ins- 
tances of most absurd and puerile explanations, itneverthe- 
less contains many passages which will not only amuse the 
reader, but give him a fair sample of the Christian metaphy- 
sicsof that early period. The work is found in all the editions 
of Anselm. 

The Sermo sive Sententice which follow is not found in 
D’Achery’s folio edition of the works of Lanfranc ; but was 
published by him at a later period in his Spicilegium from a 
manuscript preserved in the Library of Brasenose College, 
Oxford. 

The brief Annotatiunculae ad collationes Patrum and 
the Libellus de celanda confessione are given from the 
folio edition of D’Achery. 

The V'irice Lectiones at the end of the volume will inform 
the reader what manuscripts andprevious editions have been 
consulted in preparmg the text of the works here enu- 
merated; 

DIVI LANFRANCI 


OPERA QILE EXTANT. 


COMMENT. IN B. PAULI EPISTOLAS. 

I. IN EPIST. AD ROMANOS. 

Epistola haec ponitur prima propter honorem civitatis 
in qua primatum totius Ecclesiae voluit esse Deus. 


cap. i. 

Vocatus. ] Vel ab hominibus vocatus, vel potius ad hoc 
vocatus ut sit Apostolus : et in hoc sensu fere ubique uti¬ 
tur. — Segregatus. ] Subaudi a caeteris Apostolis, sicut in 
actis Apostolorum dicit Spiritus sanctus : Segregate mihi 
Paulum, etc. — In Euangelium Dei.] Id est ad praedi¬ 
candum Deus miserat. Et propheta Jeremias dicit: Ecce 
dies veniunt, dicit Dominus , et consummabo super do¬ 
mum Israel, et super domum Juda Novum Testamentum. 
Joel quoque : Exultate filice Sion, et Vastamini in Do - 

mino Deo vestro : quia dedit vobis doctorem justitice; et 
multa alia. — Praedestinatus. ] Caeteri homines praedesti¬ 
nati sunt ut Filii Dei essent per gratiam. Hic autem Chris¬ 
tus ut Filius Dei esset, in virtute divinitatis Dei qua as¬ 
sumptus est: quae virtus , Filius Dei est, id est Verbum 
Patris. — Secundum Spiritum sanctificationis . ] Secun¬ 
dum quod placuit Spiritui omnia sanctificanti. — Ex re¬ 
surrectione . ] Per hoc evidentissime probatum est, Chris¬ 
tum Jesum verum Deum, et vere Dei Filium esse : quia 
multa corpora surrexerunt in ejus resurrectione. Nisi enim 
verus Deus esset, tam magnum et inauditum miraculum 
facere non posset. — Vocatis . ] Id est, ad hoc vocati, ut 
sitis Sancti. Et sic in caeteris hujusmodi accipiendum est. 

— Gratia .] Remissio peccatorum. — Et pax. ] Qua re¬ 
conciliamur Creatori. Vel observantia bonorum operum, per 
quam pax est inter Deum et hominem. — Etprohib. sum. ] 
Quasi aliquis diceret; si Deum' rogas ut venias; si inces¬ 
santer venire desideras; cur non venis 1 Prohibitus sum , 
inquit ,, usque adhuc. — Virtus enim. ] Causa cur non eru¬ 
bescit Evangelium: videlicet, quia virtus Dei est omni 
credenti Evangelio; per quam et peccata remittuntur; et 
cum res exigit, miracula fiunt. — Judaeo. ] Per Judaeum 
et Graecum omnes gentes intelligere, a parte totum voluit. 

— Justitia. ] Alia causa cur non erubescat; quia in eo re¬ 
velatur qualiter Deus justos faciat credentes ex fide Vete¬ 
ris Testamenti, qua unus Deus credebatur, proficiente in 
fidem Novi Testamenti, qua Pater, et Filius, et Spiritus 
sanctus, unus et Trinus Deus creditur; ut ex fide annun¬ 
tiantis proficiente in fidem credentis : vel ex fide verborum, 
in fidem rerum. — Justus autem. ] Hoc in Abacuc 2. cap. 
reperitur: Justus autem in fide sua vivit. Hoc testimo¬ 
nium et alia plurima, quae in contextu Epistolarum suarum 
Apostolus ponit, a translatione veritatis Hebraicae, qua 
nunc utimur, ideo discordare videntur : quia aliquando 
auctoritates sunt a translatione septuaginta Interpretum. 

Aliquando non curans verba, tantummodo exequitur sen¬ 
tentias. — Revelatur. ] Justitia revelatur in credente; nam 
ira in non credente. Et est alia causa; praedicatores enim 
Evangelii revelant iram Dei venturam super omnes impios, 
id est, infideles; et super injustos, id est credentes et non 
facientes quae credunt. — Quod notum est Dei. ] Id est, 
de Deo nosci potest. — Invisibilia enim . ] Exponit modum 
quo manifestaverit eis , videlicet dans eis acutissimum in¬ 
genium. — Sempiterna quoque. ] Hic quae sint invisibilia 
ostendit: et est quoque completiva conjunctio. — Sed eva¬ 
nuerunt. ] Id est cogitaverunt se cogitationem veram a se 
habere : unde factum est, ut cogitationem Dei perderent. 
— Dicentes enim. ] Ostendit quomodo superius intellexe¬ 
rit, Evanuerunt in cogitationibus suis . — Corruptibilis.] 
Moris fuit Romanorum ab antiquis temporibus, adorare 
simulacra hominum; ut Romuli, Jovis et aliorum fere in¬ 
numerabilium ; et maxime ab adventu Mn&e in Italiam. 
Volucrum autem et serpentium , et quadrupedum, ex. 
quo Alexandria ab Augusto victa Romae est subjugata. — 
Qui commutaverunt . ] Id est, prius de Deo senserunt; 
falsa ex eo postea credere ceperunt. — Veritatem Dei. ] 
Id est, quam de Deo habebant; falso imputantes idolis, 
quod vere solius est Dei. — Non intellexerunt. ] Id est, 
non solum de Deo falsa senserunt; sed etiam cognitionem 
bonarum ae malarum rerum amiserunt . 


CAP. II. 


Propter quod inexcusabilis es , o homo , qui judicas. ] 
Invectio in Rectores. Dicit enim : Cum omnes facientes et 
consentientes sint perituri; etiam et hi qui alios judicant, 
si eodem peccato tenentur impliciti. — Scimus autem. ] 
Auctoritate sua confirmat peccatores supradictorum scele¬ 
rum , generaliter esse damnandos. — Secundum verita¬ 
ti. 

tem .] Id est, secundum justitiam , sine acceptione perso¬ 
narum. — Existimas autem hoc o homo omnis qui ju¬ 
dicas .] Putare posset aliquis imperitus , quod tanto li¬ 
berius peccare liceret, quanto diligentius alios a peccato 
compesceret. — Et incorruptionem quaerunt]. Id est, si 
in intentione quaerunt vitam aeternam. Multi enim bona ope¬ 
rantur propter favorem hominum. — Ex contentione . ] 
Et coetu contentioso, qui Christianam Religionem esse 
inutilem contendunt. — Judaei.] Vel Judaeos infideles, in- 
telligit; qui maxime punientur si praecepta Dei non obser¬ 
vant ; vel Graecas gentes, id est, infideles; a parte totum. 

— Judaeo. ] Judaei primum operati sunt bonum; postea Grae¬ 
ci. — Non enim est personarum , etc. ] Hoc ad superiora 
respicit, ubi ait: Ira , etc. Et in omnem animam operantis 
malum . Et paulo post: Gloria, etc. omni operanti bonum . 

— Tu autem Judceus cognominaris. ] Judaeos humiliare 
conatur; qui ex accepta lege superbiebant: et Gentes quasi 
peccatrices despiciebant. — Formam scientiae . ] Si quis 
velit scientiam et veritatem habere, in te possit formam 
et exemplar aspicere. — Sacrilegium. ] Sacrilegium enim 
est culturam Dei auferre et daemonibus dare. — Nomen 
enim Dei per vos* ] Credendum est aliquos ex Judaeis Chris¬ 
tianos esse tales ; non tamen omnes, ne sit contrarius sibi- 
ipsi in superioribus; ubi ait: Fides vestra annuntiatur in 
universo mundo . Non enim fides sine operibus laudanda 
est. Et in subsequentibus, eos cum caeteris plenos dilec¬ 
tione esse. Est autem scriptum in Ezechiele: Et ingressi 
sunt ad Gentes , ad quas introierunt et polluerunt nomen 
sanctum meum , quod polluistis in Gentibus. — In cir¬ 
cumcisionem. ] Id est, tantum prodest sibi, qui Gentilis 
est , quantum si Judaeus esset. Et judicabit, id est, com¬ 
parationem sui judicabilem faciet et damnabilem. 

Primum quidem. ] Id est, quidam Judaeorum credide¬ 
runt Evangelium Christi, instructi a praedicatoribus Novi 
Testamenti, verbum legis et Prophetarum, quod facilius 
factum est in illis , quam in eis qui Veteris Testamenti 
penitus expertes erant. — Fidem Dei evacuabit?} Id 
est, efficit ut Deo non debeat credi, qui praediximus 
Judaeos esse credituros (Totum pro parte ponens). Jere- 
mias Propheta dicit: In diebus salvabitur Juda. Et alias : 
Ego ero vobis in Deum ; et ipsi erunt mihi in populum. 
Et alia plurima. — Ut justificeris. ] Probatio quod Deus 
verax est: justitia enim sermonum , est veritas. — Et 
vincas. ] Ex abundantia hoc infertur; nihil ad superius 
argumentum pertinens. Vicit Christus homo Deus, cum 
judicatus est: quia propter ipsam humilitatem , dedit 
nomine ei Deus nomen , quod est super omne nomen , 
ut in Jesu omne genu flectatur, etc. — Si autem ini¬ 
quitas. ] Hoc ideo subinfert , quia dicens : Ut jus¬ 
tificeris in sermonibus tuis , visus est causam reddidisse, 
cur omnis homo esset mendax. Et vocat iniquitatem 
mendacium, — Si enim veritas. ] Iterum hoc subin¬ 
fert ex persona male intelligentium. — Et non sicut. ] 
Ordo , et sicut blasphemamur; sicut aiunt quidam nos 
dicere, quid non faciamus mala, ut veniant bona, sicut, etc. 

— Prcecellimus eos. ] Id est, an nos Judaei excellentiores 
et digniores sumus quam Gentiles? — Causati enim.] 
Quasi diceret: Qui pares praecellentiores esse non possu¬ 
mus. Nec hoc superius in hac epistola dixit: sed credendum 
est, in sermone quem ad populum habebat eum dixisse. 

— Qucecumque lex loquitur. ] Legem hic vocat Psalmos, 
sicut in Evangelio. Nonne in lege vestra scriptum est: 
Ego dixi Dii estis. Et est sensus ; superiores Psalmi 

versus ad vos pertinent etiam, o Judaei! — Ut omrie os 
obstruatur. ] Hoc conjungitur superiori sententiae, qua ait: 
Causati enim sumus omnes sub peccato. — Ad osten¬ 
sionem. ] Ad hoc Deus filium suum mundo praedicari fecit: 
ut ostenderet quod per fidem ejus, justificantur peccatores. 

— Propter remissionemprcecedentium delictorum .] Or¬ 
do , praecedentium deliotorum in sustentatione Dei. Patien¬ 
ter enim Deus sustinuit praecedentia delicta mundi, ut 
ostenderet qui vera justificatio est in hoc tempore; id est, 
in fide Jesu Christi. Si enim omnes peccatores puniisset, 
non esset qui in hoc tempore justificari posset. — Justus 
et justificans. ] Id est, verax, complens ea quae promisit. 

— Factorum. ]Id est, an alia lex prolata est, habens 
alias observationes, per quas observationes tuae adnihi- 
lentur ? — Per legem fidei. \ Legem fidei vocat legem 
Christi; in quo asseritur salvari hominem per solam fidem: 
dum dicitur : Qui crediderit , et baptizatus fuerit , salvus 
erit. — Circumcisionem ex fide. ] Id est, ex fide, et per 
fidem. — Et prceputium. ] Hinc probatur quod Deus 
Judaeorum sit Deus Gentium. Ipse enim gentes justificat. 
Dei autem solius est justificare. — Legem destruimus. \ 
Quia carnales observationes legis destruimus : an putan¬ 
dum est, nos praedicatores Evangelii etiam moralia prae¬ 
cepta destruere? Quid ergo? ordo , quid secundum carnem, 
id est, quid carnalium observationum. Probat quod sine 
carnali observatione legis, justificari potest homo per fidem. 
Abraham enim sine carnalibus observationibus justificatus 
est, scriptura testante: Credidit Abraham Deo , etc. 


cap. iv. 

Si enim. ] Si, inquit, Abraham sine fide ex sola carnali 
observatione justificatus creditur; justificatio illa in sola 
opinione hominum est, non apud Deum. — Habet glo- 

riam. ] Quia qui fecerit legem vivet in ea: id est, non mo¬ 
rietur ut reus. Nec tamen apud Deum ex hoc habet meri¬ 
tum. — Quid enim scriptura. ] Quasi diceret: Audiamus 
quid super hoc scriptura testetur. — Ei vero qui non 
operatur. ] De eo intelligendum est hoc, qui post acceptam 
fidem, statim moritur. — Et signum accepit. ] Quasi 
diceret: Cur ergo, si justificatus erat, circumcisionem ac¬ 
cepit? Circumcisionem, inquit, accepit; non quia fieret, 
sed quia ostenderetur ea justitia, quam sola fides contu¬ 
lerat illi. — Vestigia fidei.] Ordo: Vestigia fidei patris 
nostri Abrahae, quae est in praeputio : id est, quam habuit 
in praeputio. — Non enim per legem . ] Quasi aliquis di¬ 
ceret: Cur dixisti vestigia fidei, et non dixisti vestigia 
legis? Si enim ad inconveniens ducit adversam partem, non 
autem simul esse solam legis observantiam haereditatis e&se 
causam et fidem ; aut solos Judaeos esse haeredes Gentes. 
— Lex enim iram operatur. ] Causa cur per legem non 
sit promissio haereditatis. Iram enim Dei ex praevaricatione 
non implentium potius operatur. — Ubi enim non est lex.] 
Et hoc, inquit, videre potest, quia lex iram operatur. Quod 
ubi lex non est, nec praevaricatio , quae est causa irae. — 
Omni semini. ] Id est, omni imitatori fidei; sive Judaeo, 
sive Gentili. Omnes enim possunt facile credere; non autem 
omnes legem implere. — Propter justificationem. ] Id 
est, ut credentes eum resurrexisse justificarentur. Et a 
parte tota fides designatur. 

cap. v. 

Mortuus est. ] Cum adhuc temporalia diligeremus : nisi 

nobisspem bonam daret, quae nos confunderet. — Sed 

et gloriamur. ] Id est, sperantes nos habituros gloriam, 
quam habent Filii Dei. — Propterea sicut. ] Pendet sen¬ 
tentia usque... legitur : sicut per unius delictum, etc. — 

Usque ad legem enim. ] Peccatum quidem in his etiam 
qui legem acceperant, fuit : sed non tantum, quantum 
prius : per legales enim observantias multi salvabuntur. 
— Ppccatum enim. ] Aliter hic peccatum intelligit, quam 
superius. Peccatum enim hoc in loco, significat praevarica¬ 
tionem legis, quae non imputabatur cum lex non esset. — 
In similitudinem . ] Id est, qui praevaricati sunt praecepta 
Dei, sicut Adam. — Qui estformafuturi . ] Adam forma 
Christi fuit. Quia sicut ille pater omnium secundum car¬ 
nem : sic Christus pater fidelium secundum fidem. Et sicut 
ex latere Adse, formata est Eva; sic ex latere Christi 
profluxerunt Sacramenta, per quae salvatur Ecclesia. — 
Sed non sicut delictum . ] Ordo. Quasi diceret: Quamvis 
Adam forma fuit Christi, majorem tamen vim habet donum 
Christi. Plus enim est vivificare, quam occidere. — In 
gratia unius hominis. ] In gratia, id est, propter gra¬ 
tiam. Gratiam autem hic vocat perfectionem virtutum, 
quam homo ille a verbo Patris assumptus, per gratiam 
Dei habuit. — In plures. ] Plures dicit, non ad nume¬ 
rum , sed quia in vitiis plures. Adam enim per originale 
dedit mortem , Christus vero de actualibus et originalibus 
liberavit. — Et non sicut . ] Aliter. Etsi sicut peccatum, 
ita et donum : id est, utraque paria non sunt. — Gratia 
autem ex multis. ] Ordo est. Gratia autem in justificationem 
ex multis delictis. — Per unius justitiam. ] Per justitiam 
et obedientiam Christi, vita omnium credentium justificata 
est. Quia inde factus est hostia acceptabilis Deo pro pec¬ 
catis omnium. Quia justus et immaculatus sine peccato, 
et obediens fuit usque ad mortem. — Sicut enim. ] Com¬ 
probatio et expositio superioris versus. Omnis enim inobe- 
dientia si tantum mala est, delictum. Et omnis obedientia 
si tantum bona est, justitia. — Per unius obedientiam. ] 
Per obedientiam Christi: justi sunt inulti; vel quia obe¬ 
dientia hostiam commendavit. Vel quia obedientia ad mor¬ 
tem Christum perduxit. Fides autem mortis ejus, justifi- 

cavit. — Lex autem subintravit . ] Moris est divinarum 
litterarum, ubi plures causae sunt , unam tantum saepe enu¬ 
merare : sicut in hoc loco : data est enim lex, ut praedesti¬ 
nati ad vitam per legales observantias salvarentur. Prae¬ 
destinati autem ad mortem, per legis praevaricationem 
magis punirentur. Sed illius causae hic tantum mentionem 
facit, per quam Judaeos ex accepta lege superbientes hu¬ 
miliare possit. — Superabundabit gratia, ] Quasi diceret. 
O Judaei! vos putatis quod Christus gentibus plus dimise¬ 
rit : sed quibusdam vestrum plus dimisit, quos praevarica¬ 
tores legis invenit. — Ut sicut regnavit. ] Id est, praeva¬ 
luit. — Ita et gratia regnet. ] Id est praevaleat. 


cap. VI. 

Qui enim mortui sumus peccato . ] Scilicet, in baptismo. 
In Christo Jesu. Id est, in fide Christi Jesu. — In morte 
ipsius.] Id est, sicut ille mortuus est semel, et semper 
vivit; ita et nos semel peccato moriamur, et in bene factis 
semper vivamus. — Consepulti enim.] Designatio, quan¬ 
do, et cur in morte Christi baptizemur. — In novitate . ] 
Id est, a vitiis resurgamus. — Si enim complantati . ] 
Alia ratio cur in morte ipsius baptizemur : Complantati; 
id est, affixi, vel adhaerentes. — Similitudini. ] Id est, 
si semel peccato morimur : similem resurrectionem habituri 
sumus. — Simul et resurrectionis.] Subaudis, similitu¬ 
dini ejus. — Quia vetus homo.] Id est, nos in eo quod 
more veteris hominis peccamus. — Ut destruatur corpus 
peccati. ] Id est, corpus nostrum in eo quod peccat. — 
Corpus peccati. ] Omnia peccata simul appellat, corpus 
peccati. — Qui enim mortuus est. ] Ratio cur non ser¬ 
viendum sit peccato. Peccato enim justificatio perit. — 
Si autem mortui sumus. ] Id est, si revera Christus se¬ 
cundum carnem mortuus est: nos peccatis omnibus mor- 

tui sumus, credimus , etc. — Quod enim mortuus est 
peccato.] Subaudis, humani generis delendo. — Ita et 
vos. ] Pro itaque. — Non ergo regnet peccatum. ] Id 
est, concupiscentia peccati. — Arma iniquitatis. ] Id 
est, concupiscenti®. — Non enim sub lege estis. ] Evi¬ 
denter ostendit f quod concupiscenti® peccatorum, majo¬ 
rem vim habebant in Jud®is, quam in Christianis. — 
In quam traditi estis. ] Id est, in qua tradidistis vos Deo, 
in die conversationis vestrae. — Humanum dico.] Id est, 
vile quiddam vobis pr®cipio, quod vim humanitatis nostr® 
non excedit. — Cum enim servi. ] Ratio cur servire jus- 
titi® eos oporteat. Aut enim justiti®, aut peccato servire 
necesse est. Sed cum servitur peccato, abest justitia. Ac¬ 
quiritur fructus, unde erubescitur. Quod est inconveniens. 
Justiti® igitur serviendum est. — Stipendia. ] Causa cur 
liberati sint a peccato. Et cur servi facti Deo. Et est sen¬ 
sus : peccatum hoc stipendium, id est, hanc retributionem 
dat, mortem silicet. — Gratia autem Dei. ] Id est, virtus 
qu® per gratiam Dei datur, vita ®tema est, id est, vitam 
®temam dat. 


CAP. VII. 

An ignoratis fratres. ] Probare videtur, quod lex 
Jud®orum fidelibus non est observanda. Non est enim data 
nisi ad adventum Christi. Et est responsio. Quasi aliquis 
diceret: Cur dixisti in Christo Jesu, et non in observantia 
legis? — Morti ficati estis legi. ] Quasi diceret: Nihil de¬ 
betis legi. Lex enim data est usque ad adventum Christi. 
— Cum enim essemus in carne. ] Quasi aliquis diceret: 
Cur dixisti, ut fructificemus Deo: quasi non fructificare¬ 
mus , cum legem carnaliter observaremus. Ita, inquit, cum 
essemus in came, id est, in carnali observantia, etc. — 
A lege mortis. ] Id est, quae sine ulla miseratione, peccan- 

tes interfici jubebat: Vel, quae passiones peccatorum , quae 
mors animae sunt, prohibitionem augebat. — Peccatum 
non cognovi. ] Id est, tantam vim concupiscentiae antea 
non eram expertus; quantam postea: quod cognovi esse 
prohibitum. Vel nesciebam concupiscentiam esse peccatum. 
— Supra modum. ] Id est, valde. Ordo: Ut peccatum, 
scilicet, auctum per peccatum fiat supra modum. Peccans, 
id est, peccans ei, locutionis modo, quo qualitas vocatur 
quale; eo quod faciat quale. — Scimus enim . ] Probatio 
quod lex bonum est. Omne enim spirituale, id est, spiri¬ 
tum nutriens bonum est. — Quod enim operor . ] Probatio 
quod venundatus est sub peccato. In tantum enim pec¬ 
catum dominatur, ut operetur quod non vult. — Non in- 
telligo. ] Acceptum non habeo ; sicut in Psalmo: Intellige 
clamorem meum. — Quod nolo. ] De concupiscentia 
hoc intelligendum est. Quasi diceret vellem cavere concu¬ 
piscentiam, et non possum. — Scio enim.] Per ablationem 
unius contrarii, more suo probat alterum. Quia in religione 
Christiana, immediata sunt bonum et malum. Omnis enim 
homo secundum religionem Christianam, aut bonus, aut 
malus est. — Nam 'velle adjacet . ] Probatio quod bonum 
non habitet in came sua. Omne enim bonum, quod in 
homine est, aut bona voluntas, aut bona operatio. Sed 
velle, inquit, bonum non est in came mea. Ex vicinitate 
enim animae adjacet, id est, vitium sibi est. Perficere 
autem bonum, id est, operationem bonam non invenio 
in ea habitare. Non igitur bonum mihi, id est, cami meae: 
non enim quod volo: quasi diceret, bonum non invenio 
habitare , sed malum quod ago. — Invenio ergo. ] Con¬ 
cludit quod superius quaerebatur , et probatum est legem 
esse bonum, si tamen bonum velit. — Legem. ] Ordo. 
Invenio legem bonum , mihi volenti facere bonum. Quasi 
diceret: Si bona ago, lex mihi bona est. Si vero mala, 
lex mihi mors est. — Volenti mihi .] Voluntas animae 
est, quae in Deo bonum vult facere, ut malum expel- 

lat; quod sibi adjacet ex vicinitate camis. — Conde¬ 
lector . ] Hic aperte exponit , quae superius multis mo¬ 
dis obscure dixit ; et maxime superiorem versum. — 
Aliam legem. ] Aliam legem hic vocat, hortamenta concu¬ 
piscentiae ; quae quasi imperat homini peccare. — Legi 
mentis mece. ] Mens jubet a malis discedere, et bona fa¬ 
cere ; et haec est lex ejus. 


CAP. VIII. 

Lex enim spiritus. ] Causa cur non secundum carnem 
ambulant. Memoria enim legis Dei quae est spiritus vitae, 
per gratiam Jesu Christi, et per memoriam ejus , liberabit 
eos a lege peccati et mortis. Id est, ne secundum carnem 
ambulent. — Nam quod impossibile. ] Ratio cur dixerit 
in Christo Jesu. Quasi diceret: Impossibile erat legi per 
carnales observationes liberare a suasione peccati et mor¬ 
tis ; sed misit Deus filium suum in similitudinem humanae 
carnis, quae peccati concupiscentiis saepe vexatur, ut me¬ 
moria incarnationis ejus, suasiones peccati a fidelium carne 
repelleret. — De peccato damnavit. ] Peccatum hic vocat 
corpus Christi, quod fuit hostia pro peccato, sicut alias 
eum qui non noverat peccatum , peccatum pro nobis fecit. 
— Quicumque enim. ] Probatio quia facta carnis morti¬ 
ficantes vivant. Filii enim Dei sunt, quos vivere haud du¬ 
bium est. — Non enim accepistis . ] Probat eos qui Spi¬ 
ritu Dei aguntur, esse filios. Non enim , inquit, spiritus, 
quem accepistis, servos vos fecit. Omnes namque cultores 
Dei, in quocumque tempore aut servi fuerunt, ut Judaei, 
aut filii, ut Christiani. Unde in Evangelio Dominus dicit: 
Jam non dicam dos servos , sed amicos, etc. — Nam 
expectalio . ] Probat gloriam filiorum revelandam ab aucto¬ 
ritate totius Ecclesiae, quam creaturam hic vocat, sicut 
alias : Si qua nova creatura in Christo . Et Jacob: Ut si - 

mus initium aliquod creaturceejus. Quasi diceret: Ecclesia 
Christi expectat revelari sibi gloriam filiorum Dei: Id est, 
societatem habere cum angelis Dei. — Vanitati enim . ] 
Quasi quis diceret: Ecclesia quae tantam expectationem 
habet, cur vana cogitat ? Cur vana nonnunquam desiderat? 
Ad hoc respondet: Non volens hoc patitur. Sed ita placuit 
Deo quia vanitati eam subjecit, dans eis spem quia quan¬ 
doque liberabitur a servitute vanitatis et corruptionis; cum 
data sibi fuerit Ubertas gloriae quam filii Dei habent. — 
Redemptionem corporis . ] Vere expectamus redemptionem 
corporis, quia speramus quod est. Ubi dicit per patientiam 
expectamus, speramus; quia spe salvi facti sumus: et hoc 
probat, quia quod non videmus, speramus; scilicet a Deo 
promissum : sed redemptio corporis est promissa. Probat, 
quod non videmus speramus: quia quod videmus non spera¬ 
mus. Et hoc probat, quia visio nostra non est spes. Et hoc 
probat, quia spes quae videtur non est spes: quia nulla 
visio, spes est. Et hoc probat, quia quod videt quis, 
quid sperat? Quia nullus videns sperat. Vel ita: utrum 
expectemus redemptionem? Respondetur, vere: quia spe¬ 
ramus quod spe salvi facti sumus. Ita explicat: si spera¬ 
mus , expectamus quod est; si autem quod non videmus 
speramus, per patientiam expectamus (assumptio), sed 
speramus quod non videmus. Et hoc probat, quia quod 
videtur non speratur quod est; spes autem quae vide¬ 
tur, non est spes. Et hoc probat; nam nullus videns 
sperat quod est; nam quod videt quis , quid sperat ? 
— Spe enim . J Quasi aliquis diceret: Nonne qui Deo ser¬ 
viunt etiam in hac vita, a vanitate et corruptione liberan¬ 
tur ? Huic objectioni respondet Apostolus, dicens: Spem 
habemus, ut in aeterna vita liberemur; sed nondum in hac 
vita liberati sumus. — Similiter. ] Quasi diceret: Sicut 
spes roborat pusillanimitatem nostram ; ita et spiritus ad¬ 
juvat infirmitatem nostram; insinuans nobis quid facere 
debeamus. — Omnia cooperantur. ] Quasi diceret: Non 

solum orationis cooperator est Spiritus sanctus in his qui 
diligunt Deum; sed etiam bonorum quae fiunt ab eis. — 
Nam quos. ] Responsio cur dixerit propositum. Et est 
ordo. Nam quos praescivit conformes fieri imaginis filii sui; 
id est, futuros imitatores vestigiorum Jesu Christi; et prae¬ 
destinavit : Ita ut ipse primogenitus sit in multis fratribus; 
id est, principatum habens in collegio sanctorum. — 
Glorificabit. ] Hoc nondum factum est, sed fiet in futura 
vita. — Quid ergo dicemus?] Id est, quas dignas gra¬ 
tias referemus Deo, pro his tantis bonis 1 — Qui etiam 
filio.] Quasi dicat, non solum dat nobis Deus non timere 
adversarios; sed etiam dat nobis omnia, sicut illum dedit 
nobis. — An gladius. ] Subaudis, nihil horum. — Si¬ 
cut scriptum est.] Et hoc probat. — Propter eum.] Id 
est, propter ejus amorem. — Mors. ] Id est, comminatio 
mortis. — Vita. ] Id est, promissio vitae. — Angeli. ] 
Scilicet, mali. 


CAP. IX. 

Veritatem. ] Quasi quis diceret. Qui quondam Ecclesiam 
Dei persequebaris, quomodo nunc ita loqueris! Incessanter, 
inquit, doleo quod fecerim. — In Spiritu sanato. ] Id est, 
per Spiritum sanctum, quem in se habet, a quo sibi veritas 
inspiratur. — Optabam enim. ] Exponit cur doleat, vide¬ 
licet quo tempore persequebatur Ecclesiam Christi, opta¬ 
bat esse alienus a Christo: et hoc bono zelo fecisse indicat 
pro fratribus suis; quorum legem in praedicatione Evangelii 
destruere videbatur. — Non autem quod exciderit.] Su¬ 
perius dixit quia promissa aeternae haereditatis, facta sunt 
Judaeis. Sed quia Judaei magna ex parte Christo non cre¬ 
diderunt, videbatur verbum Dei non esse completum. Ad 
hoc respondet: Non autem excidit verbum Dei. Verbum 
Dei excidere, vel excedere est, non implere promissa. — 

Israelitee. ] Non omnes fuerunt Israelitae, qui fuerunt suh 
cultura Dei et observantia legis. Quidam enim transierunt 
in litus Gentilium et culturam idolorum; sicut tempore 
Jeroboam maxima pars eorum. Hoc significante Deo, quod 
in adventu Christi quidam essent credituri, et maxima pars 
eorum in infidelitate remansuri. — Omnes filii . ] Filios 
vocat liberos ex legali conjugio procreatos: sicut ad He¬ 
braeos : Ergo adulterini et non filii estis . Ii soli Patri he¬ 
redes sunt. — Non solum autem . ] Vel non solum illi 
sunt electi, alii reprobi: nam neque ex operibus patris, 
autmatris; quia ex uno concubitu sunt; et suis non, quia 
nondum aliquid fecerant, quia nati non erant. — Sed et 
Rebecca .] Ordo. Rebecca habens filios, ex uno concubitu 
Isaac. — Numquid iniquitas . ] Iniquitatis videbatur esse, 
Esau non peccantem reprobasse. Neque tamen hanc mag¬ 
nam et arduam quaestionem solvit. — Moysi enim. ] Non 
respondet quaestioni; sed superiori sententiae, qua dictum 
est; Jacob dilexi , elc. — Miserentis. ] In Jacob, inquit, 
potest videre, quia neque voluntas, neque vita salvat ho¬ 
minem; sed misericordia Dei, qua bona voluntas, et bona 
opera inspirantur. — Miserebor , etc.] Probat quia dilexit 
Jacob, quia omnes diligit secundum propositum, id est, 
gratiam; nam dicit ; Miserebor , etc. — Scriptura . ] 
Quamdam tantum utilitatem ex induratione infidelium pro¬ 
venire ostendit: neque probat tamen, quod iniquitas non 
fuerit Esau reprobasse. — Quid adhuequerttur. ] Audito 
hoc verbo, quem vult indurat; interrogare poterat carnalis 
homo, et voluptatibus vivens; adversus Deum murmurans, 
et divinae voluntati, non vitio suo deputans quod talis sit. 
Quid adhuc disputaturi Intelligo quod sequitur. Nihil valet 
contra vitia labor meus, inutilis est industria mea. Talis 
ero qualem me Deus voluerit esse. Voluntati enim ejus 
quis resistet? — Quod si Deus volens. ] Causam reddit 
cur infideles obdurentur, videlicet, ut per patientiam tri¬ 
bulationis ab illis illatae, fideles coronentur, retribuente Deo 

in futuro. — Vocabo non plebem .] Probatio quod vasa 
misericordiae ex Gentibus vocaverit Deus. Gentes enim 
non plebs Dei ante fidem erant. — Et erit in loco. ] Ju¬ 
daei per multas nationes etiam ante adventum Christi sparsi 
erant: a quibus dicebatur saepe Gentibus, quia plebs Dei 
non essent. — Si fuerit.] Probatio quia vasa misericordiae 
ex Judaeis a Deo vocata sunt, fuerit, inusitata translatione 
ita reperiatur. Si fuerit populus tuus Israel quasi arena 
maris, reliquae convertentur ex eo consummatio abbreviata 
mandavit justitiam; consummationem enim et abbrevia- 
tionem Dominus Deus exercituum faciet in medio omnis 
terrae. — Reliquice .] Id est, viles pauci, qui de numero 
infidelium impiorum regnabunt. — Verbuih enim. ] Ver¬ 
bum consummans vocat dilectionem Dei, et proximi, per 
quam salvati sunt plures fine legalibus observationibus. — 
Nobis semen.\ Semen vocat Apostolos, et primitivam 
Ecclesiam. — Offenderunt. ] Causa cur non pervenerunt 
in legem justitiae; et cur non credant hominem justificari 
ex fide. — Sicut scriptum est.] Subaudis in quo fida 
aemulatio. Zelo bono nos aemulantur, si nesciunt quid fa¬ 
ciunt, justitiam Dei quae per fidem Christi est. 


cap. x. 

Et suam qucerentes.] Quam putant esse per carnales 
observationes. — Finis enim legis.] Exponit quae sit 
justitia Dei: videlicet credere in Christum: in quem cre¬ 
dere etiam legales observationes spiritualiter intellectae 
suadebant. Et est sensus; intentio legis, ut justitiam ha¬ 
beat homo, est; id est, fides Christi. — Moyses enim. ] 
Exponit legis justitiam, per quam Judaei sine fide Christi 
justos se esse putabant. — Quce autem ex fide est. ] 
Ordo, sic dixit Moyses justitiam : quae justitia est ex fide. 
— Ne dixeris. ] Cum audieris, inquit, praedicari Christum 

post resurrectionem suam ascendisse in coelum : noli dicere 
in corde tuo mendacium est: quis enim ascendit in coelum! 
Haec enim tua infidelitas, quantum in te est, Christum de 
coelo ad terram deducit. — Aut quis descendit .] Similiter 
cum audieris praedicari descendisse eum in infernum: ne 
dicas in corde tuo mendacium est: quis enim descendet in 
abyssum! Haec enim infidelitas tua, quantum in te est. 
Christum ex mortuis revocat. — Qui invocant eum. ] 
Huic invocationi adhibenda est fides : quia si non creditur, 
non invocabitur. — Quem non audierunt. ] Et fidei ad¬ 
hibendus est auditus , et auditui praedicatio , et praedica¬ 
tioni missio. — Quomodo vero prcedicabunt . ] Hic auc¬ 
toritatem suam et aliorum Evangelium praedicantium 
commendat: ex eo quod sicut de Christo, ita et de his a 
Prophetis praedictum erat. — Sicut scriptum est, ] Hoc 
totum commendatio Evangelii est, ut ei credatur. — Au¬ 
ditus autem. ] Quasi diceret: Non ex omni auditu fit sa¬ 
lubris fides; sed ex eo tantum, in quo auditur verbum 
Christi. — Ego ad cemulationem, ] Ad aemulationem 
ducuntur Judaei, videntes gloriam et exaltationem sanctae 
Ecclesiae; quae ante fidem non gens Dei erat. — Isaias 
audet. ] Isaias, inquit, pro Judaeis non dimisit, quin bo¬ 
num Gentibus, quod futurum erat, et malum quod Judaeis 
futurum erat, praediceret. — Expandi manus meas.] 
Vel manus in cruce extensas dicit; vel potius opera quae 
inter Judaeos Dominus operatus est. 


CAP. xi. 

Electio autem. ] Non secundum merita. — Spiritum 
compunctionis. ] Malam compunctionem hic significat; qua 
6aepe fit, ut etiam bonum homini sit molestum. — Fiat 
mensa eorum in laqueum. }In laqueum, et in caetera quae 
sequuntur, facta est Judaeis Scriptura ipsorum, quem male 

intellexerunt. Scriptura autem mensam vocat, quia intelli- 
gentibus panis est animae. — Nunquid sic offenderunt. ] 
An, inquit, peccatum eorum, tantummodo operatum est 
casum animae eorum. — Ut illos cernulentur. ] Hoc saepe 
factum est, et plenius fiet in fine saeculi : quando Judaei 
Christianos persequentur in fide Christi. Potest etiam in- 
telligi ut Gentes Judaeos aemulentur, id est, ut credant, 
sicut et ipsi credebant. Yel ut Dei aemulatione circa opera 
eorum mala moveantur. — Quod si delictum illorum. ] 
Delictum Judaeorum ditavit mundum : quia nisi ipsi Domi¬ 
num crucifixissent; crux Christi, et resurrectio, et ascensio 
ejus praedicata, et credita in mundo non esset. — Dimi- 
nutio eorum . ] Diminutionem Judaeorum vocat Apostolos : 
quia illis discedentibus ab infidelitate eorum : populus ille 
in sua infidelitate persistens, ex quadam parte mansit dimi¬ 
nutus. — Quanto magis plenitudo . ] Plenitudo Judaeorum 
qui in fine mundi credituri sunt; maxime ditavit Gentes; 
quia exemplo eorum provocatae convertentur ad Christum. 
— Si quomodo ad cernulandum . ] Quasi diceret: Judaeos 
quos praedicando ad Christum convertere non possum; ho¬ 
nore saltem quo vos honoro, ad credendum Christo invitare 
conabor. — Sahosfaciam aliquos. ] Quid ad te de Judaeis, 
cum Apostolus Gentium sis? Volo honorare ministerium 
meum : quod quidem honoraretur si Judaei crederent; qui 
in lege sapientes erant. Gentes autem quasi stulti reputa¬ 
bantur et mobiles, quia tam cito credebant: quod illis non 
exprobraretur si Judaei crederent, qui stabiles et sapientes 
esse putabantur. — Si enim amissio. ] Repetitio supe¬ 
rioris sententiae. Quod enim superius vocavit diminutio¬ 
nem ; hic vocat amissionem. — Qnce assumptio. ] As¬ 
sumptio Judaeorum cum ad fidem Christi in fine mundi 
assumpti fuerint, vita erit ex mortuis. Vel quia multos 
mortuos peccatis, exemplo illorum provocatos, invenit in 
fide Christi; quia paulo post certe erit resurrectio mortuo¬ 
rum; id est, finis mundi. — Delibatio sancta. ] Ammo- 

net Gentes ne superbiant : et ne Judaeos despectui habeant, 
dicens : Quia si Apostoli sancti sunt, certum est'etiam 
quod in ipso populo multi sancti sunt; et si nondum re, 
spe tamen et praesentia divina. Est autem delibatio prava 
ex aliqua re assumptio, ut ex pomis, vel ex cibo, vel ex 
potu. — Olivce . ] Olivam vocat populum Judaeorum. Ra¬ 
dicem, fidem. Pinguedinem, bona opera. — Quod si glo¬ 
riaris. ] Audi quid tibi dicam: Non tu radicem portas; sed 
radix te. Id est, populus Judaeorum a te fidem non accepit, 
sed tu ab eo. — Mysterium hoc . ] Id est, quo Judaei ex- 
caecati sunt ex parte. — Ut non sitis vobis ipsi . ] Id est, 
ut non videamini vobismetipsis sapientes. — Veniet ex 
Sion . ] Posteriorem sententiam probat ex auctoritate pro¬ 
phetica ; et sic omnis Israel salvus fieret. —* Qui eripiat . ] 
Et haec ereptio non secundum corpus erit; sed hoc testa¬ 
mentum, id est, quod testor eripiendos illos, erit auferendo 
peccata eorum. Vel quia dixerat ne quis putaret hoc ab alio 
fieri, dicit, quod testor a me factum erit. — Secundum 
Evangelium . ] Propter Evangelium, inquit, quod praedico 
propter vos salvandos, inimici mihi sunt Judaei. Electi ta¬ 
men eorum charissimi mihi propter patres, id est, Patriar¬ 
chas et Prophetas, quorum fidem imitantur! — Secundum 
Evangelium quidem inimici , etc.\ Ne quis diceret Judaeos 
in corde odio habuisse, foris autem verbis eis placere; et ita 
adulari, dicit : Secundum Evangelium, quod est contra¬ 
rium. — Sine poenitentia . ] Ratio cur dixerit secundum 
electionem. Quibus enim Deus fidem suam inspirat ; sine 
praecedente poenitentia eorum inspirat: seu quos ad vitam 
aeternam eligit, sine mutatione sui consilii eligit. — Sicut 
enim aliquando . ] Sic iterum exponit mysterium ; cur Ju¬ 
daei ex parte caecati sunt. — O altitudo! ] Ne quis pro¬ 
fundiora in superioribus quereretur, occurrit, dicens : O al¬ 
titudo ! etc . 

CAP. XII. 

Quce sit voluntas Dei bona. ] Id est, faciens bonos , et 
benefacientes, et perfectos. — Dico enim. ] Per gratiam, 
inquit, qua me Deus Apostolum vestrum fecit, omnibus 
praecipio, non plus investigare opera Dei, quam oportet. 

— Sed sapere . ] Sapere, id est, intelligere debetis se¬ 
cundum differentias, donum Dei, quia omne donum Spi¬ 
ritus sancti differens est : quod est habentes donationes. 

— Et unicuique . ] Ordo. Sic Deus divisit unicuique men¬ 
suram donorum suorum ; quae fides credentium promeretur. 

— Sicut enifh . ] Exponit qualiter dona Dei divisa sunt 
fidelibus : videlicet, sicut diversa officia, diversis unius cor¬ 
poris partibus sunt distributa : ut humilitas in omnibus 
conservetur. — Differentes .] Yel donationes differentes, 
vel nos differentes. — Rationem fidei. ] Fides, et Pro¬ 
phetiam et caetera quae sequuntur facit habere credentes. 
Nisi enim crederent, non haberent. Et in caeteris secundum 
rationem fidei subintelligi debet. Et est sensus : Prophe¬ 
tiam habentes debemus esse singuli membra; sive habentes 
mysterium, debemus ministrando esse alter alterius mem¬ 
bra, et caetera eodem modo. — Nolite esse prudentes . ] 
Nolite, inquit, prudentiam vestram apud vosmetipsos tan¬ 
tum excedere; sed magis apud proximos. — Nulli ma¬ 
lum. ] Malum vitium videlicet ut vindicet se. — Date lo¬ 
cum irce. ] Dat locum irae, qui adversarium permittit facere 
quod vult. — Carbones ignis. ] Id est, fervorem chari- 
tatis, vel Spiritus sancti : ut tuo exemplo provocatus, et 
ipse bonum faciat. 

Subdita sit . ] Subdi debet quia non debet resistere : 
Nam si resistat, Dei ordinationi resistit : potestas enim 
Dei ordinatio est; quia omne quod a Deo est, Dei ordinatio 
est, potestas autem a Deo est; non est enim potestas nisi a 
Deo. Time : nam non sine causa gladium portat. Et hoc 
probat, quia cum causa; et hoc probat, Dei enim minister 
est. — Itaque qui resistit potestati. ] In his, scilicet, 
quae ad potestatem pertinent, id est, tributis, vectigalibus, 
et caeteris hujusmodi. — Habebis laudem .] Laus habetur 
ex potestate, qualiscunque sit. Aut enim bona est, et bonum 
laudat: aut mala, et bonum persequitur; et sic per patien¬ 
tiam illatae tribulationis, servus Dei laudatur. — Dei 
enim . ] Causa cur timeri oporteat. — Dei enim minister. ] 
Alia causa cur qui resistunt, damnationem sibi acquirunt. 
— Vindex in iram. ] Subaudis; in eum qui male agit. 
Ideo enim a Deo ordinati sunt vel propter iram et conscien¬ 
tiam. — In hoc ipsum . ] Ut boni laudentur, mali punian¬ 
tur . Potest et per parentes intelligi, Ministri enim Dei sunt : 
ut sit continuatio sensus, praestatis in hoc ipsum servientes, 
scilicet, Deo placentes. 


cap. xrv. 


In/irmum autem. ] Perfectae fidei Christianorum est, 
nullum cibum immundum putare; quia omnia munda mun¬ 
dis. Quidam tamen in hac fide infirmi, a quibusdam cibis 
censebant abstinendum. Cujusmodi hominem praecipit 
Apostolis non spernendum; sed cum charitate assumendum; 
ita ut nec in cogitationibus judicaretur reus. — Domino 

suo stat.] Id est, ad laudem sui Domini, et perfectam fidem 
habet, et in fide infirmatur: bona enim intentione hoc agit. 

— Judicat diem.] Hoc est; Quidam certis diebus: qui¬ 
dam omni die putant abstinendum. — Unusquisque.] 
Quasi diceret, qui putat omnibus utendum, cum gratiarum 
actione utatur. Et qui putat abstinendum, propter Deum 
abstineat. — Qui sapit .] Id est, intelligit in abstinentia 
observandum diem. — Omnes enim stabimus .] Ne sper¬ 
nas, sed de te sis sollicitus; unusquisque enim pro se ra¬ 
tionem reddet, quia omnes stabimus ante tribunal Christi. 

— Ne ponatis offendiculum.] Ne ponas offendiculum fra¬ 
tri ; id est, ne contristes; nam si contristas, non ambulas 
secundum charitatem. — Scio et confido . ] Sententiam 
fert inter duos superiores dicens : Nullam creaturam per 
Christum factam esse communem, id est, immundam. Com¬ 
mune enim immundum vocabant Judaei. — Illi commune. 
Quasi diceret: Revera nihil est immundum; sed qui putat 
aliquid esse immundum, in sola ejus opinione est immun¬ 
dum. — Si enim propter cibum . ] Non contristes; si enim 
contristas propter cibum, perdis cibo tuo illum: sed per¬ 
dere non debes, nam Christus pro eo mortuus est: ergo 
non contristes; quod est non ergo blasphemetur bonum nos¬ 
trum. Et ponit quod est consequens contristare, quia ex 
contristare consequitur quod blasphematur Christianitas. 

— Regnum Dei esca. ] Esca, vel potus sive sumptus non 
facit hominem habere regnum Dei; sed justitia, et caetera. 

— Per offendiculum. ] Hoc est, qui sua comestione non 
manducantem scandalizat. — Non manducare . ] Hoc est 
quod dicit, si impraesentiarum sit ille qui abstinet, et ita 
infirmus sit; ut patienter non possit cernere utentem crea¬ 
turis Dei, eum qui fidem habet omnibus utendi; melius est 
fidem habenti ab eis abstinere, quam abstinenti molestiam 
sua perceptione ingerere. — Qui non manducat. ] Non 
manduces coram fratribus, quia si non manducas, beatus 
es. Et hoc probat; nam omnis est beatus, qui non judicat 

se, id est, culpabilem facit, quod est dum non manducat ne 
offendat. — Qui autem discernit ] Qui autem discernit 
cibos, id est, qui putat alios mundos, et alios esse immun¬ 
dos, damnatus est; quia non ex fide. Fides enim nostra 
vult, ut homo id agat, quod inteliigit bene esse agendum. 
— Si manducaverit, etc. ] Probat quod qui non judicat se, 
id est, non manducat beatus est: nam omnis manducans 
damnatus : quod ita dicit: qui autem discernit si mandu¬ 
caverit, etc . Et sunt multa contraria, non judicat, et man¬ 
ducans, probat, et discernit; id est, non probat comeden¬ 
dum beatus, et damnatus. — Omne autem quod non est 
ex fide. ] Damnatus quia peccatum est quod facit : et hoc 
probat ita : Omne quod non est ex fide peccatum est; sed 
hoc non ex fide : sed haec assumptio praemissa est, ubi di¬ 
cit : quia non ex fide. ‘ 


cap. xv. 

Qucecumque scripta sunt . ] Quasi diceret aliquis. Quid 
vita Christi ministrari fecisse sibi circumcisionem, propter 
veritatem? quid Prophetia de Deo? quid ad institutionem 
morum nostrorum ? Ad hoc respondet. Qiuecumque 
scripta sunt , etc. — Sicut et Christus , etc . ] Suscepit 
vos, et Judaeos et Gentes probando: sed monstrat quo¬ 
modo Christus condescendent nobis, quia circumcisus fuit; 
et non condescendemus infirmis. — Dico enim . ] Laus 
Judaeorum. Dicit enim Christum ministrari fecisse sibi 
circumcisionem, propter veritatem Dei complendam; et 
promissiones ad patres factas. Promissum enim fuerat, 
quod ex Judaeorum semine oriturus esset: in quo benedi¬ 
cerentur omnes. Aliter. Ministerium circumcisionis; id est, 
ad populum Judaeorum, ut veritas Dei et promissiones ejus 
ad patres factas complerentur. Quales sunt: Dabo vobis 
germen (vel decorem) Justitice. Et Prophetam vobis sus - 

citabit Deus , elc. — Gentes autem, ] Probat quia 
suscepit Gentes, vel honorare Deum Gentes, ab auc¬ 
toritate Judaeorum. — Gentes autem, ] Laus gentium. 
Dicit enim, tantae curae fuisse Deo, ut ad salvandas eas. 
Prophetas suos praediceret. His laudibus aequales eos inter 
se esse ostendit; ut alter praeferre se alteri non praesumat. 

— Propter ea confitebor, ] Yox Christi qui in Gentibus 
confitetur Patri: quia per ejus conversionem (vel praedica¬ 
tionem) conversae sunt ad culturam unius Dei. — Lceta - 
mini gentes, ] In Isaia sic scriptum est. Lcetamini cum 
Jerusalem; et exultate in ea , omnes qui diligitis eam, 

— Erit radix /esse, ] Ordo. Jesse erit radix, etc. Sub¬ 
audis, Ex hac radice erit , qui exurget regere Gentes. 

— Certus sum autem, etc, ] Benevolos illos reddit, quasi 
ego corripui vos, quin sciam vos invicem diligere; nec ideo 
admonui, quin sciam vos sapientes esse, sed officium 
meum est monere vos. — Repleti omni scientia, ] Hu¬ 
militas Apostoli. Dicit enim scripsisse eis, non quod ipsi 
indigerent. Repleti enim, ut ipse fatetur, omni scientia : 
sed officii sui necessitate coactum : quod Apostolus Gen¬ 
tium a Deo constitutus erat. — Audacius autem . ] Au¬ 
daciae videbatur esse, repletis omni scientia scribere. — 
Habeo igitur gloriam . ] Quidquid, inquit, putent me 
hominem esse; ego tamen scio me habere gloriam apud 
Deum in praedicatione Jesu Christi; quia propter honorem 
Dei, et salutem Gentium ago quod ago. — Non enim 
audeo, ] Alia causa cur habeat gloriam apud Deum : quid¬ 
quid enim loquitur, quidquid operatur Christus in eo, et 
per eum loquitur et operatur, utEvangelio obediant. 


•CAP. XVI. 

Commendo autem vobis Phoeben, ] Ditissima et nobi¬ 
lissima mulier fuit: quae Ecclesiam Dei, quae apud locum 

qui Cenchris dicitur, erat; sua substantia sustentabat. Ea 
tunc temporis pro quodam negotio Romam profecta est. 
Per hanc fortasse, istam misit Epistolam. — Et matrem 
ejus et meam.] Vel matrem suam cum matre illius prae¬ 
cipit salutandam. Vel unam eamdem feminam matrem 
illius dicit, et suam illius secundum carnem , suam bene- „ 
ficio. — Festra enim obedi entia . ] Causa cur roget eos; 
obedientes enim rogandi sunt, inobedientes increpandi. — 
Conterat Satanam. ] Satanam sub pedibus Ecclesiae 
Dominus contrivit, quia membra ejus, quibus Ecclesiam 
persequebatur, ad fidem conversa, ipsi Ecclesiae subjuga¬ 
vit. — Saluto 'vos . ] Ordo. Saluto vos in Domino. Ter¬ 
tius iste notarius fuit Apostoli, qui hanc scripsit Epistolam. 
Ei autem. ]Id est: Qui potest vos ad tantam perfectionem 
ducere; quantam praedico, et quantam Christus praedica¬ 
vit, et praedicandam instituit. — Secundum revelatio¬ 
nem.] Id est: Ut ita credatis, sicuti mysterium Dei reve¬ 
latum est; et ponit singulare pro plurali. — Mysterii. ] 
Mysterium vocat incarnationem Jesu Christi, et caetera 
quae aeternis temporibus erant tacita. Quamvis enim ex 
quadam parte antiquis patribus essent cognita, plene 
tamen a nullo fuerunt scita, quoadusque suo tempore per 
Jesum Christum fuerunt revelata. — Per Scripturas 
Prophetarum. ] Scripturas Prophetarum revelavit Christus 
Apostolis suis; sicut in Evangelio legitur : Tunc aperuit 
illis sensum 9 ut intelligerent Scripturas , etc. 


II. IN EPIST. AD CORINTHIOS I. 


CAP . I. 

In omni loco.] Verba, inquit, et scientiam tenetis, sicut 
testimonium Christi; id est, incarnationis ejus et passionis, 

et caet erorum, confirmatum est, et a vobis inter vos diversis 
Veteris Testamenti auctoritatibus. — Quod in omnibus 
divites. ] Totum pro parte ponit. Non enim omnes in om¬ 
nibus virtutibus divites erant. Quosdam enim in posterio¬ 
ribus redarguit. — Revelationem.^ Id est, visionem, quae 
fit post mortem, vel in die judicii. — Unusquisque ves¬ 
trum . ] Non unusquisque dicebat haec quatuor : sed subau¬ 
diendum est: Alius dicit, ego quidem sum Pauli; alius au¬ 
tem, ego Apollo, etc. Sic enim ipsemet in sequentibus expo¬ 
suit dicens : Cum enim quis dicit, ego quidem sum Paidi ; 
alius autem , ego Apollo, etc . — Non in sapientia. ] Sa¬ 
pientiam, ubi dialecticam dicit, per quam crux, id est, mors 
Christi eam simpliciter intelligentibus evacuari videtur: quia 
Deus immortalis, Christus autem Deus; Christus igitur im¬ 
mortalis. Si autem immortalis, mori non potuit. Sic de partu 
Virginis, et quibusdam aliis Sacramentis, perspicaciter 
tamen intuentibus, dialectica sacramenta Dei non impu¬ 
gnat; sed cum res exigit, si rectissime teneatur, astruit et 
confirmat. — In sapientia verbi. ] Non syllogistice pro¬ 
bando : quia sic potius posset improbari. Vel si syllogistice 
convicti et crederent, non prodesset eis. — Verburn enim. ] 
Ratio cur non praedicet in sapientia verbi. Studiosi etenim 
ipsius artis, qui tamen Christianae religionis expertes sunt, 
quos pereuntes vocat. Vel quia doctrina eorum in quibus¬ 
dam perit. Vel quia in aeternum perituri sunt: stultitiam 
deputant mortem Christi. — Virtus Dei est.~\ Id est, dans 
virtutem Dei credenti, per quam miracula, cum res exigit, 
fiunt. — Perdam sapientiam. ] Aha ratio cur non prae¬ 
dicet in sa*pientia verbi : prophetia enim auctoritate re¬ 
probata est. Potest etiam responsio esse, quasi aliquis di¬ 
ceret : cur dicis pereuntibus. In Abdia hoc legitur: Nun- 
quid non in die illa, dicit Dominus , perdam sapientes de 
Idumcea , et prudentiam de monte EsauP — Ubi scriba. ] 
Verba Apostoli sunt. Scribae sunt moralium et naturalium 
librorum auctores, et actuum secularium scriptores, id est. 

de ipsis artibus praecepta dantes. Conquisitores sunt argu¬ 
mentatores ex praeceptis ipsorum ahium aliquid approban¬ 
tes. Sapiens generale utriusque vocabulum est. Hos 
adnihilatos esse perhibet non quia doctrinas eorum omni¬ 
fariam improbet: in multis enim sacris litteris concordant; 
sed quaedam senserunt et scripserunt contraria-Christianae 
religioni, maxime de cultura unius Dei. — Placuit Deo 
per stultitiam , etc. ] Non in sapientia verbi praedico. Quod 
probat; quia per stultitiam placuit Deo salvos facere cre¬ 
dentes : et hoc probat, quia sapientia mundi non placuit, 
quod est in Dei sapientia, non cognovit mundus per sa¬ 
pientiam Deum. — Judcei . ] Judaei scandalizabantur: quia 
regem suum crucifixisse dicebantur. — Quod stultum est. ] 
Incarnatio et Passio Dei et hominis Jesu Christi, quae hujus¬ 
modi sapientibus, stultitia videbantur; majorem sapientiam 
continent, quam homines possint inquirere: et majorem for¬ 
titudinem habent, quam homines possent habere. Per fidem 
enim eorunl et peccata remittuntur, et daemones expelluntur, 
,et aha, cum resurgit, miracula fiunt. — Quod stultum est . ] 
Probat Christum sapientiam esse, quia etiam in hoc sa¬ 
pientia est, quod videtur stultum de eo ; et tanta sapientia, 
quod nequeat comprehendi ab omnibus quod est sapien¬ 
tius hominibus. Post vero probat Christum virtutem esse, 
quia in hoc quod infirmum videtur de eo, in hoc virtus est, 
et tanta virtus, quod fortius est hominibus, id est, nequeat 
ab illis comprehendi: hoc stultum et infirmum, Incarnatio, 
et Passio Christi, quibus tanta sapientia et virtus est, ut 
evincatur diabolus, et redimatur humanum genus. — Non 
multi sapientes. ] Fortasse propter se dicit hoc; quia solus 
inter alios Apostolos, scholarium litterarum peritus, terre¬ 
narum opum dives, Romanse dignitatis parentela conspi¬ 
cuus fuit; sicut testatur ipse in Actibus Apostolorum : Ego 
quidem homo sum Judceus , a Tharso Cilicice non ignota' 
civitatis municeps . Et alibi interroganti tribuno utrum Ro¬ 
manus esset; respondit : Etiam. Et tribunus : Ego mul - 

tam summam a civitate hac consecutus sum . Et Paulus 
ait : Ego autem et natus sum . Et alias eo rationem red¬ 
dente, exclamavit Festus : Insanis Paule; multas lit te ree 
te ad insaniam convertunt . — Qui gloriatur in Domino 
glorietur . ] Hoc testimonium in Jeremia ita legitur: In hoc 
glorietur , qui gloriatur scire et nosse me; quia ego sum 
Dominus . 


CAP. II. 

Non in sublimitate . ] Sublimitatem sermonis vocat lo¬ 
gicam , quia ipsa tota de artificiosa oratione est. Sapien¬ 
tiam vocat quadruvium, et maxime libros Platonicos, 
speciem nomine generis designans. — Persuasibilibus . ] 
Rhetoricam tangit, in qua dantur praecepta apposite lo¬ 
quendi ad persuasionem. — Neque principum .] Prin¬ 
cipes hic vocat egregios Philosophos, a quibus, et per 
quos philosophia inventa est. Quo nomine in saecularibus ^ 
etiam litteris censentur, ut Cicero in topicis: Utriusque , 
inquit, princeps , ut mihi Didetur , Aristoteles fuit . — 
In mysterio . ] Exponendo mysteria Veteris Testamenti, in 
quibus Christum figuratum fuisse asserimus. — Nemo 
principum , etc. ] Probat quia nemo principum, quia scrip¬ 
tum est. Item quia non cognoverunt, quia hi qui diligunt 
eum tantum. Nam nos, quod est nobis autem revelavit. 
Probat quia revelavit, nam per Spiritum, etc. Et hoc pro¬ 
bat, quia nos accepimus Spiritum , etc., quod est, sed spi¬ 
ritum qui ex Deo est, etc. Et probat quia Spiritum Dei 
acceperit: quia non accepimus Spiritum hujus mundi. — 
Quod oculus non vidit . ] Probat quod superius dixit: Nemo 
principum hujus sceculi cognovit . Sapientiam enim Dei, id 
est, Dominum Christum, quae diligentibus eum in praemium 
praeparata est, nec oculus vidit, etc. Habet autem scrip¬ 
tum in Isaia sic: Oculus non vidit , Deus , absque te quee 

prceparasti diligentibus te . — Non in doctis. ] In doctis 
humanae scientiae verbis se loqui abnegant: Et tamen in 
scripturis ejus tanta locorum disputationum subtilitas : 
tanta et tam subtilis benevolentiae captatio , cum res exi¬ 
git, invenitur: ut tanta, vel major, in nullo scripturarum 
genere reperiatur. Unde procul dubio credendum est, non 
eum regulas artium secularium in scribendo, vel loquendo 
cogitasse. Sed per doctrinam sancti Spiritus, a quo, et per 
quem est omnis utilis peritia, talia et taliter dixisse; quae 
per singula exponerem , nisi imperitorum talium doctrina¬ 
rum murmur timeretur. — Spiritualia comparantes .] Id 
est, compensantes spiritualem doctrinam, secundum quod 
capax est spiritualis auditor: quae spirilualiter auditis , 
spiritualibus probatur. — Animalis homo . ] Quia anima¬ 
lis est, quia ipsa spiritualia improbat, et ideo laborare non 
potest, ut intelligat. — Spiritualis autem. ] Spiritualis , 
inquit, intelligit et reprehendit omnia, quae intelligenda 
et reprehendenda sunt: et ipse a nullo carnalium vel 
reprehenditur vel intelligitur : In utraque significatione hoc 
verbum reperitur. — Et ipse a nemine .] A nemine spi¬ 
ritualis homo intelligitur; quia nemo intelligit; non enim 
cognovit quis sensum Domini. A causa probat iterum, 
a nemine reprehenditur, quia nemo reprehendit; et hoc 
probat quia non instruit. — Quis enim cognovit ]. Hoc 
refertur ad superiorem verbi significationem. — Qui in¬ 
struat eum.] Hoc ad posteriorem. Qui enim .reprehendit 
scientiam instruendi habere debet. 


CAP. III. 

Cum enim quis dicat. ] Expositio zeli et contentionis. 
— Dei enim sumus. ] Ratio cur dixerit mercedem. Ope¬ 
rarii enim, quos adjutores hic vocat, mercedem solent 
accipere. — Fundamentum enim. ] Quasi aliquis diceret: 

Cur dixisti tantum superaedificet; et non dixisti fundamen¬ 
tum ponat? Absit, inquit, fundamentum enim aliud, etc. 
— Templum Dei estis . ] Ergo ne perdatis templum Dei 
peccando , violare non debetis: si enim hoc facitis: disper¬ 
det vos Dominus: Nam omnem qui violat templum Dei, 
disperdet Dominus: vos autem peccando violatis ; quod sic 
probat. Yos estis templum Dei, quia Spiritus Dei habitat in 
vobis; hoc est dicere, vos estis habitaculum Dei. Item 
omne sanctum est templum Dei; sed vos estis sanctum , 
ergo Dei templum: vos autem ipsos dum peccatis , viola¬ 
tis, ergo templum Dei violatis. — Sapiens esse in hoc 
sceculo.~\ Id est, in astutia hujus saeculi fiat, id est stultum 
se intelligit, et sapientiam suam stultitiam deputat. — 
Comprehendam sapientes. ] In Job scriptum est ita: Qui 
comprehendit sapientes in astutia eorum . Omne quod 
illaqueat deponendum: astutia autem illaqueat (scriptum est 
enim comprehendam, etc.) ergo , etc. — Cogitationes sa¬ 
pientium . ] Inusitata translatione legitur, cogitationes ho¬ 
minum. — Omnia enim. ] Quasi diceret de se, majoribus 
et excellentioribus rebus cuique gloriandum est; non de his 
quae sua sunt. — Sive mundus. ] Mundus enim propter 
utilitatem hominum factus est. — Sive vita. ] Vita et 
mors doctorum ad aedificationem subditis esse debent. Pos¬ 
sumus etiam per vitam homines sanctos et Angelos intelli- 
gere. Per mortem diabolum et membra ejus; qui dum con¬ 
sulunt, vel persequuntur, utilitati servorum Dei inserviunt. 


CAP. IV. 

Dispensatores . ] Apostoli dispensabant mysteria Dei; 
alios Episcopos, alios Presbyteros, alios in hunc modum 
ordinantes. — Hic jam quceritur. ] Id est, occasione ho¬ 
rum meorum verborum, quibus Apostolos dixi debere exis¬ 
timari ut dispensatores. Quaerit aliquis, quis inter nos dis- 

pensator revera fidelis inveniatur; volens ordinationes nos¬ 
tras judicare secundum merita nostra. — Ut fidelis . ] Ut, 
pro revera. Sicut illud: Et habitu inventus ut homo . — 
Mihi autem. ] Quasi diceret. Quid alii dispensatores super 
hoc sentiant nescio. Sed ego vituperationes vestras nihili 
pendo, sciens per nos, seu dignos, seu indignos, opus suum 
Deum operari. — Hcec autem fratres. ] Id est, superiora 
humilitatis verba, quibus me plantasse, Apollo rigasse. Sed 
nec plantantem, nec rigantem aliquid esse dixi. Ideo prae¬ 
termissis caeteris, in me et Apollo transtuli; ut humilita¬ 
tem in nobis discatis habere. — Supra quam.] Supra 
scriptum est nullo modo pro doctoribus esse superbiendum : 
quia ipsi doctores, ministri tantum sunt nec aliquid esse 
existimantur, ad comparationem ejus, a quo et per quem 
incrementum datur. — Quis enim te discernit. ] Quasi 
diceret: Si a massa perditorum te doctor tuus discerneret, 
tolerabile forsitan esset, si pro eo superbires: nunc vero 
minime; sed per eum discernit te Deus. — Quid autem 
habes P ] Aliud genus arrogantiae amovere conatur, videli¬ 
cet ne homo superbiat aliquam gratiam, sibi collatam, pu¬ 
tans eam se habere a se; ideo dicit, quid autem habes, etc.; 
ac si dicat, si autem sis separatus a peccatis, ideo non de¬ 
bes gloriari; nullo enim quod aliunde acceperis, debes glo¬ 
riari , separari a peccatis aliunde accepisti; nam quid habes 
quod non ab alio accepisti? nihil utique. Ergo, etc. — 
Jam saturati estis . ] De quibusdam Corinthiorum intelli- 
gendum est; qui post discessum Apostoli, coeperunt deli¬ 
ciis affluere, et terrenarum opum divites esse : sancti quo¬ 
que Spiritus dona in terrenum lucrum convertere, de quibus 
dicit: Jam saturati, etc. — Utinam regnetis.] Scilicet, 
coelesti regno, vel ut vos ipsos bene regatis. — Novissi¬ 
mos. ] Apostolos suos novissimos, id est, vilissimos, apud 
mentes hominum infidelium esse voluit Christus, ut majori 
in coelesti gloria praemio coronentur. — Tanquam morti. 
Victorum tunc temporis moris erat, quosdam in expeditione 

captos, morti destinare. Ad quod spectaculum convenie¬ 
bat hominum maxima multitudo. — Nos stulti. ] Incre¬ 
patio, vel ironia, non enim Apostoli tuiti, et ipsi pruden¬ 
tes ; sed potius stulti, et Apostoli prudentes. — Et obse¬ 
cramus. ] Yel eos ne blasphement; vel Deum, ut ignoscat 
eis. — Non enim in sermone. ] Id est, verbis solis non ac¬ 
quiritur regnum Dei, sed in virtute et benefactis. 


cap. v. 

Hujusmodi Satance.] Hanc potestatem habuit, ut quo¬ 
tiescumque hominem accoepta stultitia, amovere non pos¬ 
set : diabolo eum ad vexandum tamdiu traderet, quoadus¬ 
que poenitentiam profitens, a proposito malo desisteret. — 
Conspersio. ] Conspersio est farina et aqua, commixta 
simul sine fermento, similiter et azyma. Monet igitur ut 
sint vivendo mundi a peccatis, sicut inundati in baptismo. 
— Etenim Pascha nostrum .] Ratio cur nos mundos a 
peccato vivere oporteat; videlicet quia Christus immolatus 
est, quem epulari debemus. Et est ordo : Etenim Christus, 
qui est Pascha nostrum, est immolatus. — Sinceritatis. ] 
Id est, in illam vicem, qua Judaei azymos panes manducare 
solebant; nos sinceritatem et veritatemhabemus. — Scrip¬ 
si vobis. ] Epistolam quamdam, quae modo non habetur 
misit illis; in qua praecepit ne participationem haberent cum 
fornicariis, et caeteris de quibus dicit. Sed quia non dis¬ 
tinxit de quibus fornicariis dixerit, Christianis, an Genti¬ 
bus , putatum est a Corinthiis , de fornicariis Gentibus eum 
dixisse. Quam eorum perversam intelligentiam corrigit hic 
Apostolus. — Alioquin. ] Id est, si praecepissem vobis 
Gentium participationem fugere ; debueratis de mundana 
conversatione, in locum desertum exire; omnes enim forni¬ 
carii, avari, etc. — Non commisceri .] Ordo.Non commis¬ 
ceri eum ejusmodi, nec cibum sumere ; Si is quifrater , etc. 

CAP. VI. 

Contemptibiles . ] Non imperando, sed exprobrando sup¬ 
ponit causam, cur fideles propter discussionem causarum 
suarum ad infideles ire cogantur. Videlicet quia personas 
terrenarum legum ignaras, ad audiendas fidelium causas, 
constituebant. Et ita dictum est similiter in Evangelio: Ite 
potius ad 'vendentes , et in Virgilio, Insere nunc , etc. — 
Ad verecundiam vestram. ] Quasi diceret: Non impero, 
sed commemoro, ut verecundiam habeatis, quia facitis. — 
Sed vos injuriam facitis. ] Quasi diceret: Vos non estista- 
les, ut illatam injuriam velitis ferre; sed potius vultis in¬ 
ferre. — In nomine Domini. ] In baptismo dicit: Ubi dis¬ 
tincte commemoratur, et subintelligitur in nomine Patris. 

— Deus autem et huic. ] Quasi diceret: Non in parandis 
escis et scrutandis ventribus studere debetis, quia utraque 
transitoria sunt. — An nescitis quia , etc. ] Non debetis 
fornicari cum meretricibus, quia essetis unum corpus cum 
meretrice. Qui adhaeret meretrici, unum corpus cum ea ef¬ 
ficitur. Nam qui adhaeret legitimae uxori, fit imum : dicit 
enim Genesis: Erunt , scilicet vir et uxor, duo in carne 
una. — Empti enim estis . ] Probatio quod non sint sui. 
Nulli enim empti sunt sui: hi autem empti sunt; ergo, etc. 

— Glorificate et portate. ] Illatio, quasi diceret: Quia 
empti estis-, glorificate Deum in cordibus vestris; cujus 
servi facti estis. 


CAP. VII. 

Uxorem habeat. ] Uxorem non dicit concubinam: ab 
hac sententia excludantur, qui divinis auctoritatibus uxores 
habere non possunt. — Suum virum . ] Virum hic intelli- 

git legalem maritum. Sicut in Evangelio : Et hic quem 
habes, non est tuus vir. —, Quod si discesserit. J Disce¬ 
dere non potest, excepta causa fornicationis, nisi utique 
continenter ex consensu vivant. — Sanctificatus est vir.'] 
Id est mundus; et nullam ex ejus conjunctione, mulier im¬ 
munditiam patitur. — Nunc autem sancti sunt. ] Id est, 
mundi. In causam redit cur vir fidelis mulieris infidelis, aut 
mulier fidelis viri infidelis, divortium quaerere non debeat. 
— Unusquisque in qua , etc. ] Unusquisque, inquit, qua 
vocatione vocatus est ad fidem, debet ambulare; nam cir¬ 
cumcisus , in circumcisione ad fidem vocatus, non debet 
nolle circumcisus fuisse : sic et praeputiatus ; quia circum¬ 
cisio vel praeputium nihil valet ad beatitudinem promeren¬ 
dam. Valet enim solum observantia mandatorum Dei. — 
Servus vocatus esP ] Id est, per alias partes servus vocatus 
ad fidem, nolit fieri liber : est enim liber: Et Dei liber vo¬ 
catus ad fidem , nolit fieri servus, est enim servus, quia 
Christi, nam ejus est emptitius. — Magis utere. ] Ser¬ 
vitute utendum imperat, quia quanto quis propter Deum 
despectior est in hoc saeculo; tanto magis exaltabitur in 
futuro. — Qui enim in Domino vocatus. ] Ratio cur non 
debeat esse curae , si servus vocatus est. — Libertus est 
Domini. ] Id est, libertus Domini et servus Christi : sed 
honestius vocabulum servo tribuit; quia servi vocabulum 
est inhonestius. — Tamquam misericordiam . ] Miseri¬ 
corditer, inquit, consulo; quia hanc misericordiam a Deo 
consecutus sum, videlicet ut in eum credam. — Propter 
instantem necessitatem .] Instantem necessitatem vocat 
penuriam hujus saeculi quam frequenter patiuntur conjugati 
pro filiis et filiabus nutriendis, pro se invicem sustentandis, 
propter quam vitandam, bonum esse dicit homini, sine 
conjugio esse. Est quidem castitas servanda, propter vi¬ 
tam aeternam; sed infirmis doctoribus infirmam rationem 
praetendit. ■*— Alligatus es uxori. ] Ne laudata castitate , 
uxorem aliquis vellet dimittere, hoc subjungit. — Noli 

qucerere uxorem. ] Qui non habet uxorem, non debet quae¬ 
rere ut habeat. Nam qui habent tamquam non habentes 
esse debent. (A simili) Qui flent tamquam non flentes esse 
debent. Sic de reliquis posset concludere : Ergo quia habens 
debet esse, quasi non habens; qui non habet quaerere non 
debet : hoc est dicere aequipollenter : ergo volo vos esse 
sine uxore; nam volo vos esse sine sollicitudine saeculi. 
Quod probat, si quis sine uxore est (causa), sine sollici¬ 
tudine est: tunc cum velim vos esse sine uxore, volo vos 
esse sine sollicitudine saeculi; sed qui est sine uxore, est 
sine sollicitudine: tantum enim est sollicitus quae Domini 
sunt; nam est sollicitus quomodo placeat Deo. — Reli¬ 
quum est . ] Quia, inquit, tempus breve est, consequitur ut 
quidquid in hoc saeculo sive prosperum, sive adversum vi¬ 
detur esse, pro parvitate temporis potius videatur non esse. 

Prceterit enim figura. ] Ratio cur ea quae superius 
dicta sunt, quasi non sint, existimanda sunt. Omne enim 
quod praeterit, cujuscumque prolixitatis sit, aeternitati 
comparatum, nihil est. — Non ut laqueum. ] Id est. Non 
ad hoc moneo castitatem diligere: ut hac occasione velim 
vos, propter incontinentiam in luxuriae laqueum incidere. 
— Si quis autem , etc. ] Quia superius ad virginitatem sua¬ 
serat , ne quis putaret peccatum fore , si filiam continere 
nolentem viro traderet; dicit si ipsa continere nolit, non 
peccat si nubat. Habens autem filiam quam continere velit, 
cum ipse habeat potestatem quod ea nubat, vel non, si 
pater voluerit; si filiam virginem servet, benefacit. — 
Turpem se 'videri existimat . ] Id est, si quis virginem 
habet adultam, quae castitatem servare nolit; et curator 
ejus putat, quod infamiam turpitudinis incursurus sit; si 
castitatem servare coegerit; non peccat vel ipse, vel virgo; 
si nubat virgo. 

CAP. VIII. 

De his autem . ] Id est, omnes scimus quid debeat fieri 
de immolatitiis idolorum : sed sola scientia non sufficit ad 
observandum quod rectum est: sed potius inflat, si desit 
charitas, quae aedificat. — Si quis autem . ] Ostendit quid 
sit scientia sine charitate, videlicet, quam homo putat se 
habere a se. — Quemadmodum oporteat . ] Oportet scire 
hominem, quidquid bonum habet, aDeo se habere. —- Sed 
non in omnibus . ] Non omnes, inquit, habent scientiam 
hujus Dei : ideo putant idolis gubernari. — Quidam au¬ 
tem. ] Quidam, inquit, et sciunt quod idolum nihil est: 
et tamen scienter manducanti idolo immolatum. — Nec 
enim 9 etc . ] Quasi diceret aliquis: Fames me talem cibum 
comedere compellit. Absit; tam parva enim particula sin¬ 
gulis distribuitur; ut nec illata satiet; nec ablata esurire 
compellat. Potest subaudire, deficiemus a bonis operibus: 
vel abundabimus in bonis operibus. — Abundabimus , etc. ] 
Non debetis comedere idolothyta, nam neque per hoc acqui¬ 
retis commodum: quod est neque si manducaverimus, abun¬ 
dabimus , neque majus evadetis damnum. Quod probat in 
libro a dontrario, ita : Nam si non manducaverimus, pe¬ 
riculum non habebimus : quod sequipollenter dicit, deficie¬ 
mus. — Carnem in ceternum. ] Id est: Ndn solum ab aliis 
cibis, propter vitandum fratris scandalum abstinerem : sed 
et carnem, quae suavissimus inter omnes cibus est, in aeter¬ 
num dimitterem. 


CAP. IX. 

Non sum liber? ] Etsi, inquit, liceat vobis idolothyta 
edere, non tamen debetis; sicut ego, etsi liceret, non tamen 

a vobis cum praedicarem stipendia accepi. Hoc Apostolum 
velle sequentia declarant. — Non sum Apostolus? ] Com¬ 
mendat auctoritatem suam, quia a se superius argumentum 
sumpsit. — Opus meum . Per hoc, inquit, probatur, quia 
Apostolus et magister vester sum , quia vos Discipuli mei 
estis in fide Christi. — Mea defensio. ] Quidam dicebant 
eum non esse Apostolum; eo quod Dominum non vidisset, 
et nullam gentem ad Dominum convertisset. Adversus ca¬ 
lumniam eorum, hanc defensionem opponebat, dicens se et 
Dominum vidisse, et Corinthios convertisse. — An prop¬ 
ter nos , etc. ] Ostendit hoc dictum esse de praedicatoribus : 
aut enim de illis aut de bobus, sed de bobus non: non enim 
est cura Deo de his; ergo dictum est de praedicatoribus. 
— Ne quod offendiculum. ] Id est, impedimentum. For¬ 
tasse enim Evangelium Christi, minus libenter audirent, si 
ab eis aliquid acciperet. — Cum altari participantur . ] 
Pars enim super altare comburebatur; et pars ministris al¬ 
taris in cibos servabatur. — Bonum est enimmihi. Ra¬ 
tio cur nolit stipendia dari sibi. Periret enim gratia sua , 
quae ex gratuita praedicatione procedit; quae cum remune¬ 
rata convenire non posset. — Non est mihi gloria. ] Glo¬ 
ria haec a voluntate procedit, longe igitur a necessitate. — 
Quam ut gloriam meam, etc . ] Non ideo, inquit, evangeli- 
zavi ut quid a vobis accipere velim. Nam si propter hoc 
evangelizavero, non mihi gloria, id est, moriar aeternaliter. 
Nam malum est mori temporaliter; sed minus malum quam 
aeternaliter mon; et hoc est quod dicit aequipollenter: Bo¬ 
num est enim mihi magis mori. — Vce enim mihi est . ] 
Exponit de qua necessitate dicat. Est enim alia necessitas, 
quae in rerum immutabilitate consistit. — Vce -enim mihi 
est si, etc. ] Non est, inquit, mihi gloria, si propter sumptum 
praedicem : quia propter necessitatem vitandam hoc facio; 
nam propter vae, id est, famis periculum vitandum. Probat 
vero in libro, quia si praedicet, famis periculum vitabit: 
vae enim, id est, famis periculum incurret, si non evan- 

gelizaverit. — Cum liber essem. ] Quasi diceret : Qui 
majus fecit; id quod minus est, negligere non debet. 
Majus enim servum se omnibus facere, quam sumptum 
ab auditoribus non accipere. Liberum autem se fuisse di¬ 
cit ex omnibus; quia sub nullius jugo, nulli quidquam 
debebat. — Nescitis quod hi. ] Monet eos non ita currere 
debere; sicut qui in stadio currunt. Omnes enim currunt, 
sed unus accipit bravium. Fideles autem si bene cucur¬ 
rerint , omnes coronabuntur. — Qui in stadio currunt . ] 
Ego, inquit, factus omnia omnibus, sic curro praedi¬ 
cando , ut comprehendam bravium Evangelii, et vos sic 
currite ut comprehendatis, scitis enim quia omnes qui 
ita currunt, accipiunt. — Sed castigo corpus meum. ] 
Exemplum ponit ne Christiani propter solam fidem, nisi 
bene operentur, et a peccatis abstineant, salvos se fore 
confidant. 


cap. x. 

Nolo enim vos , etc. ] Objectio: Nullus baptizatus re¬ 
probabitur : quod probat per patres in mari Rubro baptiza- 
tos conformatione, qui, quiabene non operati sunt, in deserto 
perierunt. — Quoniam patres , etc. ] Exemplum hoc po¬ 
nit, ne Christiani propter solam fidem, baptismum, et cse- 
tera Sacramenta, nisi bene operentur, etsi a peccatis absti¬ 
neant , salvos se esse confidant. — Omnes eamdem es¬ 
cam . ] Id est, qualem rectores ; talem et qui regebantur, 
videlicet manna. — Escam spiritualem. ] Id est, spiri¬ 
tualem intelligentiam habentem, scilicet corporis Christi. 
— Consequente eos. ] Non revera petra sequebatur exer¬ 
citum : sed aqua fluens de petra. Spiritualem autem eam 
vocat, quia spiritualem intelligentiam in se continebat 
Christum. — Sed non in pluribus. ] Quasi diceret: Sa¬ 
cramenta erant eadem; sed vita diversa, atque ideo alii 

placuere, et alii non. — Tentatio vos . ] Humana tenta- 
tio est, de cibo, de potu, de somno, et ese teris, quibus hu¬ 
mana infirmitas carere non potest. — Fidelis autem . ]Id 
est, faciet quod promisit. Promisit enim in multis scriptu¬ 
rarum suarum locis, se fideles suos non deserturum. — 
Proventum .] Id est , cum tentatio venerit, faciet etiam 
provenire. — Propter quod Carissimi. ] Id est, quia sola 
Sacramenta illos salvare non poterant. Et qui stat, videre 
debet ne cadat. — Calix benedictionis . ] Summa totius 
sententiae haec est: Quia corpus Domini comedens, et san¬ 
guinem ejus bibens, idolis immolata contingere et come¬ 
dere non debet: nam idolorum particeps fieret ; quod pro¬ 
bat : Qui enim bibit calicem Domini, et comedit panem, 
id est, corpus ejus, particeps est ipsius. — Quoniam unus 
panis. ] Exponit modum et causam, quo et qua calix be¬ 
nedictionis, et panis qui frangitur, fiant accipienti caro et 
sanguis Christi. Per unitatem enim panis, et unitatem cor¬ 
poris, charitatem oportet intelligi: quae si desit, judicium 
sibi sumunt, qui sumunt. Typice, dum unus panis, et unum 
corpus, Ecclesia dicitur Christi, pro te videlicet; quia 
sicut unus panis ex multis granis, et unum corpus membris 
componitur; sic Ecclesia Christi ex multis fidelibus, chari- 
tate connectente. — Videte Israel secundum carnem .] 
Similitudo est, ad intelligendum quod superius dictum est, 
Carnem , id est, carnalis legis praecepta servantem. — 
Participes sunt altaris. ] Sic qui edunt carnem Christi, et 
sanguinem ejus bibunt, participes ejus sunt. — An cernu¬ 
lamur Dominum ? ] Ad iracundiam provocamus, idolothy¬ 
ta comedentes : quod non decet, quia ipse nos puniret. Est 
enim nobis fortior; et nos non sumus fortiores, nec aequa¬ 
les. — Nihil interrogantes . ] Quasi aliquis diceret: Si 
interrogaveritis, et vobis responsum fuerit, quod idolis sit 
immolatum, conscientia auditoris roborabitur ad creden¬ 
dum, quod aliquid sit idolum. — Domini est terra . ] Cau¬ 
sam reddit cur dixerit superius, omne quod in macellum 

venit 9 manduca. — Ut quid enim libertas . ] Libertas 
Christianorum est; omnibus cibis cum gratiarum actione 
posse uti. Sed haec libertas ab aliena conscientia judicatu¬ 
ra , reprehensibilis; et damnanda ostenditur; quando oc¬ 
casione ipsius libertatis, aliquid facimus, unde videntes nos, 
aliquid impium et sacrilegum, de nobis suspicari coguntur. 
— Si ego cum gratia . ] Quasi diceret: Et si libertate 
Christianae religionis, cum gratiarum actione participare 
possum etiam idolis immolata; sciens idolum nihil esse, et 
bonis creaturis Dei nihil mali ex illa immolatione accedere : 
et illis tantum esse peccatum, qui pro reverentia ipsius idoli 
comedunt idolo immolatum. Stultum enim est, pro ipsa 
gratiarum actione cadere in blasphemiam et vituperationem 
imperitorum hominum putantium me idolum aliquid ma¬ 
gnum existimare : quoniam me vident immolatitium cum 
gratiarum actione comedere. 


CAP. XI. 

Omnis vir orans , etc. ] Transit ad hoc removendum 
quod apud Corinthios viri velato, et mulieres orabant in 
Ecclesia capite non velato : tamquam mulieres viris non 
debeant subdi. Quia illae subdi debent, et viri non velato, 
et mulieres debent orare velato capite. — Deturpat caput 
suum .] Mulier, inquit, debet orare velato capite; aliter 
enim deturpat suum; par enim facit ac si decalvetur. — 
Imago Dei , etc. ] Vir principaliter ad imaginem Dei crea¬ 
tus est. Mulier e costa viri postea formata est; atque vir 
discoopertum caput debet habere. — Mulier . ] Est et 
mulier gloria Dei, a quo et ad quem glorificandum creata 
est; sed et secundo loco : principaliter enim vir. — 
Propter Angelos . ] Angelos vocat praedicatores, qui in 
altiori loco consistebant, cum praedicarent: propter hos 
dicit mulieres velare caput suum; quia sparsis crinibus, fa- 

cihus aspicientes, ad luxuriam irritarent. — f^erumtamen.] 
Quamvis primus homo non sit ex muliere, sed mulier ex 
ipso : in subsequenti tamen procreatione, non est hoc. 
Omnis enim vir postea procreatus est ex muliere, et mu¬ 
lier ex viro. In Domino autem procreati, id est, in crea¬ 
tione Domini, in qua alter sine altero non creatur. — Con¬ 
venientibus . ] Consuetudinem antea habebant certis tem¬ 
poribus ad Ecclesiam convenire; et prout cuique facultas 
erat, cibum et potum illuc deferre; et simul omnes, et 
pauperes et divites participare : et hoc vocabant Domini¬ 
cam camam; quia in memoriam Dominicae ccenae, hoc 
fiebat. Verum haec consuetudo depravata erat : divites 
enim suas ccenas anticipantes, comedebant. Pauperes vero 
parum habentes in conspectu eorum comedere erubesce¬ 
bant. Hoc redarguit Apostolus; et dicit melius esse illis, 
si apud domos suas manducent et bibant, quam in con¬ 
temptum Eccleiae , et confusionem pauperum conveniant. 
— Laudo 'vos . ] Non laudo vos in hoc quod non commu¬ 
niter sumitis. Nam rei estis corporis et sanguinis Domini; 
ea enimsindigne sumitis. Si ipse panis et calix quem su¬ 
mitis , et sanguis, et corpus Christi, tunc indigne sumitis 
corpus et sanguinem Christi; atqui illud est: nam Domi¬ 
nus dixit quando tradebatur; Ego enim accepi a Domino, 
et acceptum tradidi vobis. — Hic calix novum, etc. ] 
Ordo. Hic calix novo sanguine, est Novum Testamentum. 
Id est, per meum sanguinem confirmatur Novum Testa¬ 
mentum; quia testamentum in mortuis confirmatur. Vel 
per hunc habetis novam promissionem, id est, plenam re¬ 
missionem peccatorum. — Quotiescumque.^wpoi)it,\rv- 
quaxn, Domini commemorationem, mortis videlicet. — 
Mortem Homini annuntiabitis . ] In Sacramento corporis 
Christi, mors ejus annuntiatur; quia in memoriam mortis 
ejus , quotidie a fidelibus celebratur. — Donec 'veniat . ] 
Ad judicium veniat; ideo dicit: Quia sacrifium hoc non 
mutabitur usque in finem saeculi, sicut Sacramenta Judaeo- 

rum mutata sunt. — Itaque quicumque. ] Hoc ex supe¬ 
rius dictis Redemptoris verbis colligitur : Hoc est corpus 
meum . Et, in meo sanguine. — Non dijudicans corpus 
Domini. ] Id est, non intelligentes corpus Domini in dam¬ 
nationem sumi ab indignis. — Si quis esurit. ] Si quis, 
inquit, statutum, cogente fame, comedendi terminum , 
non potest expectare : domi suse potius manducet ; per 
horam coenandi anticipet. 


CAP. XII. 

De spiritualibus autem. ] Carnalia, inquit, vobis inno¬ 
tui, id est, idolothyta non comedere; mulieres intectis 
capitibus non orare. Spiritualia quoque volo vobis inti¬ 
mare, quibus vos modo Christiani facti obedietis; quia 
cum Gentiliter viveretis, ad Sacerdotum nutus simula¬ 
cris obedienter serviebatis : quod scitis. — Ideo notum 
vobis. ] Quasi diceret: Quia in Gentilitate etiam ad malum 
audientes fuistis; credo quod in fide Christi ad bona magis 
audientes sitis. — Alii interpretatio sermonum . ] Ser¬ 
mones vocat, allegoricas prolationes, seu in dictionibus, quae 
in Prophetis, et Evangeliis ubique fere reperiuntur; quas 
qui interpretari sciunt, per gratiam sancti Spiritus, illam 
scientiam habent. Possumus per sermones, mysticas etiam 
visiones intelligere; quales apparuere Pharaoni et Nabu- 
chodonosor. Unde et Joseph dicit: Eo quod Jiat sermo 
Dei. Et in Daniele legitur : Dic somnium , et interpreta¬ 
tionem ejus indicabimus. Et Rex ait: Sermo recessit a 
me ; quas interpretari utrique divino munere collatum est. 
Ait enim Joseph : Absque me Deus respondebit prospera 
Pharaoni. Et Daniel: Ostendisti mihi , quce rogavimus 
te ; quia sermonem regis aperuisti nobis. — Sicut enim 
corpus unum est. ] A simili ostendit quidem unum esse 
spiritum, et ejus dona esse multiplicia : sicut unum est 

corpus, membra habens multa. Ponit autem Christum, id 
est, caput, et non corpus, quae est Ecclesia, pro spiritu 
quo illa sibi sunt cohaerentia. —■ Si totum corpus oculus.'] 
Nec debent, inquit, omhes in Ecclesia esse praedicatores : 
quia non decet totum corpus esse oculum; si enim hoc 
esset, jam non esset ipsum corpus , quia non esset auditus 
et caeterae partes corporis. — Vos autem estis. ] Coaptat 
similitudines, quas superius dicit de corpore , ad hoc quod 
dixit: Corpus unum est , et membra multa . Convenit hoc 
quod dicit: Vos autem estis corpus Christi, et membra de 
membro. Ad hoc quod dixit : Nunc autem posuit Deus 
membra , unumquodque sicut 'voluit. Convenit quod dixit: 
Et quosdam quidem posuit in Ecclesia: primum Aposto¬ 
los 9 secundo Prophetas; sicut Agabum , et duas filias 
Philippi; tertio Doctores, etc. Ad hoc quod dixit: Si 
totum corpus es$et oculus , ubi auditus? Convenit hoc 
quod dixit: Numquid omnes Apostoli? Numquid omnes 
Prophetce ? Quod sectari debet charitate, uti in fine Epis¬ 
tolae; si linguis , etc. concordet sic : sectamini , igitur 
charitatem. Omne quod melius est, et excellentius aliis, 
sectari debemus : Charitas autem excellentior est aliis do¬ 
nis Spiritus sancti, quod est excellentiorem 'viam , etc. 
Ergo, etc. Deinde ea sola sufficit ad beatitudinem, alia 
non sine illa. Quia neque loqui linguis , neque Prophetia, 
neque scientia, neque fides, neque eleemosyna, neque 
martyrium sufficiunt ad beatitudinem, sine charitate : cha¬ 
ritas autem sola sufficit. Et hoc est quod dicit: Charitas 
patiens est , etc. usque ad , numquam excidit. Nam et 
scientia, et prophetia evacuabuntur : omne enim imper¬ 
fectum perfecto superveniente, evacuatur : atqui prophe¬ 
tia, et scientia sunt imperfecta; ergo evacuabuntur. Quod 
autem dicit : Cum essem parvulus , probat omne imper¬ 
fectum perfecto superveniente evacuari. — Membra de 
membro. ] Se vocat membrum a quo , id est, a cujus prae¬ 
dicatione Corinthii, qui erant membra Christi, proces- 

serunt, vel Christum , qui Ecclesiae caput est. — JEmu - 
lamini charismata . ] Corinthii summopere desiderabant 
gratiam linguarum : sed hortatur eos Apostolus, ut me¬ 
liora charismata desiderent; et* maxime gratiam pro¬ 
phetandi. 


CAP. XIII. 

Charitas nunquam excidit . ] Id est, cadit: quia et in 
hoc saeculo est, et in futuro. Erit fides, et spes in hoc 
saeculo tantum. — Prophetice evacuabuntur . ] In die ju¬ 
dicii et prophetia evacuabitur, et varietas linguarum ces¬ 
sabit , et scientia sive mundanarum rerum, sive ad quam 
dispositionem pervenitur, destruetur. — Ex parte enim . ] 
Quasi diceret: Ideo prophetia evacuabitur, et scientia des¬ 
truetur , quia ex parte est, imperfectum est; omne autem 
quod imperfectum est, evacuabitur. — Tunc autem co¬ 
gnoscam . ] Tunc cognoscam perfecte Deum, sicut cognitus 
sum a Deo; id est perfecte. — Major autem horum est 
charitas . ] Item ostendit meliorem esse charitatem , om¬ 
nibus aliis donis; nam melior est fide , spe et caeteris; est 
enim diuturnior; unde et a praecedentibus principalem con¬ 
cludit quaestionem dicens: Ergo quia melior est omnibus, 
sectamini charitatem . 


CAP. XIV. 

Spiritus autem loquitur . ] Id est, intelligit; sicut in Evan- 
gelio: Qui habet aures audiendi audiat* Id est, intelligat. Et 
in Apocalypsi: Qui habet aurem , audiat . — Loquitur. ] 
In ipsa incognita lingua; Spiritus sanctus loquebatur mys¬ 
teria ; id est, allegoricaverba, quae nemo intelligebat, nisi 
qui gratiam interpretandi habebat. — Magis autem pro - 

phetare. ] Magis debetis appetere prophetare, quam loqui 
linguis; nam loqui lingua incognita sibi et aliis; et loqui 
lingua cognita sibi tantum ; tertiam speciem loqui Unguis 
ut alios docerent, non appetebant ipsi: primo unam'spe¬ 
ciem loqui lingua incognita sibi et abis. Duplex bonum 
magis est appetendum, quam simplex : prophetare autem 
duplex bonum est; loqui vero lingua incognita sibi et aliis, 
simplex ; quod est, qui enim loquitur lingua; simplex 
bonum est, quia Deo loquitur: Deo tantum, non enim 
hominibus; non enim intelligitur. Qui vero prophetat, du¬ 
plex bonum facit; Deo enim loquitur, et hominibus. Et de 
alia specie , quae est, qui loquitur lingua , sibi tantum co¬ 
gnita , eadem sunt argumenta. — In revelatione. ] Reve¬ 
latio est, qua per Spiritum sanctum, in quocumque tem¬ 
pore, aliquid subito indicatur. — In scientia. ] Scientia 
est cognitio studio et industria comparata. — In prophe¬ 
tia. ] Prophetia de luturis tantum, doctrina genus omnium. 
— Tam multa ut puta. ] Quasi diceret: Non est miran¬ 
dum , si per linguam datur sermo non manifestus; quia 
videlicet multa sunt genera , et nihil illorum est, quod non 
habeat propriam et distinctam a caeteris vocem. — Oret 
ut interpretetur .] Id est, intelligat ipsam linguam, et sic 
exponat. Plerumque enim Spiritus loquebatur per os homi¬ 
nis extranea lingua, et tamen homo non intelligebat ipsa 
lingua mysteria prolata. — Quid ergo. ] Esse debet, si 
bene. Si vox loquens incognita lingua benedicat Deum, vel 
cibum , vel aliquid hujusmodi; auditor idiota, id est, au¬ 
diens et non intelligens, nescit quando debeat respondere 
amen, aut Deo gratias: nec est qui suppleat locum respon¬ 
sionis ejus; id est, qui vice illius respondeat, cum omnes 
ignorent verba loquentis. — Nolite pueri. ] Id est, nolite 
puerilia desideria habere ; non considerantes quid utilitatis 
habeant ea quse desideratis. — In lege enim. ] Legis no¬ 
mine , prophetiam designat. Est autem hoc testimonium 
in Isaia, his verbis: In loquela, enim labii, et lingua 

altera loquitur ad populumCui dixit hoc : Requiescere 
Jacite lassum , et hoc est meum refrigerium , et nolue¬ 
runt audire. — Quoniam in aliis . ] Item probat prophe¬ 
tiam , magis esse appetendam quam loqui linguis. Prophe¬ 
tia enim bonum est duplex: loqui vero lingua, simplex; 
istud namque tantum est signum credendi infidelibus, sed 
et fidelibus, signum est, ut bene operentur, et hoc praemis¬ 
sa legis auctoritate confirmat. — Unusquisque vestrum.] 
Sic legendum, et subaudiendum est. Unusquisque vestrum, 
alius psalmum habet, alius doctrinam ; et sic caetera ha¬ 
bet ; per gratiam sancti Spiritus haec omnia illis dabantur. 

— Sive lingua. ] Si lingua incognita aliquis loquitur ves¬ 
trum; non loquatur in audientiam omnium, sed apud duos 
vel tres loquatur, et per partes ; id est, intercise, ut faci¬ 
lius possit intelligi , cum exponitur. —- Si autem non fue¬ 
rit interpres . ] Hic aperte ostendit, quia saepe loquebatur 
aliquis incognita lingua; quam , vel in qua, prolata mys¬ 
teria , nec ipse intelligebat. — Sibi autem loquatur. ] Id 
est, in corde suo loquatur Deum laudans vel deprecans. 

— Quod si alii . ] Si dum duo vel tres Prophetae loquun¬ 
tur, alicui eorum qui sedent, et auscultant, aliquid reve¬ 
latum fuerit; prior Propheta qui loquebatur, taceat, et 
permittatur huic loqui. —Spiritus Prophetarum . ] Plu¬ 
raliter dicit Spiritus, propter multitudinem Prophetarum: 
cum sit unus Spiritus, qui replet eos, qui subjectus Pro¬ 
phetis dicitur, quia eos extra voluntatem eorum, nec loqui, 
nec tacere compellit. Et est responsio quasi aliquis diceret: 
An prior Propheta potest tacere, cum vult, id est, an sin¬ 
guli possint prophetare , cum eis aliquid revelatur. — 
Non enim dissensionis. ] Dissensionis spiritus esset, si 
omnes quos repleret, loqui simul compelleret. — Lex di¬ 
cit. ] In Genesi dicit Deus ad mulierem: Sub viri potestate 
eris , et.ipse dominabitur tibi. — An a vobis verbum. ] 
Hic datur intelligi quaedam, quae superius redarguit Corin¬ 
thios fecisse, atque ideo reprehendit eos dicens, non debere 

eos aliquid noviter inire, sed potius exemplis aliarum Ec¬ 
clesiarum vivere : quia verbum Dei ab illis non processit,^ 
quod si processisset, tolerabile esset, si aliquid novum 
fecissent. 


cap. xv. 

Notum autem vobis, etc . ] Dubitantibus Corinthiis de re¬ 
surrectione mortuorum, probat Apostolus multis argumenti 
eam revera esse futuram recolens quod illis praedicaverat; 
quibus evidenter apparet de resurrectione dubitandum non 
esse. — Vana est fides . ] Fidem dicit, qua credebant 
peccata sibi esse dimissa, per fidem resurrectionis Christi. 
Quod non est, si Christus non resurrexit. — Christus re¬ 
surrexit . ] Probat Apostolus mortuos esse resurrecturos. 
Si, inquit, Christus resurrexit, et mortui resurgent. Sed 
Christus resurrexit, nam scripturae dicunt: Item quia re¬ 
surrexit , nam visus est, postquam resurrexit, Cephae, et 
aliis. Item iterum, resurrexit quia vos eum resurrexisse 
credidistis. Quasi dicerent : Credidimus, sed non te praedi¬ 
cante : Quae cura, inquit, sive ego, sive illi praedicassent, 
vos credidistis eum resurrexisse. Et hoc est quod dicit: Sive 
enim ego, sive illi sic praedicamus, et sic credidistis. Item 
ipsum : Si Christus revera praedicatur quia resurrexit, tunc 
vere surrexit; et si resurrexit (a simili) resurrectio mor¬ 
tuorum est : quod si est, quomodo quidam dicunt , etc. , et 
sic non debetis dicere resurrectionem mortuorum non fore. 
Contenderet quis. Non est, inquit, resurrectio mortuorum. 
Et Apostolus : Si non est resurrectio mortuorum, id est, si 
nullus mortuorum (a toto) surrexit, neque Christus, quem 
surrexisse credidistis. Et ex eodem sequitur, vanam esse 
Apostoli praedicationem, vanam esse eorum fidem. Et (si 
Christus non resurrexit) falsi testes Dei sumus; quod a 
scriptura sic probat: Quoniam, inquit, falsum testimonium 

diximus adversum Deum : nam istud, quod suscitaverit 
Christum, quem non suscitavit, si mortui non resurgunt. 
Quare hoc dicis? Nam ita, inquit, in re est, quod si mortui 
non resurgunt, neque Christus, vana est fides nostra, id est, 
non sunt vobis remissa peccata: adhuc enim estis in peccatis 
vestris. Et si vos estis in peccatis, et qui ante vos fuerunt, 
in peccatis mortui sunt; et si in peccatis mortui sunt, utique 
perierunt. Principalis assumptio. Nunc autem Christus re¬ 
surrexit, ergo non est vana praedicatio nostra, nec fides ves¬ 
tra. Et sic de omnibus concludendum. — Unusquisque in 
suo ordine . ] In suo ordine dicit, vel quia Christus primus 
resurrexit; deinde resurrecturi sunt ese teri. Vel quia martyr, 
ut martyr, pastores, ut pastores, et caeteri in hunc modum. 
Et sic intelligitur in suo ordine, et in sua dignitate. Deinde 
hi resurrecturi, et alii; sed horum tantum mentionem facit, 
propter Christianam dignitatem. — Qui in adventu. ] Qui 
credunt eum advenisse propter redimendos peccatores, et 
adventurum propter infideles judicandos, et fideles remu¬ 
nerandos. — Cum tradiderit. ] Tradet Christus regnum; 
id est, in quos ipse regnavit, Deo in fine saeculi cum osten¬ 
derit Ecclesiam, sua et servorum suorum praedicatione ad 
Deum conversam. — Cum evacuaverit . ] Vel evacuabit 
Christus in fine saeculi, omnem daemonum principatum et 
potestatem : quia ultra non habebunt potestatem tentandi, 
et in tentationem inducendi servos Dei. — Donec ponet 
omnes. ] Ponet Christus omnes inimicos suos, ante diem 
judicii sub pedibus suis : quia alios ad fidem convertet; 
alios inferni claustris tradet, non ultra sibi, vel servis con¬ 
tradicturos. Regnabit autem et postea, sed de hoc tempore 
ambiguum esse poterat. .— Novissime autem . ] In novis¬ 
simo die destruetur mors, quia nec homines ultra pecca¬ 
bunt , nec ulla corpora ultra morientur. — Pro mortuis. ] 
Pro mortuis dicit peccatis mortuos agentibus ; sicut ad 
Hebraeos : fundamentum poenitentiae ab operibus mortuis. 
Dicit ergo: Si non est resurrectio mortuorum, quid facient, 

qui per remissionem peccatorum suorum baptizantur in 
memoriam mortis et resurrectionis Christi, putantes quia 
et ipsi resurrecturi sint? Abnegaturi enim sunt baptismum, 
et mutaturi fidem, quod sacrilegum est. A quibusdam dici¬ 
tur, et scriptum reperitur, fuisse quosdam imperitos, qui 
baptizarentur pro his , qui de hac vita sine baptismo com¬ 
migrabantur , putantes quia talis eorum baptismus prodesse 
posset his, qui sine baptismo moriebantur; et ob hoc esse 
dictum : Quid facient, qui baptizantur pro mortuis ? Sed 
non est credendum ab auctoritate stultorum, voluisse Apos¬ 
tolum probare, quod tantopere apud plurimos habebatur 
incertum. — Pro mortuis . ] Pro mortuis, id est, quasi 
mortuis. Baptismus enim figura est mortis. Nihil valet in 
baptismo figura mortis, et resurrectionis; nisi futura esset, 
post mortem, vera corporum resurrectio. Sed non est ina¬ 
nis in Ecclesia, constitutio talis. — Ut quid et baptizan¬ 
tur . ] Item probat idem. Si inquit, mortui non resurgunt, 
quid facient qui baptizantur pro mortuis? id est, nihil pro¬ 
dest baptizari, ut sit idem quod dicitur postea, si omnino 
mortui non resurgunt, ut quid baptizantur pro illis ? vel ita : 
si nulli mortui resurgunt, nec baptizati mortui; et si bapti- 
zati mortui non resurgunt, ut quid baptizantur? Item si 
mortui non resurgunt, ut quid et nos periclitamur omni 
hora? id est, frustra patimur quotidie pericula in spe resur¬ 
rectionis. Item si mortui non resurgunt quid mihi prodest, 
quod pugnavi contra bestias Ephesi quantum homo po¬ 
test? nihil. — Si secundum hominem . ] Id est, secun¬ 
dum quod homo ferre potest. Ad bestias , Id est, contra 
bestiales homines, Ephesi haec pugna disputationum et 
verborum intelligenda est. — Nolite seduci . ] Nolite ac¬ 
quiescere malis colloquiis persuadentium vobis resurrectio¬ 
nem non esse futuram; ipsa enim mala colloquia mores 
bonos corrumpent, quod ibidem a genere probatur. — Igno¬ 
rantiam enim.] Quasi diceret: Moneo vos vigilare, et non 
peccare; ne imitemini eos qui ignorant Deum. — Ad re - 

verentiam . ] Ad hoc, inquit, loquor vobis; ut verecundiam 
habeatis, et vitam vestram in melius corrigatis. — Semi¬ 
natur, etc. ] Nullum corruptibile incorruptelam possidebit; 
sed caro et sanguis, id est, camaliter viventes sunt corrupti¬ 
biles , et regnum Dei incorruptela : ergo isti non posside¬ 
bunt illud. — Seminatur corpus animale. ] Essentia illa, 
qua humanum corpus vivificatur : ex qua sui parte vivifi¬ 
cat , et terrena appetit anima dicitur. Ex qua autem sui 
parte, ratione utitur, et Deum diligit; rationalis appel¬ 
latur. Hinc dicitur, seminatur in terra corpus animale, id 
est, corruptibile, quod terrena appetebat, surget corpus 
spirituale, id est, voluntatem spiritus per omnia faciens; 
neque spiritui resistens. — Si est corpus animale . ] Cum 
dicitur corpus, frustra adderetur animale, nisi esset aliud 
corpus spirituale, ad cujus discrepantiam vocaretur animale. 
— Sicut scriptum . ] Deest assumptio, si est corpus ani¬ 
male, et hanc probat. — Factus primus homo . ] Habuit 
primus homo animam vitalem, et spiritualem, id est, ratio¬ 
nalem : secundum quam Adam, et qui ex eo orti sunt, vic¬ 
turi erant. — Novissimus Adam . ] Habuit novissimus 
Adam, id est, Christus, animam vitalem , et spiritualem : 
sed illius tantum partis mentionem facit: secundum quam 
ipse Christus , et imitatores ejus magis victuri erant. Nec 
hoc in Genesi scriptum reperitur; sed ab Apostolo, supe¬ 
riori sententiae additur. — Sed non prius quod . ] Id est, 
prius terrena appetentium, postea fuit corpus spiritualiter 
viventium. — Igitur sicut portavimus . ] Id est, sicut 
exemplo Adae, terrena dileximus, ita exemplo Christi, coe¬ 
lestia diligamus. — Caro et sanguis . ] Caro et sanguis 
est humanum et corruptibile corpus. Et est sensus, qui se¬ 
cundum appetitum sui corporis vixerit, regnum Dei possi¬ 
dere non poterit. — Absorpta est mors . ] In fine saeculi ab¬ 
sorpta erit mors et animae, et corporis in victoria: quia 
victis in carne servorum Dei concupiscentiis omnibus ; nec 
ipsi, nec aliquid ultra morietur. Est autem hoc testimonium 

in usitata translatione Osee, sic scriptum : Ero mors tua , 
o morsi quod idem significat. Ipse enim vincit, qui fide¬ 
libus suis vincendi tribuit facultatem. — Stimulus mortis. ] 
Probat mortis stimulum esse destructum. Stimulus, inquit, 
mortis peccatum est; hoc autem destnictum est. Probat, 
nam per victoriam est destructum , quam dedit nobis Deus 
per Dominum nostrum Jesum Christum (prius a pari; po¬ 
sterius a parte). Nonne per legem destructum est pecca¬ 
tum? nam lex fuit augmentum peccati, non destructio. 


CAP. XVI. 

Per unam Sabbati . ] Id est, per unam diem septimanae, 
jubet colligi ea, quae Jerosolymam sanctis mittebantur. — 
Ostium enim mihi. ] Ratio cur tantopere Ephesi sit per¬ 
mansurus. Dicit enim ostium magnum esse apertum prae¬ 
dicationis suae; per quod possit praedicando ad corda au¬ 
dientium intrare; et fidem Christianam persuadere. — 
Obsecro autem. ] Obsecro autem, ut et vos fratres subditi 
sitis. — Nostis Stephance domum .] Hic cum Apostolo 
fuerat, et quibusdam Corinthiis, qui cum Apostolo erant, 
et ipsi Apostolo necessaria saepe ministraverunt. 


III. IN EPIST. AD CORINTH. II. 

CAP. I. 

Qui consolatur nos.] Per hoc jam ostendit consolatoriam 
esse Epistolam; vult enim omnibus consolari, et illis con¬ 
tristatis, et illi abjecto, qui uxorem patri abstulerat; et 
propter hoc dixit: Pater misericordiarum et Deus totius , etc. 
— Pro vestra exhortatione.] Quamdam causam tribulatio¬ 
nis suae supponit : ut videlicet Corinthii exemplo ejus pro- 

vocati exhortentur ad ferendum tribulationes; et sic salutem 
sempiternam consequantur. — Quce operantur toleran¬ 
tiam. ] Spes salutis aeternae operatur tolerantiam; id est, 
patientiam in servis Dei; quia propter ipsam adversa to¬ 
lerantur. — Et spes nostra .] Cum principalis causa to¬ 
lerantiae illorum, dicta sit salus aeterna; aliam causam sup¬ 
ponit , ut videlicet spes sua, quam pro his habebat, firma 
appareat. — Non enim 'volumus. ] Exponit quod superius 
dixit; Sive autem tribulamur. Et quod posterius : Sicut 
socii passionum , etc. — Quce facta est in Asia, ] Non 
de ea Asia loquitur hic, quae est totius mundi tertia pars ; 
sed de quadam Provincia, quae ipsius majoris Asiae pars 
est; ejus tamen nomine nuncupatur. — Multarum per¬ 
soni y.] Causa cur adhuc eripiet, ut videlicet, ex multa¬ 
rum facierum personis, ad Deum propter eorum praedica¬ 
tionem conversis, gratiae agantur Deo per eorum praedica¬ 
tionem , per multos habentes eam donationem fidei, quae 
in ipsis est. Personas autem multarum facierum vocat, 
infantes, pueros, et caeteras aetates hominum utriusque 
sexus. — Nam gloria nostra. ] Ratio cur eos adjuvare 
debeant in orationibus; videlicet, quia conscientia eorum 
testis sit, quod sincere conversati sint inter eos. — In 
sapientia. ] Sapientia carnalis est, voluptates diligere, la¬ 
bores vitare. — Sed in gratia.'] Id est, observantia bono¬ 
rum operum, quae per gratiam Dei datur. — Non enim 
alia scribimus . ] Yel dicitur : in simplicitate dicis, tu in 
alia Epistola promisisti te venturum ad nos, et non venisti. 
Non sum, inquit, levis, quia quae scripsi, et legistis in 
Epistolis meis, vos ita esse cognoscitis. — Spero autem.] 
Quasi diceret; in bono cognovistis nos, in principio : et in 
bono cognoscetis usque in finem. — In die Domini, etc.] 
Sancti enim in praesenti de sua bona conscientia gloriantur, 
ut in psalmo : Omnis gloria ejus filice regis ab intus. — 
Et hac confidentia .] Id est, propter hanc confidentiam, 
qua speramus per alterutrum glorificari. — Secundum 

carnem . ] Id est, more camaliter viventium; qui pro ter¬ 
reno commodo, facile voluntatem suam mutant. — In 
illo esty et non. ] Id est, praedicatio nostra, non docuit vos 
mentiri, et leviter mutare sententiam. — Non fuit , est , et 
non . ] Quasi diceret, praedicatio nostra non docuit homines 
mentiri; quia magister noster, quem praedicamus vobis, 
non docuit nos de eadem re dicere, est, et non; id est, pro¬ 
ferre mendacium. Sed est, tantum de re quae est; et non 
est, similiter de re quae non est. — Quot enim . ] Id est, 
merito Christus veritatem docuit; quia Deus Pater pro¬ 
missiones suas in illo etiam, id est, vere, complevit. — 
Per ipsum amen Deo .] Per Christum amen dicitur, quia 
Deus Pater, quidquid de eo promisit, in eo complevit. — 
Ad gloriam nostram . ] Gloria Apostolorum fuit, veracem 
praedicare magistrum; et in quo promissiones Dei com¬ 
pletae sunt. — Qui autem confirmat .] Quasi diceret, 
quod in Christum creditis, non nostrae praedicationi impu¬ 
tare debetis; quia Deus est, cujus gratia in fide confirma¬ 
mur ; et ad serviendum sibi mente delectamur; quia etiam 
nos signo baptismatis, ab infidelibus separavit; et Spiritum 
sanctum, aeternae haereditatis pignus in cordibus nostris de¬ 
dit. — Dominamur , etc . ] Diceret quis : parcens tunc vis 
nos cogere ad fidem. Non est, inquit, ita, non dominamur 
fidei vestrce , non cogimus vos ad fidem. Vel parcens dixit 
de quibusdam, qui fide non stabant; et ne stantes fide pu¬ 
tarent hoc dictum de se, dicit, non dominamurfidei vestrce , 
id est, nolumus excercere dominium in illos qui stant in 
fide, sed adjuvare vos in emendatione corrigendorum. 


CAP. II. 

Si enim ego contristo . ] Si doctor corripiendo contris¬ 
tat discipulum, laetitia illius est, si discipulus ad poeniten¬ 
tiam contristatur. — Et hoc ipsum . ] Quod est contri- 

stans vos, non laetificet, nisi vos ipsi ad poenitentiam 
contristemini. — Si quis autem . ] Si quis, inquit, prae¬ 
dicans contristavit me, non me tantummodo contristavit, 
sed vos ex parte, id est, quosdam ex vobis, ut non onerem 
vos omnes ; et ideo dico vos ex parte contristatos, ut onus 
tristitiae non imponam omnibus : non enim omnes justitiam 
sincere diligitis. Potest et ita intelligi, non me contristavit 
ex toto, sed ex parte. — Magis donetis, etc . ] Satis 
comprobatur Apostolum non contristari pro fomicatore, 
qui patris uxorem duxerat, ex hoc quod modo subjungit, 
ut recipiatur et consoletur. — Ut non circumveniamur, ] 
Id est, ut non sit inter vos discordia. — Cum venissem 
autem , etc . ] Excusato se quod non venerit, narrat quod 
fecit, commendans se in eodem opere; ne vos contristarem 
non veni, Cum autem venissem Troadem , etc, — Titum 
fratrem.] Titus iste interpres Apostoli erat; et horum lingua 
expressius loquebatur, quam Apostolus. — Calefaciens 
eis 9 etc,] Ad hoc quod dixit parcens vobis non veni Corin¬ 
thum, sed veni Troadem, ubi me libenter audiebant: hoc 
est ostium mihi apertum est; et sic hortatur ut et isti liben¬ 
ter accipiant, postquam hoc de illis audierunt. — Bonus 
odor . ] Praedicatio quidem bona est in utrisque; sed qui in- 
obedientessunt, illis sit praedicatio odor mortis, id est, pec¬ 
cati, in mortem aeternam. — Adulterantes , ] Adulter 
non quaerit prolem, sed voluntatem corporis explere. Tales 
sunt qui pro terreno commodo verbum Dei praedicant, non 
quaerentes filios spirituales generare. — Ex Deo.] Ex 
Deo, inquit, loquimur ; quia ex Deo accipimus, quod prae¬ 
dicamus. — Coram Deo . ] Quia illi placere contendimus. 


CAP. III. 

Incipimus iterum , etc. Non nos, inquit, commendamus; 
nulla enim commendatione indigemus, quia nec illa quae fit 

vobis, nec quae fit litteris, quia per Epistolam (a pari). 
Nam nec per Epistolam ad vos ab aliis missam. Per 
Epistolam nolumus commendari, quia vos estis Epistola 
nostra, quae nos commendat, id est, fides vestra. — 
Epistola nostra. ] Epistola, inquit, nostra vos estis; id 
est, fides nostra per eam laudatur, eo quod praedicatione 
nostra vos ad fidem convertimus. — In cordibus nos¬ 
tris. ] Vos et fidem vestram oblivioni non tradidimus; 
sed in memoria nostra semper estis. — Littera occi¬ 
dit. ] Dupliciter potest hoc intelligi: vel quia sirie mise¬ 
ricordia peccantes occidi jubet dicens: si quis hoc vel 
illud fecerit, morte moriatur. Vel carnali ter observata, 
animam observantis occidunt. — Spiritus autem 'vivifi¬ 
cat. ] Id est, spiritualiter intellecta observantis animam 
vivificat. — Quod si ministratio. ] Commendatio et laus 
novi Testamenti; dicitque, si ministratio veteris legis for¬ 
mata litteris, in tabulis lapideis, fuit Moysi in tantam glo¬ 
riam, ut filii Israel faciem ejus videre non possent, propter 
claritatem vultus ejus, quae tamen transitoria fuit; quo¬ 
modo non magis ministratio novae legis, erit Apostolis in 
gloriam sempiternam. Vetus autem lex, ministratio mortis 
dicitur; vel quia sine misericordia peccatores puniebat; 
vel quia post adventum Christi, ad litteram observata, 
animae mortem ministrat. Novum vero Testamentum mi¬ 
nistratio spiritus dicitur, vel quia per ipsum Spiritus sanc¬ 
tus observanti datur ; vel quia in eo vetus lex spiritualiter 
intelligitur et servatur. — Nam nec glorificatum est. ] 
Ordo. Quid claruit, nec glorificatum est in hac parte, 
propter excellentem gloriam. Exponit gloriam praedicato¬ 
rum novi Testamenti. Dicit enim quod facies Moysi, quae 
in legis veteris latione claruit, non potest dici glorificata, 
in consideratione istius partis, id est, si ad Apostolorum 
gloriam referatur; propter excellentem gloriam, quam ha¬ 
bent, et habituri sunt. — Quod evacuatur. ] Velamen 
veteris legis aufertur nunc; quia modo exponitur quicquid 

legales observationes significaverunt. — Dominus autem 
Spiritus est . ] Ordo. Spiritus sanctus est Dominus, et 
potest operari quod vult; ac per hoc quod quos vult illu¬ 
minat ; quos vult, in tenebris ignorantiae deserit. — Ubi 
autem Spiritus Domini . ] Exponit causam cur Judaei li¬ 
bere non possunt intelligere vetus Testamentum; et cur 
praedicatores novi Testamenti, ipsum libere intelligant: 
videlicet, quia illi Spiritum Dei non habent; hi autem 
habent. — Ibi libertas . ] Ab Israele converso auferetur 
velamen; libertas enim Dei erit in eo, quia Spiritus ibi erit, 
qui eam dabit; et hoc. probat: Spiritus est Dominus; sed 
ubicumque est Dominus, ibi libertas : ergo ubicumque est 
Spiritus, ibi libertas (a genere, assump. et conclus ); sed 
in Israele converso erit, ergo in eo erit libertas. — Nos 
vero omnes revelata. ] Nos inquit, omnes Apostoli reve¬ 
lata facie, non cooperta, sicut Moyses , coelestem gloriam 
speculantes ; ad ipsam enim est intentio nostra ; quia nunc 
per speculum, et aenigma videmus in eamdem gloriam, 
quae adhuc, non qualis est, apparet; sed quasi quaedam 
imago videtur fide, et bonis operibus transformamur. In 
hoc enim contendimus, ut conformes ejus fieri possimus, 
a claritate fidei perventuram claritatem spei. 


CAP. iv. 

In iis quibus Deus hujus s ce culi. ] Quasi diceret: Qui 
non solum invisibiles creaturas; sed etiam hoc invisibile 
saeculum regit; potest et ita construi, in quibus Deus 
excaecavit mentes infidelium hujus saeculi; quia si de Dia¬ 
bolo dictum est, Deus hujus saeculi; sic intelligitur in 
Evangelio : Princeps mundi hujus. — Non enim nos. ] 
Ostendit, quod non sint ambulantes in astutia, neque 
adulterantes verbum Dei; et cur dixerit: gloria Christi; 
et non dixerit, Evangelii gloriae nostrae. — Qui dixit de 

tenebris . ] Ratio cur praediceret, videlicet scientiam prae¬ 
dicando dedit illis Deus. — Habemus thesaurum . ] The¬ 
saurum claritatis scientiae Dei dicit Apostolus habere in 
terrenis corporibus; ut quando aliquid subtiliter agunt, 
virtuti Dei imputent, non sibi. — Eumdem spiritum 
fidei . ] Quasi quis dicat: cur patimini? Quia, inquit, de 
Deo loquimur. Cur ergo loquimini? Quia credimus iri eum : 
omnes enim fideliter in eum credentes, loquuntur de eo : 
scriptum enim de David, quia propter hoc locutus est, quia 
credidit: quid inde? Nos, inquit, habemus spiritum fidei, 
quem habuit David. — Omnia propter 'vos . ] Exponit 
quomodo constituentur in coelis, omnia enim propter vos, 
ut vestro exemplo gratia, id est, fides vestra abundet cum 
gratiarum actione, e tsic constituamini in coelis. — Om¬ 
nia enim propter . ] Omnia enim-propter vos instruendos 
patimur : ut gratia, id est, gratiarum actio, abundans ac¬ 
tione gratiarum facta per multos, abundet in gloriam Dei. 
Quasi diceret, ad hoc patimur ut exemplum patientiae a 
nobis discatis; et Deo gratias referatis, et multi alii vo- 
biscum. 


cap. v. 

» 

Peregrinari a corpore . ]Quia, inquit, non potest fieri, 
ut ad Deum eamus corpore, eligimus magis separari a cor¬ 
pore, et praesentes esse ad Deum. — Mente excedimus . ] 
Mente excedere est, in divina contemplatione esse; et hoc 
dicit se propter Deum, non propter laudem hominum fa¬ 
cere. — Sive sobrii sumus . ] Sobrii erant Apostoli, cum 
ab illa altitudine coelestis contemplationis discedebant ad 
ordinandam vitam subjectorum. Et hoc dicit se propter 
utilitatem subjectorum facere, non propter humanam glo¬ 
riam. — Sobrii sumus. ] Pro vobis, inquit, facimus, 
quia de vobis quasi commendando vos, loquimur. Omnia 

enim propter vos facimus, quia sive mente excedimus, id 
est, profunda divinitatis praedicamus; et hoc ad laudem 
Dei. Sive sobrii sumus, id est, subditorum vitam intermissa 
contemplatione, divina , humana, contemperantes ordina¬ 
mus. — JEstimantes hoc . ] Existimamus, inquit, quia si 
Christus pro omnibus mortuus est, et omnes homines mori 
debent pro honore illius. — Et pro omnibus mortuus est 
Christus . ] Ergo quia Christus mortuus est pro omnibus, 
neminem approbamus secundum carnem viventem. Etsi 
cognovit priusquam in Christum crederet Apostolus, se¬ 
cundum carnem novit eum, quia hominem tantum aestima¬ 
bat. — Itaque vos. ] Id est, quia Christus pro omnibus 
mortuus est, ut omnes pro honore illius moriantur. Ex hac 
consideratione neminem novimus, id est, approbamus se¬ 
cundum carnem viventem, et sua quaerentem, et non quae 
Jesu Christi. — Et si novimus . ] Priusquam in Christum 
crederet Apostolus, secundum carnem cognoverat eum, 
quia tantummodo hominem aestimabat. — Peccatum fe¬ 
cit. ] Ordo. Deus: Pater Christum peccatum, id est, hos¬ 
tiam pro peccato; ut nos efficeremur justificati in ipso, 
id est, in fide Jesu Christi. 


cap. vi. 

Gratiam Dei.] — Gratiam Dei vocat remissionem pec¬ 
catorum; quam in vacuum recipit, quisquis se in bonis 
operibus postea non exercet. — Ait enim . ] In Isaia sic 
loquitur : In tempore placito exaudivi te; et in die salutis 
auxiliatus sum tui . — Tempore accepto , etc. ] Diceret 
quis : est tunc aliquid gratia Dei? Est: quia exaudire Do¬ 
mini tempore accepto, et adjuvare est. Et hoc probat ab 
effectu, quia exaudit, et adjuvat. Item hoc ab auctoritate; 
Ipse enim dixit tempore accepto, etc. — Per arma . ] 
Per arma justitiae si muniti in prosperis et adversis; et sive 

gloriosi, sive viles seu infames, sive bonae famae habeamur. 

— A dextris , et a sinistris . ] Exhibeamus nos, scilicet 
Dei ministros habendos justitiam, quasi libram, ut non 
pendeamus in hanc partem, vel in hanc, id est, non fran¬ 
gamur adversis nec elevemur prosperis. — Ignobilita¬ 
tem . ] Per gloriam exhibeamus nos sicut Dei ministros, 
ne extollamur, et per ignobilitatem, id est, vilitatem, si 
viles habiti simus , ne frangamur. — Ut seductores . ] 
Quasi diceret: Non est mirandum si vituperamur, et lau¬ 
damur ; quia alii putant nos seductores, alii veraces; et 
i lii nesciunt, et caetera quae sequuntur. — Os nostrum 
patet ad vos. ] Redarguit avaritiam eorum; et dicit eos 
a se non accepisse tenacitatis exemplum; quia cor suum in 
dando amplum, et dilatatum est. — Non angustiamini .] 
Id est, in nobis non videtis angustiae, et tenacitatis exem¬ 
plum; sed hujus vitii fomes est in visceribus vestris. — 
Tamquam filiis dico . ] Ordo. Tamquam filiis dico haben¬ 
tes eamdem renumerationem, scilicet, quam nos habemus. 

— Vos enim estis templum . ] Probat quia jugum ducere 
cum infidelibus aequipollenter. Nullum templum Dei debet 
habere consensum cum idolis : vos autem estis templum, 
quia ipse habitat in vobis. Ipse enim dixit, inhabitabo in 
vobis : propter quod exite de medio eorum : id est, ergo 
nolite jugum ducere cum infidelibus. Utitur autem verbi s 
Prophetae pro suis. — Quoniam inhabitabo. ] Et Joel sic 
dicit: Ponam tabernaculum meum in eis; et ego ero eis 
Deus; et ipsi erunt mihi populus . — Propter quod 
exite . ] In Isaia sic legitur : Recedite , recedite, exite inde 9 
pollutum nolite tangere . 


CAP. VII. 

Non ad condemnationem . ] Id est, non propterea com¬ 
memoro, ut callide dicam vos fecisse quod me fecisse nego. 

— Prcedixi enim.] Superius dixit: Epistola nostra vos 
estis, scripta in cordibus vestris. — Intus timores .] A 
falsis fratribus; vel ne passio mea perterreret fratres : id 
est, metuens ne conversi noviter, videntes afflictionem 
nostram ad suum, id est, qui fuit Judaeus, ad Judaismum, 
Gentilis ad gentilitatem converterent. — Mmulationem .] 
Id est, qualiter alter aemulatur desiderium alterius, ut me 
videatis. — Epistola illa.] Ordo. Illa vos contristavit, 
etsi ad horam. — Contristati enim.] Demonstratio de 
qua poenitentia dicat: est enim et mala poenitentia. — 
Detrimentum. ] Detrimentum auditor ex praedicatione doc- 
toris patitur; quando praeceptis ejus inobediens existit, 
et pro priori peccato, peccatum inobedientiae addit. — 
Quce enim secundum. ] Alia ratio quod secundum Deum 
contristati sunt. — Sceculi autem tristitia. ] Saeculi au¬ 
tem tristitia est dolere, quod sua tribuat, aliena non rapiat, 
et caetera in hunc modum. — Ecce enim.] Alia ratio 
ejusdem rei. — Incontaminatos esse in negotio.] In quo 
vindicandum praecepit in eum qui uxorem patris accepit. 

— Ideo consolati . ] Et propter adventum Titi, et propter 
bonum studium vestrum. — Apud illum de vobis. ] Apud 
Titum gloriatus est Apostolus de Corinthiis, dicens eos be¬ 
nignos esse. — Omnia de vobis. ] Id est, sicut vera lo¬ 
cuti sumus vobis de aliis; ita vera locuti sumus Tito de 
vobis. 


CAP. VIII. 

Paupertas eorum. ] Pauperes erant rerum terrena¬ 
rum; sed divites simplicitatis et benignitatis. — Testi¬ 
monium.] Ordo. Testimonium aliis reddo; quia secun¬ 
dum virtutem. — Obsecrantes nos. ] Id est, precati sunt 
me, ut permitterem eos gratiam et communicationem facere 
de substantia sua, in hanc eleemosynam, quae fit in sanc- 

tos qui sunt Hierosolymis. — Ut rogaremus Titum. ] In 
tantum, inquit, largitate eorum provocati sumus, ut roga¬ 
remus Titum; ut sicut coepit praedicatione et admonitione 
sua, perficiat in vobis gratiam, id est, largitatem istam. — 
Scitis enim gratiam . ] Quasi diceret : Propter* amorem 
Christi libenter debetis largiri; quia ipse dives, propter 
vos pauper factus est. — Secundum id quod\ etc . ] Vel 
ille dat secundum quod non habet, qui de quinque solidis, 
dat quatuor ; quod faciendum est illi, qui habet decem li¬ 
bras , vel hujusmodi. Diceret aliquis, non valet si darent 
secundum quod habeant: Illi enim Macedones, plusquam 
posset eorum pati facultas, dederunt. Ad hoc respondet. 
Si enim, etc. Quod est, qui vult dare secundum id quod 
habet, acceptus est Deo, non tantum ille qui vult facere 
ultra quam habet. Vel ita: voluntas prompta facere ultra 
quam possit, secundum id quod vult, est accepta, non se¬ 
cundum id quod vult, est accepta, non secundum quod po¬ 
test. — Qui multum . ] Qui multum saepe collegerat, id 
est, amplius quam gomorum non abundavit, id est, non 
plus habuit quam gomorum, et qui modicum scilicet colle¬ 
gerat , id est, minus habuit quam gomorum. In Exodo au¬ 
tem ita habetur : Nec qui plus collegerat, habuit amplius; 
nec qui minus paraverat, reperit minus . — A nobis ad 
Domini gloriam.] Ordo. A nobis destinatam, ad Domini 
gloriam, et ad voluntatem. — Devitantes hoc . ] Quasi 
diceret. Ideo misimus fratrem boni testimonii cum Tito; 
ne quis vituperet nos in hac eleemosyna; dicens nos 
ex ea aliquid ad nostrum opus retinere. — Providemus 
enim.] Ideo, inquit, misimus eos, ne ministerium nostrum 
vituperetur, existimando nos esse fures, postquam viderint 
tot bonos quibus accommodatur, vel propter hoc mittimus 
tot, ne dicamur negligere illud mittendo unum, et existi¬ 
mari esse fur, vel negligere illud: bonum est nos evitare, 
ne simus causa malae existimationis eorum : et hoc est quod 
dicit; Providemus enim bona , etc. — Pro Tito . ] Dicit 

fratrem, quem mittebat, multam fiduciam habere in eis, 
quia Titum et alios Apostolos bene tractaverunt. — Os¬ 
tensionem. ] In illis, inquit, quos vobis mittimus, ostendite 
quam charitatem habeatis; et quae bona sit gloriatio vestra 
pro nobis. 


CAP. IX. 

Erubescamus nos .] Si imparati, inquit, fueritis, nos 
verecundiam habebimus in hac substantia, id est, eleemo¬ 
syna, vos forsitan non habebitis. — Et prceparent. ] 
Ordo. Ut praeparent benedictionem hanc repromissam pa¬ 
ratam esse, sic quasi benedictionem, non quasi avaritiam. 
Promiserant enim Apostolo, quod ita praepararent elee¬ 
mosynam, benedictione non avaritia. — Qui autem admi¬ 
nistrat . ] Id est, qui dat vobis unde eleemosynam faciatis; 
dabit unde post datam eleemosynam vos sustentare pos¬ 
sitis. Nec propter hoc tamen remanebit, quando quidem 
semen multiplicet, et fruges crescere faciat. — Non so¬ 
lum supplet ea. ] Quatuor dicit fieri per administrationem 
hujus officii, id est, beneficii. Sanctis enim qui sunt Jero- 
solymis necessaria exinde ministrantur, et per multos alios 
probantes hoc ministerium, gratiae Deo referantur : et 
multi exemplo Corinthiorum provocati, et illis sanctis 
qui sunt Jerosolymis, et multis aliis plurima largiuntur; 
ut et ipsos Corinthios videant, propter eminentem gratiam, 
quam habent, sedulo eos deprecantur. — In obedientiam^] 
Id est, quia dum Evangelium Christi vobis praedicaret, 
statim obedientes fuistis ad confitendum Christum. 


CAP. x. 

Audeam . ] Ordo. Audeam in quosdam; id est, aliquid 
molestiae inferam quibusdam vestrum. — Arma militice . ] 

Arma militiae christianae sunt virtutes , quae potentes sunt 
auxilio Dei, ut destruant munita diversis calliditatibus 
consilia adversariorum, sive hominum, seu demonum. — 
Consilia destruentes .] Superiori sententiae conjungitur, 
non secundum carnem militamus. — In obsequium .] In 
pro contra intelligi potest, ut sit sensus. Captivantem in¬ 
tellectum ad obsequium Christi; vel intellectum, qui est 
contra obsequium Christi. Id est, diligenter considerate 
opera eorum qui in conspectu vestro tantum bona agunt, 
ne forte vos seducant. — Nam etsi amplius . ] Quasi dice¬ 
ret : Possem dicere, Apostoli sumus, et plus nobis obedire 
debetis. — Non erubescam . ] Merito erubesceret, si se 
Apostolum diceret, et non esset. — Non existimer . ] Hoc 
dicit occasione illius sententiae, quam superius dixit, parati 
ulcisci omnem inobedientiam: ut, inquit, non existimer a 
vobis tanquam terrere , quod minor implere ; sciatis quod 
minor dictis implebo factis. — Non enim audemus . ] In¬ 
serit et comparem se facit aliquibus, qui opera eorum imi¬ 
tantur. Non, inquit, volumus imitari eos , qui seipsos 
commendantes adulantur vobis: sed bona vestra laudamus; 
mala punimus. Quales verbo , tales, et facto. — Sed ipsi 
in nobis . ] Metientes sumus nosmetipsos; id est, con¬ 
scientiis nostris comparantes nosmetipsos nobis, id est, 
nostris operibus, viribus: ne plus, vel aliud dicamus; 
vel conemur quae facere possimus, vel debeamus. — Nos 
autem in immensum . ] In tantum, inquit, gloriabimur, ut 
vestros esse Apostolos nos dicamus: haec est enim mensura 
gloriae nostrae , quam mensus est nobis Deus. — Secun¬ 
dum mensuram regulce . ] Exponit quomodo intelligendum 
sit quod superius dixit: in immensum gloriabimur. — 
Pertingendi usque ad vos. ] Mensura nostrae praedicationis 
pertingit usque ad vos; id est, per mensuram praedicamus, 
quia invasionem non facimus. Et hoc est quod dicit: Non 
enim, etc. — Quasi non pertingentes . ] Si alii ante hunc 
Apostolum in praedicatione Corinthiorum laborassent, et 

iste se eorum Apostolum voeasset, immensum , id est, 
ultra modum gloriari videtur. — Secundum regulam . ] 
Regulam hic vocat regimen , secundum hoc, inquit, quod 
vos regimus, a vobis , id est, per vos a Deo magnificamur. 
— In abundantiam . ] In abundantia autem dicit, vel quia 
haec praedicatio super praedicationem Apostolorum abunda¬ 
vit; vel quia in ea erat abundantia donorum Dei. — Etiam 
in illa quce ultra . ] Spem hanc , inquit, habemus evangeli- 
zandi fidem Christi, in illa loca quae ultra nos sunt. — Non 
in aliena regula .] Non , inquit , spem habemus gloriari in 
aliena regula, in his videlicet locis quae praeparata , id est, 
evangelizata ab ipsis Apostolis. — Ille probatus est .] Non in 
alienis; sed in Domino volumus gloriari: quia omnis qui glo¬ 
riatur, in Domino debet gloriari: quia non in se nec in alio: in 
se vel in alio non, quia qui sic agit non probatur a Deo. 


CAP. XI. 

Utinam sustineretis . ] Utinam, inquit, sustinere velletis, 
id est, audire quomodo me commendo, quod videtur insi¬ 
pientia. Etsi ego refero vos debetis audire: subditur; iEmu- 
lor enim vos, etc. — JEmulor enim vos. ] jEmulatio est 
motus mentis propter alienum statum. Rogat ergo ut pa¬ 
tienter ferant reprehensionem suam : quia ipse circa opera 
eorum movetur eo motu qui secundum Deum est. Est enim 
in aliis motus , qui invidia dicitur. — Despondi enim 
vos.] Causa cur eos aemuletur ; quia videlicet annulo fidei 
desponsavit eos uni viro, scilicet Christo; ut exhibeant 
seipsos castam virginem sibi. — Nam si is qui venit. ] 
Si is , inquit, praedicator qui venit, et a Deo non mittitur, 
aliam fidem praedicaret vobis, et per eam fidem alium spi¬ 
ritum acciperetis ; utcumque tolerabile esset, si ejus dam¬ 
nationem pateremini ; possetis enim dicere : Praedicatio 
ejus melior e>t quam Pauli: nunc vero, cum eamdem fidem 

praedicant, et ex sua parte plura respuenda addant, pati 
non debetis : et hic incipit exponere illud: Modicum insi¬ 
pientiae ; de quo superius dixit. — A magnis Apostolis . ] 
A magnis, quanto magis ab his qui nihil sunt X Imperitus , 
vel humilitatis causa hoc dicit; vel ut quidam dicunt t 
impeditae fuerit linguae, scientiam enim causam fuisse dicit 
quod tanta operatus sit. — In omnibus , etc. ] Omnibus 
vobis manifestus sum, quod in omnibus licet imperitus 
sermone, scienter me habui, quia non peccavi in hoc 
quod me humiliavi; vel quod gratis praedicavi, id est, non 
capiens a vobis sumptus, dum praedicarem. Et hoc probat, 
nam ab aliis, inquit, Ecclesiis tantum capiebam stipen¬ 
dium, dum vobis praedicarem. — Nam quod mihi deerat.'] 
Quasi aliquis diceret: Unde ergo vivebas! — In quo 
gloriantur. ] Ideo, inquit, non accipio, ut in quo gloriantur, 
id est, in Accipiendo , inveniantur nobis similes : cum nos 
quoque nihil capiamus. Vel ideo non accipio , quia quidam 
praedicatorum sine stipendio praedicabant mendacium, ut 
religiosi viderentur, et se nobis praeferre possint. — Ite¬ 
rum dico . ] Superius dixit: Utinam sustineretis modicum 
quid insipientice mece , scilicet commendationem sui; quae 
discrete facta insipientia dicitur. Iterum dicit: Ne quis putet 
eum insipientem; cum hoc non pro se , sed ad illorum aedi¬ 
ficationem faciat: alioquin si volunt, putent, dum ipse 
glorietur; tamen ad aedificationem. — Iterum dico . ] Item, 
inquit, et saepe narro vitia illorum; ne quis audiens me re¬ 
darguere Ulos , putet insipientem. — Alioquin velut. ] 
Concessio adversae partis, quae tunc competenter fit, quando 
concedenti non est nocitura. — In insipientia . ] Insipientia 
esset, si sponte gloriaretur; sed quia coactus, quasi in insi¬ 
pientia dicit, r- I n hac substantia.] Id est, in hoc genere 
gloriae, quae fit secundum insipientiam. — Libenter enim.] 
Causa cur contra fallacium praedicatorum gloriam velit glo¬ 
riari : quia videlicet Corinthii libenter ferebant insipientiam 
illorum, cum quidam ipsorum in verbo Dei sapientes essent. 

— Siquisvos in servitutem . ] Id est, carnales observantias 
legis, quae servili timore impleri faciebat dicens: Si quis 
hoc, vel illud fecerit, morte moriatur. — Si quis in faciem. ] 
In faciem caedere est, praeterita mala ad memoriam revocare. 

— Secundum ignobilitatem. ] Viriliter, inquit, dico quasi 
impotentes (vel intentiores) fuerimus, id est facere; magnifi¬ 
centius enim possem dicere: Quasi nos potentiores non fueri¬ 
mus , quae faciunt, facere. — A Judaeis quinquies. ]Quin¬ 
quies verberatus fuit , etin unaquaque percussione corrigia no¬ 
data quadraginta percussiones sustinuit, una minus, quaque 
vice. Vel quadragena vocatur ipsum flagellum quadraginta 
corrigiis confectum , cum quo quinquies se dicit percussum, 
corrigia omni vice retenta; sic enim lex misericorditer fieri 
praecipiebat. — Quis infirmatur. ] Hoc et alterum quod 
sequitur, interea computanda sunt, quse extrinsecus po¬ 
nuntur. 


CAP. XII. 


Ad -visiones et revelationes. ] Si heec non sufficiunt ad 
gloriationem majora subjungam : quod non est, id est, quod 
stultum est; i leoque tacet sui nomen, dicitque; simpliciter 
se scire hominem cui haec facta sunt, et sic removet sponte 
gloriari; et si gloriatur pro hujusmodi, id est, secundum 
quod homo ipse habet has visiones a Deo, et non a se : pro 
se autem licet glorietur, secundum ea quae patitur, gloria¬ 
tur. — Nam si 'voluero gloriari. ] Non gloriabor nisi pro 
his quae Deus concessit posse, et nisi factis : et hoc est quod 
dicit, Nam et si voluero gloriari , non ero insipiens: In¬ 
sipiens aliquis de suis gloriatur, alius de fictis; sed de fictis 
non gloriabor : veritatem enim dicam. — Sufficit tibi 
gratia mea. ] Id est, sufficere tibi debet gratia mea, id est, 
hmc infirmitas, quam ideo tibi do, ut virtus tua probetur, 
et ita eoroneris; omnis enim virtus per infirmitatem pro- 

batur. — Nam virtus in infirmitate. ] Perfectam virtutem 
dicit esse, quae habet infirmitatem contrariam, cum qua 
legitime certet, ut postea coronetur. — Tametsi nihil 
sum . ] Quamvis secundum quorumdam stultorum opinio¬ 
nem, nihil sum; ea tamen feci super vos, quae solent Apo¬ 
stolum designare. Omnem patientiam inter vos habui; signa 
et prodigia etcaeteras virtutes, cum opus fuit, feci. Distat 
autem inter signum, et prodigium, et virtutem. Signum 
genus est prodigii. Virtus genus est utriusque. Virtus po¬ 
test vocari omne miraculum. Signum illud tantum quod in 
quocumque tempore aliquid significat. Prodigium quod in 
futuro tantum. — Quid est enim . ] Superiorem sententiam 
probat. Nihil minus feci , etc. Quasi diceret: per hoc liquet 
me nihil minus fecisse aliis Apostolis : quia vos nihil minus 
habetis quam aliae Ecclesiae, quae instructae sunt ab illis: 
quales enim sint magistri, probant Discipuli; sicut omnia 
quae sine se esse non possunt. — Ecce tertio paratus 
sum. ] Semel venerat ad eos, et alia vice paratus fuit, sed 
non venit: et hoc est tertio, quoad eos paratum se dicit 
venire. — Non ero gravis vobis. ] Ne diceretur ideo nunc 
venire, ut quidquid olim ei§ pepercerat, modo surriperet: 
dicit, non ero gravis vobis; quia non quaero vestra, et hoc 
est non gravabo vos. — Nunquidper aliquem .] Ne quis 
dicat, tu quidem per te non gravasti nos, sed callide per 
tuos, hoc removet. — Quos misi ad vos.] Per nullum, 
inquit, quos ad vos miserim, decepi vos ; quia neque per 
Titum, neque Bamabam, neque per quemlibet alium decepi 
vos; nam semper idem fui : et hoc est quod dicit, nonne 
eodem spiritu ambulavimus, etc. — Timeo enim ne forte. ] 
Facilius enim ad fidem veniebant, quod ab eis nihil acci¬ 
piebat ; et si acciperet tutius peccarent, et ideo dicit: timeo 
enim, etc. — Et non egerunt poenitentiam. Hinc compro¬ 
batur falsum esse quod perverse intelligentes inconsiderate 
attestantur Apostolum in Epistola sua ad Hebraeos scrip¬ 
sisse, lapsos renovari ad poenitentiam non posse. 

6 . 

CAP. xin. 

Ecce tertio hoc. ] Non dicit quod bis venerit, et tertia 
vice venturus sit; sed quod bis se praeparavit, et venire non 
potuit, sed hoc tertio apparatu venturus sit. — Utprce - 
sens vobis. ] In primo adventu suo in praesentia omnium 
bis praedixit quod subsequitur. — An experimentum quce- 
Htis. ] Id est, vultis experiri saevitiam meam vindicando in 
vos? Christus loquitur, dicit ad exaggerationem. — Nam 
etsi crucifixus est.'] Quasi aliquis diceret: Quomodo eum 
non infirmari dicitis, sed potentem esse, quem constat esse 
crucifixum? — Sed vivit ex virtute Dei.] Vivit, id est, 
vigore et fortitudine plenus est. Sicut ad Hebraeos : Vivens 
est enim sermo Dei , et efficax ex virtute Dei> ex verbo 
Patris , ex quo assumptus est . — Infirmi sumus. ] Non 
est, inquit, mirum si Christus ex virtute divinitatis potens 
est ; cum nos infirmi ex eadem virtute fortes simus. In illo 9 
id est, in illa re in qua ipse infirmus sit; id est, in came : 
potest intelligi in illo, id est, in praedicatione. — Nos 
autem ut reprobi. ] Quasi diceret: Nos patienter portamus, 
si in conscientiis vestris reprobi sumus tantum, ut vos id 
quod bonum est faciatis. — Non enim possumus aliquid . ] 
Reprobi volumus esse vobis benefacientibus; non enim vo¬ 
lumus esse probi, potentes adversus veritatem, id est, con¬ 
tra benefacientes. Vel ita : Non enim possumus aliquid 
adversus veritatem , id est, non reprehendimus, nec dam¬ 
namus in his qui veri sunt, id est, qui bene faciunt, et re¬ 
prehensibiles sunt. — Adversus veritatem. ] Contra jus¬ 
titiam, id est, veritatem, quando posset si illis bona 
facientibus, orationibus proficeret, ut in conscientiis eorum 
probus appareret. Non justum est, nec placet Deo, ut homo 
sanctus apparere quserat, nisi propter id tantum, ut viden¬ 
tes bonum exemplum accipiant. — Gaudemus enim. ] 
Alia ratio cur nolit apparere probatus. 

IV. IN EPIST. AD GALATAS. 

CAP. I. 

Paulus non ab hominibus , etc . ] In aliis Epistolis data 
salute, statim incipit a gratiarum actione : hic autem non; 
neque enim tales erant, unde redderet. — Non ab horni- 
nibus . ] Quidam putabant illum non esse Apostolum mis¬ 
sum a Christo, sed ab aliis Apostolis, aut ab Anania : 
hoc abnegat, ut majoris auctoritatis sit apud eos f quibus 
verbum Dei praedicabat. — Transferimini . ] Galatae isti t 
pars ex Judaeis, pars ex Gentibus ad fidem Christi ab 
Apostolo luerant conversi : sed post discessum ejus 
venerunt pseudo - praedicatores , qui eos qui ex Judaeis 
conversi fuerant, cogebant judaizare : eos vero qui ex 
Gentibus ad fidem venerant, elementa mundi adorare, 
dies et annos observare. — In aliud Evangelium .] Evan- 
gelium est bona annuntiatio; praedicatio ergo illo, um non 
erat Evangelium ; quia bona annuntiatio non erat. Potest 
etiam intelligi aliud Evangelium , observatio Judaicae legis, 
quae ab Evangelio Christi non discordat, si sp ritualiter 
intelligatur : hoc est enim quod ait: non sint aliqui , id 
est, non desunt illi qui camaliter et perverse eam intelli- 
gunt. — Aliud Evangelium . ] Evangelium non est di¬ 
versum nisi his qui spiritualiter intelligere nolunt. Vel 
illud non est Evangelium, nisi illis qui vos decipiunt: et 
illi tales anathematizarentur. Et hoc non dicit, sed ut 
exaggeret, apponit. — Modo enim hominibus . ] Quasi di¬ 
ceret : Non adulando loquor, ut placeam vobis sed incre¬ 
pando levitatem vestram, ut placeam Deo. — Hominibus 
suadeo an Deo?’] Diceret quis cur ita anathematizas? 
ideo , inquit, ut suadeam me non esse participem, vel per¬ 
suasorem circumcisionis, ut pseudo-apostoli. Vel ideo ana- 

thematizo, quia non suadeo, uthominibus velim placere : et 
hoc sub interrogatione ita : aut quaero hominibus placere. 
— Notum enim vobis. ] Ad hoc respondet, quod supe¬ 
rius dixit: Non ab hominibus ; neque per hominem. — 
Neque enim ego. ] Quasi diceret: Homo me non docuit: 
quia ego non didici ab homine. — Audistis enim . ] Ex¬ 
ponit qualiter Evangelium acceperit per revelationem Jesu 
Christi. — Cum autem placuit. ] Probat quia non acce¬ 
pit Evangelium ab homine : nam neque post conversio¬ 
nem , nec ante conversionem. Ante conversionem non ac¬ 
cepit ab homine, quia impugnabam illud, quod audistis. 
Post conversionem non accepi, quia neque statim, quod 
est non acquievi, nec post tres annos, nec post quatuorde- 
cim : post aliud tempus constat. Removet illas partes de 
quibus suspicabatur. — Eram autem ignotus . ] Ab eis 
non accepi, quia cum constet me jam praedicasse, eram 
illis ignotus facie ; quia eram tantum notus auditu. 


cap. u. 

Ascendi Jerosolymam.] Ascendit quidem, non ut disce¬ 
ret ; immo quia putabatur Evangelium suum ab Apostolis 
divisum , propter hoc quia non fuit cum caeteris electus, 
nec audierat a Christo : ideo dicit se divina revelatione 
venisse, ut conferret eum eis Evangelium suum; nec am¬ 
plius juste posset reprobari. — Sed neque Titus. ] Vo¬ 
luerunt alii Apostoli ut Titus circumcideretur propter vitan¬ 
dum scandalum quorumdam fidelium, qui ex circumcisione 
crediderant; sed non permisit Apostolus eum circumcidi 
propter quosdam falsos Christianos, qui clam conversa¬ 
bantur inter fideles, ut explorarent libertatem eorum, qua 
circumcisionem et alias carnales observantias non curabant; 
ad hoc explorabant, ut eam libertatem, cum aliqua calli¬ 
ditate destruerent, et legales observantias persuaderent. 

— Titus qui mecum erat. ] Sed neque tunc accepit. Et hoc 
est quod dicit: non fui subditus illis; quia nec etiam Titus 
{a minori). Sed tamen non fuit hoc ex arrogantia, sed 
propter falsos fratres. Libertatem vero dicit, quia libere 
praedicabat, negligens carnales observantias. Quidam au¬ 
tem falsi venerunt, ut viderent an ipse Hierosolymis con¬ 
sentiret legis observantiis. — Vtritas Evangelii.] Veritas 
Evangelii est, sine circumcisione et aliis legalibus obser¬ 
vantiis, moralia Dei praecepta cum fide observare. — 
Ab his autem. ] Ordo. Qui autem videbantur ab his esse 
aliquid, Petrum et Joannem et Jacobum significat; quia 
majoris inter creteros Apostolos dignitatis erant, quos 
paulo post columnas vocat. Dicit ergo nihil ad se pertinere, 
ostendere quales et loco et scientia ante vocationem fuerint. 
Non aliis Apostolis derogat; sed quia Galatae alios Aposto¬ 
los ultra modum magnificabant huic eos praeferentes, atque 
ideo auctoritatem hujus viliorem habentes: ostendit se aequa¬ 
lem esse eis, et doctrinam Evangelii ab eis non accepisse. — 
Qui 'videbantur esse aliquid . ] Ne quis diceret eum debere 
eis consentire, quia meliores eo fuerunt, quia non perse¬ 
cuti sunt Ecclesiam, sicut ille : ad hoc respondet, non ex 
invidia, sed ut se commendet, id est, suam praedicatio¬ 
nem : dicitque; ab his autem qui 'videbantur esse aliquid , 
id est, hi qui videbantur esse aliquid, licet possem dicere 
quales, scilicet viles, et, ut ego peccatores essent, nihil 
tamen mihi contulerunt. — Deus personam hominis non 
accipit. ] Hoc ideo dicit, quia reprehendebatur quod prius 
persecutus fuerat Ecclesiam; quasi hi qui modo sunt justi > 
et sancti et magni apud omnes, non fuerint, sicut ego, pec¬ 
catores. Et hoc inde, quia Deus non est acceptor persona¬ 
rum. Similiter ego quamvis persecutor fuerim, non debeo 
a vobis vilipendi. — Barnabce societatis . ] Per hoc os¬ 
tendit se Discipulorum Christi non fuisse Discipulum; 
alioquin non se socium vocaret. — Cum autem venis¬ 
set , etc . ] Item probat quia nec Antiochiae, a Petro Evan- 

gelium accepit, quia restitit ei, erat enim reprehensibilis. 
— Infaciem ei restiti . ] Utile non esset, quod palam no¬ 
cebat, corrigi in occulto : praesumendum namque erat de 
charitatis firmitate tanti Apostoli. Vel ideo quod qui¬ 
dam subinducti insidiabantur, qui referrent Paulum non 
esse ausum arguere Petrum, et circumciderentur. — 
Si tu cum Judaeus. ] Gentiliter vivebat; quia indiscrete 
cum omnibus edebat, et neminem immundum putabat. 
Probat autem quia cum sit Judaeus, et tamen gentiliter 
vivat, non debet Gentes ad Judaismum cogere. Est autem 
in libro totus Syllogismus praeter conclusionem. — Cogis 
judaizare . ] Exemplo suo Gentes judaizare cogebat Petrus, 
et ritum Judaeorum sequi , quando ipse in praesentiam 
eorum qui ex Judaeis crediderant, a consortio Gentilium 
more Judaico se subtrahebat. — Peccatores . ] Generali 
vocabulo peccatores vocat Idololatras. — Ex operibus le¬ 
gis . ]Ex operibus legis, non: nam si hoc esset, non in Christo 
tantum esset justificatio , sed in Christo tantum est. Si in 
Christo tantum non est justificatio, peccamus qui deserentes 
legem, quaerimus tantum in Christo justificari; sed hoc non 
est: nam si hoc esset, quod peccaremus quaerentes tantum 
justificari per Christum , Christus minister esset peccati; 
sed hoc absit, ut Christus sit minister peccati; ergo non 
peccamus quaerentes in Christo tantum justificari. Quod si 
verum est, ergo ex operibus legis non justificabitur omnis 
caro ; nam si hoc dixero , praevaricatorem me constituo , 
qui legem deseruerim, quam justificantem concedo. — 
Nunquid Christus. ]Ex persona infirmorum hoc sibi dicit. 
Dixit Judaeos superius non esse peccatores; et postea sub¬ 
intulit, quod etiam ipsi justificantur ex fide Jesu Christi; 
sed omnis qui justificatur, in peccato fuit. Videbatur ergo 
male intelligi, ut Christus peccata prius ministraret; ut 
per fidem et gratiam suam postea vivificaret. — Si enim 
quce destruxi. ] Quasi diceret: Hanc quaestionem saepe 
mihi oppositam destruxi; quam si iterum aedifico, menda- 

cem et praevaricatorem me constituo. — Ego enim per 
legem . ] Ad superiora probanda redit. Dixit superius quod 
ex operibus non justificatur omnis caro: et hoc probat 
dicens se mortuum legi suae per legem Christi, ut Deo 
vivat: frustra enim moreretur legi suae ut Deo viveret, si 
per eam justificari posset; cum nihil sit aliud Deo vivere, 
quam in conspectu Dei justum esse. — Christo cruci - 
fixus . ] Id est, cum Christo crucifixus sum ; sicut ille 
came , ita ego vitiis et concupiscentiis. — Non abjicio. ] 
Quamvis , inquit, Judaeus sim, et observantia legis videar 
esse justus; non tamen abjicio gratiam Dei, id est, remis¬ 
sionem peccatorum per fidem Christi. — Si enim per 
legem . ] Ad superiora item probanda redit ; quia ex 
operibus legis non justificatur omnis caro , etc. Con¬ 
trariam partem ad inconveniens ducit. — Si enim per 
legem justitia , etc . ] Adhuc probat per legem non esse jus¬ 
titiam ; nam si hoc esset, non esset per Christum , etsi non 
esset per Christum , mors Christi gratis fuit, id est, cassa; 
cum nullum fructum attulerit. Inter diffinitionem et diffi- 
nitum. — Christus gratis mortuus est . ] Ad hoc Christus 
mortuus est, ut credentes in se justos faceret. Gratis ergo 
mortuus est, si legalis observantia justos facere posset. 


CAP. III. 

Ante quorum oculos . ] Ante oculos mentis eorum Jesus 
Christus proscriptus est, id est, damnatus et crucifixus erat, 
id est, contemptui habitus; putantibus eis per fidem ipsius 
non justificari hominem, sed per observantiam legis. — 
Ex operibus legis spiritum accepistis . ] Si spiritum ha¬ 
betis ex fide, quod jam probaverat, et ideo dicit, ergo 
virtutes habetis ex fide , quse sunt causa justitiae, id est, 
ipsam justitiam habetis ex fide; sed hoc est, ergo illud. 
Illis sunt virtutes ex fide, quia justitia fuit Abrah«ex fide : 

nam scriptum est f etc. Habet autem pro paribus virtutes 
et justitiam; quorum alterum alterius causa est. — Spi¬ 
ritum accepistis. ] Spirituales gratias acceperunt creden¬ 
tes , non opera legis facientes. — Ut cum spiritu coepe¬ 
ritis. ] Cum spiritu coeperitis vivere spiritualiter, vel 
legem spiritualiter intelligere nunc carne, id est, carnali 
vita, vel lege camaliter intellecta. Consumamini, con¬ 
junctivum a consumor, consumeris; id est, pereatis; Con¬ 
summamini, indicativum a consummor, consummaris; id 
est, vitam finitis; utraque enim in hoc loco scriptura re- 
peritur. — Sine causa. ] Sine causa, id est, inutiliter pa¬ 
titur, qui fidem Christi non habet. — Cognoscite ergo. ] 
Quia Abraham ex fide justus ; et omnes ex fide tantum 
justi (quod est aequipollens) hi sunt filii Abrahae. — Qui¬ 
cumque enim . ] Quasi diceret; aut ex fide benedictio, aut 
ex operibus; sed ex operibus non est (ex illa enim bene¬ 
dictio) ex fide igitur. — Ex fide vivit. ] Si justitia non 
est ex lege, est ex sola fide. — Lex autem non est. ] Id 
est, fides Christi non permittit legem Judaeorum servari: 
vel lex et fides non concordant. Sed lex dicit, qui fecerit; 
non dicit, qui crediderit. — Christus nos redemit de male¬ 
dicto. ] Dicis quia omnis qui non permanserit in his quae sunt 
scripta in libro legis, est maledictus; ita et tu qui manes. Ad 
hoc respondet, Christus nos redemit , etc . — Benedictio 
Abrahce fieret . ] Probat quia fides, non lex, dat justitiam. 
Nam si lex justitiam daret, ea testamentum fidei Abrahae ad 
nos factum destrueret : Sed lex illud destruere non valet: 
nullum enim posterius testamentum destruit primum; sed 
testamentum fidei est prius, lex posterius. Haec assumptio 
est in libro ita; hoc autem dico testamentum confirmatum 
a Deo , etc . Probat a simili in libro, quia nullum posterius 
testamentum destruit primum, quia in humana consuetu¬ 
dine ita est quod posterius testamentum non destruit primum; 
mortuo eo qui fecerit: et hoc est, secundum hominem dico. 
Quod autem interponit, Abrahce dic t ce sunt promissio- 

nes: Ad hoc respondet quod quaereret, si quod testamen¬ 
tum a Deo sit alicui confirmatum, dicens, hoc Abrahae 
factum esse, et semini ejus, qui est Christus. — Pollici¬ 
tationem spiritus. ] Id est, promissionem spiritus, quem 
se daturum promisit credentibus. Yel justificationem, 
quam Spiritus sanctus credentibus pollicitus est, dicens : In 
semine tuo 9 etc . — Confirmatum testamentum . ] Testa¬ 
mentum, inquit, hominis de rebus suis nemo spernit; 
multo igitur minus testamentum Dei, per quod omnes 
gentes in semine Abrahae benedicendas esse testatus est, 
spernendum est. — Non dicit et seminibus. ] In promit¬ 
tendo non dicit, Deus in seminibus tuis benedicentur omnes 
gentes, sed in semine tuo. — Hoc autem dico . ] Ordo. 
Dico autem, lex quae post quadringentos et triginta annos 
f actaest, non facit irritum hoc testamentum. Si enim soli 
observantes Judaeorum legem in semine Abrahae benedi¬ 
cerentur ; ex quadam parte irritum factum esset testamen¬ 
tum Dei, et evacuata promissio ejus, qua omnes gentes in 
semine Abrahae benedicendas esse promisit. — Nam si 
ex lege hcereditas. ] Benedictio vel haereditas per fidem 
tantum accipitur; non enim per legem, quia lex testamen¬ 
tum fidei a Deo ad Abraham prius confirmatum non de¬ 
struit, ergo si lex non destruit testamentum fidei non dat 
benedictionem, vel haereditatem. Sed non destruit hominis 
testamentum confirmatum, aliud testamentum posterius 
factum, a simili: hoc simile praemittitur propositioni pro¬ 
bandae , quod lex non destruit testamentum, quod ita est 
in libro : Hoc autem dico testamentum confirmatum a 
Deo, etc . — Jam non ex promissione . ] Id est, si hi 
soli qui legem Judaeorum observant, haeredes sunt; jam 
non datur haereditas secundum promissionem Dei, quae de 
omnibus dicit. — Donec veniret semen cui. ] Deus Pater 
haereditatem totius mundi promiserat Christo, sicut in 
Psalmo : Postula a me, et dabo tibi gentes, etc. — Deus 
autem unus est. ] Quia Christum dixit Dei videlicet et 

hominum, et Christus est, videbantur esse duo dii, sed 
absit: Unus enim Deus, Pater, et Filius, et Spiritus sanc¬ 
tus. — Lex ergo adversus promissa Deu ] Item probat 
quod lex non dat haereditatem, vel promissionem, vel 
benedictionem : nam si lex daret, promissio, id est, fides 
non daret; sed promissio tantum dedit Abrahae haeredita¬ 
tem ; ergo lex non dat haereditatem : quod est, lex ergo 
adversus promissa Dei? — Si enim data esset lex. ] 
Item probat. Lex non dat haereditatem, quia non dat vi¬ 
tam; quia si lex daret vitam, daret et justitiam (a pari) 
sed non dat justitiam : quia omnia sunt sub peccato apud 
Judaeos, quia scriptura dicit: ergo lex non dat justitiam (a 
relatione), ergo nec vitam (a pari), ergo nec haereditatem dat, 
lex. Ergo per fidem tantum datur haereditas, vel promissio, 
vel benedictio, vel vita: omnibus his etenim utitur ut pari¬ 
bus. — Sed conclusit scriptura. ] Conclusit lex omnia sub 
peccato; vel quia perfecte nullum malum liberavit a peccato: 
vel quia tamen difficilis data est; et cum impleri non posset, 
praevaricatores omnes constitueret. — Conclusi in eam fi¬ 
dem. ] Conclusi, id est, constricti timore velut servi eramus 
in expecftatione ejus fidei, quae revelanda erat, in adventu 
Christi. — Omnes enim filii Dei. ] Probat quia non sumus 
servi sub paedagogo lege: nam liberi, id est, filii estis, quia 
Christum induistis , id est ejus opera facitis. Omnes enim 
baptizari Christum induunt: sed vos estis baptizati; ergo 
Christum induistis. Item quod omnes baptizati Christum in¬ 
duunt : nullus enim excipitur: et hoc est, non Judceus 9 scili¬ 
cet exceptus, neque Grcecus , etc . 9 ergo qui baptizati estis, 
Christum induistis: hoc est; Omnis enim vos unum estis . 


cap. rv. 

Dico autem . ] Diceret quis: servi fuimus, ut dicis; et 
modo dicis haeredes erimus, non potest esse. Quod probat 

per similitudinem praemissam, de his qui sub custodia sunt. 
— Quanto tempore . ] Comparationem hanc tantum ad 
eos, qui ex Gentibus crediderunt: haeres parvulus, et ser¬ 
vus, ita intelliguntur, sicut multitudo hominum , quorum 
alii credituri sunt, alii non. — Sub tutoribus. ]Id est, 
sunt tutores et actores: sed pro diversitate causarum di¬ 
versa nomina sortiuntur. Tutores dicuntur, quia personam 
pupilli, et res ejus contra calumnias tuentur. Actores qui 
injuriis pupillo vel rebus ejus illatis, agunt. — Ita et nos . ] 
Totum pro parte ponit; sicut saepe partem pro toto. Non 
enim unquam sub diis Gentium, quos hic elementa vocat, 
solem enim, lunam, aerem, aquas adorabant. Quidam intel- 
ligunt elementa carnales observantias; sed sequens sententia 
non vult: Sed tunc quidem, etc . — Sub lege erant . ] Re¬ 
demit etiam eos, qui sub lege non erant; sed de his poterat 
esse dubitatio, sine causa non deseri. — Dies observatis.] 
Dies, suasio quaedam est; non enim dies observabant, nisi 
gratias agentes, ut nos. — Estote sicut ego.] Id est, con¬ 
formamini meis moribus; quia ego conformor vestris. Vel 
estote fideles sicutego sum; quia ego infidelis fui sicut et vos; 
ac per hoc me imitamini; quia ego priorem fidem non sine 
causa deserui. — Quia et ego sicut dos. Diceret quis : 
Quomodo possumus esse, ut tu! Respondet: Potestis quia 
sicut sumus idem in substantiali essentia, possumus esse in 
accidentali, id est, in sanctitate. — Nihil me Ices istis.] Ne 
quis diceret Apostolum ex invidia eos arguere, removet sic : 
non me laesistis, quod debeam invidere vobis; sed omnia bona 
mihi fecistis, quia amicus factus. Hoc loquor vobis, quia ami¬ 
cus sum vobis, et quia verum est. —■ Per infirmitatem.] 
Id est, in infirmitate; sicut et per illud tempus, id est, in illo 
tempore. — Tentationem. ] Tanta fuit infirmitas camis 
in Apostolo ut auditores tentari possent, et putare quod 
Apostolus Christi non esset, qui ita aegrotare permitteret. 
— Non sprevistis, etc. ] Potuissent illi videntes Aposto¬ 
lum affligi, spernere praedicationem ejus, sed non spreve- 

runt: et putare Deum non curare illum, qui sic affligebatur. 
— Ergo beatitudo 'vestra . ] Beatitudo illis erat Aposto¬ 
lum diligere, et praeceptis ejus in omnibus obedire; sed 
hanc beatitudinem quidam illorum perdiderant, qui ad 
culturam daemonum redire, et eis servire volebant. — 
Parturio . ] Nati et parti erant in fide Christi; sed quia 
quidam illorum fidem dimiserant pariendi iterum ab Apo¬ 
stolo erant, quod usque formaretur Christus in eis. — 
Dicite mihi , qui sub lege 'vultis esse . ] Non debetis velle 
sub lege esse, sed sub Ecclesiastica gratia : lex enim servos 
generat, Ecclesia liberos : quod scripturae auctoritate sic 
probat, dicens : Ancillam Agar Abrahae servum genuisse; 
Saram vero liberam, liberum filium edidisse. Et ne dicas 
quod Sara et Agar ad legem et Ecclesiam, et quod eorum 
filii, ad utrumque populum : Et respondet Apostolus, quod 
dictum est de duabus matribus, et earum filiis, per alle¬ 
goriam de lege, et «gratia debere intelligi. Quod plenius 
invenies ibi: Sed qui de ancilla 9 etc. — Quoniam Abra- 
ham . ] Ostendere vult honestius sub gratia novi Testa¬ 
menti esse, quam sub lege Judaeorum. Abraham, Deus 
Pater intelligitur. Duo filii, plebs Judaeorum, et populus 
Gentium. Ancilla, lex quae servos gignebat, timore cogens 
eos, dicens : Si quis hoc vel illud fecerit, morte moriatur. 
Libera praedicatio novi Testamenti, quae liberos generat, 
paterna dilectione ammonens eos dicens : Penite ad me 
omnes , qui laboratis. — Secundum carnem . ] Id est, 
carnalem consuetudinem; quia juvenis mulier ex sene ho¬ 
mine solet concipere. — Qui conjunctus est ei. ] Id est. 
ex honore ejus est. Vel quae Agar conjuncta est, id est, 
vetus Testamentum conjungitur novo, et servit; quia in 
hac praesenti vita servit Ecclesia. Vel servit conjuncta ei 
quae nunc est Jerusalem, id est, legis carnalia tenens in 
Jerusalem. Vel modo est conjuncta Ecclesiae, et prius servit 
sub lege. — Servit cum filiis. ] Servire dicit terrenam 
Jerusalem, vel sub carnali lege, quae timore mortis coge- 

bat; vel sub jugo Romani imperii. — Illa autem quce 
sursum est Jerusalem libera est. ] Id est, Sara signat 
Jerusalem coelestem, quae est mater nostra secundum par¬ 
tem , id est, secundum hanc praesentem Ecclesiam, qua& 
generat nobis Dei filios. Et probat quia libera est; nam 
laetatur (effectus) probat quia mater est; nam parit filios : 
Scriptum est enim , etc. — Libera est. ] Libera est; 
quia liberae filiae, id est, gratiae novi Testamenti, et praedica¬ 
tionis Christi, quae est mater nostra; quia praedicatores ibi 
sunt, qui nos per Evangelium genuerunt. — Scriptum est 
enim. ] Hoc probat, quia libera, liberorum enim est laetari, 
servorum vero timere. — Qua libertate Christus non li¬ 
beravit.] Ne putaremus nos naturaliter liberos esse, deter¬ 
minat ipsam libertatem : qua libertate , etc. 


cap. v. 

Nolite iterum jugo servitutis contineri . ] Quia contine¬ 
bimini , si circumcidamini : dictum est enim; quia omnis 
qui sub lege est, servus; qui autem circumciduntur, sub 
lege sunt. — Nam in Christo Jesu neque circumcisio. ] 
Ex fide tantum justificatur; quia non per aliud : nam neque 
per circumcisionem, neque per praeputium. — Fides quce 
per dilectionem .] Et hic illud tetigit, quia sub lege servi¬ 
tus per timorem operatur. — Modicum fermentum, etc. ] 
Ne dicerent, circumcidi tantum possumus nos. Vel quidam 
illorum volebant circumcidi, id est, modicum. — Ego au¬ 
tem. ] Dicebatur Galatis a falsis praedicatoribus, quod Pau¬ 
lus etiam Apostolus circumcisionem praedicaret, et hanc 
suspicionem a se removet; ideo enim a Judaeis persecutio¬ 
nem sustinebat, quia circumcisionem improbabat; et per 
fidem crucis justificari hominem asserebat. Unde et Judaei 
adversus eum scandalizabantur ; quod.scandalum evacua¬ 
tum esset, si circumsidi debere fideles praedicaret. — 

Scandalum crucis. ] Quod propter vos pertulit Christus, 
nihil prodest vobis, si circumcidi velitis. — Abscindan¬ 
tur. — Id est, eunuchizentur a malis moribus, ne amplius 
generent in malum : non enim vocant vos ad id quod vocati 
estis, id est, ad libertatem, sed ad servitutem. — Vos 
enim libertatem . ] Quia nec circumcisio, nec alise legales 
observationes curantur. — Per charitatem. ] Quasi dice¬ 
ret sola charitaspotest nos salvare, spreta carnali observa¬ 
tione; et reddit causam dicens; quia omnis lex dilectione 
impletur; et hac occasione breviter exponit, quse vitare et 
qua servare debeant Christiani pro servanda charitate : 
quibus expletis ad superiorem circumcisionis redit tracta¬ 
tum. — Spiritu ambulate. ] Et quia non sufficit abstinere 
a malo, nisi fiat bonum, sequitur; spiritu ambulate, et ha¬ 
bebitis hoc proficuum, quod desideria carnis non perficietis. 
Et subdit cur, contraria non sunt: et ponit designationem 
in libro : hoc enim sibi invicem : et probat, quia concu¬ 
piscunt adversum se, a specie. — Caro concupiscit . ] 
Quasi diceret. Ideo utriusque desideria non potestis perfi¬ 
cere; quia contraria inter se sunt. Et hoc apte repetit subse- 
quens : hcec enim sibi invicem adversantur , etc. — Quod 
si spiritu ducimini . ] Id est, si Spiritus sanctus moderatur 
vobis, legem camaliter non observatis. Vel legem non sequi¬ 
mini plus facientes,quam lex jubeaT. — Manifesta autem 
sunt opera carnis. ] Probat quia non perficient opera car¬ 
nis, quia ista, et ista sunt opera carnis; sed hoc non perfi¬ 
cient. Et hoc est quod dicit: qui autem sunt Christi , etc . 
— Fructus autem spiritus. ] Et si spiritu ambulent, opera 
spiritus facient; quia charitatem, etc. 


CAP. vi. 

Si praeoccupatus homo fuerit. ] Ita instrue ne propter 
instructionem extollaris, et cadas in vitium. Vel, leniter 

instrue, quia tu fortasse cades in vitium. — Alter alterius 
onera portate. ] Si videris fratrem in aliquo delicto, leniter 
corripe illum; vel ora pro illo, et sic levabis onus ejus. — 
Ij>gem Christi . ] Id est, dilectionem. Ipse enim dixit: Man¬ 
datum novum do vobis, ut diligatis invicem , sicut dilexi 
vos. — Ipse se seducit. ] Ratio cur opus probari oporteat* 
— Opus autem suum probet. Pseudo-apostoli laudabant 
eos, ideo dicit: opus suum probet, ne quaerat gloriam in 
altero, id est, in elterius dicto, sed in se. — Communicet. ] 
Qui, inquit, verbo Dei instruitur, ei qui se instruit, com¬ 
municet in omnibus bonis suis. Arguit eos tenacitatis in 
praedicatores suos. — Nolite errare. ] Quasi diceret: si 
dixeritis vos non habere quod praedicatori tribuatis, homi¬ 
nem quidem potestis fallere, Deum qui occultorum cognitor 
est, non potestis irridere, id est, decipere. — Deus non 
irridetur ] Tunc quasi irrideretur, si illi qui non laborant 
in vinea, denarium acciperent. — Quas enim seminaverit 
homo. ] Debetis, inquit, praedicatoribus, et proximis et 
vestra communicare : nam quod seminabitis, metetis: om¬ 
nis enim homo hoc quod seminaverit, metet: quia et ille 
qui seminat in came carnali ter operando; et ille qui semi¬ 
nat in spiritu spiritualiter operando; iste quidem vitam 
aeternam, ille vero corruptionem. — Quoniam qui semi¬ 
nat . ] Omne quod seminatur, aut in came, aut in spiritu: 
haec autem omnia metentur. — In carne. ] Id est, qui 
facit ipsa carnalia opera, habebit gehennam; quae est per¬ 
petua co* ruptio. — Quicumque enim voluerit placere, etc. 
Praeceptum est in Rhetorica, ut cum aliquis vult persua¬ 
dere aliquid, in principio et in fine mentionem faciat, quod 
facit Apostolus dicens: nolite facere quod vobis pseudo sua¬ 
dent, id est, circumcidi; quia propter hoc faciunt ut pla¬ 
ceant Judaeis in carne vestra truncata, et non patiantur ab 
eis persecutionem in praedicatione crucis. Et est convertenda 
propositio ita: Quicumque volunt vos circumcidi, ideo fa¬ 
ciunt tantum , ut crucis Christi persecutionem non patian- 

tur; neque enim faciunt, ut legem custodiant, vel propter 
aliud. — Mihi autem absit gloriari , nisi in cruce , etc. ] 
In cruce Christi gloriabor tantum, quia hoc tantum valet 
ad Christi salutem promerendam, non enim aliud, quia ne¬ 
que circumcisio, neque praeputium. — De ccetero. ] De 
caetero, inquit, nemo vestrum onerosus, et inobediens mihi 
sit, putans me non esse Apostolum Christi. — Stigma¬ 
ta. ] Stigma proprie nota fugitivo servo impressa; quod 
Apostolus se portare dicit, eo quod prius Dominum fugerit. 
— In corpore meo. ] In corpore suo,portabat cicatrices 
vulnerum et virgarum, in collo et manibus catenas; quae 
omnia signa erant se esse Domini nostri Jesu Christi. Stig¬ 
mata autem erant signa quaedam, quae in manibus militan¬ 
tium fiebant, per quae cognoscebantur esse de militia Im¬ 
peratoris/ 


V. IN EPIST. AD EPHESIOS. 

CAP. I. 

In coelestibus. ] Coelestia vocat virtutes , per quarum 
observantiam i tur ad coelum; in quibus dicit se habere 
omnem spiritualem copiam in fide Christi. — In ipso.] 
In ipso, subaudiendum est permansuros; vel in ipso elegit: 
quia omnia in sapientia fecit quae est Christus. — Dwitias 
gratice suce. ] Per quam gratiam non solum remissio et 
redemptio, sed sapientia (qua dicitur; sapitur) et prudentia 
morum. — In omni sapientia)] Id est, dans nobis om¬ 
nem sapientiam , in agnitione sui, et prudentiam morum 
nostrorum. — Quid proposuit.] Bonum placitum suum 
in Christo Deus Pater proposuit, id est, palam mundo 
ostendit, dicens: Hic est filius meus dilectus , in quo mihi 
bene complacui . — In dispensatione plenitudinis . ] Vel 
tunc cum disponebat omnia tempora, vel in ipso milliario, 


Digitized by v^ooQle 



GL0S8 JE IN EP. AD EPHES. 


99 


quo natus est Christus , quod fuit plenitudinis ; quia in eo 
completa sunt promissa. Vel quia alia tempora vacua 
fuerunt a salute. — Plenitudinis . ] In dispensatione, id 
est, in consummatione. Exponit quid sit illud bonum pla¬ 
citum Dei , videlicet impleto tempore ordinationis suae 
instaurare in fidem Christi, qui in coelis sunt, id est, nu¬ 
merum Angelorum, qui diminutus erat; et qui hic sunt, 
homines videlicet qui magna ex parte perierant. — In 
quo et nos . ] Immutatio casuum est; quasi diceret in quem , 
id est, in cujus fidem, vel in quo, id est, per quem. 
— Signati estis . ] Ordo est. Signati estis in redemptio¬ 
nem adquisitionis ; spiritus enim credentes signat, id est, 
ab aliis hominibus discernit, et separat; quia a peccatis 
eos purgat, et spiritualibus gratiis ornat. — Qui credi¬ 
mus , etc . ] Id est, qui credimus omnia quae operatus est in 
Christo, possit operari in nobis, id est, resurrectionem. 
— Supra omnem principatum } etc.] Id est, super Ange¬ 
lorum et Archangelorum nomina , quae modo sciuntur, et 
super omnia quae ad praesens ignorantur. Vel super coeleste 
et terrestre nomen. — Et omne nomen . ] Hoe est sive 
aliquid secundum praesentem vitam nominatur, et cogno¬ 
scitur esse magnum quod nos in futuro cognoscere poteri¬ 
mus, quod nunc forsan nescimus; omnium illorum supe¬ 
riorem fecit. — Quae est corpus ipsius. ] Corpus ejus 
sumus , similitudinem naturae, et participem spiritus susci¬ 
pientes , et corpus unum erimus omnes , quia communem 
suscepimus resurrectionem et immortalitatem. In ordine 
vero caput nobis Christus erit; ex quo omnis causa secundae 
regenerationis in nos derivasse videtur. — Plenitudo 
ejus . ] Plenitudo Christi est Ecclesia, quia in ea et per eam 
adduntur membra Christo , id est, fideles. 

CAP. II, 

Secundum principem.] Id est, secundum quod persua¬ 
debat vos princeps, qui in hoc aere potestatem habet, vel 
fideles tentandf , vel ipsum commovendi. — In filios 
diffidentice . ] Filii diffidentiae dicuntur , vel quia de pro- 
missionibusDei diffidunt, vel quia de conversione eorum 
nulla spes est fidelibus. — In socculis supervenientibus . ] 
In nobis, inquit, qui tantam misericordiam a Deo consecuti 
sumus , ostendit Deus quantam homines in foturis tempo¬ 
ribus sperare possint. — Ipsius enim sumus . ] Ratio cur 
ex operibus suis nemini sit gloriandum. Quasi diceret: Ipse 
fecit et creavit nos in fide Jesu Christi, et in operibus bo¬ 
nis quae per gratiam suam praeparavit nobis. Potest et 
factura ablativus esse; ut sit sensus, operatio ipsius est, 
quod creati sumus in fide Jesu Christi, etc. — Propter 
quod memores. ] Quia, inquit, fidem , et bona opera Deus 
dedit vobis, memores estote verborum Dei; malorum, 
in quibus fuistis; ut pro collatis beneficiis majorem Deo 
gratiam rependatis. — Hospites testamentorum . ] Hos¬ 
pites erant Gentes in eos qui testamenta habebant; vel quia 
ad tempus more hospitum veniebant et recedebant; vel 
quia si qui eorum ad Judaicum ritum convertebantur, ad¬ 
venae et proselyti vocabantur. — In carne sua. ] In came 
sua vel assumpta, vel crucifixa solvit Christus legales obser¬ 
vationes , quas parietem et inimicitiam vocat inter Judaeos 
et gentes: lex enim non erat data, nisi usque ad adventum 
Christi. — Reconciliet ambos. ] Reprimit Judaeos , dicens 
eos quoque reconciliatione , ut Gentes , indiguisse. — 
Super fundamentum. ] Fundamentum vocat fidem , eam- 
dem, inquit, fidem quam habuerunt et Prophetae. — Ipso 
summo angulari.] Ordo. Summo angulari lapide existente 
Christo Jesu. 

Si tamen audistis. ] Interruptio est sententiae usque ad 
aliam sententiam quae sic incipit: Hujus gratiaflecto , etc. 
— Factum est sacramentum . ] Sacramentum hoc de aequa¬ 
litate Gentium est, cum gente Judaeorum, de quo supra 
breviter scripsit dicens : Ipse est enim pax nostra , qui fe¬ 
cit utraque unum , etc. y usque jam non estis hospites et ad¬ 
vena. — Sapra scripsi in brevi. ] Breviter. Scriptum est 
superius, ut notum faceret sacramentum suce voluntatis r 
instaurare omnia quas in coelis , et quce in terra. — Gene¬ 
rationibus. ] Revelatum quidem fuit prophetis Veteris Tes¬ 
tamenti per gratiam Dei Gentes esse salvandas, sed quod 
ad aequalitatem Judaeorum essent venturae ut cohaeredes, et 
concorporales cum eis fierent, unam et aequalem cum eis 
haereditatem habiturae, spirituale corpus id est, unam Ec¬ 
clesiam cum gente Judaeorum facturae aequaliter promissio¬ 
nis Dei participes ; nulli, nisi in Novo Testamento, revela¬ 
tum fuit. — Ut innotescat. ] Absconditi ad hoc, ut postea 
multiformis sapientia (in hoc quod praemisit Patriarchas, 
Prophetas et Apostolos) notificaretur coelestibus per Eccle¬ 
siam, id est, per ea quae geruntur in Ecclesia. — Ut inno¬ 
tescat. ] In cognoscendam sapientiam Dei, coelestes spiritus 
etiam profecerunt per Ecclesiam ; quia dum eam Christus 
seu per se, seu per Apostolos suos instrueret, plurima se¬ 
creta didicerunt, quae antea ignorabant. — Multiformis. ] 
Ordo. Sapientia Dei multiformis secundum sapientiam Dei, 
quae in propria natura simplex est, secundum ordinem sae¬ 
culorum multiformis dicitur, eo quod ipsa saecula in ipso 
Dei ordine multiformiter variantur. — Propter quod peto. ] 
Petit ne desperent de misericordia Dei circa seipsos, viden- 
teseum tanta pati. — Peto ne deficiatis. ] Utrumque no¬ 
verat alterutro indigere, et gloriam libero arbitrio, ubi rogat 

ne deficiant; et liberum arbitrium dono gratiae, ubi Deum 
rogat, ut det eis corroborationem. — Paternitas in coelis. ] 
Coelos vocat spirituales homines. Terram carnales. Ad Pa¬ 
trent, inquit, flecto genua. Ex quo, id est, per quem no¬ 
minantur cseteri patres seu spirituales, seu carnales. Qui 
enim fecit esse res quod sunt ipse causa est ut nominentur 
quod sunt. Aliter, Ex uno , id est, cujus similitudine nomi¬ 
nantur patres spirituales, vel carnales. Quia enim omnipo¬ 
tens Deus pro eo pater dicitur, vel quod filium ex se gene¬ 
ravit, vel quod creata proprio moderamine gubernat et regit. 
Ex ea similitudine propter eamdem causam patres dicun¬ 
tur, vel quia ex se ipsis filios generant; vel quia subjectos 
pio studio gubernant et regunt. Si vero per coelos Angelos 
intelligi voluit, credendum est minores Angelos, patres no¬ 
minare majores: quoquo tamen modo sententia intelligitur f 
bona paternitas intelligi debet: neque enim ex Deo illaerat, 
de qua in Evangelio dicit : Vos ex patre diabolo estis . Et 
alibi; ab initio mendax est, et pater ejus patrem menda¬ 
cii diabolum dicens. — Latitudo. ] Latitudo Christianorum 
est cordis amplitudo, ad dandum et subveniendum pro Deo 
in quantum potest; unde alias dicitur : Dilatamini et vos . 
— Longitudo. ] Longitudo, quae et alias Longanimitas di¬ 
citur, id est, expectatio promissionum Dei cum alacritate 
mentis. — Sublimitas . ] Sublimitas est vita coelestis. 
Unde alias dicitur: Supra modum in sublimitate cetemum 
glorias pondus. — Profundum. ] Profundum infernum 
vocat. Orat ergo Apostolus, quatenus haec quatuor possint 
intelligere, et intellecta, tria appetere, unum vitare. — 
Sceculi sce culorum. ] Saeculum saeculorum est aeternitas, 
cujus partes sunt tempora et omnia saecula. Potest etiam 
intelligi saecula saeculorum, hoc praesens saeculum ab initio 
mundi usque ad finem simul intellectum, quod in multa 
saecula dividitur. 

CAP. IV. 

Unum corpus et unus spiritus. ] Unum habetis spiritum, 
sicut estis unum corpus, ut non sitis schismatici. — Data 
est gratia secundum mensuram, etc. ] Quamvis imus sit 
spiritus, diversa sunt doria ipsius. Et hoc est quod dicit * 
Data est gratia secundum mensuram , id est, diversae : alii 
hoc, alii illud; alii plus, alii minus. Quod prius ab aucto¬ 
ritate, postea probat a partibus. — Quod autem ascen¬ 
dit. ] Probat de Christo superiorem versum esse dictum : 
ipse enim ascendit in coelum, et de coelo descendit. — Im¬ 
pleret omnia . ] Id est, omnes Gentes cultura divina, vel 
omnia quae de eo praedicta erant. — Alios autem Pasto¬ 
res . ] Propter hoc Christus diversis diversa dedit, ut per¬ 
fecte quisquis exerceri possit in opus ministerii quod acce¬ 
pit. Si enim unus accepisset omnia, non perfecte posset va¬ 
care ad singula. Quid autem sit opus ministerii sanctorum, 
quibus spirituales gratiae a Christo collatae sunt, subjungit 
dicens : In aedificationem corporis Christi; ad hoc enim 
spiritualia charismata dantur illis, ut corpus Christi, vel 
Ecclesiam aedificent. — Donec occurramus. ] Ordo. Do¬ 
nec nos omnes in unitatem fidei, et agnitionem Filii Dei in 
hoc saeculo subsistentes, occurramus in virum perfectum, 
diem judicii significat, quo omnes qui nunc habemus 
unam fidem, et unam agnitionem Filii Dei, sic ex diversis 
partibus mundi occurremus invicem; ut unusquisque sit vir 
perfectus, habens eam aetatem qua Christus de hoc saeculo 
transiit, et resurrexit: hoc est quod dicit in mensuram aeta¬ 
tis plenitudinis Christi; id est, in qua aetate Christus pleni¬ 
tudinem annorum et corporis habuit. Potest intelligi occur¬ 
suros nos in virum perfectum, ut omnes simus unus vir per¬ 
fectus, id est, una Ecclesia, cui nihil desit* et cui nihil sit 
postea addendum. — In mensuram aetatis plenitudinis 

Christi. ] Id est, in aetate qua Christus plenitudinem an¬ 
norum et corporis habens in terra de hoc saeculo transiit. — 
Subministrationis. ] Subministratio alicujus peccatoris ad 
Deum conversio; qui ita Ecclesiae copulatur, ut membrum 
corpori. — Secundum operationem. ] Secundum id quod 
operatur imum membrum, erit augmentum corporis. — 
In charitate. ] Exponit modum hujus aedificationis : quod 
non fit nisi sola charitate. Si operari renuit, membrum non 
est. — Diem redemptionis . ] Diem redemptionis, diem 
vocat baptismatis, in quo Spiritus sanctus fide et sacra¬ 
mentis, et gratiis spiritualibus signat fideles, id est, ab in¬ 
fidelitate secernit. 


cap. v. 

Nemo vos seducat . ] Seducebant quidam auditores suos; 
persuadentes eis, quod propter superiora peccata, non amit¬ 
teret homo vitam aeternam. — Fructus enim lucis. ] Illu¬ 
minati , inquit, hominis fructus est omnis bonitas et justi¬ 
tia , et veritas ; praemisso genere ibi junxit species, et 
justitiam : quidam in operibus veritatem intelligi vult in 
cogitationibus et sermonibus. — Omnia autem quce agun¬ 
tur. ] Causam reddit cur dixerit, magis autem redarguite . 
Omnia enim peccata hominum praedestinatorum ad vitam 
aeternam, quae aguntur a lumine, id est, a justo spirituali 
homine, confessione manifestantur : omne autem quod in 
confessione manifestatur, lumen est, id est, facit eum lu¬ 
men, qui manifestantur. Et recte quidem dictum est, sicut 
enim patratio sceleris tenebras, sic ejus confessio lumen 
facit. — Lavacro aquce in verbo . ] Verbum vocat prola¬ 
tionem divinitatis , quae a baptizantibus super aquam pro¬ 
fertur. — Qui suam uxorem diligit . ] Debent uxores di¬ 
ligere, quia seipsos (a toto), id est, carnem suam : nam non 
debent habere (a contrario). Nemo enim, etc., a genere. — 

Nemo enim unquam . ] Probat quod viri corpora sua diligant . 

— Quia membra corporis ejus . ] Potest legi, corporis 
ejus constantis de carne et ossibus ejus, id est, de infirmis 
et firmis, vel de carne et ossibus ejus sumus membra, eam- 
dem carnem, et eadem ossa habentia, quae ipse habuit. — 
Propter hoc relinquet homo .] Quia, inquit, nos sumus de 
carne, et de ossibus ejus ; propter hoc sicut scriptum est in 
Genesi, relinquet Verbum Patris qui futurus est homo, 
patrem , id est, non eamdem essentiam apparens, quia cum 
Patre permanet, et matrem , id est, Synagogam, et adhae¬ 
rebit uxori suce , id est, Ecclesiae. Sic autem dicitur sacra¬ 
mentum. Sed tamen quamvis de Christo dicitur, potest ad 
litteram intelligi; ut multi diligentes uxores patrem, et 
matrem relinquant. Et hoc est; Verumtamen , et vos, etc. 

— Sacramentum . ] Quod de viro et uxore dicit, et ad 
litteram intelligendum est secundum saeculi consuetudinem, 
et spiritualiter de Christo et Ecclesia. Patrem Christus re¬ 
linquere visus est, quando semetipsum exinanivit, et for¬ 
mam servi accepit. Matrem Synagogam, ex qua natus est, 
reliquit; quando ipsa in sua infidelitate persistente, ad 
praedicandum Gentibus Apostolos misit, et ex eorum con¬ 
versione, Ecclesia congregata, quasi sponsae sponsus adhae¬ 
sit*; cum qua unigenitus est in came una; quia carnem 
quam de virgine sumpsit, in missa et celebritatibus quotidie 
Ecclesia sumit. — Verumtamen .] Quasi diceret, quamvis 
ergo hoc sacramentum in Christo et Ecclesia inteUigam 
spiritualiter, verumtamen vos a morali intellectu historiae 
nolite recedere. 


CAP. vi. 

Quod est mandatum primum , ] In prima quidem tabula 
tria fuere mandata ad Deum pertinentia, id est, Non ado¬ 
rabis Deos alienos . Non assumes nomen Dei tui in vanum . 

Sabbata custodies . Et reliqua septem in secunda ad proxi¬ 
mum pertinentia; quorum fuit prius : Honora patrem et 
matrem. Unde dicit: quod est primum mandatum. — Et 
'vos Domini eadem. ] Id est, similia in simplicitate cordis, 
et bona voluntate, ut servi Christi facientes voluntatem 
Dei erga illos. — In coelestibus. ] Coelestia vocat virtutes, * 
quae ad coelestia in quibus exercendis spirituum nequam 
contradictionem patimur. — Propterea accipite . ] Quasi 
diceret, contra spirituales hostes certatis, spiritualem arma¬ 
turam sumere debetis. — Calceati pedes. ] Calceatos ju¬ 
bet pedes nostros esse; quia cogitationes nostrae, per quas 
mens quodammodo deambulat, munitae debent esse contra 
insidias malignorum spirituum; ut praeparemus in nobis ea 
quae jubet Evangelium pacis, id est, Christi. — Galeam 
salutis. ] Salus aeterna debet esse nostra galea; quia in me¬ 
moria mentem nostram quae capitis nomine designatur, 
saepe debet obvolvere. — Mysterium Evangelii. ] Myste¬ 
rium Evangelii, id est, quod Evangelium praedicat, Incar¬ 
nationem et Passionem Christi, et caetera sacramenta vult 
intelligere. 


VI. IN EPIST. AD PHILIPPENSES. 


CAP. I. 


Communione vestra. ] Id est, qua communionem habetis 
in Evangelio Christi, vel ut majorem habeatis: ad utramque 
enim sententiam refertur. — Confidens hoc ipsum. Hoc 
ideo adjecit, quia incautum videbatur gaudere de his, quo 7 
rum exitus erat incertus. — In diem Christi. ] Diem 
Christi Jesu vocat vel uniuscujusque diem extremum, quo 
de corpore exit, et ad judicium Christi perducitur : vel fina¬ 
lem saeculi diem, quo ad judicandum venturus est Dominus. 

— Sicut et mihi justum est . ] Quasi diceret : Gratias 
pro vobis ago. Deum oro. De vobis bene confido, sicut 
justum est mihi de vobis hoc sentire, id est, ita velle. Ex¬ 
ponit causam: Eo quod , inquit, habeam vos in corde; sive 
vinctus, sive defendens, sive confirmans Evangelium; ut 
omnes sitis socii gaudii mei, id est, regni coelestis. — Sine 
timore . ] Videntes alii Apostolum in vinculis non timentem 
verbum Dei loqui abundantiorem audientiam sumebant sine 
timore loqui verbum Dei, cum ipsi non essent vincti. — 
Propter invidiam . ] Vel ne Apostolus solus videretur prae¬ 
dicator. Vel contendentes se pressuram suscitare Apostolo. 

— Ex contentione Christum annunciant. ] Neque homi¬ 
nes reducebant ad memoriam illud propter quod Apostolus 
incarceratus erat, ut ideo magis punirentur. — Existi¬ 
mantes . ] Vituperabant Christum, ut magis puniretur Apos¬ 
tolus , qui ligari se passus est propter talem Dominum. — 
Scio enim . ] Vituperationem etiam adversariorum in Chris¬ 
tum jaculatam pervenire sibi dicit in salutem, quia quo 
magis propter eum punitus est, eo amplius coronatur. — 
In nullo confundar . ] Quod esset, si ab incoepto destitis¬ 
sem ; vel si quod spero non habiturus essem. — Quod si 
vivere in carne . ] Quamdiu in carne ^possum proficere ali¬ 
quid, ignoro quid eligam seu mori seu vivere : etsi enim in 
carne nihil prodesse possem, haud dubium quin mortem 
eligerem. — Idem certamen habentes . ] Quando tunc 
dixit Pithonissee Philippis futura praedicare. 


cap. n. 

Hoc enim sentite . ] Id est, humilitatem et charitatem 
(quae aliorum sunt quaerentes) habete in vobis quas in 
Christo fuisse, et quod Christum fecisse scitis : Quod est, 
Hoc sentite in vobis , etc. — Non rapinam. ] Quisquis 
arbitratur se esse quod non est, quodammodo in ipsa sua 

opinione aliunde rapit sibi quod non est. — Deus est 
enim .] Ratio cur dixerit cum metu et tremore; summa 
enim reverentia et mentis, et corporis faciendum est illud, 
cujus Deus cooperator existit. — Sed et si immolor. ] 
Immolatus, id est, occisus est Apostolus; quia hos et alios 
ad Deum convertit, quorum fidem quasi sacrificium et ob¬ 
sequium Deo obtulit. Et est sensus, quamvis sacrificium 
corporis mei, offeram sacrificium , et obsequium fidei ves¬ 
trae, etc. — Gaudeo , etc.] Gaudeo, inquit, de obsequio 
fidei vestrae, id est, de hoc quod fidem vestram Deo sacri¬ 
ficavi : et non de hoc tantum, sed etiam si contingat mihi 
pro vobis, id est, si immolor. — Et congratulor.] Id est, 
gratias ago, quia obedientia vestra hoc mihi contulit. — 
Spero autem , etc.] Mittens Apostolus hanc Epistolam per 
Epaphroditum, promittit quod et Timotheum non multa 
post ad eos mittet: non enim simul utrumque mittit. — 
Sine tristitia.] Quam habeo pro eo quod contristati estis , 
audita infirmitate illius. — Excipite .] In earcere erat Apos* 
tolus, ad serviendum ei accessit iste cum magno periculo. 


CAP. III. 

Videte canes.] Canes et malos operarios vocat eos qui< 
carnalem circumcisionem praedicabant; quos cavendos prae¬ 
cipit. Concisionem vocat vel circumcisionem, id est, Ju¬ 
daeos , vel separationem, id est, eos qui in aliam doctri¬ 
nam a coetu fidelium eos separabant. — Videte circum¬ 
cisionem.] Quidam enim cum non essent Judaei, circumci¬ 
debantur, et post jactabant se esse ex genere Abrahae. — 
Nos enim. ] Ratio cur illi sunt cavendi, et Apostoli au¬ 
diendi ; quia videlicet illi carnalem, isti spiritualem cir¬ 
cumcisionem praedicabant. — Sedquce fuerunt.] Carna¬ 
les observationes quae ante adventum Christi animarum 
fuerunt lucra : servatae post adventum ejus, fuerunt de- 

trimenta : fides enim Christi observari eas non permittit. 
Quae enim adventum Christi tantummodo significabant, si 
jam serventur, advenisse eum negant. — Eminentem 
scientiam .] Scientiam Christi habere non potest quisquis 
carnalia praecepta legis observat, vel observanda putat. — 
Ad agnoscendum . ] Quasi diceret, qui se in lege justifi¬ 
cari putat, non cognoscit Christum : sed ego spreta legali 
justitia, in fide ejus justificari volo, ut agnoscam illum, id 
est, quod incarnatus et mortuus sit. — Virtutem resurrec¬ 
tionis.]\irtus resurrectionis Christi est Justificare creden¬ 
tes ; unde alibi dicit: Et resurrexit propter justificatio¬ 
nem nostram. — Et societatem . ] Ille habet societatem 
passionis Jesu Christi, qui ita patitur in hoc saeculo , sicut 
idem passus est : quae societas tunc bene cognoscitur, 
quando per eam perveniri ad gaudia caelestia creditur. — 
Configuratus morti ejus. ] In baptismo; ut enim tribus 
diebus jacuit Christus in sepulchro , sic in baptismate trina 
sit immersio. — Sequor .] Imitor, inquit, Christum bonis 
operibus, conans si aliquo modo quandoque capiam illum 
perfecta intelligentia, in qua ipse coepit me in hac vita. 
Sic alibi, Tunc cognoscam , sicut et cognitus sum. — 
Unum autem.] Unum, inquit, de me possunt confidenter 
asserere : terrenas namque substantias, quas propter Deum 
reliqui, penitus obliviscens, ad aeterna quae temporalibus 
potiora sunt, tota intentione me extendens festino ad des¬ 
tinatum , id est, ad id quod me festinaturum mente pro¬ 
posui, videlicet ad bravium, id est, praemium supernae 
vocationis, id est, vitae aeternae, ad quam vocat nos Deus. 
— Et si quid. ] Id est si perfectam Christi cognitionem 
vos habere putatis ; et hoc , id est, male vos sapere*, 
vobis per misericordiam suam revelabit Deus. — Perve¬ 
nimus.] Quasi diceret: Quod de Christo sapimus, firmiter 
teneamus, et opere compleamus. — Qui reformabit. ] Sic 
in die resurrectionis reformabit Christus corpus nostrum; ut 
eamdem claritatis figuram habeat, quam habet et suum. 

CAP. IV. 


In omni oratione , etc. ] Oratio quae ante Evangelium : 
Obsecratio, Secreta: Gratiarum actio, post communionem. 
Hoc ponit pro omni oratione. — Oratione . ] Id est, quo¬ 
tiescumque oratis, vel gratias refertis; tunc petite si quid 
a Deo petere vultis. — Pax Dei. ] Id est, qua in semet- 
ipso pacatus est: vel qua humanum genus reconciliavit sibi. 

— Refloruistis . ] Id est, pristinum largitatis florem re¬ 
sumpsistis, ut aliqua mihi daretis sicut dare mihi solebatis. 

— In ratione datu ] Nulla, inquit, mihi aliquid Ecclesia 
dedit, considerando quid daret, et quid a me acciperet. Est 
enim ratio dati et accepti, quotiens perpenditur quod acci¬ 
pitur ; et secundum id, aliquid rependitur. 


VII. IN EPIST. AD COLOSSENSES. 


CAP. I. 

Sicut et in universo mundo . ] Ne se solos putent esse 
Christianos, et per hoc deceptos. Vel ne sibi arrogent, si 
soli credidissent. — Ex ea die qua audistis . ] Multi 
audiunt, et non cognoscunt, id est, approbant. — Ab 
Epaphra. ] Hunc commendat sciens quoniam utile est ut 
venerabilis sit discipulis magister. — In parte sortis 
sanctorum. ] Sors dicitur aeterna haereditas; quia sicut 
illud quod sorte capitur, non meritis acquiritur : Sic ea 
non meritis, sed Dei gratia donatur. — Primogenitus . ] 
Per hoc probat quia genitus est a Patre ante omnem crea¬ 
turam. — Primogenitus creaturce. ] Prior , inquit, est 
omnibus, omnia enim eo sunt posteriora; nam omnia ab 

eo sunt creata. — Primogenitus ex mortuis. ] Id est, pri¬ 
mus resurgens; quia ipsa resurrectio quaedam generatio est; 
sicut in Evangelio : In regeneratione cum sederit , etc. — 
Complacuit in ipso . ] Complacuit sibi Pater, ut in Christo 
habitaret omnis plenitudo tam divinitatis, quam omnium 
virtutum. — Per sanguinem crucis . ] Qua hora sanguis 
redemptionis de latere Domini in cruce pendentis exivit, 
dimissum est peccatum Ad® humano generi, et pacificata 
sunt coelestia, et terrestria; quia tunc patuit hominibus 
introitus in regnum coelorum. — Alienati. ] Id est, ha¬ 
bentes alienatum et inimicum consensum. — Qui nunc 
gaudeo. ] Duplici causa commendat se, quia patitur, et 
gaudet in passionibus pro eis illatis. — Ea quce desunt . ] 
Passiones Christi fuerunt vincula, sputa, colaphi, verbera, 
ad extremum mors ipsa; quorum partem jam se passum, 
partem passurum se esse fatetur. Fortasse ea quae desunt, 
vocat mortis angustias, quas adhuc passus non erat. Et est 
ordo, adimplebo in came mea eas passiones. 


CAP. ii. 

Volo enim dos scire ,, etc . ] Ratio cur se laborare dixe¬ 
rit, videlicet ne diceretur ex jactantia dixisse laboro . — 
In omnes divitias plenitudinis intellectus . ] Ut habeant 
divitem, et plenum intellectum, cognoscentes mysterium 
Dei Patris, quod est Christus Jesus. Qui enim perfecte scit 
Christum, scit quid de Deo sentiendum sit, et quomodo, et 
in quibus vivendum sit. — In sublimitate . ] Id est, in 
altitudine verborum, et syllogismorum, et aliorum generum 
disputantium : non artem disputandi vituperat: sed per¬ 
versum disputantium usum. — Nam etsi corpore absens 
sum. ] Ac si quis dicat: vult nos aliquis decipere; ita: 
sed vos, inquit, contra illos firmati estis in fide: quod satis 
scio, quamvis absens. — Secundum traditionem. ] Tra- 

diderunt Philosophi (quos homines vocat) Creatorem om¬ 
nium non posse fieri creaturam: Hominem non potuisse 
nasci ex Virgine : Hominem mortuum revivere non po¬ 
tuisse ; considerantes elementa mundi, has visibiles crea¬ 
turas, in quibus animalia quae nascuntur, ex utriusque 
sexus commixtione generantur; et in quibus quidquid 
moritur, ultra vivere impossibile est. — Decreti . ] 
Decretum Dei fuit, de ligno quod est in medio pa¬ 
radisi 9 ne comedas . Hujus decreti violati chirographum 
(id est, memoriam) delevit Deus, quando peccatum primi 
parentis humano generi, per fidem sanguinis Christi di¬ 
misit; et ipsius praevaricationis peccatum, oblivioni tradi¬ 
dit. — Expolians. ] Spoliavit Christus infernales potes¬ 
tates animabus quas habebant, vel habiturae erant, in cruce 
pendens; vel ad inferna descendens traduxit easdem po¬ 
testate, id est, ab Ecclesia sua exterminavit; sicut in 
Evangelio dixit : Nunc princeps hujus mundi ejicietur 
foras. Vel fideles suos de infernis secum duxit confidenter, 
velut homo Deus sine peccato. — Palam. ] Id est, in 
cruce, vel cum angelicis legionibus ad inferna descendens, 
triumphans illos, id est, vincens in semetipso, id est, in 
passione sui corporis, in praesentia suae majestatis. — 
Nemo ergo. Quia ergo in Christo circumcisi estis spirituali 
circumcisione, nemo vos nihil debentes legi judicet, id est, 
damnabiles faciat, suadens cibo vel potu abstinere veluti 
Judaeorum. — Aut Sabbatorum . ] Dies festi, inquit. Neo¬ 
meniae et Sabbata, significabant futura, et in ipsa signifi¬ 
catione erant corpus Christi; id est, significabant corpus 
Christi, vel assumptum ex Virgine, vel Ecclesiam, qualis 
nunc est, vel in alio saeculo futura. — Nemo vos sedu¬ 
cat . ] Nemo, inquit, vos decipiat, volens persuadere vobis 
ea quae nunquam intellexit, ostendens vobis in semetipso 
humilitatem et religionem Angelorum, ut citius eis creda¬ 
tis. Angelos autem vocat vel caelestes spiritus, vel sanctos 
Praedicatores. —^ Ab elementis . ] Elementa vocat, has 

visibiles creaturas, quae in tota universitate partes mundi 
sunt. Si, inquit, cum fidem Christi acceperitis, mortui, id 
est, separati estis ab abstinentia creaturarum mundi, ju- 
daico ritu abstinebatis, quid adhuc tamquam viventes in 
eadem creaturarum mundi abstinentia judaico ritu decer¬ 
nitis dicentes : Ne tetigeritis , neque gustaveritis , etc. 
Potest etiam intelligi de Christo , quasi diceret, si mortui 
estis sicut et Christus, id est, et Ecclesia Christi. — Et 
ad non parcendum corpori. ] Quae, scilicet carnes suillas 
non esse comedendas, constituta sunt ad non parcendum 
corpori, ut corpus affligatur; cibo enim substracto corpus 
affligitur. Vel non sunt constituta ad parcendum corpori, 
hoc est, ad providendum corpori nostro : cum enim a mor¬ 
tiferis cibis abstinemus, corpori nostro providemus. Sed 
propter hoc non abstinent Judaei ab hujusmodi carnibus; 
nec ideo quod honestius possit saturari aliis quam prohibitis 
carnibus. 


CAP. III. 


Membra vestra . ] Id est, partes veteris hominis, qui 
universitas peccati intelligitur; vel membrorum nostro¬ 
rum concupiscentias. — Servitus. ] Hoc dicit propter 
imagines imperatorum quae nummis reperiuntur inscul¬ 
ptae ; unde qui nummis inserviunt quasi idolis, et simu¬ 
lacris servire videntur. — Induentes novum . ] Id est, 
induentes vos novitatem , facite vos novum hominem. — 
In agnitionem. ] In agnitione Dei renovatur homo ad ima¬ 
ginem Dei: haec est enim imago Dei, ad quam creavit 
hominem, ut videlicet rationalis esset, et coelestia semper 
diligeret. — Domino Christo. ] Quasi diceret: Quamvis 
jubeam quosdam ex vobis debere aliis subditos esse, quos¬ 
dam diligere, alios aliis obedire, et caetera quae sequuntur; 

in his tamen omnibus Domino Christo servite. — Qui 
enim injuriam facit. ] Ratio superiora probans, ab eo loco 
quo dicitur: Mulieres , etc. 


CAP. IV. 

Sermo 'vester in gratia . ] Hic gratiam vocat bonam 
observantiam , quae per gratiam Dei datur; sicut ad Ephe¬ 
sios: Ut det gratiam audientibus. — Et ea quce Laodi¬ 
censium < ,] De dubitationibus suis Laodicenses Epistolam 
ad Apostolum scripserunt, quam Apostolus Colossis legi 
praecipit, ut eorum Laodicensium nunc visa dubitatione , 
sciant quid respondeant; et eam quam eis scribit Episto¬ 
lam ipsis Laodicensibus legi faciant: haec si esset Apostoli 
ad Laodicenses diceret non Laodicensium : et pl usquam qua- 
tuordecim essent Epistolae Pauli. — Memores estote vin¬ 
culorum meorum. ] Memores eos esse vinculorum suorum 
rogat: Vel ut eum exemplar in tribulationibus habeant. 
Vel ut pro eo vinculato orent. Vel ut necessaria sub¬ 
ministrent. 


VIII. IN EPIST. AD THESSALONICENSES I. 


CAP. I. 

Paulus. ] Non ponit nomen officii sui Apostolus , sicut 
in aliis Epistolis, ostendens hos esse bonos et perfectos. 

— Scientes , jratres dilecti. ] Gratias agimus ; vel quia 
scimus electionem, vel et vos fratres estis imitatores nostri. 

— Et Spiritu sancto. ] Id est, in ostensione sancti Spiri¬ 
tus, per quem credentes, spiritualia charismata accepistis. 

— A vobis enim diffamatus est.'] Diceret quis. Sciebant 
tunc Macedones et Achaici eos verbum Domini accepisse. 
Ad hoc respondet: A vobis enim diffamatus est , sermo 
habetur de vobis inter eos de fide vestra. 


CAP. II. 

Nam ipsi scitis, ] Ipsi annuntiant quod verum est; vos 
enim scitis qualem introitum. Vel alia ratio cur ei non sit 
necesse loqui. Vel eripuit nos ab ira ventura: nam ipsi scitis 
introitum nostrum, quanta in eo passi sumus. — Non 
quasi hominibus placentes. ] Placere et in bono, et in malo 
invenitur, sed de quo placendi mihi hic locus sit, subjungit: 
In sermone adulationis. Adulari enim in malo semper 
invenitur. — Memores enim. ] Ostendit quomodo ani¬ 
mam, id est, vitam suam eis tradidit. — Usque in finem. ] 
Usque in finem quidam Judaei increduli erunt: tunc enim 
omnis Israel salvabitur. 


CAP. III. 

Timotheum . ] Non in hac vice cum hac Epistola misit 
eum, sed priusquam hanc Epistolam mitteret. Alioquin 
non cum eo salutasset eos in prooemio. — Ipsi enim sci¬ 
tis. ] Causam submovit cur moveri eos non oporteat, ip- 
samque auctoritate eorum confirmat. — Nam et cum 
apud vos. ] Eamdem causam sua auctoritate confirmat. 


CAP. IV. 

Ut abstineatis vos , etc. ] Praecepi vobis ut abstineatis a 
fornicatione, etc., usque ad hoc, ut sitis sancti quod vult 

Dominus; et hoc est: Hcec est enim voluntas Dei. — Non 
in passione. Passio desiderii, quando peccatum deside¬ 
ratur , et non perficitur, — Non enim vocavit. ] Contra¬ 
rium destruit, ut statuat alterum contrarium , id est, esse¬ 
mus mundi. — Itaque qui hcec spernit. ] Hoc ex supe¬ 
riori sententia colligitur, qua dixit: Hcec est enim voluntas 
Dei. — Dedit spiritum suum. ] Id est, quia non solum su¬ 
periora praecepta praedicandi nobis invexit; sed ut majoris 
auctoritatis in praedicando essemus, Spiritum sanctum suum 
nobis dedit. — Ipsi vos didicistis. Per inspirationem divi¬ 
nam, vel per evangelicum praeceptum , ubi a Christo de di¬ 
lectione praecipitur- — Et enim facitis. ] Alia causa cur de 
charitate non habeat eis necesse scribere. — Rogamus 
vos , etc. ] Contra eos qui inquirebant omnia otiosi. nihil 
laborantes. — Nolumus autem vos. ] Ad illos qui dole- 
bant de amicis, quasi non resurrecturis. 


cap. v. 

De temporibus. ] De temporibus an aestate, vel hieme; 
an die, vel nocte venturus sit ad judicium Christus. — De 
momentis. ] Id est, qua hora diei vel noctis. — Ipsi enim 
diligenter . ] Quasi dicat, non indigetis, quia nihil aliud 
scriberem, nisi quod vos scitis, diem videlicet Domini clam 
venturum, nec tempora nec momenta aliquo sciente. — 
Cum enim dixerint pax. ] Defuncto Antichristo putabunt 
stulti se amplius securos; sed tunc cito veniet interitus; 
et tunc bene erit nobis, qui evademus sicut mulier partum. 
— Ut noveritis eos. ] Genus locutionis , cum dicimus, cui 
nihil dare volumus , non nosco te, nescio te. — Videte ne 
quis malum. Malum pro malo reddit, qui quem corrigere po¬ 
test, impunitum dimittit. 

IX. IN EPIST. AD THESSALONICENSIS II. 


CAP. I. 

Paulus , etc. ] In superiori Epistola dixit de die judicii : 
Nos qui residui sumus , non prceveniemus eos qui dormie¬ 
runt. Modo autem ne isti suo tempore existiment hoc futu¬ 
rum , determinat quando sit futurum : quod nisi fecisset, 
vel falsus esse crederetur, vel dies judicii a posterioribus 
amplius non expectaretur. — Tribulationibus quas sus¬ 
tinetis. ] Tribulationes quas sancti in hac vita tolerant in 
exemplum justi judicii Dei, quo judicabit reprobos in fine 
mundi. Qui enim sic horribiliter , et tamen juste, judicat 
eos qui peccant, et prius peccata plangunt, quam juste ju¬ 
dicabit eos qui nunquam plangunt, et tamen peccare non 
desinunt? — In exemplum justi judicii Dei. ] Vel opera 
hominum sunt exemplum , id est, ostensio quod Deus jus¬ 
tus sit, in dando bonis bona, malis mala. — Quia credi¬ 
tum. ] Causam reddit cur requiem tribuat illis ; quia vide¬ 
licet testimonium quod de die judicii super eos protulit, 
velut de loco altiori loquens, creditum sit ab illis. — In 
die illo in quo. ] Ordo. In quo judicii die ut dignetur (id est, 
dignos judicet) vocatione sua vos Deus, oramus semper. 
Vel in quo, id est, pro quo vitando periculo, semper oran¬ 
dum est. 


CAP. II. 

Quod dicitur Deus. ] Id est, super omnes sanctos, 
qui dicuntur dii, et supra eum , qui colitur Deus. — 
Nam mysterium. ] Mysterium iniquitatis suae in Nerone, 
et caeteris membris suis Antichristus tunc operatur; quia 

per unanimitatem et magnitudinem iniquitatis, quam per 
eos exercebat, quanta sit iniquitas, quam per semetip- 
sum exercebit, ostendebat. Et est probatio quod revelandu^ 
sit. — Ut qui tenet. ] Romanum designat imperium, quo 
destructo veniet Antichristus. Hoc est enim quod dicit: 
tantummodo hoc restat, ut Romanus Imperator, qu itenet 
hunc mundum, teneat donec de medio fiat, id est, penitus 
auferatur : de medio enim fieri, est, de communi hominum 
aspectu auferri. — Illustratione. ] Id est, claritate , quae 
tanta erit, ut visa ea moriatur. — Prodigiis mendacibus. J 
Mendacia vocat, prodigia Antichristi; vel quia non erit 
quod apparebit, vel quia perituris mendacia suadebuut. 
— Pro vobis fratres. ] Pro vobis, subaudis instruendis; 
ut et vos pro collatis beneficiis, similiter gratias referatis: 
Vel quia et vos vocati estis, ut paulo post dicitur. — In 
acquisitionem. ] Id est, ut vos essetis ei acquisitio, in qua 
Dominus Jesus Christus glorificetur; ut et vos acquiratis 
gloriam, quam Dominus Jesus Christus habet. 


• CAP. III. 

Fidelis autem. ] Id est, verax, qui adfuturumse promi¬ 
sit fidelibus suis usque in finem saeculi. — Ipsi enim sci - 
tis.] Quasi diceret : Non est opus ut exponam hanc tradi¬ 
tionem, de qua loquor; quia vos eam scitis. — Nam et 
cum essemus . ] Alia ratio, cur in labore et fatigatione in¬ 
cessanter apud eos operatus sit: sic enim eis facere dum 
apud eos‘esset, suadebat. 

X. IN EPIST. AD TIMOTHEUM I. 

CAP. I. 

Genealogiis . ] Generationibus; quot annis videlicet 
vixerit Mathusalem et cseteri. Vel generationibus Christi, 
quomodo concordent, vel discordent : videtur enim dis¬ 
cordare ibi Lucas a Matthaeo. — Finis autem praecepti . ] 
Praecepti, id est, praeceptorum, quorum finis est charitas, 
id est, dilectio Dei et proximi. Sicut inEvangelio, In his 
duobus mandatis tota lex pendet , et Prophetae . — Pla¬ 
giariis. ] Plagiarii sunt clam transferentes homines de 
patria in patriam, et vendentes. — Ad informationem . ] 
Id est, hi qui in Christum sunt credituri, in magnis pec¬ 
catis non desperent de misericordia Dei, iu eo videlicet 
exemplo informati. — Secundum praecedentes. ] Spiritus 
sanctus semper praedicebat Apostolo quidquid oportet eum 
injungere Timotheo. Et est sensus, commoneo te secundum 
quod inspiratio sancti Spiritus suggerit mihi. — Bonam 
conscientiam. ] Conscientiam vocat cogitationes, in quibus 
summopere observanda est humilitas, qua spreta, in ma¬ 
gnos quidam devenerunt errores, sicut in Epistola ad Ro¬ 
manos legitur. 


CAP. II. 

Ut quietam . ] In pace principum quies et regimen ser¬ 
vatur ecclesiarum : nam in bellis et discordiis eorum tran¬ 
quillitas dissipatur, tepescit pietas, distinctio solvitur, dis¬ 
tinctione soluta, morum castitas violatur. — Unus enim 
Deus . ] Ad hoc respondet quod dixit; singulariter, Salva¬ 
tore nostro Deo : Vtlt omnes sabos fieri , quia unus Deus 

omnium, et unus mediator est causa. Vel ab effectu pro¬ 
bat ; Vult omnes sahos Jieri, quia seipsum dedit redemp¬ 
tionem pro omnibus. — Testimonium . ] Testimonium 
vocat quae de Christo praedixerunt Prophetae; vel quod de 
seipso Christus protulit, videlicet quando passurus resur¬ 
recturus, etc, congruis temporibus reipsa et eventu confir¬ 
matum est. — Mulier in silentio. ] Mulier in silentio dis¬ 
cere jubetur; quia dum loquitur, magis ad luxuriam irritat, 
et irritatur. — Neque dominari in 'virum. ] Mulier non 
debet dominari, indignior enim est homine: ut Eva, posterius 
enim quam Adam formata est, quia ille prius. Item quia 
indignior est; nam seducta est, quae per partem damnata 
per partem liberabitur. Dicitur Adam non esse principali¬ 
ter seductus, sed amore mulieris, sicut Salomon et alii 
multi. — Adam non est seductus. ] Seductus in ea re in 
qua Eva : neque enim vel Deum, vel Dei similem pro pomi 
comestione futurum esse, se credidit; certissimeque se no¬ 
verat male facere, et mendacium esse quod suadebatur sibi 
a muliere; sed utrumque posse fieri existimavit, et uxori 
suae morem gerere, et peracti sceleris acta poenitentia a 
Deo posse veniam obtinere. Minus ergo peccavit, qui poe¬ 
nitendi intentionem habuit, quam ea quae neque de poeniten¬ 
tia, neque de venia in praevaricatione aliquid cogitavit; sed 
Deum Deoque similem potius per inobedientiam se fore 
existimavit. 


CAP. III. 

Episcopatum . ] Episcopatus est super suam et aliorum 
vitam intentio, quod qui desiderat, bonum opus desiderat, 
— Unius uxoris .] Id est, qui unam tantum uxorem ha¬ 
buerit vel in laica persona, vel in gradibus licitis. — Si- 
quis autem domui suce , etc. ] Talis debet eligi, qui sciat 
domui suae praeesse : nescius enim minoris, ignorat majora. 

— In laqueum diaboli . ] Solet evenire iis qui ab aliis 
despiciuntur, ut despicientes se et ipsi despiciant; et sic in 
iram et odium, etcaeteros diaboli laqueos incidant. — Ec¬ 
clesia Dei vivi, columna. etc. ] Ecclesia, id est, fideles 
sunt columna veritatis, id est, ut ipsam veritatem, id est, 
Christum, ne perversi subvertant, directe sustentant. — 
Qolumna • ] Ecclesia Dei in magnis viris columna est, qui 
alios sustinent : in eisdem etiam firmamur cum veritatis 
firmamento quia ipsi verbis et miraculis veritatem Evange- 
lii confirmant. — Magnum est pietatis sacramentum . ] 
Veritas et sacramentum quod hic habetur, id est, Christus, 
qui est veritas et sacramentum manifeste magnus est. 


CAP. IV. 


Spiritus autem manifeste , etc. ] Vel columna Christi 
firmabit Ecclesiam contra impugnantes a fide discedentes , 
et quod discederent spiritus manifeste dicit. — Et cau¬ 
teriatam. ] Cauterium, ferrum quo aduritur rei facies. — 
Prohibentium nubere , etc. ] Praecipit ei, ut interdicat eis 
spernere cibos, non nubere, et praedicare per spiritum; 
quia hoc prohibetur eis a pseudo-apostolis. — Hcec pro¬ 
ponens fratribus . ] Duplex commodum sibi promittit, sci¬ 
licet quia bonus minister, et doctrinam ipso usu assequitur. 
— Corporalis exercitatio. ] Datur intelligi, quia in vigi¬ 
liis, jejuniis, laboremanuum etcaeteriscorporalibus laboribus 
se exercebat, operibus misericordiae non adeo intentus. — 
Promissionem habens vitee . ] Quia per opera melius habet 
homo et in hoc saeculo et in futuro. — Per prophetiam. ] 
Prophetiam vocat inspirationem sancti Spiritus, per quanl 
praesciebat quid de hoc et de caeteris esset acturus. — Pres¬ 
byterii. ] Presbyterii presbyterorum; pauciores enim tri¬ 
bus esse non possunt, et vocat presbyterum Episcopum. 

— Attende . ] Id est, considera qualiter vivas, et qualiter 
doceas. 


cap. v. 

Seniorem. ] Non tantum aetate, quantum moribus se¬ 
niorem oportet hic intelligi de qua senectute Salomon dicit: 
Cani sunt sensus hominis, et cetas senectutis , vita imma¬ 
culata. — Castitate .] In alloquio juvencularum, rectis¬ 
sime juvenis de omni castitate admonetur; ut nec saltem 
minima titillatione moveatur. — Parentibus .] Parentes 
vocat, quos superius filios et nepotes vocavit. Tota pro¬ 
genies parentela dicitur : unde et in mundana lege parenti 
et a parente jam succedere jubentur; quibus mutuam vi¬ 
cem reddere, et in servitiis eorum subsidia et adminicula 
rependere. — Quce vere vidua. ] Vere vidua est, quae et 
moribus ornata est, et neminem habet cui diligentiam ad¬ 
hibeat. — Si quis autem suorum. ] Melius est veritatem 
ignorare, quam cognitam postponere; quod facit qui suos 
non curat. — Cum enim luxuriatae.] Ratio cur devitandae 
sint; quia saepe contingit, ut relicto proposito castitatis, 
per multos amatores luxurientur; et post multam luxuriam 
in Christo nubere; id est, copulari viris legitimis volunt. 
— Tribus testibus. ] Id est, nisi accusator habeat duos 
aut tres testes criminis, quod contendit. — Communica¬ 
veris. ] Qui indignum ordinat, peccatis ordinati et ipse 
communicat. — Te ipsum castum.] Quasi diceret: Qui 
indignos juberis repellere, te ipsum debes in vitae munditia 
custodire. — Noli adhuc aquam.] Quia castitatem ser¬ 
vandam praecepit, ne immoderatam abstinentiam vel au¬ 
gere, vel tenere vellet, hoc subjungit. Vel quia infirmatus 
fuerat, nec dum ad plenum convaluerat. Vel ideo dicit 
adhuc cum juvenis sis, donec majoris sis aetatis. — Quo¬ 
rumdam hominum.] Causam supponit cur manus nemini 

cito sunt imponendae. Judicium autem vocat Concilium, 
Synodum, seu aliquem locum, in quo fit discussio persona¬ 
rum : Quorumdam , inquit, hominum peccata ita mani¬ 
festa sunt , ut eorum fama vel notitia prius perveniat ad 
judicium, quam ipsi infames qui veniant ad ordinandum. 
Quosdam autem peccata sua ad judicium subsequuntur; 
quia tunc primum manifestantur, cum ordinandi discu¬ 
tiuntur. — Aliter se habent . ] De quibus peccatis hic 
intelligendum est; non enim omnia in ipsa discussione 
panduntur : plurima namque aliquando latent. 


CAP. vi. 

Ne nomen Domini , etc.] Blasphemaretur nomen Dei, 
et doctrina, si propter quod humiliari deberent, superbi¬ 
rent , et dominos contemnerent. — Quia fratres sunt. ] 
Per hoc videbantur pares esse servi et domini; quia Chris¬ 
tiani utrique, ac per hoc servi contemnebant dominos. — 
Existimantium .] Existimabant Christum esse colendum 
tantummodo propter lucra hujus vitee. — Qucestum esse.] 
Ad hoc se pios exhibent, ut terrena assequantur, quibus sua 
non sufficiunt. — Est autem qucestus.] Quasi diceret: Est 
quidem religio Christiana quaestus, sed non qualem ipsi 
putant; sed magnus, id est, aeternus. — Radix omnium 
malorum , etc.] Avaritia, id est, cupiditas divitiarum in¬ 
fert haec mala; nec mirum, quia cupiditas omnium est radix 
malorum. — Sub Pontio .] Quando dixit: Omnis qui ex 
veritate est , audit meam vocem , etc. — Mandatum .] Id 
est, evangelicum praeceptum, de quo in Psalmo : Lex Do¬ 
mini immaculata. — Immortalitatem.] Id est, immuta¬ 
bilitatem : omnis enim creatura mutabilis. — VIdere po¬ 
test.] In hac vita intelligendum est, non posse ab hominibus 
videri Deum. Nam de alia scriptum est: Videbimus eum 
sicut i est. — Depositum . ] Id est, spiritualia charismata, 


Digitized by v^ooQle 



J24 


D. LANFRANCI 


quae tibi Deus disposuit, id est, commendavit. — Pueni¬ 
tentes. ] Ordo. Scientiae falsi nominis artem sophisticam 
dicit, quae falso nomine scientiam dicitur; cum error et fal¬ 
lacia rectius diceretur. 


XI. IN EPIST. AD TIMOTHEUM II. 

CAP. I. 

Gratiam Dei. ] Gratiam Episcopatus admonet eum re¬ 
suscitare; ut confidentius praedicet verbum Dei, non timens 
terrenas potestates, nec erubescens te dicere Discipulum 
crucifixi, et vincti: aliquantisper enim timidus et negligens 
erat. — locavit vocatione. Id est, invitavit, dicens : 
Venite ad me omnes qui laboratis , et onerati estis , et ego 
vos requiescerefaciam. — Destruxit . ] Id est, perspicue 
ostendit ubi esset vita et corruptio. — Quce a me audisti. ] 
Id est, cum insinuarem fidem et dilectionem quae oportet 
haberi in fide Christi Jesu. — Scis enim quod. ] Ad hoc 
ei istos commemorat, ut et ipse cautus sit, ne similiter sese 
avertat. — Catenam meam. J Consequenter hoc adjunxit; 
quia ad exhortationem ejus dixerat, nec erubescas testimo¬ 
nium Domini. — In illa die. ] Quasi diceret: De quo sem- 
per loquor tecum. 


CAP. II. 

Permultos testes .] Per multos, id est, inter multos. 
Ut Virgilius, via secta per ambas; id est, inter ambas. 
Vel ita: quae audisti a me sunt probata per multos testes , 
id per multa testimonia scripturarum. — Nam qui certat 
in agone . ] Certa legitime ut coroneris , a contrario: aliter 

non coronaberis , a simili: Nam qui certat in agone , etc. 

— Laborantem . ] Timotheus iste exemplo Apostoli labore 
manuum suarum volebat vivere , et ab auditoribus, quibus 
verbum Dei praedicabat, nihil accipere, unde penuriam 
multam patiebatur, quia infirmus erat, et labori manuum 
vacare non poterat. Admonet ergo eum sub specie agri¬ 
colae , ut de agro quem colit fructum , unde sustentet se, 
non aspernetur percipere. — Non est alligatum . ] Quasi 
diceret: Me ligant, sed verbum Dei ligare non possunt; 
quia ubique praedico. — Ille fidelis. ] Praedixit Dominus 
per Prophetas suos, magnam in orbem terrarum futuram 
Ecclesiam et populum grandem , in quo laudandus esset. 
Si ergo, inquit, nos non credimus; ille tamen verax est, 
seipsum , id est, verba sua a se prolata negare non potest, 
inventurus alios per quos, et in quibus laudetur. — Can¬ 
cer. ] Morbus ad similitudinem animalis, quia sicut undique 
hic habet pedes, ita hic undique occupat. — Resurrec¬ 
tionem. ] Vel quo tempore Dominus resurrexit, et cum eo 
multa corpora mortuorum ; vel in baptismo , in quo secun¬ 
dum quemdam modum homines moriuntur, et resurgunt. 

— Firmum firmamentum. ] Quidquid garriant haeretici, 
fundamentum Dei, id est, homo in quo fides Dei firmatur 
et fundata est, id non titubat, non vacillat, habens hoc 
signaculum, id est, hanc menti suae impressam memoriam: 
Cognovit Dominus , etc. Per hoc enim et haereses et om¬ 
nia saluti contraria devitat; quia scit debere discedere ab 
omni iniquitate omnis qui invocat nomen Domini. — In 
magna autem. ~\ Ne forte miraretur quia a fide quidam 
discederent, similitudinem hanc facit. Quidam stant, qui¬ 
dam excidunt, nec omnes unius modi sunt, sicut in magna 
domo. — Ab istis. ] Id est, a consortio istorum vasorum, 
quae facta sunt in contumeliam. — Nequando det .] Ne, pro 
si, vel pro an: quod etiam in hac significatione praepositum 
reperitur. 

CAP. III. 

Hoc autem scito , elc. ] Dum tempus est i loneum , et 
suscipiunt doctrinam , corrigantur; non enim hoc semper 
facient. Et hoc est quod dicit: Hoc autem scito , etc. — 
Persecutionem. ] Haec persecutio aliquando a vitiis , ali¬ 
quando a daemonibus, nonnunquam ab hominibus, saepe 
ab omnibus. — Scriptura divinitus . ] Ostendit quae scrip¬ 
turae arcem obtineant auctoritatis, videlicet quae per spiri¬ 
tum prolatae sunt. 


CAP. IV. 

Prurientes . ] Id est, leves , instabiles , nova semper 
audire volentes. — Opus fac Evangelistce. ] Opus Evan- 
gelistae est, bene vivere, et bene dicere: moribus et verbis 
subjectos instruere. — Ego enim jam . ] Quasi diceret: 
Ideo tam studiose te moneo , quia in praesenti moriturus 
sum , te postea non moniturus. — In reliquo .] Id est, 
reliqua aeternitatis parte, quae instat. — Adventum ejus.'] 
Adventum Christi diligunt qui a malis cessant; et bona 
faciunt: hi enim in die judicii damnari non metuunt. 


XII. IN EPIST. AD TITUM. 


CAP. I. 

Agnitionem veritatis . ] Veritas secundum pietatem , id 
est Christianam religionem, est, creatorem creaturam fac¬ 
tum , hominem de Virgine natum , mortuum resurrexisse , 

nosse — Secundum pietatem . ] Per quam habemus spem 
aeternae vitae. Diceret quis , satis potes sperare , et nihil 
consequi; ad hoc respondet: Quam promisit Deus. Iterum 
objicienti, spes aliquando fallit; adjungit: qui non mentitur . 
— V erbum suum.] Vitam aeternam (quae promissa et mani¬ 
festata est) dicit esse Verbum Dei. Ego sum , inquit, via , et 
veritas , et vita . — Dilecto filio. ] Qui est filius meus, non 
secundum carnem, sed secundum catholicam fidem, quam ei 
insinuavi: catholicum enim Graece, commune vel universale 
dicitur Latine. — Oportet Episcopum. ] Hic aperte osten¬ 
dit presbyterorum nomine Episcopos superius designatos 
fuisse. — Proprius eorum Propheta. ] Attende non solum 
Judaeos, sed et Gentes habuisse Prophetas. — Cretenses 
semper mendaces .] Tales esse confirmat auctor Epimenides 
Poeta gentilis. — Omnia munda. ] Datur intelligi, quod 
ex mandatis ipsorum hominum , quidam cibi judicarentur 
immundi. 


CAP. II. 

Ut doctrinam . ] Hoc ad omnia superiora refertur, ex eo 
loco, quo dicit: senes ut sobrii sint. — Ornent in omni¬ 
bus. ] Ornamentum doctoris est, honesta vita discipulorum. 
— Apparuit enim omnibus. ] Quasi diceret : Doctrinam 
Christi ornare oportet omnis, cui gratia Dei, id est, remis¬ 
sio peccatorum et vita aeterna in promptu est, omnibus or¬ 
nantibus eam. — Impietatem . ] Id est, idololatriam et 
culturam daemonum. — Gloria ?. ] De hac gloria dicitur in 
Evangelio secundum Mattheum : Filius enim hominis ven¬ 
turus est in gloria Patris sui , cum Angelis suis . Et est 
ordo, gloriae Jesu Christi magni, etc. 

CAP. 111. 

Eramus enim . ] Quasi diceret: Nulli spernendi, etiam si 
insipientes sint et increduli; quia aliquando eis similes fui¬ 
mus , sed per gratiam Dei salvati fuimus. — Per lava - 
craw,] Per baptismum dicit in quo regeneratur, et renova¬ 
tur homo adveniente in eum Spiritu sancto, per quem fit 
remissio peccatorum. — Confirmare. ] Ordo. Confirmare 
scilicet eos qui credunt Deo, ut curent, etc. — Operibus . ] 
Id est f ut studeant majora operari, sicut sunt in majori 
loco constituti. — Genealogias. ] Genealogias Christi ali¬ 
ter computabant quidam, quam Evangelistae et Apostoli; 
quos vitandos potius, quam confutandos praecipit. — Con¬ 
tentiones. ] Contentiones et pugnae legis erant inter Judaeos 
et Christianos; illis ad litteram, his ad spiritualem intelli- 
gentiam legem oportere intelligi contendentibus. — Judi¬ 
cio. ] Proprio judicio se condemnat, qui errorem laudat , 
vituperat veritatem. 


XIII. IN EPIST. AD PHILEMONEM. 


CAP. I. 

Ut communicatio . ] Id est, communicans fidei nostrae fides 
tua. — In Christo . ] Qui me Apostolum fecit. — Talis. ] 
Senex erat iste sicut Apostolus, et ideo non vult sibi impe¬ 
rare, sed .obsecrare : ipse enim superius dixit: Seniorem ne 
increpaveris, sed obsecra ut patrem. — Onesimo . ] Onesi- 
mus iste servus Philemonis erat, qui fugiens dominum suum, 
quaedam furatus est: sed veniens Romam ab Apostolo bap- 
tizatus est; quem remittens pro eo nunc rogat. — In vin - 

culis Evangelii. ] Id est, quae sustineo propter Evangelium, 
quod praedico. — Mternum. ] Id est, aeternaliter tecum 
futurum, ut non dicam tibi: Astute rogat ut quod servus 
ei debet, sibi dimittat. Quasi diceret: Possem dicere quod 
non solum hoc, sed etteipsum debes mihi, sed nolo. 


XIV. IN EPIST. AD HEBR^OS. 


CAP. I. 

Multifariam , etc. ] Conscius indignationis et invidiae 
eorum audito nomine Pauli Apostoli, solita cessat saluta¬ 
tione ; etsi ideo ejus Epistola denegatur, quia ejus nomine 
non titulatur, nullius esse, simili ratione probatur. — 
Multifariam . ] Ut de Propheta cui praecepit uxorem ac¬ 
cipere fornicariam. Et de illo cui praecepit ponere lumbare 
sub lapide, et post quadraginta dies visere, quod visens 
invenit quia computruit. Et de illo cui praecepit panem 
suum tegere humano fimo ; sed quia non posset comedi, 
post praecepit tegi bovino, — Multifariam .] Id est, ali¬ 
quando prospera, aliquando adversa praedicens : aliquando 
Prophetarum verbis, et aliquando eorum factis futura os¬ 
tendens. — Locutus est nobis in Filio , etc.] Commendato 
Filio, commendat Novum Testamentum ab ipso datum; et 
humiliatis Angelis, humiliatur per illos vetus datum. — 
Purgationem. ] Aperit Patrem exhibendo humanitatem , 
quam assumpsit pro nobis. — Ego hodie. ] Id est, in hac 
aeternitate ; nec melius potuit exprimi aeternitas, quae con¬ 
tinuaverit. —■ Ego hodie genui te, etc.] Probatur Filius 
esse, nam ipse est Pater, quia ipse dicit, quod est Ero illi 
Jn Patrem , et ipse erit , etc. — Et cum iterum. ] Ordo. 
Et cum introducit, etc. Iterum dicit. — Introducit pri¬ 
mogenitum, etc. ] Item probatur quia dignior est An- 

gelis, nam adoratus ab eis; et omnis qui adoratur, dignior 
est adorante. Deinde etiam probatur ipsos esse indigniores, 
qui ministrant ei; et hoc ab auctoritate; quod est, et ad 
Angelos , etc. Et, qui Jacit Angelos , etc. — Et ado¬ 
rent. ] Incarnatum Verbum adorare admonendi erant An¬ 
geli, in ipsa divinitate admonitionis non indigebant. — 
Ad Angelos. ] Ordo. Qui facit spiritus suos Angelos; et 
flammam ignis suos ministros. — Thronus tuus Deus. ] 
Item probatur dignior, nam thronus, id est, sedes ejus et 
sceptrum ejus manet in aeternum; quod non Angelorum. 
— Administratorii spiritus. ] Probato filium esse dignio¬ 
rem , probat quoque Angelos esse indigniores; sunt enim 
ei et hominibus administrantes. 


GAP. II. 

Propterea . ] Quia tantam curam habuit et habet Deus , 
ut et filium suum pro nobis fecit incarnari, et Angelos suos 
in ministerium nostrum quotidie invitat. — Neforte pe¬ 
reffluamus. ] Ne pejus puniamur, ideo quod cognovimus , 
notum postposuimus. Vel quia jam ex parte decidimus, ne 
ex toto decidamus. — Sermo factus. ] Veteris Testamenti 
legem dicit, quae per Angelos data est Moysi. Non enim 
Deus per propriam substantiam loquebatur; sed Angeli in 
persona Dei. — Sermo factus est firmus. ] Oportet nos 
servare sermonem ejus; nam firmus est: firmus enim fac¬ 
tus est sermo datus per Angelos. Oportet nos servare, et 
si non servaverimus, puniemur; nam qui non servaverunt 
legem datam , per Angelos puniti fuerunt. — Quce cum 
initium. ] Diceret quis, quis nobis annuntiavit illam salu¬ 
tem 1 Respondet l Quce cum initium, etc. — Angelis . ] 
Adhuc persistit in eodem, volens probare differentius prae 
Angelis Christum habere nomen. — Orbem. ] Orbem 
terrae hic intelligit universitatem omnis creaturae in futuro 

saeculo ; de qua terra alias dicitur: Portio mea in terra vi¬ 
ventium . — Eum autem . ] Ordo. Eum autem Jesum qui 
modico quam Angelis minoratus est propter passionem 
mortis; ut gratia Dei pro omnibus gustaret mortem; vide¬ 
mus gloria et honore coronatum : et est hyperbaton, id 
est, ordo confusus; qua figura frequentius utitur in Epistola 
hac. — Mortis. ] Quasi aliquis diceret: An Deus Pater 
morti tradidit Filium suum? Ita, inquit, Qui enim sancti¬ 
ficat , et qui , etc. — Mortis , gloria. ] Id est, mortis ita 
susceptae, ut pro salute hominum gustaret mortem, hoc 
est cui jungitur, Ut gratia Dei pro omnibus gustaret mor¬ 
tem : aUoquin nisi gustaret pro omnium salute mortem, 
cassa esset et irrita. — Pro omnibus gustaret mortem. ] 
Ideo gustavit, nam decebat. Decebat Deum , et potuit per 
Christum consummare, id est, salvare nos; quia Christus 
et nos ab illo sumus; quod est , Qui enim , etc . — Dece¬ 
bat. ] Decebat enim, inquit, Deum Patrem, ut per mor¬ 
tem consummaret Christum auctorem salutis humanae. 
Cur autem decuerit multis causis praetermissis, duas paulo 
post dicit: Ut per mortem destrueret eum , qui habebat 
mortis principatum , id est , diabolum : et liberare , etc. 
—■ Ex uno omnes.] Id est, ex unius patris dispositione 
pendent. — Pueri. ] Pueros vocat fideles, sicut in Evan- 
gelio: Pueri nunquidpulmentarium habetis. Et alias: Nisi 
efficiamini sicut puer iste. Et Apostolus : Malitia parvuli 
estote . — Quia ergo pueri communicaverunt , etc. ] Quia 
dederat Pater homines illi futuros honori, et illi futuri sui, 
came et sanguine compacti erant, placuit Christo homo 
fieri. — Et liberare eos. ] Homines Uberavit; quod pro¬ 
bat a contrario; non enim Angelos, nam si Angelos libe¬ 
raret angelicam naturam assumeret, sed nusquam Ange¬ 
lorum naturam apprehendit, ergo, etc. — Timore mor¬ 
tis.] Fideles dicit, qui timore mortis, seu corporis, seu 
animae, per totam vitam observabant legem: quos liberavit 
Christus, seu ab inferno, seu ab importabili jugo legis. — 

Nusquam enim. ] Probat superiorem causam; qui ideo 
homo factus est Deus, ut mori potuisset: nisi enim pro hu¬ 
mana salute mori disponeret, apparere volens hominibus, 
non hominem, sed Angelum, in quo loqueretur, assumeret. 
— Misericors . ] Revera non vocatur misericors nisi homo : 
misericors a misero corde dicitur : sic B. Gregorius in mo¬ 
ralibus. — Ut repropitiaret . ] Probat quod potest con¬ 
donare delicta, id est, auxiliari num per divinitatem, et 
per carnem? Per divinitatem, quia etiam per carnem. — 
In quo passus est . ] In carne passus est, et tentatus est, et 
in carne tentatis auxiliari potest. 


CAP. III. 

Unde fratres , etc. ] Superius monstravit Christum di¬ 
gniorem Angelis; nunc monstrat digniorem et Moyse; ut 
veteri novum praeferat Testamentum. — Ampliorisenim 
est , etc . ] Dignior est, nam amplioris gloriae est, siquidem 
creator e t, et Moyses creatura : omnis creator amplioris 
gloriae est, quam creatura : nam fabricans domum, majoris 
honoris est, quam domus. — Quanto ampliorem , etc.] 
Probat quia debent considerare, id est, honorare Christum, 
quia amplioris dignitatis est, quam Moyses; et hoc a si¬ 
mili, et a pari. — Et Moyses quidem . ] Probat quia 
dignior est Christus Moyse : Omnis enim filius dignior est 
in domo patris, et sua,- quam famulus. — Si fiduciam. ] 
Id est, fidem et bonam operationem, per quas spem habe¬ 
mus. — Si fiduciam et gloriam , etc. ] Ergo ut ejus do¬ 
mus simus, fidem habere debemus, igitur non debemus esse 
increduli; quod est, videte fratres ; potest enim illuc us¬ 
que pendere sententia. — Quapropter sicut dicit , etc. ] 
Quasi dicat: Ergo quia tantae dignitatis est, lator Novi 
Testamenti, non habeamus cor obduratum, sed illius prae¬ 
ceptis adquiescamus. — Fallacia peccati. ] Peccatum 

vocat diabolum , vel incredulitatem, quo vel qua fallantur 
infideles, ne credant quod credendum est. — Initium sub¬ 
stantiae. ] Substantiam vocat fidem; quia ipsa velut funda¬ 
mentum bonis operibus substat, id est, jacet. 


CAP. IV. 

Et quidem operibus. ] Probat duas esse requies, unam 
terrenam, quae promissa est Judaeis; aliam coelestem, quae * 
promittitur nobis. Et est responsio, quasi aliquis diceret: 
Quare dixisti ingredimur in requiem, cum in nullam pro¬ 
missionis terram intrare nobis non tantopere utile sit . 
Duae, inquit, requies sunt. — Et requievit . ] Haec est 
requies, quae promittitur sanctis, videlicet coelestis, inef¬ 
fabilis Dei suavitas. — Quoniam ergo super est. ] Quia 
quidam, inquit, intraturi sunt in requiem Dei coelestem, 
et hi quibus annuntiatum est in deserto non introierunt, 
quia verbum non crediderunt. Admonentur praesentis tem¬ 
poris fideles, non obdurent corda sua verbo Dei, sicut ob¬ 
duraverunt superiores increduli : eos enim vocat cum d cit: 
Nolite obdurare corda 'vestra . — Quemdam . ] Ordo. 
Quemdam post tantum temporis hodie in David dicendo, 
sicut supra dictum est : Hodie si , etc. — Nam si eis 
/esus. ] Non est iste Jesus Salvator mundi, sed Jesus qui 
etiam Josue nominatur, quo populus Judaeorum ductus est 
in terram promissionis; qui si veram requiem eis praesti¬ 
tisset, nunquam post illam, hac die, id est, hodie, hoc 
tempore David de alia loqueretur. — Requiem praesti¬ 
tisset. ] Illi ingressi sunt, id est, illis non dedit requiem 
illam; nam si illis praestitisset, nunquam de alia locutus 
fuisset. Vel respondit non omnem requiem tribuit eis Jesus 
Nave (nunquam de alia), omnem requiem, id est, tem¬ 
poralem et coelestem. — Itaque relinquitur. ] Concludit 
quod superius probabatur. Quasi diceret : Ingredimur igi- 

tur in requiem. — Festinemus ergo ingredi . ] Id est, 
quia requies illa aeterna est, ergo festinemus fide ingredi. 
Vel, ergo quia illi per incredulitatem non ingressi sunt. 
ergo nos per fidem ingrediemur in illam. — Exemplum . ] 
Exemplum incredulitatis vocat vindictam Dei, quae tanta 
illata est, ut exemplo diis esse valeat, ne increduli esse 
praesumant. — Fwus est enim.] Id est, vivax, vivaci¬ 
ter et cum vigore agens, quasi incredulis respondet. At 
novit Deus si credo, vel non credo? Vivus est, inquit, 
Dei sermo, id est, Verbum Patris homo Christus, etc. — 
Animas ac spiritus . ] Discernit Filius inter animam et spi¬ 
ritum; quia ipse novit quid homo cogitet, aut faciat 
propter terrena commoda, et propter coelestia. — Com- 
pagum.] Compages vocat conjunctiones cogitationum; me¬ 
dullas intentiones eorum ; et idem apertius repetit cogita¬ 
tionum et intentionum. Et est ordo discretor compa- 
gum, etc. Si enim cogitato cogitationi conjungitur, ipse 
novit quae sit secundum Deum, vel secundum saeculum : 
ipse quoque qua vergat intentio cogitantis, sive bonum , 
sive malum videatur esse quod agit. — Ad quem nobis 
sermo . ] Ad Christum erit nobis sermo, quia sibi reddemus 
rationem de actibus nostris in die judicii. — Pro similitu¬ 
dine peccati . ] Pro similitudine, id est, secundum simili - 
tudinem, videlicet secundum carnem ; quia in similitudine 
hominum factus est. Vel pro similitudine, id est, pro 
exemplo dando fidelibus, ut et ipsi absque consensu pec¬ 
cati tententur: observantes ne inducantur in tentationem. 
Vel ita, pro similitudine, id est, propter similitudinem ; 
propter carnem scilicet quam gerebat: nisi enim aliis ho¬ 
minibus similis esset, tentare eum diabolus non auderet. 
Ordo, tentatum per omnia absque peccato. — In auxi¬ 
lio. ] Auxilium Dei semper est opportunum; quia in neces¬ 
sitatibus subvenit; sicut in Psalmo : Adjutor in opportu¬ 
nitatibus , in tribulatione . 

CAP. V. 

Omnis namque Pontifex. ] Quasi diceret: Non est 
diffidendum quin per hunc Pontificem misericordiam et 
gratiam consequamur ; quia alii etiam pontifices qui puri 
homines sunt, ad haec impetranda, hominibus constituti 
sunt. — Melchisedech. ] Melchisedech panem et vinum 
sacrificare Deo constituit; quem ritum Dominus Jesus 
Christus observavit, et in Ecclesia sua observari praecepit. 

— Illum salvum faceret a morte . ] Non ut moreretur, sed 
ut resuscitandus a morte non teneretur. — Et quidem 
cum esset . ] Exponit ipsam reverentiam. Magna enim reli¬ 
gio luit eum qui aequalis erat Patri duram in passione 
mortis obedientiam experiri. — Et consummatus est.] 
Consummatus etsi aliis videtur seductor, illis tamen visus 
est consummatus, id est. perfectus, qui obtemperaverunt 
sibi causa salutis aeternae. Potest et ita distingui, ut causa 
nominativus casus sit, hoc modo ; et consummatus, id est, 
perfectus, vel ab hoc saeculo mortuus, factus est causa 
salutis aeternae omnibus obtemperantibus sibi: per fidem 
enim passionis, et resurrectionis illius salvantur credentes. 

— Juxta ordinem . ] Juxta ritum offerendi panem et vi¬ 
num,quod Melchisedech primus fecisse legitur ; quae tamen 
in Christi carnem et sanguinem convertuntur. — De quo 
grandis.] Si„ inquit, vellemus vobis exponere cur Chris¬ 
tus secundum ordinem Melchisedech factus est Pontifex , 
grandis nobis sermo esset, necessarius, et ininterpretabilis, 
id est, habens multas expositiones, mysteriorum et allego¬ 
riarum. — Facti estis ad audiendum. ] Id est, ad intelli- 
gendum : sicut ad Corinthios: nemo audit, id est, intelli- 
git. — Exordii sermonum Dei. ] Exordium sermonum 
Dei vocat symbolum Christianae fidei, quod non solum non 
intelligebant, sed nec ipsam litteraturam qua profertur 

memoriter sciebant. — Lacte opus sit . ] Lac est brevis 
insinuatio et facilis observatio morum. Solidus cibus est 
ratio ipsius fidei et perfecta institutio vitae. Probare inten¬ 
dit quia illis opus est lacte: omnis enim expers sermonis 
justitiae, particeps est lactis. Haec probatio in libro con¬ 
versa. Vos autem estis expertes sermonis, id est, proba¬ 
tione propositionis primae , vel a causa, vel a genere sub¬ 
jungit , ubi ait: Parvulus enim est. Quod vero dicit: 
Perfectorum enim est solidus cibus , probatio est, quoniam 
non est opus illis solido cibo. 


cap. vi. 

Fundamentum.^ Quicumque doctor infideles ad fidem 
convertit; hic in primis fundamentum mentibus jacit, dicens 
oportere eos peccatorum suorum poenitere ; in Deum cre¬ 
dere ; in remissionem peccatorum baptizari; pro accipien¬ 
dis sancti Spiritus donis in impositione manuum Episcopi 
consummari; resurrectionis judicii diem praestolari. — Et 
judicii. ] Quia quales de judicio exibunt, tales sine fine 
manebunt. — Impossibile . ] Rationem reddit cur non 
expediat primam fidem relinquere, et in peccata cadere; 
non enim revertentes jam ultra baptizari possunt in remis¬ 
sionem peccatorum, sicut prius. — Dei verbum. ] Id est, 
Patris, qui in perceptione corporis et sanguinis ejus gus¬ 
tatur. — Crucifigentes. ] In semetipsis crucjfigunt Filium 
Dei, et ostentui, id est, contumeliae habent, qui gratiam 
ejus vilipendentes in peccatis jacent. — Ut per duas res. ] 
Jusjurandum, et per semetipsum, quibus immobile sit quod 
dicitur. — Usque ad interiora. ] Spes nostra usque ad 
praesentiam Dei incedit, quam significabant interiora vela¬ 
minis. 

CAP. VII. 

Hic enim Melchisedech . ] Ratio cur secundum ordinem 
Melchisedech Pontifex factus sit Christus, et non secun¬ 
dum ordinem Leviticum , videlicet quia majoris dignitatis 
est Melchisedech. Nam si reprobamur maledicto proximi 
erimus ; et probat a simili: nam si germinans tribulos 
proxima est maledicto ; et hoc ’ probat a contrario; nam 
germinans herbam proxima est benedictioni. — Sine pa¬ 
tre. ] Non revera sine patre et matre fuit; nec revera 
initio et fine dierum caruit; sed unde, et quando ortus sit, 
vel quo tempore obierit, scriptura non commemorat. Illum 
namque significabat, qui revera nec patrem secundum 
humanitatem , nec matrem , nec initium , vel finem secun¬ 
dum divinitatem habiturus erat. — Manet sacerdos. ] 
Melchisedech non mansit in perpetuum, sed sacerdotalis 
ejus constitutio manet in perpetuum. — De filiis Levi. ] 
De superiori sententia hoc objicitur. Quasi aliquis dice¬ 
ret : Non potes probare Melchisedech per hoc superiorem 
Abrahse, quia decimas ab eo accepit; quia sacerdotes de 
tribu Levi ab aliis tribubus secundum legem decimas acci¬ 
piunt, fratres scilicet a fratribus , et coaequales a coaequa¬ 
libus. — Sine ulla autem.] Responsio , novi ita esse. Sed 
Melchisedech non tantummodo decimas accepit, sed etiam 
Abraham benedixit , ac per hoc sine ulla contradictione 
major eo est, quia minor a meliore semper benedicitur. 
— Decimas morientes . ] Quasi diceret: Per hoc non pos¬ 
sumus approbare Melchisedech fuisse immortalem, id est, 
significasse immortalem, quia decimas Abraham accepit; 
quia hic etiam , id est, in lege et sacerdotio Levitico mo¬ 
rientes homines decimas accipiunt. Sed ibi, hoc est ubi sine 
patre et matre, sine initio et fine dierum scriptura eum com¬ 
me morat ; aperte contestatur ipsa Scriptura quia vivit, id 

est, viventem et immortalem significat. — Si ergo con¬ 
summatio. ] Si, inquit, lex consummata, id est, perfecta; 
non mutanda , sed usque ad finem saeculi permansura; erat 
data per illud tempus quo constitutum est sacerdotium Levi- 
ticum ; cur aliud sacerdotium subrogat? Quia enim simul, et 
ab eodem , et sub eadem sponsione utraque data sunt; 
quod de uno dicitur, de altero necesse est intelligatur. Tota 
enim ratio sic procedit: Si lex erat permansura, et sacer¬ 
dotium ; sed sacerdotium transfertur; lex autem necesse est 
transferatur. — Secundum legem, ] Christus non est factus 
sacerdos secundum legem Judaeorum , quae carnales obser¬ 
vationes praecipiebat, quia non est de tribu Levi, unde 
sacerdotes eligi ipsa lex jubebat; sed secundum quod pla¬ 
cuit virtuti divinitatis suae , in qua et ex qua est vita inso¬ 
lubilis , id est, aeterna, quae morte interveniente non solvi¬ 
tur. Aliter: Non est factus sacerdos ut in sacrificiis obser¬ 
varet , vel observari praeciperet carnalia praecepta legis; 
sed spiritualem intelligentiam , quae est virtus per quam 
datur vita insolubilis: Littera enim occidit , spiritus autem 
vivificat. — Contestatur . ] Probat auctoritate divina , 
quia secundum similitudinem Melchisedech; exsurrexit alius 
sacerdos. — Infirmitatem.] Vetus lex infirma erat, quia 
cultoribus suis perfectam justitiam dare non poterat. Si 
enim cultores ejus perfecte justi essent, post mortem statirn 
requiem habituri coelum ascenderent. Sed erat per ejus 
observantiam justificatio nonnulla, peccatorum remissio 
aliqua , non tamen plena. — Inutilem .] Inutile fuit post 
adventum Christi observare ea , quae ideo fiebant, ut ea 
quae nunc fiunt, praedicerent esse futura. — In tantum.] 
In quantum superius dixi: quia vita aeterna promittitur, 
et non sine jurejurando. — Melioris . ] Id est, Novi Tes¬ 
tamenti , per cujus observantiam spem habemus eundi ad 
Deum. — Sponsor. ] Veteres sacerdotes promittebant 
cultoribus legis copiam frugum , longaevam vitam , victo¬ 
riam inimicorum , et caeterahis similia. Jesus autem spon- 

det spem per quam proximamus ad Deum , id est, vitam 
aeternam, in qua videbimus Deum facie ad faciem. Vel 
sponsor est Novi Testamenti secundum divinitatem, quia 
omnia quae Pater facit, et ipse facit. — Per semetip - 
sum.] Ipse Salvator in Evangelio dicit: Nemo venit ad 
patrem , nisi per me. Et alias: Ego sum ostium; per me 
si quis introierit , salvabitur. — Lex enim. J Ratio cur 
sacerdotes necessitatem habeant quotidie pro suis delictis 
sacrificandi; Christus autem non. 


CAP. VIII. 

Capitulum autem. ] Capitulum est brevis sententia ab 
eo sic nominatum, quod breviter capiat totius rationis sum¬ 
mam. Hoc autem capitulum incipit ab eo quod sequitur : 
Talem habemus. Et desinit ubi dicitur : Non homo. — 
Pontifex. ] Ad superiorem sententiam redit : hoc enim 
fecit semel offerendo. Quasi diceret, rationis fiiit quod se 
obtulit, omnis Pontifex ad offerenda , etc. — Si ergo 
super terram esset. ] Ratio cur Christus seipsum obtule¬ 
rit : si, inquit, esset super terram quod pro peccatis totius 
mundi digne posset offerri, non esset sacerdos offerre di¬ 
gnus et ideo mundus bene obtulit mundo. — Coelestium. ] 
Coelestia vocat praesentem Christi Ecclesiam, cujus pars est 
in coelis; pars secutura adhuc peregrinatur in terris. Hanc 
figurabant quaecumque in sacramentis Veteris Testamenti 
fiebant. Sicut alias : Hcec omnia in figura contingebant 
illis. — Exemplar. ] Exemplar vocatuf, et illud quod fit, 
et illud ad cujus similitudinem aliquid fit, sicut species, 
imago, figura, similitudo. — Melioris. ] Melius testa¬ 
mentum vocat praecepta evangelica, per quorum observan¬ 
tium promittitur vera justitia, et vita aeterna: hoc est enim 
quod sequitur: Quod in melioribus, etc. — Vituperans 
enim. ] Probat prophetica auctoritate quia saeculi locus in- 

quiritur. Quanta autem locorum, et disputationem subtili¬ 
tate hae epistolae plenae sint (licet ipse Apostolus in scri¬ 
bendo non curaret, ipse enim in sapientia verbi et subtili¬ 
tate sermonum se non loqui alias testatur), perspicax lector 
poterit invenire. Summa disputationis sic se habet: Si il¬ 
lud prius culpa vacasset , sceculi locus non inquireret : vi¬ 
tuperans enim , etc. Prius ergo culpa non vacavit, id est, 
hominem a culpa perfecte liberare non potuit; sicut e con¬ 
tra de Novo Testamento dicitur : Mandatum sine macula. 
Et lex Domini immaculata . — Dicendo autem novum . ] 
Ita sunt inter se novum et vetus, sicut magnum et parvum. 
Quotiescumque enim duae res inter se conferuntur, si una 
vocatur nova, altera vetus, et e contra. 


CAP. IX. 

Secui are, ] Sacrificium Judaeorum vocat seculare, vel 
quia transitorium, sicut omnia quae hujus saeculi sunt; vel 
quia in modum temporis singulis annis eadem repeteban¬ 
tur. — Sanctorum viam . ] Sanctorum via est vel ipse 
Christus, vel spiritualis intelligentia legis. — Priore. ] 
Prius tabernaculum est carnalis intelligentia et observantia 
legis ; secundum, spiritualis. — Parabola est. ] Allegoria 
Veteris Testamenti, hoc praesens tempus, in quo Ecclesia 
Christi fundatur, et gratia Novi Testamenti praedicatur, si¬ 
gnificat. — Conscientiam. ] Juxta conscientiam dicit, vel 
quia legales hostiae peccata cogitationum non purgabant ; 
vel quia ab anima conscientiam perpetrati sceleris' perfecte 
abstergere non poterant. — Tabernaculum. ] Tabernacu¬ 
lum quod Christus introivit, vocat coelum, quod amplius 
et perfectius est, quam illud Judaeorum tabernaculum, quod 
vocabant sancta sanctorum. — In sancta . ] Exponit quod 
superius vocaverit tabernaculum non manufactum, videli¬ 
cet sancta sanctorum coelestia. — Mediator est. ] In eo 

quod homo est, Novi Testamenti mediator fuit; quia legem 
Dei hominibus attulit. — Morte intercedente . ] Christus 
mortuus est non solum ut Gentes, sed et Judaeos tam vivos 
quam mortuos, ad vitam aeternam praedestinatos, a praeva¬ 
ricationibus, quas ipsi sub veteri lege commiserant, redi¬ 
meret. — Ubi enim testamentum . ] Exponit causam cur 
Christus mortuus sit, videlicet quia testamentum con¬ 
diturus erat. Testamentum autem nisi a moriente non con¬ 
ditur. — In mortuis . ] Secundum leges saeculi loquitur, 
in quibus praecipitur vivente testatore testamentum non 
esse ratum. Est autem testamentum, a quo ad divina tes¬ 
tamenta similitudine ducitur, ordinatio hominis praecipien¬ 
tis quid post mortem ejus de rebus ipsius sit agendum. — 
Non enim. ] Exponit ipsas meliores hostias, quae est una, 
id est, corpus Christi. Usus autem loquendi sic vellet in 
manufactis sanctis exemplaribus verorum : vel in manufacta 
sancta exemplaria verorum. — Peccati. ] Peccati dicit 
pro peccatorum. Omnia enim peccata destruxit in his qui 
credituri erant. — Sine peccato . ] Sine peccato dicit, sine 
similitudine carnis peccati. In primo enim adventu suo Do¬ 
minus talem carnem gestavit, qualem et caeteri homines, 
qui peccatores erant. In secundo vero in tanta gloria caro 
ejus apparebit, quanta nec excogitari , nec explicari ab 
aliquo mortalium potest. Potest etiam intelligi, sine pec¬ 
cato, sine hostia pro peccato; non enim tunc apparebit, ut 
peccata purget, sed damnet. 


cap. x. 

Umbram enim. ] Redit ad superiorem rationem , ubi 
dixit, legales hostias non posse facere servientem perfectum 
juxta conscientiam. Et est responsio, quasi diceret : Cur 
dixisti peccata exhaurienda per Christum, et non per legem? 
— Scabellum. 1 Sub pedibus Christi erunt omnes qui sunt 

modo inimici ejus in die judicii, quia ad imperium ejus, 
aut conversi ibunt in vitam aeternam, aut pertinaces perpe¬ 
tuam patientur gehennam. — Contestatur. ] Id est, con¬ 
firmat verba nostra, quibus asserimus una oblatione cor 7 
poris Christi peccata penitus esse dimissa. — In introitu.] 
Introitum vocat coelum , quo sancti intraturi sunt redempti 
sanguine Christi. — Quam initiavit. ] Ordo. Quam viam 
novam, quia nullus hominum ante illum coelum ascendit , 
et viventem, id est, non deficientem, permanentem, quia 
usque ad finem saeculi ascensura sunt membra ejus : initia¬ 
vit nobis Christus, id est, incepit vel dedicavit. — Invi¬ 
cem. ] Alter consideret quid boni alter faciat, non ut invi¬ 
deat , sed ut exemplum bonum inde sumat. — Quanto 
'ivideritis . — Diem dicit vel extremum judicii, vel tempo¬ 
ralis afflictionis. — Voluntarie. ] Causam reddit cur cha- 
ritas sit tenenda, et a malis sit cessandum; dum enim vo¬ 
luntas peccandi est in nobis , nihil prodest hostia immolata 
pro peccatis nostris. — Filium Dei . ] Gratiam filii Dei in 
semetipso conculcat, et sanguinem redemptionis pollutum, 
id est, peccata purgare non valentem putat; et Spiritui 
sancto, per quem confitenti peccata remittuntur, contume¬ 
liam facit, qui voluntarie in peccatis jacet. — Scimus 
enim. ] Superiorem sententiam probat : Terribilis autem 
qucedam , etc. — Passionum . ] Passiones certaverunt 
contra eos, ut patientiam ipsi amitterent, et fidem negarent. 
— Amittere. ] Confidentiam divinae retributionis amittit, 
qui bonum deserit et malum facit. — Patientia. ] Osten¬ 
dit quomodo non amittitur confidentia: In patientia enim, 
inquit, possidebitis animas vestras. 


• CAP. XI. 


Est autem fides. ] Talis debet esse fides, ut sperandas 
res in corde credentis faciat subsistere, etsi alius dubitet 

quod sine argumento possint esse; quod plerique divini 
eloquii tractatores fecerunt, probantes resurrectionem cor¬ 
porum et vitam aeternam, multaque alia esse vel fuisse ex 
eo quod Patriarchas, Prophetas, Apostolos, Martyres con¬ 
stat ea credidisse. — Invisibilis. ] Invisibilia erant elementa 
ante mundi constitutionem. — Damnavit mundum . ] Per 
arcam Noe damnavit mundum; quia tanto majus peccatum 
habuerunt homines, quanto majorem ejus in fabricanda arca 
instantiam videbant, et non credebant. — Ab uno orti. ] 
Ordo. Ab uno et hoc emortuo orti sunt tamquam, etc. — 
Arbitrans quia. ] Utrumque credidit Abraham, et quia in 
Isaac semen habiturus esset, et placeret Deo si ei ipsum Isaac 
immolaret: credidit enim quoniam mortuum Deus resusci¬ 
taret. — In parabolam. ] Aries qui inter vepres haerens 
comibus repertus est, et Isaac unum Christum hominem et 
Deum significant. Per hoc igitur quod aries quidem est im¬ 
molatus , Isaac vero morte subtractus, significatum est 
Christum secundum carnem passurum, secundum vero di¬ 
vinitatem, mortis discrimen non esse sensurum. Et hoc 
quod ait : in parabolam, id est allegoriam eum accepit. 
Ipsum enim prius ad moriendum dedit ,-sed post experi¬ 
mentum fidei reperto ariete ad videndum recepit. Hoc sibi 
propter fidem et obedientiam honore collato, ut per filii 
vitam, divinitatis significaretur a morte subtractio. — 
Fastigium virgee. ] Vel sceptrum ferebat Joseph more se¬ 
cundi k Rege. Vel fastigium virgae dicit altitudinem regi¬ 
minis ejus : quam altitudinem Jacob adoravit, id est, in 
summa veneratione habuit. Et hoc fide, quia a Deo factum 
esse credidit. — Jephte David . ] Non ex eo ducitur Jephte 
in testimonium quod filiam occiderit, sed quod per fidem 
adjuvante eum Deo hostes superaverit. — Acceperunt 
mulieres.]Orio. Mulieres acceperunt, scilicet a sanctis Dei 
mortuos suos de resurrectione, id est, resurgentes, ut ab 
Elia unicum filium vidua Sareptana : et ab Eliseo Suna- 
mitis. — Meliorem invenirent. ] Meliorem resurrectionem 

vocat excellentiorem gloriam in resurrectione : quanto enim 
magis quis patitur, tanto magis coronabitur. — In melo- 
tis, in pellibus . ] Vestimentum est ex pilis, ut aiunt, came¬ 
lorum factum : quo vel caprinis pellibus quis in veteri po¬ 
pulo Judaeorum usus sit, aperte scriptura non dicit; Joannes 
autem Baptista usus est. — Repromissionem . ] Beatitu- 
dine animarum recepta, resurrectio corporum, quam sanc¬ 
tis suis promisit Deus, ideo adhuc differtur, ut simul omnes 
resurgamus; quatinus in communi gaudio omnium, majus 
fiat singulorum. 


CAP. XII. 

Impositam nubem . ] Multitudinem sanctorum vocat nu¬ 
bem, quia verbis pluunt, et miraculis coruscant. — Omne 
pondus . ] Pondus vocat peccatum, sicut in Psalmo : Quo¬ 
niam iniquitates mece supergressae sunt caput meum . Si¬ 
cut onus grave gravatae sunt super me. — Consumma - 
torem. ] Id est, qui nos consummabit, id est, animae et 
corporis perfectam beatitudinem dabit. — Gaudio. ] Vel 
regni coelestis, vel regni terreni, quod sibi oblatum est. — 
Fili mi , noli . ] In Proverbiis ita habetur : Disciplinam Do¬ 
mini, fili mi, ne abjicias, neque dejicias cum ab eo corri¬ 
peris : quem enim diligit Dominus corripit; et quasi Pater 
in Filio complacet sibi. — Fructum pacatissimum . ] Or¬ 
do. Fructum pacatissimum justitiae, id est, quem justitia 
promeretur. — Pedibus vestris. ] Pedes vocat cogitatio¬ 
nes , quae tunc recte gradiuntur, cum bene credunt; tunc 
claudicant, cum errant. — Scitote . ] Ostensio quam fuerit 
Esau profanus, id est, a conventu fidelium alienus. — Non 
enim accessistis. ] Quando lex data est Judaeis, apparuit 
ignis tractabilis, id est, palpabilis, et accessibilis, in quo 
loquebatur Deus, et caetera terribilia quae sequuntur. Non 

ita, inquit, in novae legis latione factum est; omnia enim 
suaviter et dulciter indicantur vobis. — Sed accessistis. ] 
Id est, ad altitudinem, in qua vel de qua videtur Deus. Sion 
enim speculatio interpretatur. — Melius loquentem . ] As¬ 
persio sanguinis Abel clamat vindictam; aspersio sanguinis 
Christi misericordiam. # — Adhuc ego semel . ] In Aggeo 
Propheta sic : Adhuc unum modicum est , et ego commo¬ 
vebo coelum et terram . — Declarat . ] Per hoc quod dicit 
movebo , declaratur coeli, et terrae translatio , id est, in 
alium statum transmutatio. Probat hoc vero, quod semel 
ostenditur, quod postea futura sunt immobilia. Quod vero 
dicitur, ea quae sunt, sic intelligendum est quasi dicere¬ 
tur, id quod sunt. Quidquid enim erit sive in principalibus 
essentiis, sive extrinsecus sumptis, secundum id immo¬ 
bile erit. 


CAP. XIII. 

Jesus Christus heri et hodie. ] Quasi diceret Jesus Chris¬ 
tus qui cum illis fuit, vobiscum est, et erit cum Ecclesia 
sua usque ad consummationem saeculi. — Non escis. ] 
Datur intelligi quosdam fuisse, qui dogmatizarent peccatum 
non esse escis et voluptatibus affluere. — Habemus al¬ 
tare ] Causa cur escis non sit immoderate affluendum. Cum 
sobrietate enim edendum est corpus Christi^quod et in aliis 
divinarum locis scripturarum altare vocatur, pro eo vide¬ 
licet, quod in ipso , id est, in fide ipsius, quasi in quodam 
altari oblatae praeces, et operationes nostrae acceptabiles 
fiunt Deo. — Quorum enim animalium. ] Per duplicem 
allegoriam, unam Veteris, et alteram Novi Testamenti pro¬ 
bat corpus Christi non esse edendum ab his qui tabernaculo 
deserviunt. Ad hoc enim corpora animalium horum extra 
castra cremabantur; et propterea Christus extra portam ci¬ 
vitatis Jerusalem passus est, ut nos qui corpore et sanguine 

ejus a peccatis mundari volumus, improperia et angustias 
passuri, tabernaculi delicias deseramus. — Confidimus 
enim. ] Causa cur orent pro eo, videlicet quod bonam con¬ 
scientiam et ad eos et ad omnes habeant. — In sanguine . ] 
Sanguinem more suo vocat mortem, per quam Christus de 
mortuis resurrexit. Nisi enim moreretur, nec ad inferos 
descenderet, nec ab inferis ascenderet. — /Eterni. ] Ster¬ 
num duobus dicitur modis, et quod initio et fine caret; et 
quod tantum usque ad finem saeculi permanet: secundum 
quam significationem aeternum hic ponitur, et per Moysen 
dicitur : Dominus regnabit in ceternum, et ultra. 

1 . Lanfrancus misericordia Dei Catholicus , Berenga- .. 
rio Catholicae Ecclesiae adversario. Si divina pietas cordi ' 
tuo inspirare dignaretur, quatenus respectu ejus, atque 
animae tuae mecum loqui velles, locumque opportunum in 
quo id competenter posset fieri, salubri deliberatione eli¬ 
geres : multum fortasse tibi, proculdubio autem iis consule¬ 
res, quos decipis, deceptos vero, ac morte praeventos in 
poenas aeternas transmittis. Etenim cooperante spiritu qui 
ubi vult spirat, eveniret e duobus alterutrum, videlicet ut 
aut tuipse deposito superbiae fastu quo plenus contra orbem 
terrarum sentire coepisti, auctoritati totius sanctae Eccle¬ 
siae , rectisque sanctarum Scripturarum expositionibus ad- 
quiesceres, et sic te ac sequaces tuos de tenebris erroris, ac \ 
profundo iniquitatis erueres : aut te in tua pertinacia per¬ 
sistente, ipsi auditis rationibus miserante Deo resipiscerent, 
et ad veram fidem, quam sancta Ecclesia praedicare non 
cessat, consilio meliore redirent. Sed quia elegisti pravita¬ 
tem, quam semel imbibisti, clandestinis disputationibus 
apud imperitos tueri : palam autem, atque in audientia 
sancti Concilii orthodoxam fidem non amore veritatis, sed 
timore mortis confiteri: propterea refugis me, refugis reli¬ 
giosas personas, quae de verbis tuis, ac meis possint ferre 
sententiam. In quarum praesentia de nulla re te audire, 
tecumque conferre libentius vellem; quam quod sententias 
tuis sententiis commodas plectenda temeritate confingis: 
easque seu studio nocendi, seu ignorantia veri. sacris Doc- 

toribus attribuis dicens : hoc vel hoc in illo, seu in illo 
opere testatur Augustinus, Gregorius, Hieronymus, vel 
quilibet eorum, quos in arce auctoritatis positos Ecclesia 
Christi insigniter veneratur. Ibi enim conquiesceret omnis 
versuta tergiversatio, quum sacri codices te audiente lege¬ 
rentur, vel tibi ad legendum in manus traderentur : coeles- 
tique lampade splendidius eniterent quaedam, quaede scrip¬ 
turis sanctis te sumere nonnumquam dicis, aut penitus 
esse falsa, aut aliqua ex parte, prout ratio tui negotii pos¬ 
tulat depravata. Per quam diabolicam fallaciam ignaras 
divini mysterii mentes, tibique credulas invadis, decipis, 
subruis, tanto iniquior, quanto in malo proposito ad eorum, 
qui tibi in Christo fratres sunt, subversionem, et scandalum, 
pertinacior, parviponderans verba Domini comminantis ei, 
qui de pusillis suis aliquem scandalizat; nec satis tremens 
increpationem Apostoli ad superbam Corinthiorum Gentem 
scribentis, et dicentis : « Sic autem peccantes in fratres, et 
percutientds conscientiam eorum infirmam, in Christum 
Ipeccatis. » Quo peccato plurimum detineris, subvertens 
i eos, qui nescientes tibi resistere, contemplantur ea quae 
i videntur, non ea quae non videntur. Sed firmum fundamen¬ 
tum Dei stat immobile, habens signaculum, quo discedit ab 
iniquitate, qui invocat nomen Domini, nequaquam sine gravi 
scandalo ferens quod non es contentus ut perversus perversa 
; dicas, nisi etiam prava scripta per pravos discipulos tuos in 
; diversas regiones transmittas. Et caetera quidem a beatae me¬ 
moriae Nicolao totius Christiani nominis summo Pontifice, 
et a centum tredecim Episcopis Romae audita, examinata, 
atque damnata sunt. Tu quoque inclinato corpore, sed non 
humiliato corde, ignem accendisti, librosque perversi dog¬ 
matis in medio sancti Concilii in eum conjecisti: jurans per 
id quod rebus omnibus incomparabiliter majus est, fidem a 
Patribus, qui praesentes erant, traditam inviolabiliter te ser- 
vatui um ,veteremque doctrinam tuam de corpore, et sanguine 
Domini, ab illa die aliis non praedicaturum. Hujus propositi 

sacrilegus violator contra praefatam synodum, contra ca¬ 
tholicam veritatem, contra omnium Ecclesiarum opinio¬ 
nem scriptum postea condidisti: cui in hoc opusculo confisus 
de Christi misericordia respondere disposui. Et ut eviden¬ 
tius appareat quid tu dicas, quid ego respondeam : alteru¬ 
tras sententias vicaria nostrorum nominum positione distin¬ 
guam. Nec ad omnia responsurus sum, quia spinis rosas 
interseris, et albis, atque nigris coloribus phantasma tuum 
depingis, quaedam etiam dicis, quae nihil pertinent ad pro¬ 
positum quaestionis. Compendio autem in quantum potero 
operam dabo. In talibus enim naeniis nollem vitam deterere, 
si populum Dei antiquam permitteres pacem habere. 


2. Bereng. « Scriptum Humberti Burgundi quem fece¬ 
rant Romae Episcopum Cardinalem, quod scripsit contra 
catholicam veritatem, quod inferius patebit, ut cogeretur 
illud Berengarius, et quasi profiteri errorem ineptissimi 
Burgundi. » 

Lanfr. Humbertum virum fuisse religiosum, fide Chris¬ 
tiana, et sanctissimis operibus perseverantissime decoratum, 
scientia divinarum ac saecularium litterarum apprime eru¬ 
ditum testantur omnes qui vel propria experientia eum no¬ 
verunt, vel ab aliis qui ipsum experti sunt, ejus cognitionem 
acceperunt. Hunc non de Burgundia, sed de Lotharingia 
sanctus Leo Romam traduxit, ad praedicandum Siculis ver¬ 
bum Dei Archiepiscopum ordinavit : postea vero sancta 
Romana Ecclesia Praesulem sibi Cardinalem eum constituit. 
Quo in loco positus taliter vixit, taliter docuit, ut de fide 
vel doctrina ipsius nec saltem sinistrae suspicionis fama ali¬ 
quando exorta sit. Hujus rei testis est tota fere latinitas, 
quae pro excellentia apostolicae sedis, cujus conciliis, et 
consiliis semper aderat, ac praeerat, eum ignorare non po¬ 
tuit. Qui si etiam Burgundiis esset, insipienter tamen 
arrogantia tua nomen suae gentis pro infamia sibi ascriberet, 

quum spiritus Domini ubi vult spiret, et quem vult aspiret, 
et Domini sit terra, et universi qui habitant in ea, et Prin¬ 
ceps Apostolorum dicat: « In veritate comperi quoniam 
non est personarum acceptor Deus, sed in omni gente qui 
timet eum, et operatur justitiam acceptus est illi i »Item 
doctor Gentium ad Galatas : « Deus personam hominis 
non accipit. » Quem dum contra catholicam veritatem scrip¬ 
sisse asseris, non ipsum solum sed et Romanos Pontifices, 
Romanam Ecclesiam, multosque sanctos Patres redarguis, 
incurrisque in illud quod beati doctores, si non eisdem ver¬ 
bis, eisdem tamen sententiis multis in locis concorditer 
astruxerunt, haereticum esse omnem hominem, quia a 
Romana, et universali Ecclesia in fidei doctrina discordat. 
Evenitque tibi justo Dei judicio, ut qui alios esse haereti¬ 
cos astruere conaris, tuipse in haeresim devolutus esse hae¬ 
reticus convincaris. 

i Bereng. « Anathematizo omnem haeresim, praecipue 
eam quae astruere conatur panem, et vinum quae in altari 
ponuntur, post consecrationem solummodo sacramenta 
esse, et non verum corpus Christi et sanguinem. » 

Lanfr. Principium hujus tui jurisjurandi propterea, ut 
opinor, hic non inseruisti ; ut lectores tui putarent haec 
verba non esse tua, sed venerabilis Humberti Episcopi. 
Nec id injuria. Nam quia haeretica esse pertinaciter probare 
contendis : si manifeste tua diceres, manifeste teipsum hae¬ 
reticum comprobares. Sed ne quis nescius Romani concilii 
indiscretam de negotio ferat sententiam : principium ejus 
medium atque finem simul hic apponam. 

P Sacramentum B. « Ego Berengarius indignus Diaconus 
Ecclesiae sancti Mauricii Andegavensis, cognoscens veram, 
catholicam, et apostolicam fidem, anathematizo omnem 
haeresim, praecipue eam, de qua hactenus infamatus sum , 
quae astruere conatur panem et vinum, quae in altari ponun¬ 
tur, post consecrationem solummodo sacramentum, et non 
verum corpus et sanguinem Domini nostri Jesu Christi esse, 

nec posse sensualiter in solo sacramento manibus Sacerdo¬ 
tum tractari, vel frangi, aut fidelium dentibus atteri. Con¬ 
sentio flutem sanctae Romanae et Apostolicae fidei, et ore, 
et corde profiteor de sacramentis dominicae mensae eam 
fidem tenere, quam Dominus, et venerabilis Papa Nico¬ 
laus, et haec sancta Synodus auctoritate evangelica, et 
apostolica tenendam tradidit, mihique firmavit; scilicet pa¬ 
nem et vinum qua in altari ponuntur, post consecrationem 
non solum sacramentum, sed etiam verum corpus, et san¬ 
guinem Domini nostri Jesu Christi esse, et sensualiter non 
solum in sacramento, sed in veritate, manibus sacerdotum 
tractari, frangi, et fidelium dentibus atteri : jurans per 
sanctam, et homousion Trinitatem, et per haec sacrosancta 
Christi evangelia. Eos vero qui contra hanc fidem venerint, 
cum dogmatibus et sectatoribus suis aeterno anathemate 
dignos esse pronuntio. Quod si ego ipse aliquando aliquid 
contra haec sentire, aut praedicare praesumpsero : canonum 
severitati me plectendum submitto. Lecto et perlecto sponte 
subscripsi.» 

Ad haec Gregorii VII tempore quum in templo Salva¬ 
toris de his sermo haberetur, quorumdam tui similium sti¬ 
patus agmine, erroris magister perseverabas. Tum coelestis 
Patris spiritu in animum instillante reversus, speratam ve¬ 
niam , apostolica miseratione consecutus es, jurans et ea 
quae sequuntur. 

« Ego Berengarius corde credo, et ore confiteor panem^ 
et vinum quae ponuntur in altari, per mysterium sacrae ora¬ 
tionis , et verba nostri Redemptoris substantialiter converti 
in veram, et propriam, vivificatricem carnem et sangui¬ 
nem Jesu Christi Domini nostri, et post consecrationem 
esse verum corpus Christi, quod natum est de Virgine, et 
quod pro salute mundi oblatum in cruce pependit*, et quod 
sedet ad dexteram Patris; et verum sanguinem Christi, 
qui de latere ejus effusus est, non tantum per signum et 
virtutem sacramenti, sed in proprietate naturae, et veritate 

substantiae, sicut in hoc brevi continetur, et ego legi, et vos 
intellexistis. Sic credo nec contra hanc fidem ulterius docebo, 
sic me Deus adjuvet * et haec sacra evangelia. * 

Postea praecepit idem Pontifex tibi Berengario ex aucto¬ 
ritate Dei, et sanctorum Apostolorum Petri et Pauli, ut de 
corpore et sanguine Domini ulterius cum aliquo disputare 
non praesumeres, excepta causa reducendi ad hanc fidem eos 
qui per tuam doctrinam ab ea recesserant. 

Cum autem sub Nicolao venisses Romam, fretus iis qui 
plus impensis a te beneficiis, quam ratione a te audita opem 
tibi promiserant: non ausus defensare quod antea senseras, 
postulasti Nicolaum Pontificem ejusque concilium, quate¬ 
nus fidem quam teneri oporteret, et verbis tibi traderet, 
scriptura firmaret. Injuncta est hujus rei cura Humberto 
Episcopo. 

Itaque verba fidei superius comprehensa scripsit, recita¬ 
vit; assensu omnium ad legendum, et confitendum tibi tra¬ 
didit. Tu vero adquiescens accepisti, legisti, confessus te 
ita credere jurejurando confirmasti, tandem manu propria 
subscripsisti. 

Nicolaus Papa gaudens de conversione tua, jusjurandum 
tuum scriptum misit per urbes Italiae, Galliae, Germaniae; 
et ad quaecumque loca fama tuae pravitatis antea potuit 
pervenire. Ut sicut Ecclesiae scandalizatae prius dolebant de 
te a veritate averso atque adverso, ita postea gauderent, gra¬ 
tiasque Deo agerent de reverso atque converso. Cur ergo 
scriptum hoc magis ascribis Humberto Episcopo quam tibi, 
quam Nicolao Pontifici, quam ejus concilio, quam denique 
omnibus Ecclesiis, quae id cum debita reverentia suscepe¬ 
runt, et pro conversione tua Deo gratias retulerunt? Cur, 
inquam, nisi quia facilius persuades imperitis potuisse unum 
hominem errare quam tot personas, tot Ecclesias? Tibi vero 
si ascripsisses : cum ipsum destruere moliaris, perjurum te 
esse astruere videris. Sed jam qualiter redarguis videamus. 

3. Bereng. « Apparet quia lux in tenebris lucet, et 
tenebrae eam non comprehenderunt. * 

Lanfr. Hoc rectissime’in te retorqueri potest. Lucet 
namque lux fidei in tenebris hujus mundi, quantum per 
speculum , et enigma revelante Deo possumus contueri; 
verum hanc lucem tenebrosa mens tua nequit compre 
hendere, despectis caeteris putans se solam sapientem 
esse , evanescens in cogitationibus suis stulta facta apud 
Deum. 

Bereng. « Quia veritatis inimicus, velit nolit veritatem 
asserat. * 

Lanfr. Parum videris attendere quid dicas, tantum ut 
servum Dei illatis opprobriis in contemptum adducas. 

Assertorem veritatis, tam volentem, quam nolentem 
inimicum pariter constituis veritatis. Quisquis autem veri¬ 
tatem asserit, aut volens , aut nolens, id agit/Nihil enim 
medii poterit reperiri. Omnis igitur assertor veritatis, te 
auctore, inimicus est veritatis. Sed absit. Ipsa namque veri¬ 
tas amicos suos plurimum distanti nomine in Evangelio 
vocat, dicens: « Jam non dicam vos servos, sed amicos 
meos. # " Et alibi: «Vos amici mei eritis. » Falsum est 
ergo assertorem veritatis tam volentem , quam nolentem 
inimicum constituere veritatis. 

Bereng. « Quia sicut Goliat proprio Burgundus ense 
depereat. » 

Lanfr. Tui moris est alios deprimere, te efferre , te 
jactare, de te magna sentire. Te quidem David , Humber- 
tum vero Goliat appellas. Et quidem rectius te nominasses 
Goliat, quia homo arrogantissimus es, et ea sentis , seri * 
bis , et loqueris , quibus tu ipse velut ense proprio jugule¬ 
ris. Illum vero David, qui humiliter vixit, humiliter docuit, 
membrum Ecclesias, pugnans pro Ecclesia , assumens scu¬ 
tum fidei, et gladium spiritus quod est verbum Dei. 

4. Bereng. “ Erat autem Burgundusin sententia, imo 
vecordia vulgi , Paschasii atque Lanfranci, minime super- 
esse in altari post consecrationem substantiam panis atque 
vini. * 

Lanfr. Tempore sancti Leonis Papae, delata est haeresis 
tua ad apostolicam sedem Qui cum synodo praesideret, 
ac resideret secum non parva multitudo Episcoporum , 
Abbatum , diversique ordinis a diversis regionibus religio¬ 
sarum personarum , jussum est in omnium audientia reci¬ 
tari, quas mihi de corpore et sanguine Domini litteras trans¬ 
misisti. Portitor quippe earum legatus tuus me in Norman- 
nia non reperto , tradidit eas quibusdam clericis; quas cum 
legissent, et contra usitatissimam Ecclesiae fidem animad¬ 
vertissent , zelo Dei accensi quibusdam ad legendum eas 
porrexerunt, plurimis earum sententias verbis exposuerunt* 
Itaque factum est, ut non deterior de te quam de me fuerit 
orta suspicio, ad quem videlicet tales litteras destinaveris, 
putantibus multis me fovere, ac favere quae a te dicerentur, 
vel gratia qua te diligerem, vel fide qua revera ita esse 
non dubitanter tenerem. Igitur cum a quodam Remensi 
clerico Romam perlatas recitator legeret, intellecto quod 
Joannem Scotum extolleres, Paschasium damnares , com¬ 
muni de Eucharistia fidei adversa sentires , promulgata est 
in te damnationis sententia privans te communione sanctae 
Ecclesiae , quam tu privare sancta ejus communione satage¬ 
bas. Post haec praecepit Papa, ut ego surgerem , pravi 
rumoris a me maculam abstergerem , fidem meam expo¬ 
nerem , expositam plus sacris auctoritatibus, quam argu¬ 
mentis probarem. Itaque surrexi, quod sensi dixi, quod 
dixi probavi, quod probavi omnibus placuit, nulli displi¬ 
cuit. Dehinc declarata est synodus Vercellensis , quae 
proximo tunc Septembri eodem presidente Pontifice est 
celebrata Vercellis. Ad quam vocatus non venisti: ego 
vero praecepto ac precibus praefati Pontificis usque ad 
ipsam synodum secum remansi. In qua in audientia om- 

uium , qui de diversis hujus mundi partibus illuc convene¬ 
rant , Joannis Scoti liber de Eucharistia lectus est, ac 
damnatus , sententia tua exposita ac damnata, fides sancta? 
Ecclesiae, quam ego teneo , et tenendum astruo, audita, 
et concordi omnium consensu confirmata. Duo clerici qui 
legatos tuos se esse dixerunt, volentes te defendere in 
primo statim auditu defecerunt, et capti sunt. Ab hac sen¬ 
tentia nunquam discessit sanctus Leo in omnibus conciliis 
suis , seu quibus ipse suam praesentiam exhibuit, seu quae 
per legatos suos in diversis provinciis congregari instituit. 
Quae sententia non effugit successorem quoque suum felicis 
memoriae Papam Victorem. Sed quicquid de hac re seu 
caeteris ipse statuit , statuive praecepit : hoc etiam iste 
sua atque omnium conciliorum suorum auctoritate firmavit. 
Denique in concilio Turonensi, cui ipsius interfuere ac 
praefuere legati: data est tibi optio defendendi partem 
tuam. Quam cum defendendam suscipere non auderes; 
confessus coram omnibus communem Ecclesiae fidem ju¬ 
rasti , ab illa hora te ita crediturum sicut in Romano con¬ 
cilio te jurasse est superius comprehensum. Porro quid de 
hac re tempore Nicolai gestum sit, breviter supra reseravi. 
Digrediendo haec ideo dixi, quia dixisti, erat autem Bur- 
gundus in sententia vulgi, Paschasii, atque Lanfranci. 
Nam cum catholica Ecclesia dividatur in clericalem ordi¬ 
nem , atque laicalem : clericalis vero ordo consistat in Epis¬ 
copis ac reliquis Christi sacerdotibus , aliisque diversarum 
dignitatum ecclesiasticis personis, hoc autem omnes praeter 
paucissimos schismaticos , hanc fidem tenere manifestissi¬ 
mum sit: rectius dixisses , erat autem Burgundus in sen¬ 
tentia catholicae Ecclesiae, sed non in mea, meorumque 
sequacium , qui maluimus nos ab ea superbe separare, et 
contra eam ad nostram perniciem schisma facere , quam 
humiliter membra ejus esse : et communem cum ea fidem 
salubriter retinere , hoc revera dixisses si amator ve¬ 
ritatis et servator justitiae extitisses, si abjecto inanis glo- 

rise appetitu, peccata tua confiteri quam tueri maluisses. 

Quod vero sententiam qua panem in veram Christi car¬ 
nem , et vinum in verum Christi sanguinem converti credi¬ 
mus , vecordiam nominas de hac re opportunius tibi respon¬ 
debo , cum fidem hanc auctore Deo, divinis auctoritatibus, 
et manifestis rationibus veram esse monstravero. Porro 
autem quod dicis: «* Erat autem Burgundus in sententia 
vulgi, Paschasii, atque Lanfranci * , me etiam cum vulgo 
deputas , certissimum habeto tu , indubitanter credant 
amici mei , atque Ecclesia Christi, quia si etiam dees- 
set mihi auctoritas , atque ratio , quibus fidem meam 
tueri possem: mallem tamen cum vulgo esse rusticus et 
idiota catholicus, quam tecum existere curialis, atque 
facetus haereticus. Sed si Dominus Deus te, atque me in 
audientia sancti concilii dignaretur conjungere: de pietate 
ejus confido , quia mutares verba, mutares sententiam. 

Bereng. « Quam sententiam superioribus suis verbis 
ille ipse dejecit, nec attendit. * 

Lanfr. Dum insatiabili odio illum insequeris , te ipsum 
turpiter infamare minime erubescis. Quisquis enim contra¬ 
ria jurat vera esse, necesse est in alterutro perjurii cri¬ 
men incurrat. Ergo cum verba adjurandum tibi tradita in¬ 
ter se contraria esse astruas : manifesta voce perjurum te 
esse impudenter proclamas. 0 infelix homo ! o miserrima 
anima! cur te credere jurabas , quse tantopere inter se 
dissidere intelligebas? Nonne praestabat si veram fidem te 
habere putabas , vitam honesta morte finire, quam per¬ 
jurium facere, perfidiam jurare, fidem abjurare! Sed absit, 
ut scriptura sancti concilii aliqua inter se contrarietatis 
oppositione dissideat, si remoto calumniandi studio diligens 
lector ad intelligendum curam impendat. Et hoc posterius 
patebit. 


Digitized by 


Google 



LIBER DE CORPORE ET SANG. DOMINI, 


157 


5. Bereng. « Qui enim dicit, panis , et vinum altaris 
solummodo sacramenta sunt; vel panis, et vinum altaris 
solummodo sunt verum Christi corpus et sanguis: modis 
omnibus panem, et vinum superesse constituit. » 

Lanfr. Nihil horum Romana synodus credendum esse 
decrevit, nec Humbertus Episcopus ad confitendum, vel 
jurandum horum tibi aliquid tradidit. Prior quidem senten¬ 
tia per quam dicitur, panis et vinum altaris solummodo sa¬ 
cramenta sunt, tua est, tuorumque sequacium. Posterior 
vero quse enuntiat, panis et vinum altaris solummodo sunt 
verum Christi corpus et sanguis : nullius hominum est. 
Nam et tu veritatem carnis, ac sanguinis Degas, et Ec¬ 
clesia Christi sic panem in carnem, vinum credit converti 
in sanguinem: ut tamen salubriter credat, et veraciter 
recognoscat sacramentum esse dominicae passionis divinae 
propitiationis , concordiae et unitatis, postremo assumptae 
de Virgine carnis, ac sanguinis: singula suis, distinctisque 
modis , de quibus suo loco , ac tempore evidentius dissere¬ 
tur. In praesentia tantum suscepi ostendere verba Romani 
concilii quae se servaturum jurejurando firmasti, nulla a se 
invicem contrarietate differre. Arguentibus enim te amicis, 
ac necessariis tuis, quod aut non servanda jurare non 
deberes, aut jurata servare. infamare soles Nicolaum Pon¬ 
tificem , reliquosque patres Romani concilii, videlicet quod 
docentes, ac scribentes contraria , tui fuerunt causa perju¬ 
rii. Id quoque in hoc opusculo quod destruendum suscepi, 
ubique fere laboras efficere : propterea conferenda sunt 
verba tua verbis eorum. 

Nicolaus Papa comperiens te docere, panem, vinumque 
altaris post consecrationem sine materiali mutatione in 
pristinis essentiis remanere: concessa tibi, sicut superius 
dictum est, respondendi licentia, cum non auderes pro 
tuse partis defensione aliquid respondere: pietate motus 
ad preces tuas praecepit tradi scripturam tibi, quam supe¬ 
rius posui. Ejus principium hoc erat. 

“ Ego Berengarius anathematizo eam haeresim de qua 
hactenus infamatus sum , quae astruere conatur panem , et 
vinum , quae in altari ponuntur, post consecrationem solum¬ 
modo sacramentum; et non verum corpus et sanguinem 
Domini nostri Jesu Christi esse. »» 

Rectissime id quidem, et ipse praecepit, et synodus 
assensit, et tu executus es, si labium dolosum in corde, 
et corde locutus non fuisses , si ad pristinum vomitum, et 
ad volutabrum luti infeliciter perjurus postea non redisses. 
Sacrorum namque canonum auctoritate instruimur, ut nemo 
ab haeresi revertens Ecclesiasticae communionis particeps 
esse permittatur, quoad usque perversum dogma vinculo 
anathematis damnare compellatur. Verum in his verbis, 
nec verba tua superius posita, nec eorum sententias quis¬ 
quam poterit invenire. Unde apparet perversorem, ac 
subversorem te esse divinarum litterarum, et ex depravatis, 
fictisque sententiis erroris nebulas spargere imperitis , fal¬ 
sumque esse quod ex falso principio constiterit emanare. 


6. Bereng. « Sicut enim qui dicit: Christus est summus 
angularis lapis, Christum non aufert, Christum esse omnino 
constituit: ita qui dicit panis altaris solummodo est sacra¬ 
mentum , vel panis altaris solummodo est verum corpus 
Christi, panem in altari esse non negat, panem et vinum 
esse confirmat in mensa dominica. « 

Lanfr. Verum annecteres si ignarus veritatis priorem 
propositionis partem quisquam statueret; nisi forte figurato 
locutionis modo verbum illud proferret. Solemus enim 
aliquas res illarum rerum , ex quibus efficiuntur, nominibus 
appellare, quamvis in aliam naturam translatae, jam non 
possint esse illud , quod sunt res illae, ex quibus probantur 
effectae. Sicut beatus Augustinus in extremo psalmorum 
explanationis opere, « cristallum vocat nivem multorum 
annorum duratam tempore et serie saiculorum », cum nix 

sit liquida , et humida , cristalli vero natura existat dura , 
.et sicca. Ac per hoc cum tam diversae naturae sint in 
utrisque non recte quis cristallum nivem vocaverit; nisi eo 
locutionis modo, quo res effecta materiali solet nomine 
appellari. Et Creator ex terra creato primo homini in Ge¬ 
nesi dicit: “ Terra es , et in terram ibis. » Quasi diceret: 
Quia factus es ex terra , quandoque fies terra , et reverte¬ 
ris in terram. 

Verumtamen, ut dixi, has sententias nemo catholicus 
recipit, christiana eas religio non admittit. Nam priorem 
tuam esse tantum, tuaeque sectae , nemo qui ambigat. 
Posteriorem vero neque tu recipis, qui camis, ac sanguinis 
negator existis, neque nos qui sic utrumque fatemur: ut 
tamen multarum , et excelsarum rerum figuram ac sacra¬ 
mentum esse, minime abnegemus. Porro similitudo quam 
de Domino Jesu Christo, et lapide angulari posuisti, te 
impedit, nos expedit. Sicut enim qui dicit: Christus est 
lapis angularis , non revera Christum lapidem esse consti¬ 
tuit , sed propter aliquam similitudinem , quam ad se 
invicem gerunt , ei nomen imponit; eodem modo cum 
divina pagina corpus Domini panem vocat , sacrata , ac 
mystica locutione id agit; seu quoniam ex pane conficitur, 
ejusque nonnullas retinet qualitates, seu quia animamincom- 
prehensibiliter pascendo satiat, ei que aeternae vitae substan¬ 
tiam subministrat Vel quod corpus est filii Dei, qui est 
panis Angelorum, - et in quem (sicut ait princeps Apostolo¬ 
rum ) desiderant Angeli prospicere » ; seu aliquo alio modo , 
qui a doctioribus comprehendi potest, a nobis non potest. 


*7. Bereng. “ Non enim constare poterit affirmatio 
omnis, parte subruta; et hoc sicut dicit beatus Augustinus 
in libro de Doctrina christiana; in ipsa aeternitatis veritate, 
quee Deus est, indissolubiliter constat. » . 

Lanfr. Relictis sacris auctoritatibus ad dialecticam 

confugium facis. Et quidem de mysterio fidei auditurus, ac 
responsurus quae ad rem debeant pertinere mallem audire, 
ac respondere sacras auctoritates, quam dialecticas ratio¬ 
nes. Verum contra haec quoque nostri erit studii respondere, 
ne ipsius artis inopia me putes in hac tibi parte deesse: 
fortasse jactantia quibusdam videbitur, et ostentationi 
magis quam necessitati deputabitur. Sed testis mihi Deus 
est et conscientia mea, quia in tractatu divinarum littera¬ 
rum , nec proponere, nec ad propositas respondere cupe- 
rem dialecticas quaestiones, vel earum solutiones. Etsi 
quando materia disputandi talis est, ut hujus artis regulis 
valeat enucleatius explicari, in quantum possum per aequi- 
pollentias propositionum tego artem , ne videar magis 
arte, quam veritate, sanctorumque Patrum auctoritate 
confidere. 

Quamvis beatus Augustinus in quibusdam suis scriptis, 
et maxime in libro de Doctrina christiana, hanc discipli¬ 
nam amplissime laudet, et ad omnia quae in sacris litteris 
vestigantur, plurimum valere confirmet. 

Denique contra Felicianum haereticum Arianum conten¬ 
dens , ita hac arte eum conclusit: ut ipse haereticus non 
valens ferre locorum, ac syllogismorum implicitas, atque 
implicantes connexiones , publica voce exclamaret dicens : 

“ Aristotelica mecum subtilitate contendis, et omnia quae a 
me dicuntur, torrentis more praecipitas. » Igitur superius 
volens astruere panem vinumque altaris inter sacrandum 
essentialiter non mutari, duo quaedam pro argumentorum 
locis assumpsisti: quorum unum tantummodo esse tuum, 
alterum nullius hominum manifestis rationibus approbavi. 
In qua re magno vitio rem praedictam effecisti. Nam quod 
tuum erat, quaestio erat. Ex eo quippe quaerimus, id oppri-. 
mere, atque evertere omnium argumentorum mole, atque 
impulsu satagimus. Porro nulla quaestio locus esse poterit 
argumenti. Argumenti quippe locum necesse est, aut pir 
se esse certum, aut certis rationibus approbatum. Quod ergo 

tantummodo tuum erat, hd probandam rem dubiam assumi 
minime oportebat. Reliquum vero quod nullius hominum 
esse consistit, ne id quidem dubiae rei fidem facere aliqua 
ratione oportuit. Quis enim certum esse, aut certum fieri 
posse arbitretur, quod omnes negant, nullus confitetur? 
Igitur ne id quidem ad argumentum sumi rationis fuit. 
Male ergo utrumque posuisti. His duobus vitiosissimis prin¬ 
cipiis totam argumentationem tuam identidem repetendo 
ad finem usque contexis. Ac propterea necesse est vitio¬ 
sum, nec congedendum esse quicquid ex vitiosis, nec con¬ 
cessis principiis constiterit emanare. 

Adhuc alio argumento probare contendis, panem vinum¬ 
que post consecrationem in principalibus permanere essen¬ 
tiis, dicens : « Non enim constare poterit affirmatio omnis , 
parte subruta. * Ad cujus rei probationem non oportuit in¬ 
ferri particularem negationem, qua de praesenti quaestione 
nihil colligitur, sed universalem potius, per quam enuntia¬ 
tur , nulla affirmatio constare poterit parte subruta. Age 
enim, particularis sit negatio tua, non omnis affirmatio 
constare poterit parte subruta. Rursus assumptio tua, pa¬ 
nis et vinum altaris solummodo sunt sacramentum, vel pa¬ 
nis et vinum altaris solummodo sunt verum Christi corpus 
et sanguis; utrumque affirmatio est. His duabus particula¬ 
ribus praecedentibus, poterisne regulariter concludere, par¬ 
te subruta ea non posse constare ? Absit. In nulla quippe 
syllogismorum figura, praecedentibus duabus particularibus 
consequenter infertur conclusio ulla. Male igitur eam collo¬ 
casti. Illud vero perfunctorie non est praetereundum, quod 
praefatae propositionis tuae veritatem in ipsa aeternitatis ve¬ 
ritate , quae Deus est, indissolubiliter constare perhibuisti, 
idque beati Augustini de doctrina christiana, auctoritate 
firmasti. Et quidem propositio ipsa vera est, veraeque pro¬ 
positionis vim suo loco posita obtinet: sed tu male et inef¬ 
ficaciter eam posuisti. Nec ejus magis quam omnium tam 
rerum quam aliarum propositionum veritas, apud veritatem 

omnia scientis ac praescientis Dei'aeternaliter constat, qui 
et res ipsas in principalibus, ac secundis essentiis condidit, 
easque tam verarum, quam falsaium propositionum causas 
esse disposuit. Verumtamen in opere de doctrina christiana 
nec hujus propositionis, nec alicujus ejus similis beatus Au¬ 
gustinus aliquo in loco mentionem fecit, quod facile quivis 
scire poterit, si curet ipsum librum legere, si nunquam 
legit, vel relegere, si fortasse jam legit. In qua re vehemen¬ 
ter miror, sive errorem, sive stultitiam tuam. Errorem qui¬ 
dem, si prolata testimonia in sacris codicibus, aut aliter 
esse, aut penitus non esse ignoras. Stultitiam vero si ita 
caeteros vecordes existimas, ut dictis tuis contra antiquam 
Ecclesiae fidem protinus credant, eaque velut sacrosancta 
indiscussa praetereant. 


8. Bereng. « Est autem affirmatio notissimis partibus 
suis constans, praedicato , et subjecto, quae ita enuntiat; 
panis, et vinum, quae in altari ponuntur, sunt solummodo 
sacramenta. Nihilominus quae ita enuntiat; panis, et vinum, 
quae ponuntur in altari, post consecrationem solummodo 
sunt verum Christi corpus et sanguis. » 

Lanfr. Eadem te repetere minime pudet, propterea 
quae paulo ante posui me etiam replicare oportet. Priorem 
sententiam tantummodo esse tuam, posteriorem vero nul¬ 
lius hominum superius esse dixi, et ita esse documentis cla¬ 
rioribus approbavi. Nam et tu carnem ac sanguinem negas, 
in solo sacramento rem totam constituens; et nos sacra¬ 
mentum fatemur, et tamen utriusque veritatem fideliter, 
ac veraciter confitemur. Quod vero dialectica verba affir¬ 
mationem, praedicatum, subjectum, caeteraque in hunc mo¬ 
dum tractatui tantae rei laboras inserere , propter nihil aliud 
videris id facere, nisi ut hac occasione peritum te disputandi 
imperitis valeas suadere. Nam et tu sine his nominibus quod 

moliris, non impariter posses asserere; et nos qua? a te di¬ 
cerentur sacris solummodo possemus testimoniis abolere. 

Bereng. « Susceperat autem Burgundus negare panem 
et vinum in mensa dominica superesse. Hoc minime negat, 
immo omnino panem et vinum esse confirmat. »♦ 

Lanfr. Membrum Ecclesiae ab Ecclesia discrepare non 
debuit. Confitetur enim Ecclesia toto terrarum orbe diffusa, 
panem, et vinum ad sacrandum proponi in altari; sed inter 
sacrandum incomprehensibiliter, et ineffabiliter in substan¬ 
tiam carnis, et sanguinis commutari. Quod suo loco opitu¬ 
lante eo, de cujus sacratissimo corpore loquimur, diversis 
diversorum Patrum testimoniis ita esse, nec aliter posse 
esse monstrabitur. Non tamen panem negat, immo confir¬ 
mat. Sed panem, qui de coelo descendit, et dat vitam mun¬ 
do , panem , quem Ambrosius et Augustinus eisdem verbis 
vocant epiusion, id est, supersubstantialem : quia caro 
Christi omnibus creatis substantiis major existit, omnes 
creaturas excellentissima dignitate praecellit. Vinum quo¬ 
que non qualecunque, sed quod hominum, non quidem om¬ 
nium , sed servorum Dei corda laetificat, quod animas ine¬ 
briat, et a peccatis purgat. 

Bereng. « Dum ita enuntiat: panis et vinum quae po¬ 
nuntur in altari, post consecrationem solummodo sunt ve¬ 
rum Christi corpus et sanguis. » 

Lanfr. Dixit quidam spiritu Dei plenus : Os quod men¬ 
titur, occidit animam. Hanc timendam sententiam si time¬ 
res , falsam servo Dei calumniam non imponeres. Caetera 
namque dixit, sed adverbium solummodo nequaquam po¬ 
suit. Quicquid igitur ex mendacio te mendaciter astruente 
colligitur, quicquid infertur, necessario totum dispargitur , 
infirmatur, cassatur. De quo quia in anterioribus satis egi, 
plura hic dicere transiturus ad alia supersedi. 


11. 

9. Bereng. “ Per consecrationem altaris fiunt panis et 
vinum sacramentum religionis, non ut desinant esse quae 
erant, sed ut sint quae erant, et in aliud commutentur, quod 
dicit beatus Ambrosius in libro de sacramentis. » 

Lanfr. O mentem amentem , o hominem impudenter 
mentientem, o puniendam temeritatem; Ambrosium tes¬ 
tem accire praesumis, quod panis et vinum altaris per 
consecrationem non desinunt esse quod erant, sed commu¬ 
tantur in aliud quod non erant. Et quidem si de sacramentis, 
seu caeteris, de quibus Ambrosius scripsit, omnes revolvas 
libros, quos Ecclesia in usu nunc habet, tale aliquid ab 
Ambrosio dictum, taliterque expositum nusquam reperire 
valebis. Quod si dixisset, praeclarissimae famae suae pluri - 
mum detraxisset, sibi ipsi contrarius extitisset, rem incre¬ 
dibilem credendam esse constituisset. Quis enim compos sui 
credat rem aliquam converti in aliam, nec tamen in ea 
parte desinere esse quod erat? Sed veritas ipsa, quae Deus 
est, procul semper avertat, ut testis veritatis contra veri¬ 
tatem testis existat. Accipe potius quid in libro de myste¬ 
riis, sive initiandis dicat. Volens enim discrepantiam osten¬ 
dere inter manna Judaeorum, et sacrificium Christianorum, 
per hoc videlicet quia illud umbra , et figura erat, hoc vero 
lux, et veritas ; illud e coelo, hoc corpus Domini coelorum : 
ne tantam eh mentorum in tantarum rerum conversionem 
mens credere humana refugeret, subjunxit dicens : « Quan¬ 
tis igitur utimur exemplis, probemus hoc non esse, quod 
natura formavit, sed quod benedictio consecravit, majo- 
remque vim esse benedictionis, quam naturae, quia bene¬ 
dictione etiam natura ipsa mutatur. » Panem, vinumque a 
natura formari nullus qui ambigat, nemo qui nesciat. De 
quorum vera in verum corpus Domini conversione non 
oportere dubitari manifestis ostendit exemplis, congruis per 
similia asserit argumentis, narrans imprimis Moysi virgam 
in serpentem versam, deinde serpentem in virgam. Postea 
aquas in sanguinem mutatas, dehinc sanguinem remeasse 

in aquas. Pluraque in hunc modum. Ad ultimum praemisso 
illo magno ac singulari miraculo de partu Virginis, inquit; 
« Et hoc quod conficimus corpus ex Virgine est. ** Et ne na* 
turam potentiae divinae praeponeres, quasi non possit Deus 
cujuslibet rei mutare naturam ; occurrit dicens : « Quid hic 
quaeris naturae ordinem in Christi corpore, cum praeter na¬ 
turam sit ipse Dominus Jesus partus ex Virgine? » Sextum 
quoque de sacramentis librum in quo opere praefatum men¬ 
dacium eum dixisse mendaciter affirmasti, sic incipit: « Si¬ 
cut verus est Dei filius Dominus noster Jesus Christus, non 
per gratiam quemadmodum caeteri homines, sed per natu¬ 
ram : ita vera caro ejus est, quam accipimus, et verus ejus san¬ 
guis est, quem potamus. » Paucissima de multis me dixisse 
sufficiat, ut lectores tuarum, atque mearum sententiarum 
perspicaciter agnoscant, qua fraude fingis non inventa; qua 
astutia depravas inventa; qua pervicacia in aliud detor¬ 
quere conaris quaecumque relinquis illaesa. Cui nequitiae 
nulla fere haereticorum pravitas a tempore Luciani et Isi- 
chii similis extitit, quorum uterque propheticas, et evange- 
licas, atque apostolicas scripturas ad suae causae commodum 
depravavit. Quaeque haeresis sacras quidem litteras male in¬ 
tellexit, sed tamen sine ulla eversione in suo eas statu ma¬ 
nere permisit. In quarto vero de sacramentis sermone cum 
praefatus doctor satageret approbare non esse mirandum, 
si ea quae sunt divina potentia in aliud transeant, propterea 
quod ipsa quoque jubente omnia ex nihilo facta subsistant; 
subjunxit: * Si igitur tanta vis est in sermone Domini Jesu, 
ut inciperent esse quod non erant, quanto magis operato¬ 
rius est, ut sint quae erant, et in aliud commutentur? » 
Esse quidem secundum visibilem speciem testatur quae 
erant, commutari vero secundum interiorem essentiam in 
naturam illarum rerum quae antea non erant. Hoc modo 
ante, et post ipsemet exponit, diversis quidem verbis, sed 
non diversis sententiis. Atque hinc arbitror te assump¬ 
sisse quod superius intulisti, quodque tolerabiliter dictum, 

intolerabiliter exposuisti. In quibusdam tamen codicibus 
praefata sententia verbis aliis invenitur hoc modo : « Si 
igitur tanta vis est in sermone Domini Jesu, ut inciperent 
esse quod non erant, quanto magis operatorius est, ut quae 
erant in aliud commutentur? » Quae litteratura plurimum 
concordat in sententia cum ea quae in libro ab eodem de 
mysteriis, sive initiandis edito, in haec verba reperitur : 
“ Sermo ergo Christi, qui potuit ex nihilo facere quod non 
erat, non potest ea quae sunt in id mutare, quod non 
erant ? 


10. Bereng. « Sacrificium Ecclesiae duobus constat, 
duobus conficitur, visibili, et invisibili, sacramento, et re 
sacramenti, quae tamen res , id est Christi corpus, si esset 
prae oculis , visibilis esset : sed elevata in coelum, sedens- 
que ad dexteram Patris usque in tempora restitutionis 
omnium, quod scribit Apostolus Petrus, coelo devocari 
non poterit, sicut Christi persona Deo constat, et ho¬ 
mine. •» 

Lanfr. Caiphas cum esset pontifex anni illius verum de 
Salvatore nesciens prophetavit, dicens expedire magis pro 
mundo mori unum hominem, quam totius mundi perire 
omnem hominem. Verum quidem dixit, verumtamen quo 
ejus verbum vergeret, ignoravit. Sic et tu .volens loqui 
contra causam nostram, manifeste quam defendendam 
suscepimus asseris partem nostram. Hoc est namque quod 
dicimus, hoc modis omnibus, contra te, ac sequaces tuos 
approbare contendimus, sacrificium scilicet Ecclesiae duo¬ 
bus confici, duobus constare, visibili elementorum specie, 
et invisibili Domini Jesu Christi carne et sanguine, sacra¬ 
mento , et re sacramenti, quae res ( ut verbis tuis utar) est 
corpus Christi, sicut Christi persona, te quoque auctore, 
constat, et conficitur Deo , et homine cum ipse Christus sit 
verus Deus , et verus homo , quia omnis res illarum rerum 

naturam, et veritatem in se continet ex quibus conficitur. 
Conficitur autem, te etiam teste, sacrificium Ecclesiae sa¬ 
cramento, et re sacramenti, id est corpore Christi. Est 
igitur sacramentum, et res sacramenti , id est, corpus 
Christi. Christus tamen « resurgens ex mortuis jam non 
moritur, mors illi ultra non dominabitur. » Sed sicut dicit 
Andreas Apostolus, cum vere in terris carnes ejus sint 
comestae, et vere sanguis ejus sit bibitus; ipse tamen 
usque in tempora restitutionis omnium in coelestibus ad 
dexteram Patris integer perseverat, et vivus. Si quaeris 
modum quo id fieri possit, breviter ad praesens respondeo: 
Mysterium est fidei: credi salubriter potest, vestigari utili¬ 
ter non potest. 


11. Bereng. <« Unde beatus Augustinus, in Evangelio : 
Quando Christus manducatur, vita manducatur; nec quando 
manducamus, partes de illo facimus. * 

Lanfb. Beatus Augustinus in Evangelio nihil dixit; quia 
aliquid in Evangelio dixisse aliquem nusquam legitur praeter 
Dominum et Evangelistas, easque personas, quae pro qua¬ 
litate rerum, et eventu temporum loqui in Evangelio a 
scriptoribus Evangelii perhibentur. Scripsit vero prolixum 
opus historiali ter exponendo Evangelium Domini secun- 
dum^oannem. In quo opere praefata sententia reperitur, 
quam nos devote suscipimus, et debita reverentia honora¬ 
mus ; quia pro nobis facit, et veritati consonat, ubi ait: 
* Qui manducat carnem meam, et bibit sanguinem meum, 
in me manet, et ego in eo. » Nec quando manducamus, 
partes de illo facimus. Absit enim, ut sic intelligamus 
manducari Christum, quemadmodum intellexerunt illi qui 
cum audirent dicentem Dominum. « Nisi manducaveritis 
carnem filii hominis, et biberitis ejus sanguinem , non ha¬ 
bebitis vitam in nobis. » Continuo responderunt: « Durus 
est hic sermo, et quis potest eum audiret » Putaverunt 

namque sicut praefatus auctor multis in locis dicit, quod 
in terris degentem Dominum in frusta essent conscissuri, 
et sic carnes ejus aut elixas in lebetibus, aut assas in ve- 
rubus essent comesuri, aut si hoc nollent, non possent esse 
ejus discipuli. Propterea elegerunt abire, et jam amplius 
cum eo non ire. Procul avertat Deus ab Ecclesia sua ta¬ 
lem sententiam. Sic nempe in terris immolatum Christum 
manducamus, et bibimus, ut in coelestibus ad dexteram 
Patris integer semper existat et vivus. 


12. Bereng. “ Unde beatus Augustinus in libro de Civi¬ 
tate Dei, sacramentum est sacrum signum. Signum diffinit 
in libro de Doctrina christiana. Signum est res praeter spe¬ 
ciem, quam ingerit sensibus, aliud aliquid ex se faciens in 
cogitationem venire. » 

Lanfr. Et nos sacramentum, de quo agimus, sacrum 
esse signum credimus, et credendum suademus. Quo signo 
praeter speciem, quae se oculis intuentium ingerit, longe 
aliud, valdeque diversum in cogitationem salubriter intel- 
ligentium venit. Quid autem illud sit, seu potius quae illa 
sint breviter superius commemoravi, latius paulo post ex¬ 
plicaturus. Verumtamen beatus Augustinus in libro de Ci¬ 
vitate Dei non ita abrupte, ut tu dicis, sacramentum sa¬ 
crum esse signum diffinivit. Nihil vero eo in loco de Cor¬ 
pore et Sanguine Domini loquebatur: sed tractans de 
ritu judaicorum sacrificiorum, quod per sacrificia quae vi¬ 
derentur res invisibiles, per quas humanae societati ad dili¬ 
gendum Deum, proximumque consulitur, significarentur; 
paucis approbatam sententiam conclusit, dicens: « Sacrifi¬ 
cium ergo visibile invisibilis sacrificii sacramentum, id est, 
sacrum signum est. >» Quid vero visibile, quid invisibile 
sacrificium vocaverit; post aliqua his verbis exponit: 
“ Non vult ergo Deus sacrificium trucidati pecoris, sed 


Digitized by v^ooQle 



LIBER DE CORPORE ET SANG. DOMINI. ] 69 

vult sacrificium contriti cordis. » Et paulo post: « Porro 
autem misericordia, verum sacrificium est. » 


13. Bereng. « Augustinus in epistola ad Bonifacium 
Episcopum: Si sacramenta rerum, quarum sacramenta 
sunt, similitudinem non haberent, omnino sacramenta non 
essent. Idem de catechizandis rudibus; signacula quidem 
rerum divinarum sunt visibilia, sed res invisibiles in eis 
honorantur. Nec sic habenda est species benedictione sanc- 
tificata, quemadmodum habetur in usu quolibet.» 

Lanfr. Hoc ignorare quisquam nequit, quicumque vel 
tenuem sacris litteris operam impendit. Sacramenta enim 
illarum rerum, quarum sacramenta sunt, semper similitu¬ 
dinem gerunt: sicut in sacramento, de quo haec quaestio 
ventilatur, dum frangitur hostia, dum sanguis de calice 
in ora fidelium funditur, quid aliud quam dominici corporis 
in cruce immolatio , ejusque sanguinis de latere effusio de¬ 
signatur? Alioquin sacramentum non esset, si sacra¬ 
menti nomen eo intelligatur modo, quo nunc intelligimus, 
et intelligi a lectoribus, seu auditoribus aestimamus. Dici¬ 
tur namque sacramentum etiam jusjurandum, non quod 
rei cujuspiam similitudinem habeat: sed quia supra res sa¬ 
cras alicujus rei confirmatio, vel negatio fiat. Unde beatus 
Gregorius in epistola ad Justinum ; « Ad beati inquit, 
Petri sacratissimum corpus districta eum ex abundanti fe¬ 
cimus sacramenta praebere. » Dicitur quoque sacramen¬ 
tum alicujus rei sacratio ; sicut argumentum dubiae rei ap¬ 
probatio, fulcimentum casurae rei sustentatio. Illud vero 
quod ex libro de catechizandis rudibus assumpsisti, asse¬ 
rens in rebus visibilibus res invisibiles honorandas, nec sic 
habendam speciem benedictione sanctificatam quemadmo¬ 
dum non sanctificatam , quid tuae parti prosit, plane non 
video. Immo magis videtur tuam oppugnare sententiam , 
nostrae ferre subsidium. Nos etenim in specie panis, et 

vini quam videmus , res invisibiles, id est Christi carnem, 
et sanguinem honoramus. Nec similiter pendimus has 
duas species, ex quibus consecratur dominicum corpus, 
quemadmodum ante consecrationem pendebamus, cum 
fideliter fateamur ante consecrationem, esse panem, vi¬ 
numque, id est, eas res qua natura formavit. Inter sacran¬ 
dum vero converti in Christi carnem ac sanguinem, quas 
utrasque res benedictio consecravit. Quamvis beatus Au¬ 
gustinus in eo libro non magis loquebatur de. hoc sacra¬ 
mento , quam de cseteris, quae christiana consuetudine 
exerceri jubentur , et solemniter exercentur, instruens 
diaconum quemdam Carthaginensis Ecclesiae , qualiter 
ipsum quoque rudes de his , et de caeteris oporteret 
instruere. 


14. Bereng. « Unde beatus Augustinus, in epistola ad 
Bonifacium: Sicut, inquit, sacramentum corporis Christi 
secundum quemdam modum corpus Christi est, sacra¬ 
mentum sanguinis Christi secundum quemdam modum 
sanguis Christi est : ita sacramentum fidei, fides est. * 
Lanfr. Sacramentum corporis Christi quantum ad id 
spectat, quod in cruce immolatus est ipse Dominus Chris¬ 
tus , caro ejus est, quam forma panis opertam in sacra¬ 
mento accipimus, et sanguis ejus, quem sub vini specie, 
ac sapore potamus. Caro videlicet carnis, et sanguis , sa¬ 
cramentum est sanguinis. Came et sanguine utroque invi¬ 
sibili , intelligibili , spirituali , significatur Redemptoris 
corpus visibile, palpabile, manifeste plenum gratia omnium 
virtutum, et divina majestate. Quorum alterum quidem 
dum frangitur, et in populi salutem dividitur ; alterum vero 
effusum de calice ab ore fidelium sumitur : mors ejus in 
cruce , et sanguinis ejus de latere emanatio figuratur. 
Utrumque beatus Gregorius et solerter attendit, et enu¬ 
cleate in quarto dialogi libro exponit dicens : “ Ejus quippe 

caro ibi sumitur, ejus sanguis non jam in manus infidelium, 
sed in ora fidelium funditur. Pensandum ergo est quale sit 
hoc sacrificium, quod pro absolutione nostra mortem unige¬ 
niti filii semper imitatur. » Imitatur dixit, non operatur, 
quia « resurgens ex mortuis, jam non moritur, mors illi 
ultra non dominabitur. » Caro ergo et sanguis quibus ad im¬ 
petrandam pro peccatis nostris Dei misericordiam quotidie 
alimur, Christi corpus ac sanguis vocantur, non solum 
quia essentialiter idem sunt qualitatibus plurimum discre¬ 
pantes ; verum etiam eo locutionis modo, quo res significans 
significatae rei solet vocabulo nuncupari. Nec juste quisquam 
movebitur, si eadem caro, idemque sanguis sui ipsorum sa¬ 
cramenta existant secundum aliud atque aliud accepta : 
cum ipse Dominus Jesus post resurrectionem suam sui ip¬ 
sius diversa temporum ratione typum gesserit et figuram. 
Apparens enim duobus discipulis, locutusque eis quantum 
satis esse judicavit, dum finxit se longius ire, sicut beatus 
Augustinus dicit, significavit se post paucos dies in coelum 
ascensurum esse. Quod iter longe remotum est a communi 
hominum vita, quae ipsis et duobus discipulis evidentissime 
figurata, Christus ergo Christi est sacramentum. Longius 
videlicet ire se fingens; longius suo tempore ascendentis 
in coelum. Idem ejusdem, nec tamen usquequaque ejusdem. 
Verus namque Deus, et verus homo, et fingens, et ascen¬ 
dens. Verumtamen aliud est figmentum terreni itineris, 
aliud in coelum veritas ascendentis. Nec aliquis ita desipue¬ 
rit , ut propterea abnegare praesumat fingentem se longius 
ire esse Christum verum ; quia ipso figmento longioris iti¬ 
neris significavit verum Christum ascensurum in coelum. 

Porro sacramentum fidei in ipsa ad Bonifacium epistola 
beatus Augustinus baptismum vocat. Verus autem baptis¬ 
mus constat non tam ablutione corporis quam fide cordis, 
quemadmodum apostolica doctrina tradit dicens: ** Fide 
mundans corda eorum. * Et alibi: “ Sic et vos salvos facit 
baptisma, non camis depositio sordium, sed conscientiae 

bonae interrogatio in Deum. » Alterum tamen significatur 
per alterum. Nam per ablutionem quae corpori extrinsecus 
adhibetur, purgatio animae exprimitur, quam fides interior 
operatur. Vocaturque baptismus fides secundum eam locu¬ 
tionis formam , qua mysterium ejus rei, cujus mysterium 
est, censeri nomine consuevit. Hujus rei causa similitudo 
est quam in sacramento, et in re sacramenti reperiri semper 
necesse est. Sicut in baptismo, et fide. Utrumque enim 
lavat, purgat, purificat, illud carnem, hoc mentem. 

Sicut ergo coelestis panis, quae vera Christi caro est, suo 
modo vocatur corpus Christi , quum revera sit sacra¬ 
mentum corporis Christi, illius videlicet quod visibile, pal¬ 
pabile , mortale , in cruce est suspensum , vocaturque ipsa 
carnis ipsius immolatio , quae sacerdotis manibus fit Christi 
passio, mors, crucifixio, non rei veritate, sed significante 
mysterio : sic sacramentum fidei, quod baptisma intelligit, 
fides est. 


15. Bereng. « Beatus Augustinus, in epistola ad Bo- 
nifacium: Semel immolatus est Christus in semetipso , et 
tamen in sacramento non solum per omnes Paschae solem- 
nitates, sed et omni die populis immolatur. 

Lanfr. In seipso semel immolatus est Christus, quia in 
manifestatione sui corporis in distinctione membrorum om¬ 
nium verus Deus, et verus homo semel tantum in cruce 
pependit, offerens seipsum Patri hostiam vivam, passibi¬ 
lem, mortalem, vivorum, ac mortuorum redemptionis effi¬ 
cacem, eorum videlicet quos divini concilii altitudo redi¬ 
mendos judicavit, praescivit, praedestinavit, vocavit, modis 
atque temporibus quibus id fieri congruebat. In sacramento 
tamen quod in hujus rei memoriam frequentat Ecclesia, 
caro Domini quotidie immolatur, dividitur, comeditur, et 
sanguis ejus de calice fidelium ore potatur. Utraque vera, 
utraque de Virgine sumpta. Sumitur quidem caro per se, 

et sanguis per se non sine certi mysterii ratione. Quamvis 
alio locutionis modo totus Christus manducari dicatur, et 
credatur, scilicet cum vita aeterna, quae ipse est, spirituali 
desiderio appetitur, cum recordatio mandatorum ejus super 
mei et favum dulcior in mente habetur, cum fraterna cha- 
ritas, cujus signum hoc sacramentum gestat, pro Christi 
amore diligitur, cum dulciter atque salubriter in memoria 
reconditur, quod pro salute hominum contumeliis sit affec¬ 
tus, cruce suspensus, clavis affixus, lancea vulneratus. 
Utraque comestio necessaria, utraque fructuosa. Altera 
indiget alterius, ut boni aliquid operetur. Nam prior si de¬ 
sit , posterior non solum peccata non purgat, sed etiam 
auget, et praesumptores judicat: « Qui enim manducat, et 
bibit indigne, judicium sibi manducat, et bibit. »• Porro 
posterior sine priore esse non potest aut non debet. Hinc 
namque panis quotidianus a Domino dicitur, sicut a beato 
Ambrosio, et sancto Cypriano exponitur, et Evangelio le¬ 
gitur : « Nisi manducaveritis carnem filii hominis, et bibe¬ 
ritis ejus sanguinem; non habebitis vitam in vobis. « Et 
sacri canones jubent non habendos inter catholicos qui sa¬ 
cramento Corporis Christi non communicant, nisi forte poe- 
nitentium more, et Episcopali judicio, pro capitalibus pec¬ 
catis abstineant. Frustra ergo infers et dicis : Si semel 
passus est Christus in semetipso, semel etiam in corpore 
suo, eo quod corpus suum nullo modo separari potest a 
seipso. Quod non procedit. Multa quippe sunt in rebus, 
quae rerum partibus convenire non possunt. Nam cum ipse 
Dominus Jesus verus Deus sit, et verus homo, omnis- 
que homo constet anima rationali, et corpore, non ta¬ 
men anima ipsa, aut ipsum corpus recte vocabitur homo, 
vel Deus. 


16. Bereng. « Consentio, inquit Burgundiis, sanctae 
Romanae Ecclesiae. Revera non sanctam Ecclesiam experta 

est veritas ipsa, sed Ecclesiam malignantium, concilium 
vanitatis, nec Apostolicam, sed sedem Sathanae. » 

Lanfr. Non deberes dicere: Consentio, inquit Burgun- 
dus, sed consentio ego Berengarius, tua enim haec verba 
fuerunt, haec te credere sanctum concilium fefellisti, haec te 
servaturum jurejurando firmasti. Venerabilis Humbertus, 
quem quasi exprobrando Burgundum nominas, quasi non 
possit Deus habere in Burgundia servos suos : nihil aliud 
fecit, nisi quod scripturam ipsam praecipiente synodo manu 
in manum tibi porrexit. Verum o infelix anima de haeresi 
ad perjurium prius transisti; nunc iterum de perjurio ad 
haeresim remeasti : propterea traditus in reprobum sen¬ 
sum sanctam Romanam Ecclesiam, vocas Ecclesiam mali¬ 
gnantium, concilium vanitatis, sedem Sathanae. Et hoc 
impio ore garristi, quod garrisse nemo legitur, non haere¬ 
ticus , non schismaticus , non falsus aliquis Christianus. 
Quotquot enim a primordio Christianae Ecclesiae Christiani 
nominis dignitate gloriati sunt, etsi aliqui relicto veritatis 
tramite per devia erroris incedere maluerunt; sedem tamen 
beati Petri Apostoli magnifice honoraverunt, nullamque 
adversus eam hujusmodi blasphemiam vel dicere, vel scri¬ 
bere praesumpserunt. Quod indubitatum habet qui eorum 
scripta legit, quae diversis temporibus, ac diversis de causis 
sedes apostolica ab eis transmissa, vel porrecta recepit. 
Denique ipse Dominus honorifice alloquitur eam in Evan- 
gelio, dicens: « Tu es Petrus, et super hanc petram aedifi¬ 
cabo Ecclesiam meam. Et portae inferi non praevalebunt 
adversus eam; et tibi dabo claves regni coelorum; et quod- 
cumque ligaveris super terram, erit ligatum et in coelis; et 
quodcumque solveris super terram erit solutum et in coelis. 
Quae tametsi de pastoribus sanctae Ecclesiae dicta esse cre¬ 
dantur , et a quibusdam catholicis exponantur: praecipue 
tamen de Romana Ecclesia intelligenda esse sacri canones, 
et Pontificum decreta testantur. 

17. Bereng. « Quis enim aut ratione concipiat, aut 
per miraculum fieri posse concedat, panem frangi in Christi 
corpore, quod post resurrectionem tota viget incorruptibi¬ 
litate, et usque in tempora restitutionis omnium coelo ma¬ 
net indevocabile. * 

Lanfr. Quonam modo panis efficiatur caro, vinumque 
convertatur in sanguinem, utriusque essentialiter mutata 
natura : justus qui ex fide vivit, scrutari argumentis, et 
concipere ratione non quaerit. Mavult enim coelestibus 
mysteriis nunc fidem adhibere, ut ad fidei praemia valeat 
quandoque pervenire : quam fide omissa in comprehen¬ 
dendis iis, quae comprehendi non possunt, supervacue la¬ 
borare, sciens scriptum esse : « Altiora te ne quaesieris, et 
fortiora te ne scrutatus fueris ; sed quae praecepit tibi Deus, 
illa cogita semper, et in pluribus operibus ejus ne fueris 
curiosus. * Non est enim tibi necessarium ea quae abscondita 
sunt videre oculis tuis. Divina tamen potentia mirabiliter 
operante fieri posse concedit. Nec defuere quibusdam du¬ 
bitantibus digna miracula, quibus rerum visibilium atque 
corruptibilium ablatis tegumentis, sicuti revera est, appa¬ 
reret corporalibus oculis caro Christi, et sanguis, omnipo- 
tente Deo misericorditer sanante infirmorum imbecillita¬ 
tem , et terribiliter damnante atque evertente omnium 
haereticorum detestabilem pravitatem. Quorum officii inte- 
rest simplicem infantium, atque lactentium, ex quibus 
laudem perfecit Christus, fidem irridere, rationibus omnia 
velle comprehendere, cum ipsi sint rationis expertes, facti 
propter arrogantiam, et sterilitatem sicut equus et mulus, 
in quibus non est intellectus. Quod vero incorruptionem 
dominici corporis, et quod coelo usque in diem judicii de¬ 
vocari non possit: fidei nostrae qua ipsum vere a fidelibus 
suis manducari credimus, quasi causam impossibilitatis 
opponis, profecto fidem nostram aut non intelligis, aut in¬ 
tellectam male exponendo ad tuam ipsius perniciem de¬ 
pravare contendis. Sic enim credimus vere salubriterque 

manducari in terris a digne percipientibus Dominum Jesum 
Christum : ut certissime teneamus existere illum in coe¬ 
lestibus incontaminatum, incorruptum, illaesum. Ineptus 
sis si propterea dicas Sareptanam viduam non potuisse 
comedere oleum quo plenus erat lechitus suus : quia sacra 
testante historia lechitus olei non est imminutus, cum 
eadem scriptura dicat : « Abiit et fecit juxta verbum 
Heliae, et comedit ipse, et illa, et domus ejus.» Non dissi¬ 
mili gravaris vecordia, si idcirco moliaris astruere non 
posse ali Ecclesiam carne ac sanguine Redemptoris sui, 
quia Apostolus dicit: « Christus resurgens ex mortuis jam 
non moritur, mors illi ultra non dominabitur » ; cum ipse 
Dominusloquensdiscipulis suis testetur,dicens: « Accipite, 
et manducate, hoc est corpus meum, quod pro vobis tra¬ 
detur; et hic est calix sanguinis mei, mysterium fidei, qui 
pro vobis et pro multis effundetur. Et panis quem ego 
dedero caro mea est pro mundi vita. Et nisi manducaveritis 
carnem filii hominis, et biberitis ejus sanguinem, non ha¬ 
bebitis vitam in vobis. » Ex quibus Domini verbis ortae 
sunt duae haereses antiquis temporibus. Et in hoc quidem 
consenserunt omnes, quod panis et vinum in veram filii 
hominis carnem, verumque ejus sanguinem converterentur. 
Sed quis esset iste filius hominis, non omnes eamdem sen¬ 
tentiam tenuerunt. Quidam arbitrati sunt hunc oportere 
intelligi quemlibet hominem, sive justum, sive peccatorem 
in cujus carnem ac sanguinem conversa terrena substantia 
sumeretur in remissionem peccatorum. Alii arbitrati sunt 
non hunc esse de turba quemlibet hominem, sed virum 
justum, sanctificatum, a communi hominum vita per suae 
vitae celsitudinem segregatum, qui templum Dei esset, qui 
divinam in se habitationem verissime possideret. In hujus 
carnem, ac sanguinem commutari posse panem vinumque 
altaris, haeretica pertinacia delirabant. Factum est hoc 
paucis annis post obitum beati Augustini, tempore Cae- 
lestiniPapae, et Cyrilli Alexandrini Episcopi, quibus prae- 

cipientibus, atque annitentibus indicta, ac celebrata est 
synodus Ephesina, una de quatuor quas beatus Gregorius 
in epistola ad Patriarchas fatetur se ita suscipere, com¬ 
plecti , et venerari; quemadmodum sancta quatuor Evan- 
gelia Domini nostri Jesu Christi. In qua synodo damnatae 
sunt utraeque superius comprehensae lethales pestes, robo¬ 
rata est fides, qua credimus panem converti in eam carnem, 
quae in cruce pependit, vinumque in eum sanguinem , qui 
de pendentis in cnice latere emanavit. Denique ducenti 
qui eidem concilio interfuere Episcopi, inter caetera de hoc 
sacramento sic scripserunt, et Nestorio Episcopo quasi 
haereticorum capiti transmiserunt: “ Ad benedictiones, in¬ 
quiunt, mysticas accedimus, et sanctificamur participes 
sancti corporis, et pretiosi sanguinis Christi omnium nos¬ 
trum Redemptoris effecti. Non ut communem carnem 
percipientes; quod absit, nec ut viri sanctificati, et verbo 
conjuncti secundum dignitatis unitatem, aut sicut divi¬ 
nam possidentis habitationem, sed vere vivificatricem, 
et ipsius verbi propriam factam. Vita enim naturaliter ut 
Deus existens, quia propriae cami unitus est, vivificatricem 
eam esse professus est. Et ideo quamvis dicat ad nos : 
Amen, amen dico vobis, nisi manducaveritis carnem filii 
hominis, et biberitis ejus sanguinem, non tamen eam, ut 
hominis unius ex nobis existimare debemus (Quomodo enim 
juxta naturam suam vivificatrix esse caro hominis poterit?) 
Sed ut vere propriam ejus factam, qui propter nos filius 
hominis, et factus est, et vocatus. « Et circa finem concilii: 
« Si quis non confitetur carnem Domini vivificatricem esse, 
et propriam ipsius Verbi Dei Patris, sed velut alterius prae¬ 
ter ipsum conjuncti eidem per dignitatem , aut quasi divi¬ 
nam habentis habitationem, ac non potius vivificatricem 
esse, quia facta est propria Verbi vivificare valentis, ana 
thema sit. *» Quid manifestius audire desideras, si studio¬ 
sum novae contentionis animum studio antiquae pacis omit¬ 
tas? Non est ut sancta synodus definit haec caro alicujus de 

vulgo hominis, non justi et sanctificati hominis, sed potius 
cui ipse unitus, id est, incarnatus est, Dei et hominis. Quod 
vero ait benedictiones mysticas , sic dictum accipe, quasi 
diceret secretas. Mysterium namque, sicut beatus Augusti¬ 
nus in libro de catechizandis rudibus dicit, a secreto nomen 
accepit. Quid enim secretius quam panis, vinique speciem 
conspicere, saporem gustare, tactum sentire, et tamen mi¬ 
rabiliter operante Deo veram carnem verumque sanguinem 
credere, comedere, bibere? Has, et hujusmodi scripturas 
per totum fere divinarum litterarum corpus sparsim diffusas, 
si amoto inanis jactantiae appetitu ,. pro intentione vitee 
aeternae humiliter legeres, si inter legendum effusis ad Do¬ 
minum precibus impetrata divina gratia intelligeres, si ea 
quae ad litteram accipi, et ea quae spiritualiter oportet in- 
telligi christiana cautela distingueres: proculdubio crederes 
quod universalis Ecclesia credit, praedicares quod aposto- 
lica doctrina in tota mundi latitudine praedicandum insti¬ 
tuit. Carnem scilicet, ac sanguinem Domini nostri Jesu 
Christi, et ore corporis, et ore cordis, hoc est corporaliter, 
ac spiritualiter manducari et bibi. Corporali siquidem ore 
corporaliter manducamus et bibimus, quoties de altari do¬ 
minico ipsum dominicum corpus per manum sacerdotis 
accipimus. Spirituali vero ore cordis spiritualiter comeditur 
et hauritur, quando suaviter, et utiliter, sicut beatus Au¬ 
gustinus dicit, in memoria reconditur, quod unigenitus Dei 
filius pro salute mundi carnem accepit, in cruce pependit, 
resurrexit, apparuit, ascendit, venturus in die judicii dignas 
singulis mercedes rependere pro suis operibus. Quae co¬ 
mestio tunc est utilis pauperibus Christi, si ad tanti divitis 
tam magnam mensam sedentes, sic edunt, ut saturentur, 
sic recolunt ut imitentur, parati semper mori pro Christo, 
mortificantes jugiter membra sua quae sunt super terram , 
et crucifigentes carnem suam cum vitiis, et concupiscentiis 
sicut scriptum est: « Ad mensam magnam sedisti, scito 
quoniam talia te oportet praeparare. * De corporali co- 

mestione discipulis a Domino dicitur: - Accipite, mandu¬ 
cate, et bibite, hoc est corpus meum quod pro vobis tra¬ 
detur; » Et, * Hic est calix sanguinis mei, qui pro vobis 
effundetur. » Et Apostolus ad Corinthios : * Qui manducat 
et bibit indigne , judicium sibi manducat, et bibit, non 
dijudicans corpus Domini. « Spiritualem autem comestio¬ 
nem demonstrare satagebat beatus Augustinus in homilia 
vicesima sexta super Joannem, cum diceret: ** Panem coe¬ 
lestem spiritualiter manducate, innocentiam ad altare ap¬ 
portate. »» Et post pauca: « Hic est ergo panis de coelo 
descendens : ut si quis ex ipso manducaverit, non moria¬ 
tur. Sed quod pertinet ad virtutem sacramenti, non quod 
pertinet ad visibile sacramentum. Qui manducat intus, non 
foris, qui manducat in corde, non qui premit dente. »1 Quae 
autem sit hujus sacramenti virtus paulo post exponit di¬ 
cens : « Norunt fideles corpus Christi, si corpus Christi 
esse non negligant. Fiant corpus Christi, si volunt vivere 
de spiritu Christi. « Et post aliqua : « Inde est quod expo¬ 
nens nobis Apostolus Paulus hunc panem : unus panis, in¬ 
quit, unum corpus multi sumus. O sacramentum pietatis! 
o signum unitatis! o vinculum caritatis! 


18. Propulsatis quantum satis visum est calumniis, quas 
in contumeliam Humberti Episcopi, sanctaeque Romanae 
Ecclesiae temere protulisti, scripsisti, edidisti; reliquum 
est ut fidem sanctae Ecclesiae, atque opinionem tuae sectae 
compendiose exponamus; expositas paucis auctoritatibus 
brevibusque rationibus unam probemus, alteram improbe¬ 
mus. Plurima enim ac prolixa vel testimonia scripturarum, 
vel firmamenta disputationum epistolaris brevitas inseri non 
permittit, nec ratio, aut necessitas ulla exposcit. Nam qui 
fideles sunt, sed depravati, pravitati suae defendendae per¬ 
tinaciter non insistunt. Sed potius intellectis auctoritatibus, 
auditisque rationibus, ad viam veritatis humiliter reverti 

concupiscunt : pauca eis, et paucis sufficere possunt. Qui 
vero contentionibus deservire, atque in sua infidelitate per¬ 
sistere decreverunt; nec si plura apponerentur, possunt 
pluribus esse contenti. 

Credimus igitur terrenas substantias, quae in mensa do¬ 
minica per sacerdotale ministerium divinitus sanctificantur, 
ineffabiliter, incomprehensibiliter, mirabiliter, operante su¬ 
perna potentia, converti in essentiam dominici corporis, 
reservatis ipsarum rerum speciebus, et quibusdam aliis qua¬ 
litatibus, ne percipientes cruda, et cruenta horrerent, et ut 
credentes fidei praemia ampliora perciperent ; ipso tamen 
dominico corpore existente in coelestibus ad dexteram Pa¬ 
tris , immortali, inviolato, integro, incontaminato, illaeso: 
ut vere dici possit, et ipsum corpus quod de Virgine sumptum 
est, nos sumere, et tamen non ipsum. Ipsum quidem quan¬ 
tum ad essentiam veraeque naturae proprietatem, atque vir¬ 
tutem ; non ipsum autem si spectes panis, vinique speciem, 
caeteraque superius comprehensa : hanc iidem tenuit a 
priscis temporibus, et nunc tenet Ecclesia, quae per totum 
diffusa orbem catholica nominatur. Unde sicut superius dic¬ 
tum est, Dominus in Evangelio : “ Accipite, et mandu¬ 
cate, hoc est corpus meum, quod pro vobis tradetur. »* Et, 
- Hic est calix sanguinis mei, mysterium fidei, qui pro vobis, 
et pro multis effundetur in remissionem peccatorum. « Beatus 
Ambrosius, discernens sacramentum Christianorum a sacra¬ 
mento Judaeorum, in sermone de mysteriis ad neophytos 
sic ait: * Considera nunc utrum praestantior sit panis An¬ 
gelorum, an caro Christi, quae utique corpus est vitae. Manna 
illud e ccelo, hoc supra coelum. Illud coeli, hoc Domini coe¬ 
lorum. Illud corruptioni obnoxium, si in diem alterum ser¬ 
varetur, hoc alienum ob omni corruptione. Quod quicunque 
religiose gustaverit, corruptionem sentire non poterit. Illis 
aqua de petra fluxit, tibi sanguis e Christo. Illos ad horam 
satiavit aqua, te sanguis diluit in aeternum. Judaeus bibit, 
et sitit; tu cum biberis, sitire non poteris. Et illud in um- 

bra, hoc in veritate. Si illud quod miraris umbra est, 
quantum istud cujus et umbram miraris. » Et paulo post: 
« Cognovisti praestantiora. Potior est lux quam umbra, ve¬ 
ritas quam figura : corpus auctoris, quam manna de coelo. 
Forte dicas, Aliud video, quomodo tu mihi asseris quod 
Christi corpus accipiam? Et hoc nobis adhuc superest ut 
probemus. Quantis igitur utimur exemplis ut probemus non 
hoc esse, quod natura formavit, sed quod benedictio conse¬ 
cravit : majoremque vim esse benedictionis, quam naturae, 
quia benedictione etiam natura ipsa mutatur. Virgam tene¬ 
bat Moyses, projecit eam, et facta est serpens. Rursus 
prehendit caudam serpentis, et in virgae naturam rever¬ 
titur. Vides igitur prophetica gratia his mutatam esse 
naturam et serpentis, et virgae; currebant ^Egypti flu¬ 
mina puro aquarum meatu. Subito de fontium venis san¬ 
guis coepit erumpere. Non erat potus in fluviis. Rursus ad 
Prophetae voces eruor cessavit fluminum, aquarum natura 
remeavit. 

His et aliis hujusmodi miraculis, quae ineffabili divini¬ 
tatis operatione fiunt, enarratis : post aliqua subjungit: 
« Advertimus igitur majoris esse gratiam, quam naturam, 
et adhuc tamen propheticae benedictionis numeramus gra¬ 
tiam. Quod si tantum valuit humana benedictio, ut naturam 
converteret, quid dicimus de ipsa consecratione divina, ubi 
verba ipsa Domini Salvatoris operantur? Nam sacramentum 
istud quod accipis, Christi sermone conficitur. Quod si tan¬ 
tum valuit sermo Heliae ut ignem de coelo deponeret: non 
valebit Christi sermo ut species mutet elementorum? De 
totius mundi operibus legisti, Quia ipse dixit et facta sunt, 
mandavit et creata sunt. Sermo ergo Christi qui potuit ex 
nihilo facere quae non erant, non potest ea quae sunt in id 
mutare quod non erant? Non enim minus est novas rebus 
dare quam mutare imturas. Sed quod argumentis utimur, 
suis utamur exemplis, incarnationisque astruamus mysterii 
veritatem. Nunquid naturre usus praecessit, cum Jesus Do- 

minus ex Maria nasceretur? Si ordinem quaerimus, viro 
mixta foemina generare consuevit. 

«Liquet igitur quod praeter naturae ordinem Virgo genera¬ 
vit, et hoc quod conficimus corpus ex Virgine est. Quid hic 
quaeris naturae ordinem in Christi corpore, cum praeter na¬ 
turam sit ipse Dominus Jesus partus ex Virgine? » Item in 
quarto de sacramentis : « Tu forte dices : Meus panis est 
usitatus. Sed panis iste, panis est ante verba sacramento¬ 
rum. Ubi accesserit consecratio, de pane, fit corpus Christi. ** 
Et paulo post. “ Coelum non erat, mare non erat, terra non 
erat, sed audi dicentem David; Ipse dixit, et facta sunt, 
ipse mandavit et creata sunt. Ergo ut tibi respondeam, non 
erat corpus Christi ante consecrationem, sed post conse¬ 
crationem dico tibi quia jam est corpus Christi. Ipse dixit, 
et factum est, ipse mandavit, et creatum est. « Et post ali¬ 
qua : « Antequam consecretur, panis est: Ubi autem Verba 
Christi accesserint, Corpus est Christi. Denique audi dicen¬ 
tem; Accipite, et edite ex eo omnes : Hoc est enim corpus 
meum. Et ante verba Christi, calix est vini et aquae ple¬ 
nus : Ubi verba Christi operata fuerint; ibi sanguis effici¬ 
tur, qui plebem redemit. Ergo videte quantis generibus po¬ 
tens est sermo Christi universa convertere. Deinde ipse 
Dominus Jesus testificatur nobis quod corpus suum acci¬ 
piamus et sanguinem. Nunquid debemus de ejus fide, et 
testificatione dubitare? * Item in sexto de sacramentis : 
« Quod et superius dictum est : Sicut verus est Dei filius 
Dominus noster Jesus Christus, non quemadmodum ho¬ 
mines per gratiam, sed quasi filius ex substantia Patris : ita 
vera ejus caro est, sicut ipse dixit, quam accipimus i et 
verus ejus sanguis est, quem potamus. Sed forte dicas quod 
dixerunt tunc temporis etiam discipuli Christi, audientes 
dicentem : Nisi quis manducaverit carnem meam, et biberit 
sanguinem meum, non manebit in me, nec habebit vitam 
aeternam. Forte dicat: Quomodo vera? Qui similitudinem 
video, non video sanguinis veritatem. Primo omnium dixi 

tibi de sermone Christi, qui operatur ut possit mutare, et 
convertere genera instituta naturae. Deinde ubi non tulerunt 
sermonem Christi discipuli ejus, audientes quod carnem 
suam daret manducandam et sanguinem suum daret biben¬ 
dum, recedebant. Solus autem Petrus dixit. Verba vitae 
aeternae habes, et ego a te quo recedam? Ne igitur plures 
hoc dicerent, velnti quidam esset horror cruoris, sed ma¬ 
neret gratia redemptionis : ideo in similitudine quidem ac¬ 
cipis sacramentum, sed verae naturae gratiam virtutemque 
consequeris. Ego sum, inquit, panis vivus qui de coelo des¬ 
cendi ; sed caro non descendit e coelo, hoc est carnem in 
terris assumpsit ex Virgine. Quomodo ergo descendit panis 
e coelo, et panis vivus? Quia idem Dominus noster Jesus 
Christus consors est divinitatis et corporis. Et tu qui acci¬ 
pis carnem, divinae ejus substantiae in illo participaris ali¬ 
mento. * Item in epistola ad Ireneum : « Quaeris a me cur 
Dominus Deus manna pluerit populo patrum, et nunc non 
pluat. Si cognoscis, pluit; et quotidie pluit de coelo manna 
servientibus sibi. Et corporeum quidem illud manna hodie 
plerisque in locis invenitur, sed nunc non est tanti res mira¬ 
culi, quia venit quod perfectum est. Perfectum autem, pa¬ 
nis de coelo, corpus ex Virgine, est de quo satis Evange- 
lium te docet. Quanto praestantiora haec superioribus? » 
Augustinus in homilia secunda psalmi tricesimi tertii: 
« Accesserunt Judaei ad Christum ut crucifigerent, nos ad 
eum accedamus ut corpus et sanguinem ejus accipiamus. 
Illi de crucifixo tenebrati sunt, nos manducando crucifixum 
et bibendo illuminamur. >» Et post aliqua: « Vere magnus 
Dominus, et magna misericordia ejus, vere qui nobis dedit 
manducare corpus suum, in quo tanta perpessus est, et san¬ 
guinem bibere. »Item in homilia psalmi quadragesimi quinti 
ad Judeos loquens : “ In illius nomine quem occidistis 
baptizamini, et dimittuntur vobis peccata vestra. Medicum 
vel postea cognovistis, jam securi bibite sanguinem quem 
fudistis. »Item in homilia psalmi sexagesimi quinti:« Modo 

homicidis donatus est, et fusus sanguis innocentis ; et ipsum 
sanguinem quem per insaniam fuderunt, per gratiam bibe¬ 
runt. » Item in homilia psalmi nonagesimi octavi: « Quaero 
quid sit scabellum pedum ejus, et dicit mihi scriptura, terra 
scabellum pedum meorum. Fuctuans converto me ad 
Christum, quia ipsum quaero hic et invenio, quomodo sine 
impietate adoretur terra, sine impietate adoretur scabellum 
pedum ejus. Suscepit enim de terra terram, quia caro de 
terra est, et de carne Mariae carnem accipit; et quia in 
ipsa came hic ambulavit, et ipsam carnem nobis ad mandu¬ 
candum ad salutem dedit. Nemo autem illam carnem man¬ 
ducat, nisi prius adoraverit. Inventum est quemadmodum 
adoretur tale scabellum pedum Domini, et non solum non 
peccemus adorando, sed peccemus non adorando. » Et 
paulo post :« Tunc autem quando hoc Dominus commen¬ 
davit, de came sua locutus erat, et dixerat: Nisi quis man¬ 
ducaverit carnem meam, non habebit in se vitam aeternam. 
Scandalizati sunt discipuli ejus quidam septuaginta ferme, 
et dixerunt : Durus est hic sermo, quis potest eum in- 
telligerel Et recesserunt ab eo, et amplius cum eo non 
ambulaverunt. Durum illis visum est quod ait: Nisi quis 
manducaverit carnem meam, non habebit vitam aeternam. 
Acceperunt illud stulte. Camaliter illud cogitaverunt, et 
putaverunt quod praecisurus esset Dominus particulas quas¬ 
dam de corpore suo, et daturus illis, et dixerunt: Durus est 
hic sermo. Ipsi erant duri, non sermo. » Et paucis intermis¬ 
sis : « Spiritualiter, inquit , intelligite quod locutus sum. 
Non hoc corpus quod videtis manducaturi estis, et bibi turi 
illum sanguinem quem fusuri sunt qui me crucifigent. » 

In his postremis beati Augustini verbis exultas. In his 
vicisse te, et superiorem esse gloriaris, hic firmamentum 
tuae defensionis te invenisse gratularis. Quomodo, inquis, 
persuadere contendis, quod veram carnem, verumque san¬ 
guinem in hoc sacramento sumamus, cum manifeste audias 
quod corpus quod videbant non essent discipuli comesturi, 

neque bibituri sanguinem quem crucifigentes erant effusuri ? 
Calumniosa quidem ista objectio est. Qui enim superius 
testatus est quod carnem quam de matre Virgine sumpsit, 
et in qua in terris ambulavit ad manducandum nobis salu¬ 
briter tribuit, quomodo huic tam praeclarae sententiae aliqua 
contraria sententia potuit obviare? Absit a sobrio lectore, 
et catholico expositore tam perverse sentire de Ecclesiae 
columna, de firmamento veritatis, de quo Caelestinus Papa 
in decretis suis asserit, quod nec saltem sinistrae suspicionis 
rumor dum viveret eum asperserit. Immo revera id dixit 
quod catholica Ecclesia in omnibus membris suis fideliter 
fatetur, et credit; quod ego quoque in professione fidei 
breviter superius posui, breviter comprehendi, videlicet 
ipsum esse corpus, et non ipsum. Neque enim eo, quo ipsi 
putabant modo credimus quod visibile Christi corpus co¬ 
medamus , aut sanguinem quem fusuri, et oculis suis con¬ 
specturi erant persequentes bibamus. Sed potius id credimus 
quod non videmus, ut valeat esse fides, quae non potest 
esse, si res quae creduntur corporalibus sensibus constiterit 
subjacere. Unde exponens quod obscure posuit: « Et si 
necesse est, inquit , illud visibiliter celebrari, oportet tamen 
invisibiliter intelligi. * Existimabant namque quod praeci¬ 
peret eis Dominus, aut bestiali more, aut humano, corpus 
comedere, quod videbant, aut bibere sanguinem, quem 
persequentes fusuri erant, hoc est aut crudum, aut aqua 
coctum, aut substratis carbonibus in verubus assum. Hanc 
carnalem eorum intelligentiam redarguens Dominus in 
Evangelio secundum Joannem dicit: « Spiritus est qui 
vivificat : caro autem non prodest quicquam. » Quod ex¬ 
ponens beatus Augustinus in vicesima septima ejusdem 
Evangelii homilia ait : « Quid est ergo, non prodest quic¬ 
quam caro? Non prodest quicquam, sed quomodo illi intel¬ 
lexerunt? Carnem quippe sicintellexerunt; quomodo in cada¬ 
vere dilaniatur, aut in macello venditur, non quomodo spiritu 
vegetatur. » De his hactenus : ad propositum revertamur. 

19 Augustinus in homilia undecima super Joannem : 
« In populo enim Judaeorum figuratus est populus Christia¬ 
norum : Ibi figura , hic veritas; ibi umbra, hic corpus. « 
Item in homilia tricesima prima: « At illi viderunt Chris¬ 
tum suo scelere morientem , et crediderunt in Christum 
suis sceleribus ignoscentem. Quousque biberent sanguinem 
quem fuderant, de sua salute desperaverant *. Item in 
quadragesima: * Qui saevientes occiderunt, imitati cre¬ 
diderunt ; et quem sanguinem saeviendo fuderunt, cre¬ 
dendo biberunt. » Item in sermone ad neophytos: « Hoc 
accipite in pane, quod pependit in cruce. Et hoc accipite 
in calice, quod effusum est de Christi latere. Erit enim illi 
mors , non vita, qui mendacem putaverit vitam ». Item in 
libro quarto de Trinitate : « Apud eum paucissimi reman¬ 
serunt , agnoscentibus Gentibus, et pia humilitate bi - 
bentibus pretium suum , ejusque fiducia deserentibus 
hostem suum *. Et in subsequenti capitulo post aliqua: 
“ Quid tam mundum pro mundandis vitiis mortalium , 
quam sine ulla contagione carnalis concupiscentiae caro 
nata in utero, et ex utero virginali ? Et quid tam grate 
offerri et suscipi posset, quam caro sacrificii nostri corpus 
effectum sacerdotis nostri? * Leo Papa, in sermone de 
jejunio septimi mensis: «* Hanc confessionem, dilectissimi, 
toto corde promentes , impia haereticorum commenta res¬ 
puite : ut jejunia vestra, et eleemosynae nullius erroris con¬ 
tagio polluantur. Tunc enim et sacrificii munda est ablatio, 
et misericordiae sancta largitio , quando hi qui ista depen¬ 
dunt , quod operantur intelligunt. Nam dicente Domino: 
Nisi manducaveritis carnem filii hominis, et biberitis san¬ 
guinem ejus, non habebitis vitam in vobis: sic sacrae mensae 
communicare debetis, ut nihil prorsus de veritate corporis 
Christi, et sanguinis ambigatis. Hoc enim ore sumitur, 
quod fide creditur, et frustra ab illis amen respondetur, a 
quibus contra id quod accipitur, disputatur Item in 
epistola Anatolio Episcopo missa : *• Aliter enim in Ecclesia 

Dei, quae corpus est Christi, nec rata sunt sacerdotia, nec 
vera sacrificia, nisi in nostrae proprietate naturae verus nos 
Pontifex reconciliet, verus immaculati agni sanguis emun- 
det.^Qui licet in Patris sit dextera constitutus , in eadem 
tamen carne , quam sumpsit ex Virgine sacramentum 
propitiationis exequitur. » Item in sermone de passione 
Domini: * Fefellit ergo illum malignitas sua, intulit sup¬ 
plicium filio Dei, quod cunctis filiis hominum in remedium 
verteretur. Fudit sanguinem justum , qui reconciliando 
mundo et praemium esset et poculum. « S. Gregorius in 
homilia Paschali: « Quid namque sit sanguis Agni, non 
jam audiendo , sed bibendo didicistis. Qui sanguis super 
utrumque postem ponitur, quando non solum ore corporis , 
sed etiam ore cordis hauritur. 

His divinorum eloquiorum testimoniis, quae ex multis com¬ 
pendii causa, pauca excerpsi, clare, ut arbitror, innotescit, 
quod vera Christi caro, verusque ejus sanguis in mensa domi¬ 
nica immoletur, comedatur, bibatur, corporaliter, spirituali- 
ter, incomprehensibiliter. Et ne quis perversus, atque per¬ 
versor aliter ea intelligeret, vel exponeret, quam universalis 
Ecclesiae spirituales filii intelligunt, et exponunt; facta 
sunt tam antiquis, quam modernis temporibus in diversis 
Ecclesiis huic fidei congrua miracula, quando , et ubi, et 
quibus tantum secretum demonstrare voluit aeterna sapien¬ 
tia , cui nulla sunt non possibilia, attingens a fine usque ad 
finem, et fortiter, atque suaviter disponens omnia. Quae 
miracula facta esse ignorat nullus quisquis in ecclesiasticis 
historiis, seu sanctorum Patrum gestis est aliquantulum stu¬ 
diosus. Quae scripturae tametsi illam excelsissimam auctorita¬ 
tis arcem non obtinent, qua donatae sunt, quas propheticas, 
seu apostolicas nuncupamus , hoc tamen probare sufficiunt, 
quod hanc fidem, quam nunc habemus, omnes fideles, 
qui nos praecesserunt a priscis temporibus habuerunt. Alio- 
quin cum in decretis Romanorum Pontificum sacrisque 
canonibus apocryphae scripturae nominatim damnatae sunt, 

hgcc quoque specialiter damnarentur, nec in Ecclesia catho¬ 
lica a catholicis solemniter legerentur. 


20. Adversus tantam divinarum auctoritatum lucem 
quaestionis caliginem opponere non desistis, dicens: Quod tu 
verum Christi corpus esse asseris , in sacris litteris appel¬ 
latur species , similitudo, figura , signum , mysterium , 
sacramentum. Haec autem vocabula ad aliquid sunt. Nulla 
vero* quae ad aliquid referuntur ; possunt esse id quod sunt 
ea, ad quae referuntur. Non est igitur corpus Christi. Hoc 
enim in quodam scripto tuo diversis , ac prolixioribus ver¬ 
bis , sed non mutata sententia reperi; hoc garriunt disci¬ 
puli , atque sequaces tui, subversores quidem aliorum et 
ipsi auro , et argento, caeteraque pecunia tua a te subversi, 
errantes, et alios in errorem mittentes non intelligentes sicut 
dicit Apostolus, neque quae loquuntur,neque de quibus affir¬ 
mant. Verum his vocabulis in nullo praescribitur fidei qua cre¬ 
dimus, etveritati quam defendimus. Species namque, etsimi- 
litudo illarum rerum vocabula sunt, quae ante fuerunt, et ex 
quibus corpus Christi sanguisque conficitur. Panem dico , 
ac vinum, unde iu fine cujusdam missae oratur, et dicitur: 
« Perficiant in nobis , Domine, quaesumus tua sacramenta, 
quod continent, ut quae nunc specie gerimus , rerum veri¬ 
tate capiamus.«Postulat quippe sacerdos, ut corpus Christi 
quod sub specie panis , vinique geritur ; manifesta visione , 
sicuti revera est, quandoque capiatur. Veritas enim pro 
manifestatione in sacris saepe litteris reperitur. De qua 
manifesta visione Dominus in Evangelio secundum Joan- 
nem discipulis dicit: « Qui autem diligit me, diligetur a 
Patre meo. Et ego diligam eum ; et manifestabo ei meip- 
sum. « Et David in persona Dei Patris : «* Longitudine 
dierum replebo eum , et ostendam illi salutare meum. 
Quamvis non improbabiliter quidam exponant hoc in loco 
esse carnis ac sanguinis veritatem, ipsam eorumdem effi- 

cientiam , id est, peccatorum remissionem. Illis namque 
omnibus modis vera Christi caro ac sanguis existit, qui 
digne percipiunt , qui percipiendo delictorum indulgentiam 
consequuntur. Unde in canone Missae sacerdos dicit : 
“ Ut nobis corpus , et sanguis fiat dilectissimi filii tui 
Domini nostri Jesu Christi; » nobis , inquam, id est, cre¬ 
dentibus, et misericordia tua digne sumentibus: « Qui enim 
manducat, et bibit indigne , judicium sibi manducat, et 
bibit. » 

Hinc et sanctus Gregorius in quarto dialogi libro : 
“ Tunc vera pro nobis Deo hostia erit, cum nosmetipsos 
hostiam fecerimus. » Est quidem etiam peccatoribus, et 
indigne sumentibus vera Christi caro, verusque sanguis , 
sed essentia, non salubri efficientia. Hujus rei testis est 
beatus Augustinus in quinto libro de baptismo dicens: 
Sicut enim Judas., cui buccellam tradidit Dominus , 
non malum accipiendo , sed male accipiendo locum in se 
diabolo praebuit; sic indigne quisque sumens dominicum 
sacramentum , non efficit, ut quia ipse malus est, malum 
sit, aut quia non ad salutem accipit, nihil acceperit. Cor¬ 
pus enim Domini, et sanguis Domini nihilominus erat etiam 
illius, quibus dicebat Apostolus: Qui manducat et bibit 
indigne; judicium sibi manducat et bibit. Ambrosius in 
sexto de Sacramentis: « Quomodo vera? Qui similitudinem 
video, non video sanguinis veritatem ». Et paulo post: 
« Ideo in similitudine quidem accipis sacramentum, sed 
verse naturae gratiam virtutemque consequeris. * Similitudi¬ 
nem hoc in loco nullo dubitante panis , vinique speciem 
intelligit, sub qua corporis Christi natura contegitur; et 
sine cruoris horrore a digne sumentibus in salutem accipi¬ 
tur. Invenitur etiam species, similitudo, figura pro veritate. 
Unde Dominus in Evangelio secundum Joannem: « Neque 
vocem ejus unquam audistis, neque speciem ejus vidistis.« 
Apostolus ad Corinthios: « Per fidem enim ambulamus 
et non per speciem. * Ambrosius in libro de mysteriis: 


Digitized by v^ooQle 



190 


D. LANFRANCI 


« Speciem autem et pro veritate accipiendam legimus, et 
de Christo, et specie inventus ut homo, et de Patre Deo ; 
neque speciem ejus vidistis. Item in quarto de fide ad Gra¬ 
tianum : “ Caro enim mea vere est esca, et sanguis meus 
vere est potus. Carnem audis, sanguinem audis, mortis 
dominicae sacramenta cognoscis. * Et paulo post:« ISTos 
autem quotiescumque sacramenta sumimus, quae per sacrae 
orationis mysterium in carnem transfigurantur et sangui¬ 
nem , mortem annuntiamus. » Augustinus in libro de cate- 
chizandis rudibus : « Efficiemur enim sicut ab illo spera¬ 
mus , et expectamus aequales Angelis Dei; et cum eis pari¬ 
ter illa Trinitate perfruemur jam per speciem , in qua nunc 
per fidem ambulamus ». Apostolus ad Philippenses: « In 
similitudinem hominum factus, et habitu inventus ut ho¬ 
mo. ” Item ad Hebraeos : « Qui cum sit splendor gloriae , 
et figura substantiae ejus. « Porro signum, mysterium, sa¬ 
cramentum , et si quid hujusmodi est, dominicae passionis 
designativa nomina sunt, si tamen sacramentum ea signi¬ 
ficatione accipiatur, qua sacrum esse signum in libro de 
Civitate Dei a beato Augustino diffinitur. Unde beatus 
Gregorius in quarto dialogi libro : « Haec namque singula¬ 
ris victima ab aeterno interitu animam salvat, quae illam 
nobis mortem Unigeniti per mysterium reparat. « Et paulo 
post: « Hinc ergo pensemus quale pro nobis sit hoc sacrifi¬ 
cium ; quod pro absolutione nostra passionem Unigeniti 
filii semper imitatui’. * Et post aliqua: « Qui passionis 
dominicae mysteria celebramus , debemus imitari quod 
colimus. ” Item in homilia Paschali: - In utroque etenim 
poste agni sanguis positus est, quando sacramentum pas¬ 
sionis ejus cum ore ad redemptionem sumitur; acLimitatio- 
nem quoque intenta mente cogitatur. »> Sacramentum sane 
in divinis codicibus non una tantum significatione positum re- 
peritur. Denique sanctus Ambrosius in libro ad Gratianum, 
apparuisse dicit hominibus Unigenitum Patris per sacramen¬ 
tum assumpti homiiiis. Quod tantumdein significat, quantum 

si diceret apparuisse eum per hominem quem assumpsit, et 
quem divinitati suae dignum habitaculum consecravit. Habet 
autem et alias significationes , de quibus satis superius 
dictum est. 

Quod vero panis dicitur: consueto sacrorum codicum 
more id fit, qui res quaslibet saepe vocant nominibus illa¬ 
rum rerum , ex quibus fiunt seu quae esse putantur, et non 
sunt; sive quibus aliquo modo similes existunt. Unde bea¬ 
tus Hieronymus in secundo explanationum libro in Oseae : 

- Postquam autem reversa fuerit terra in terram suam , et 
tam nos qui scribimus quam eos qui de nobis judicant, 
pallida mors subtraxerit. * Et superbo homini a viro 
sapiente dicitur: « Quid superbis terra, et cinis? » Et 
Abraham tres viros vidisse legitur, cum essent Angeli. De 
qua re beatus Augustinus, in secundo libro de Trinitate 
dicit: « Sub ilice autem Mambrae tres viros vidit Abraham, 
quibus et invitatis hospitioque susceptis et epulantibus 
ministravit. « Et in libris Judicum mulier sterilis ad virum 
suum de Angelo dicit: * Vir Dei venit ad me.* Et paulo 
post: “ Ecce apparuit mihi vir, quem ante videram >>. Et 
post aliqua : « Et nesciebat mane quod Angelus Dei 
esset. » Et beatus Hieronymus in eodem explanationum 
libro super Osea Propheta de Deo dicit: « Quasi tinea 
efficitur et putredo, non quod Deus tinea sit, vel putredo, 
sed quod sustinentibus poenas, haec universa videantur. >» 
Et in Evangelio secundum Joannem: Maledixerunt ei, et 
dixerunt: « Tu discipulus illius sis ; * cum non maledictio, 
sed benedictio sit esse discipulum Christi. Unde beatus 
Augustinus in expositione ejusdem Evangelii dicit: *• Tale 
maledictum super nos, et super filios nostros. Maledictum 
est enim si cor discutias , non si verba perpendas. * Et in 
Evangelio secundum Matthaeum, et similiter secundum 
Lucam: « Si ergo vos cum sitis mali nostis, bona data dare 
filiis vestris.»» De qua sententia beatus Augustinus in se¬ 
cundo libro de sermone Domini sic disputat: “ Quomodo 

mali dant bona? Sed malos appellavit dilectores saeculi 
hujus, et peccatores. Bona vero quae dant, secundum 
eorum sensum, bona dicenda sunt; quia haec pro bonis 
habent.»Et Dominus Jesus Christus propter quasdam simi¬ 
litudines in iisdem litteris vocatur leo, agnus, vermis, 
lignum , petra, lapis angularis, multaque in hunc modum. 
Sic et corpus Christi vocatur panis, vel quia ex pane con¬ 
ficitur, seu quia contuentium oculis cum caro sit, panis 
videtur, sive quod corporali, et visibili pani similitudine 
quadam conjungitur. Nam sicut quia iste materialis panis 
discrete sumptus humanam carnem nutrit, et sustentat, 
sic spirituale, et invisibile corpus Christi animam digne 
sumentis alit, et vegetat. Adhuc objicis et auctoritate 
Ambrosii ipsum Ambrosium infirmare moliris dicens : 
Ambrosius in libro de Sacramentis ait: * Sicut enim mortis 
similitudinem sumpsisti, ita etiam similitudinem pretiosi 
sanguinis bibis. » Haec verba exponens quid comparatius, 
inquis , quid similius! Negari non potest beatum Ambro¬ 
sium sacramento baptismi sacramenta comparavisse altaris. 
Non est autem vera Christi mors in baptismo. Igitur 
nec verus ejus sanguis in hoc sacramento. Pace tua dictum 
sit, multum falleris in hac verborum intelligentia, neque 
enim similitudinis adverbia identitatem, seu aequalitatem 
ubique posita significant. In Evangelio namque Salvator 
dicit: « Estote misericordes, sicut et pater vester misericors 
est. »» Non tamen eadem , seu aequalis misericordia potest 
inesse Deo et hominibus. Et in Evangelio secundum Joan - 
nemt « Et ego, inquit, claritatem quam dedisti. Mihi 
dedi eos , ut sint unum sicut et nos imum sumus. « 
Et alibi: « Dilexisti eos, sicut et me dilexisti. * Unde 
et beatus Augustinus in expositione ejusdem Evangelii ait: 

♦* Neque enim semper aequalitatem significat qui dicit, 
sicut illud, ita et illud; sed aliquando tantum, quia est 
illud, est et illud, aut quia est illud ut sit, et illud. 

21. Est aliud quod objicitis, quod concessa loquendi 
facultate multis in locis clamatis, et dicitis : Si panis in ve¬ 
ram Christi carnem convertitur, aut panis sustollitur in 
coelum, ut illic in Christi carnem transferatur, aut caro 
Christi ad terram defertur, ut istic in eam panis commute¬ 
tur. Atqui nec panis sustollitur, nec caro defertur. Non est 
igitur vera caro in quam panis convertitur. Hoc vos colli¬ 
gitis secundum humanam sapientiam , non secundum divi¬ 
nam. Humana autem sapientia perquiri divina opera prohi¬ 
bet Apostolus ad Romanos, dicens : « Non plus sapere 
quam oportet sapere, sed sapere ad sobrietatem. * Et ad 
Corinthios : « Sermo meus, et praedicatio mea non in per¬ 
suasibilibus humanae sapientiae verbis, sed in ostensione 
spiritus, et virtutis : ut fides vestra non sit in sapientia ho¬ 
minum, sed in virtute Dei. » Et ad Colossen. « Videte ne 
quis vos decipiat per philosophiam et inanem fallaciam se¬ 
cundum traditionem hominum, secundum elementa mundi. * 
Et beatus Gregorius in homilia Paschali: « Sciendum, in¬ 
quit, nobis est, quod divina operatio si ratione comprehen¬ 
ditur, non est admirabilis. Nec fides habet meritum, cui 
humana ratio praebet experimentum. >» Propterea in tanta 
rerum profunditate magis oportuit te orare Deum, ut aut 
intelligeres quae pro humana capacitate intelligi possunt, aut 
patienter, et humiliter ferres, et tamen crederes quae in 
tanto arcano humani ingenii vires excedunt, et in hac vita 
intelligi minime possunt; quam litem movere, ab universali 
Ecclesia dissentire, novum schisma verbis et scriptis con¬ 
tra sanctorum Patrum praecepta inferre. Profecto hoc modo 
ageres quod agi oportere praecipit legislator dicens : « Ne 
transgrediaris terminos patrum. * Et beatus Augustinus, in 
primo libro de Sermone Domini in monte : « Quod vero, 
inquit, aut obscurum aut absurdum illi sonat; non inde 
concitet contradictionum certamina, sed oretutintelligat. •* 
Et in libro tertio de Trinitate : « Mihi autem, ait, utile est, 
ut meminerim virium mearum, fratresque meos admoneam 

ut meminerint suarum; ne ultra quam tutum est humana 
progrediatur infirmitas. * El in libro contra Felicianum 
haereticum : « Scripturarum auctoritate contentus, simplici¬ 
tati obedire potius studeo quam tumori. » Et paulo post; 
* Quam rationem afferre potes si partum praedicas virgi¬ 
nis ; si redditos oculos non negas caecis; si sepultos ostendas 
rediisse a mortuis? Si ergo horum et incomprehensibilis est 
ratio, et veritas prompta est, facilius in negotiis fidei testi¬ 
moniis creditur, quam ratio investigatur. 


* 22. Probatis quae probari oportebat, et exclusis quae 
excludi ratio suadebat, jam tandem quid tu credas, et cre¬ 
dulitatem tuam quid sequatur, videamus. Tu credis panem 
vinumque dominicae mensae inter consecrandum quantum ad 
substantiam immobilia permanere. Hoc est panem et vi¬ 
num extitisse ante consecrationem, et panem vinumque 
existere post consecrationem. Christi carnem, ac sangui¬ 
nem propterea vocari: quod in memoriam crucifixae camis, 
et de latere eflusi sanguinis in Ecclesia celebrentur : ut do¬ 
minicam passionem per hoc admoniti semper recolamus, et 
recolentes carnem nostram cum vitiis, et concupiscentiis in¬ 
cessanter crucifigamus. Quae si vera sunt: praestantiora, et 
diviniora fuerunt sacramenta Judaeorum sacramentis Chris¬ 
tianorum. Quis enim nesciat, manna quod de coelo pluebat 
Dominus, seu animatas, et sensibiles creaturas, quas popu¬ 
lus ille sacrificare consueverat, parva buccella panis, mo- 
dicoque vini praestantiores extitisse? Rursus quis non in- 
telligat divinius fuisse praenuntiare futura, quam narrare 
praeterita, cum illud non possit facere nisi spiritu Dei plenus; 
hoc autem saepe faciat idiota etiam vel quilibet imperitus? 
Sed absit hoc a fidelium corde, et christiana intelligentia. 
Christi namque miles Ambrosius illa inferiora, haec potiora 
et digniora esse in libro de mysteriis confirmat, dicens: 
« Summo studio volumus comprobare, quia et antiquiora 

sunt sacramenta Ecclesiae quam synagogae, et praestantiora 
quam manna est. * Et paulo post: « Probatum est anti¬ 
quiora esse Ecclesiae sacramenta, nunc cognosce potiora. * 
Et post aliqua, cognovisti praestantiora : « Potior est lux 
quam umbra, veritas quam figura. * Item in quarto de sa¬ 
cramentis . « Accipe quae dico, diviniora esse sacramenta 
Christianorum quam Judaeorum, » Ergo falsa sunt quae 
proponis. 

Amplius. Si verum est quod de corpore Christi tu credis, 
et astruis : falsum est quod ab Ecclesia ubique gentium de 
eadem re creditur et astruitur. Omnes enim, qui Christia¬ 
nos se et esse, et dici laetantur : veram Christi carnem, 
verumque ejus sanguinem, utraque sumpta de Virgine; in 
hoc sacramento se percipere gloriantur. Interroga univer¬ 
sos , qui Latinae linguae, nostrarumve litterarum notitiam 
perceperunt. Interroga Graecos, Armenios, seu cujuslibet 
nationis quoscunque Christianos homines, uno ore hanc 
fidem se testantur habere. Porro si universalis Ecclesiae 
fides falsa existit , aut nunquam fuit catholica Ecclesia, 
aut periit. Nihil namque efficacius ad interitum animarum, 
quam perniciosus error. Sed non fuisse, aut periisse Eccle¬ 
siam, catholicus nemo consenserit. Alioquin non est verum 
quod Abrahae veritas promisit, dicens: « In semine tuo be¬ 
nedicentur omnes Gentes. * Item in Psalmo: « Postula a 
me et dabo tibi Gentes haereditatem tuam , et possessionem 
tuam terminos terrae. » Item : * Reminiscentur, et conver¬ 
tentur ad Dominum universi fines terrae. » Et alibi: « Quos 
redemit de manu inimici, de regionibus congregavit eos, a 
solis ortu, et occasu , ab aquilone et mari. » Item beatus 
Augustinus, in prima expositionis Psalmorum parte: “ Eccle¬ 
sia magna quid est fratres? Nunquid exigua pars orbis ter¬ 
rarum Ecclesia magna est? Ecclesia magna totus orbis est. * 
Item in eadem : « Annuntiavi justitiam tuam in Ecclesia 
magna. Quam magna? Toto orbe terrarum. Quam magna? 
In omnibus Gentibus. Quare in omnibus Gentibus? Quia in 

omnem lerram exivit sonus eorum. « Item in tertia ejusdem 
operis parte : * Corpus Christi constat ex multis creden¬ 
tibus in toto orbe terrarum. »» Item in eadem : « Taberna¬ 
culum Domini est ipsa sancta Ecclesia in toto orbe terrarum 
diffusa. » Et alibi: « Chorus Christi jam totus mundus est. 
Chorus Christi ab oriente in occidentem consonat. » Item 
in libro de agone Christiano: « Nec eos audiamus qui sanc¬ 
tam Ecclesiam , quae una catholica est, negant per orbem 
esse diffusam. * Et quibusdam intermissis : « Populus au¬ 
tem ipsius, inquit, quando non audit Prophetas, et Evan- 
gelium, in quibus apertissime scriptum est Ecclesiam 
Christi per omnes gentes esse diffusam, et audit schisma¬ 
ticos, non Dei gloriam quaerentes, sed suam, satis significat 
se servum esse, non liberum. « Et Dominus in Evangelio : 
*• Ager est hic mundus. » Et paulo post : - Simile est 
regnum coelorum sagenae missae in mare, et ex omni genere 
piscium congreganti. » Et ad discipulos: - Ite in orbem 
terrarum, praedicate Evangelium omni creaturae. 


23. Adversus tam clara ipsius Domini, et sancti Spiri¬ 
tus ejus de Ecclesia, et de statu Ecclesiae testimonia objicis 
tu, et objiciunt qui a te decepti alios decipere moliuntur. 
Itaque dicitis : Praedicatum est Evangelium in omnibus 
Gentibus, credidit mundus, facta est Ecclesia, crevit, fruc- 
tificavit; sed imperitia male intelligentium postea erravit, 
et periit, in nobis solis, et in his qui nos sequuntur sancta 
in terris Ecclesia remansit. Hanc sacrilegam vanitatem 
evertit evangelica veritas, et Prophetarum atque sanctorum 
Patrum non violanda auctoritas. Unde Ecclesiae suse sanctae 
in Evangelio suo Dominus pollicetur, dicens: « Ecce ego 
vobiscum sum omnibus diebus usque ad consummationem 
saeculi. « Quod minime diceret, si Ecclesiam suam ante 
consummationem saeculi perituram esse praenosceret. Et 
alibi ;• « Tunc si quis vobis dixerit, Ecce hic Christus, aut 

ecce illic, nolite credere. * August. in secunda Psalmorum 
expositionis parte : « Corpus est autem Ecclesia, non ista, 
aut illa, sed toto orbe diffusa. » Item in eadem : - Spes 
omnium filiorum terrae. Non spes unius anguli, non spes 
unius Judaeae, non spes solius Africae, non spes Pannoniae, 
non spes Orientis aut Occidentis, sed spes omnium finium 
terrae, et in mari longe. » In eadem: « Haec prophetia 
propter eos praemissa est, qui putant religionem nominis 
christiani usque ad certum tempus in hoc saeculo victuram, 
et postea non futuram. Permanebit autem cum sole, quan- 
diu sol oritur, et occidit. Hoc est, quam diu tempora ista 
volvuntur, non deerit Ecclesia, id est, Christi corpus in 
terris. * Item in eadem : « Domum tuam decet sanctitudo 
Domine; domum tuam, totam domum tuam : Non hic, 
aut hic, aut ibi; sed domum tuam totam per totum orbem 
terrarum. Quare per totum orbem terrarum? Quia correxit 
orbem terrae, qui non commovebitur. Domus Domini fortis 
erit, per totum orbem terrarum erit. *» Item in extrema 
ejusdem operis parte : « Quid est quod dicis haeretice, jam 
perisse Ecclesiam de omnibus Gentibus, quando adhuc 
praedicatur Evangelium ut possit esse in omnibus Gentibus. 
Ergo usque in finem saeculi Ecclesia in omnibus Gentibus. " 
In eadem : « Ubi sunt, qui dicunt perisse de mundo Eccle¬ 
siam, quando nec inclinari potest? « Item in eadem : « Quis¬ 
quis putaverit Ecclesiam in una parte esse, et non eam 
cognoverit diffusam toto orbe terrarum, et crediderit eis 
qui dicunt: Ecce hic est Christus, et ecce illic, sicut modo 
audistis cum Evangelium legeretur, cum ille totum orbem 
emerit quia tantum pretium dedit; ille tamquam in proxi¬ 
mo scandalizatur, a luna uritur. » 

Falsum est igitur quod de corpore Christi a te creditur 
et astruitur. Ergo vera est ejus caro , quam accipimus; et 
verus est ejus sanguis quem potamus. 

[ Beatus Hieronymus, in expositionis Hiezechielis pro¬ 
phetae XIII libro, hujus mysterii altitudinem considerans; 

sed in ipsa sua consideratione deficiens, his verbis testatur, 
dicens: Christus est princeps et Pontifex secundum ordinem 
Melchisedech, et hostia et sacerdos, qui in conspectu Patris 
nobiscum coelestem comedit panem et vinum bibit; de quo 
in Evangelio loquitur : Non bibam de genimine vitis hujus, 
nisi quum bibero illud novum in regno Patris mei. In illo 
videlicet regno, de quo scribit Apostolus : Regnum Dei 
intra vos est: clausaque erit porta; nemo enim potest pas¬ 
sionis Domini corporisque ejus ac sanguinis pro majestate 
rei sacramenta cognoscere. Hilarius, in libro de Trinitate : 
Eos inquiens qui nunc inter patrem et filium voluntatis in¬ 
gerunt unitatem interrogo, utrumne per naturae veritatem 
hodie Christus in nobis sit, an per concordiam voluntatis. Si 
enim vere verbum caro factum est, et vere nos verbum 
carnem cibo dominico sumimus, quia et in Christo pater 
est, et Christus in nobis. Quisquis ergo naturaliter patrem 
in Christo negabit; neget prius naturaliter vel se in Christo, 
vel sibi Christum inesse: quia in Christo Pater, et Christus 
in nobis unum in his esse faciunt. Si vere igitur carnem corpo¬ 
ris nostri Christus assumpsit, et vere homo ille qui ex Maria 
natus fuit, Christus est, nos qui vere sub mysterio carnem 
sumimus, et per hoc unum erimus; quia Pater in eo, et ille 
in nobis quomodo voluntatis unitas asseritur, quum natu¬ 
ralis per sacramentum proprietas perfectae sacramentum 
sit unitatis. Non est humano aut saeculi sensu in Dei rebus 
loquendum, neque per violentiam atque impudentem praedi¬ 
cationem coelestium dictorum sanati alienae atque impiae 
intelligentiae extorquenda perversitas est. Quae scripta sunt 
legimus, intelligamus; et tunc perfectae fidei officio fungemur. 
De naturali enim in nobis veritate quae dicimus nisi ab eo 
didicimus, stulte atque impie dicimus. Ipse enim ait: Caro 
mea vere est esca, et sanguis meus vere est potus : qui 
edit carnem meam et bibit sanguinem meum, in me manet, 
et ego in eo. De veritate carnis et sanguinis non est relictus 
ambigendi locus. Nunc enim ipsius Domini professione et 

fide nostra vere caro est, et vere sanguis est, et haec accepta 
atque hausta id efficiunt, ut nos in Christo et Christus in 
nobis sit. Anne hoc veritas non est? Contingat plane his ve¬ 
rum non esse qui Christum Jesum verum esse Deum dene¬ 
gant. Est ergo in nobis ipse secundum carnem, et sumus in 
eo dum secundum quod nos sumus in eo est. Haec vitae 
nostrae causa est: .quod in nobis carnalibus manentem 
Christum per carnem habemus victuris nobis per eum ex 
conditione qua vivit ille per Patrem. Si ergo naturaliter nos 
secundum carnem per eum vivimus, id est camis sua natu¬ 
ram adepti, quomodo non naturaliter secundum spiritum in 
se Patrem habeat quum vivat ipse per Patrem? ] 

PR/EFATIO. 

Saepius rogato a condiscipulis quasdam quaestiunculas 
enodare, importunitati illorum non fuit facultas negando ob¬ 
viare praesertim metuenti illo elogio multari, si creditum 
talentum mallem in terra silendo occultari. Job enim 
dicit : « Divitias, quas devoravit, extrahet Deus de ventre 
ejus, » quas abscondit a verbi Dei famem patiente. Et ut 
labor meus non solum praesenti proficiat aetati; disputata 
curavi stylo transmittere posteritati: rogans ut quicunque 
studuerit his legendo incumbere, pro me satagat Deo preces 
effundere. Titulus itaque operi, si placet, Elucidarium 
praefigatur : quia in eo obscuritas diversarum rerum eluci¬ 
datur. Nomen autem meum ideo volui silentio contegi, ne 
invidia tabescens suis juberet utile opus contemnendo negligi: 
Quod tamen lector postulet ut in ccelo conscribatur, nec ali¬ 
quando de libro viventium deleatur. Fundamentum igitur 
Opusculi supra petram, id est, Christum jaciatur; et tota 
machina quatuor firmis columnis fulciatur. Primam colum¬ 
nam erigat Prophetica auctoritas ; secundam stabiliat 
Apostolica dignitas; tertiam roboret Expositorum saga¬ 
citas; quartum figat Magistrorum solers sublimitas. 

LIBER I. 

1. Quid sit Deus P et quomodo unus ac trinus , solis ‘I 
comparatione ostenditur? 

Discipulus. Gloriose Magister, rogo ut ad quaesita mihi 
ne pigriteris respondere, ad honorem Dei, et utilitatem 
Ecclesiae. — Magister. Equidem faciam, quantum mihi 
Vires ipse dabit; nec me labor, iste gravabit. 

D. Dicitur quod nemo sciat quid sit Deus; et valde 
videtur absurdum adorare quod nesciamus. Ab ipso ergo 
exordium sumamus; et in primis dic mihi quid sit Deus? 

— M. Quantum homini licet scire, Deus est substantia 
spiritualis, tam inestimabilis pulchritudinis, tam ineffa¬ 
bilis suavitatis, ut Angeli, qui septuplo solem sua vincunt 
pulchritudine, jugiter desiderent in eum insatiabiliter pro¬ 
spicere. 

D. Quomodo intelligitur Trinitas unus Deus? — M. As¬ 
pice solem, in quo sunt tria; scilicet, ignea substantia, 
splendor, et calor : quae in tantum sunt inseparabilia, ut si 
velis inde splendorem segregare, prives mundum sole; et 
si iterum calorem tentes sejungere, careas sole. In ignea 
igitur substantia intellige Patrem, in splendore Filium, in 
calore Spiritum sanctum. 


2. De nominibus Patris , Filii, et Spiritus sancti . 

D. Quare vocatur Pater? — M. Quia ipse est fons et 
origo, a quo omnia procedunt, cujus sapientia Filius ap¬ 
pellatur. 

D. Quare Filius? — M. Quia ut splendor a sole, ita a 
Patre generatur. Amborum autem amor Spiritus sanctus 
nuncupatur. 

D. Quare Spiritus sanctus? — M. Quia de utroque 
aeternaliter procedens, quasi ab eis spiratur. Illa itaque vis 

Divinitatis, quae omnia creando patrat, Pater vocatur : illa 
autem, quae omnia continet ne in nihilum dissolvantur, Fi¬ 
lius appellatur : illa vero, quae omnia inspirando vivificat 
et ornat. Spiritus sanctus nuncupatur. Ex Patre omnia, 
per Filium omnia, in Spiritu sancto otimia. Pater memoria. 
Filius intelligentia, Spiritus sanctiis voluntas intelligitur. 

D. Cum omnipotentia et summa clementia de Patre 
praedicetur; quare noii mater vocaturi — M. Quia gene¬ 
ratio principaliter a Patre procedit. 

D. Cum vero veritas, vel sapientia, de Filio dicatur; 
cur non filia appellatur? — M. Quia Filius similior est 
Patri, quam filia. 

D. Cur Spiritus sanctus amborum Filius non dicitur; ut 
imus esset Pater, et alter mater? — M. Quia simul et 
aequaliter ab utroque procedit, et ipse est vinculum totius 
Divinitatis. 


3. De Dei habitatione ac loco. 

D. Ubi habitat Deus? — M. Quamvis ubique potentia- 
liter, tamen in intellectuali coelo substantialiter. 

D. Quid est hoc? — M. Tres coeli dicuntur : unum cor¬ 
porale, quod a nobis videtur : aliud spirituale, eo quod 
spirituales substantiae, scilicet Angeli in eo habitare cre¬ 
duntur : tertium intellectuale, in quo Trinitas sancta a beatis 
facie ad faciem contemplatur. 

D. Quomodo dicitur Deus in omni loco totus esse, et 
simul et semper, et in nullo loco esse? — M. In omni loco 
totus esse ideo dicitur, quia in nullo loco impotentior est, 
quam in alio : ut enim in coelo, sic potens est in inferno. 
Simul esse dicitur, quia eodem momento, quo in Oriente, 
eodem cuncta disponit in Occidente. Semper autem in omni 
loco esse praedicatur, quia in omni tempore cuncta mode¬ 
ratur. In nullo loco esse dicitur; quia locus est corporeus : 
Deus autem incorporeus, et ideo illocalis. Idcirco nullo loco 

continetur, cum ipse contineat omnia : in quo vivimus, 
movemur , et sumus. In hoc enim differt Deus ab aliis crea¬ 
turis spiritualibus, quae proprietate substantiae finiuntur, 
et loco tenentur : ut, Angelus, qui assistebat Apostolo in 
Asia oranti, non eodem tempore simul adesse poterat alibi. 
Locale enim est, quod cum alicubi totum est, non potest 
simul esse alibi. Illocale vero est, quod simul est ubique to¬ 
tum , et hoc solius Dei proprium. 


4. De Dei scientia , et locutione . 

D. Scit Deus omnia? — M. In tantum, ut omnia prae¬ 
terita, praesentia, et futura quasi coram posita prospiciat. 
Et antequam mundum crearet, omnium prorsus et Ange¬ 
lorum et hominum nomina, mores, voluntates, dicta, facta, 
et cogitationes, ac si praesentialiter adessent, praescivit : 
unde graece Theos, id est, omnia videns, dicitur. 

D. Qualiter Deus loquitur Angelis, et hominibus? — 
M. Angelis, interna inspiratione; hominibus vero, per 
Angelos. 

D. Cum Deus sine initio fuerit; nunquid credendum est 
quod ante creatum mundum quasi solitariam vitam duxerit? 
— M. Scriptum est: « Quod factum est, in ipso vita erat.« 
In quo patet omnem creaturam semper fuisse visibilem in 
Dei praedestinatione, quae postea visibilis ipsi creaturae ap¬ 
paruit in creatione : ut artifex, qui vult construere do¬ 
mum , prius tractat quomodo velit quaeque disponere , 
et machina , quae post surgit in aedificio , eadem est quae 
prius stabat in ingenio. Unde Deus dicitur non esse anti¬ 
quior sua creatura, tempore, sed dignitate. 


5. Cur et quomodo conditus mundus , et quatenus 
omnia Deum sentiant . 

D. Quae causa fuit ut crearetur mundus? — M. Bo- 


Digitized by v^ooQle 



204 


D. LANFRANCI 


nitas Dei: ut essent quibus gratiam suam impertiret. 

D. Qualiter est factus ? — M. Ipse dixit et Jacta sunt 
omnia. 

D. Dixit sono verborum ? — M. Dei dicere, est Verbo, 
id est, in Filio omnia creare; unde dicitur: - Omnia in 
sapientia fecisti. *♦ 

D. Fuit mora in creando ? — M. In ictu oculi, id est, 
quam cito possis oculum aperire ; vel potius quam cito 
acies aperti oculi possit lumen sentire. 

D. Creavit per.partes? — M. Omnia simul et semel 
fecit, .ut dicitur: « Qui manet in aeternum , creavit omnia 
simul *♦. Distinxit autem omnia per partes sex diebus ; 
tribus elementa , et tribus ea quae sunt infra elementa. 
Prima itaque die fecit diem aeternitatis, scilicet, spiritua¬ 
lem lucem , et omnem creaturam spiritualem. Secunda die 
coelum , quod spiritualem creaturam secernit a corporali. 
Tertia die creavit mare et terram. Aliis tribus diebus, lecit 
quae infra sunt: Prima die fecit diem temporalitatis, scili¬ 
cet , solem , et lunam , et stellas in supremo elemento, 
quod est ignis. Secunda die in medio elemento, quod est 
aqua , pisces et volucres. Et pisces quidem in crassiori 
parte aquae reliquit; volucres autem in tenuiorem partem 
aquae , quod est aer, sustulit. Tertia die bestias et homi¬ 
nem de ultimo elemento , id est, de terra condidit. 

D. Sentiunt elementa Deum? — M. Deus nihil unquam 
fecit, quod insensibile ei sit. Quae enim sunt inanimata , 
nobis quidem sunt insensibilia et mortua ; Deo autem 
omnia vivunt, et omnia creatorem suum sentiunt. Coelum 
quippe eum sentit; quia ob ejus jussum incessabili semper 
revolutione circuit, unde dicitur: * Qui fecit coelos in intel¬ 
lectu. »* Sol, et luna, et stellae eum sentiunt, quia loca sui 
cursus in variabili ter servando repetunt. Terra eum sentit, 
quia semper certo tempore fructus et germina producit. 
Flumina eum sentiunt, quia ad loca unde fluunt , semper 
redeunt. Mare et venti eum sentiunt , quia ei imperanti 

mox quiescendo obediunt. Mortui eum sentiunt, quia ad 
ejus imperium resurgunt. Infernus eum sentit, quia quos 
devorat , eo jubente reddit. Omnia bruta animalia Deum 
intelligunt, quia legem ab eo sibi insitam jugiter cus¬ 
todiunt. 


6. De Angelorum electione , atque nominibus. 

D. Quid est quod dicitur: Factum est V?spere et mane ? 
— M. Vespere est finis jam consummati imo ordinati ope¬ 
ris ; mane autem, incipientis vel potius ordinandi operis. 

D. Apertius omnia edissere. — M. Primo igitur Deus, 
ut praepotens rex, constituit sibi praeclarum palatium, quod 
dicitur regnum coelorum, deinde hunc mundum, in quo 
exitialem lacum, id est, infernum constituit. Ad quod pa¬ 
latium praedestinavit quemdam certum numerum electorum 
militum, quem nec liceret excedi, et quem necesse esset 
compleri. Porro hunc numerum voluit constare ex Angelis 
et hominibus. Ipsum autem numerum determinavit in de¬ 
cem ; novem quidem ordinibus Angelorum , et decimo ho¬ 
minum. 

D. Quare novem Angelorum ? —M. Propter Trinita¬ 
tem : in novenario enim numero ternarius tertio fit re¬ 
petitus. 

D. Quare uno hominum? — M. Propter unitatem: ut 
unitas in Trinitate ab Angelis et hominibus laudaretur, co¬ 
leretur, adoraretur. 

D. Cur numerum electorum voluit ex Angelis et homi¬ 
nibus constare? — M. Quia duas principales creaturas fecit 
Deus: unam spiritualem, alteram corporalem. Voluit igitur 
ab utraque laudari: de spirituali ab Angelis, de corporali 
ab hominibus. 

D. Quando facti sunt Angeli? — M. Cum dictum est, 
Fiat lux. 

D. Dixit haec verba Deus? — M. Non; sed per haec 

verba illorum sublimis natura nobis insinuatur, dum lux 
vocantur. 

D. Quae est natura angelica? — M. Spiritualis ignis, 
ut dicitur : « Qui facit Angelos suos flammam ignis. » 

D. Habent nomina Angeli? — M. Tanta scientia est in 
Angelis, ut non indigeant nominibus. 

D. Michael , Gabriel , Raphael , non sunt nomina? — 
M. Magis sunt agnomina; quia ab accidenti sunt eis ab 
hominibus imposita, cum ea non habeant in coelis propria : 
unde et primus Angelus ab accidenti Sathael , id est, Deo 
contrarius, nomen accepit. 


7. De casu diaboli et satellitum ejus . 

D. In quo fuit Deo contrarius? — M. Cum videret se 
omnes Angelorum ordines gloria et decore praecellere, 
spretis omnibus voluit Deo aequalis, imo major, existere. 

D. Quomodo major, vel aequalis? — M. Meliorem sta¬ 
tum, quam ei Deus dedisset, voluit Deo invito arripere, et 
aliis per tyrannidem imperare. 

D. Quid tunc? — M. De palatio est propulsus, et in 
carcerem retrusus; et sicut prius pulcherrimus, ita post 
factus est nigerrimus : qui prius splendidissimus, postea te¬ 
nebrosissimus ; qui prius omni honore laudabilis, post omni 
horrore execrabilis. 

D. Praescivit casum suum ? —M. Minime. 

D. Quamdiu mansit in coelo? — M. Non plenam horam 
in veritate stetit; quia mox ut creatus est, cecidit. 

D. Quare diutius ibi non fuit? — M. Ne aliquid de in¬ 
terna dulcedine gustaret, qui tam mature sibi tantam ma¬ 
jestatem usurparet. 

D. Quid alii peccaverunt? — M. Quia ei consenserunt. 

D. Qualiter ? — M. Placuit eis ejus extollentia; et erant 
cogitantes quia si Deo praevaluisset, ipsi alii praeferrentur 
in potentia. 

D. Quid evenit eis? — M. Cum eo projecti sunt prin¬ 
cipes eorum in exitialem locum, id est, in infernum : alii 
hunc tenebrosum aerem, in quo tamen, ut in inferno, ar¬ 
dentes luunt supplicium. 

D. Quare non omnes in infernum? — M. Ut electi per 
eos probentur, et magis coronentur: reprobi autem per eos 
seducantur, et in extremo examine cum eis aeterno incendio 
tradantur. 


8. Cur qui ceciderunt non adjiciant ut resurgant; et 
cur non redempti, aut facti impeccabiles. 

D. Quare non sunt reversi? — M. Non potuerunt. 

D. Quare? — M. Quia sicut nullo instigante ceciderunt, 
ita nullo adjuvante resurgere debuerunt : quod erat eis 
impossibile. Et aliud eis oberat, quia sua sponte malum 
elegerunt, juste ablata est eis voluntas totiue boni: et ideo 
non volunt; et quia nolunt, nunquam redire poterunt. 

D. Cur non redemit eos Christus , sicut homines? — 
M. Angeli sunt omnes pariter creati; non ab uno Angelo, 
sicut homines ab uno homine nati. Ideo si Christus ab uno 
Angelo naturam angelicam sumeret, illum solum redime¬ 
ret, alii extra redemptionem remanerent: nec illum solum 
redimeret, cum mori non posset. Deus enim pro satisfac¬ 
tione non nisi mortem voluit; Angeli autem immortales 
sunt; ideo irreparabiles permanserunt. 

D. Quare non creavit eos Deus tales, ne peccare pos¬ 
sent? — M. Propter justitiam; ut aliquod meritum illorum 
esset, quod juste remunerari debuisset. Si enim ita creati 
fuissent, ut peccare non possent; quasi ligati essent, et 
inde meritum non haberent; quod quasi coacti hoc facerent. 
Dedit enim Deus is liberum arbitrium , ut sua sponte et 
vellent et possent eligere bonum, et si hoc voluntarie eli¬ 
gerent, juste in remunerationem acciperent, ne unquam 
peccare possent. 

D. Cum Deus praesciret eos tales foturos, quare creavit 
eos? — M. Propter ornamentum sui operis. Ut enim pictor 
nigrum colorem substernit, ut albus vel rubeus pretiosior 
sit; sic collatione malorum justi clariores fiunt. 

D. Cur non creavit alios Angelos pro eis ? — M. Alii 
Angeli non debuerunt pro eis restitui sive creari, nisi tales 
essent, quales illi fuissent; si permansissent, non visa ulla 
poena peccantium: quod erat impossibile, nam ut ilfi pec¬ 
caverim t,mox in poenas proruerunt. 


9. De dcemonum scientia et potestate ; et bonorum 
Angelorum confirmatione , forma, et dotibus . 

D. Sciunt daemones omnia? — M. Ex angelica natura 
inest eis plurima scientia; non tamen sciunt omnia. Et 
quanto illorum natura est subtilior hominum natura; tanto 
in omnibus artibus peritiores sunt, quam ullus hominum. 
Futura nesciunt, nisi quantum ex transactis colligunt, vel 
quantum Deus eos sinit scire. Porro cogitationes et volun¬ 
tates nemo scit nisi Deus, et cui ipse voluerit revelare. 

D. Saepe mala cogitatio pro perfecto opere nuncupatur . 
Num haec ab illis ignoratur? — M. Imagines phantasma¬ 
tum a se immissas ab animabus concipi, et in cogitationibus 
formari conspiciunt ; quia animas, quae lux sunt, mox quae¬ 
dam tenebrae obtegunt. Species autem virtutum a Deo im¬ 
missas et in mente conceptas non vident; quia ut noster 
aspectus jubar solis, ita ipsi folgorem justitiae ferre non 
praevalent. Justos autem nequaquam tentarent, si se ab 
eis superari scirent. 

D. Possunt omnia quae volunt? — M. Bonum quidem 
nec volunt, nec omnino poterunt. Ad malum vero valde 
efficaces sunt; non tamen quantum volunt, sed quantum a 
bonis Angelis permittuntur. 

10. De bonorum Angelorum confirmatione , forma , 
scientia et potestate. 

D. Quid dicis de bonis Angelis? — M. Post lapsum 
illorum mox ita confirmati sunt, ut nunquam cadere nec 
peccare possint. 

D. Quid est, non possint! — M. Nunquam velint. 

D. Cur non etiam illi similiter sunt confirmati? — M. 
Non tam diu expectaverunt. 

D. Num casus illorum fuit causa confirmationis istorum ? 
— M. Nequaquam : sed meritum ipsorum. Cum enim vi¬ 
derent illos malum superbiendo eligere; indignati sunt, et 
summo bono fortiter inhaeserunt : unde continuo in remu- 
neratione confirmationem acceperunt; et qui prius de sua 
beatitudine incerti erant, tunc facti sunt certi. 

D. Qualem formam habent Angeli? — M. Quodam¬ 
modo Dei. Ut enim imago cerae imprimitur signaculo, sic 
expressa est in eis Dei similitudo. 

D. Quae similitudo? — M. In eo quod sunt lux, quod 
sunt incorporei, et omni pulchritudine decorati. 

D. Sciunt omnia, vel possunt omnia? — M. Nihil est 
in rerum natura quod eos lateat, cum in Deo omnia conspi- 
ciant. Sane omnia quae facere volunt, sine difficultate 
poterunt. 


11. De hominis formatione; et quomodo sit parvus 
mundus et ad imaginem Dei. 

D. Nonne casus malorum minuit numerum bonorum? 
— M. Ita: sed ut compleretur electorum numerus, homo 
decimus est creatus. 

D. Unde? — M. De spirituali et corporali substantia. 

D. Unde corporalis? — M. De quatuor elementis : 
unde et microcosmus, id est, minor mundus dicitur : habet 
namque ex terra carnem, ex aqua sanguinem, ex aere fla¬ 
tum , ex igne calorem. Caput ejus est rotundum , in coe- 

lestis sphaerae modum : in quo duo oculi ut duo luminaria 
in coelo micant: quod etiam septem foramina, ut septem 
coelum harmoniae ornant. Pectus, in quo flatus et tussis 
versantur, simulat aerem , in quo venti et tonitrua conci¬ 
tantur. Venter omnes liquores, ut mare omnia flumina re¬ 
cipit. Pedes totum corporis pondus, ut terra cuncta, susti¬ 
nent. Ex coelesti igne visum , ex superiore aere auditum , 
ex inferiore olfactum, ex aqua gustum, ex terra habet tac¬ 
tum. Participium duritiae lapidum habet in ossibus, virorem 
arborum in unguibus, decorem graminum in crinibus, sen¬ 
sum cum animalibus : haec est substantia corporalis. 

D. Unde spiritualis? — M. Ex spirituali igne, ut cre¬ 
ditur, in quo imago et similitudo Dei exprimitur. 

D. Quae imago vel similitudo? — M. Imago in forma 
accipitur, similitudo in qualitate, vel quantitate considera¬ 
tur. Divinitas consistit in Trinitate ; hujus imaginem tenet 
anima, quae habet memoriam per quam praeterita meminit, 
habet intellectum quo praesentia et invisibilia intelligit, ha¬ 
bet voluntatem qua mala respuit et bona eligit. In Deo 
consistunt omnes virtutes : hujus similitudinem habet 
anima, quae capax est omnium virtutum. Et sicut Deus 
comprehendi non potest ab omni creatura, cum ipse com¬ 
prehendat omnia; ita anima a nulla visibili creatura po¬ 
test comprehendi, cum ipsa omnia visibilia comprehendat : 
non enim potest coelum ei obsistere, quin coelestia tractet ; 
non abyssus, quin infernalia cogitet : haec est substantia 
spiritualis. 

D. Formavit eum Deus manibus? — M. Jussu tantum. 
Per haec verba innuitur nobis ejus fragilis natura. 

D. Quare de tam vili materia creavit eum? — M. Ad 
dedecus diaboli, ut plus confunderetur; cum hic fragilis et 
limus et luteus intraret gloriam, de qua ipse gloriosus ce¬ 
cidisset. 

D. Unde nomen accepit? — M. Cum esset minor mun¬ 
dus , accepit nomen ex quatuor climatibus mundi, qua? 

Graece dicuntur anatole, dysis, arctos, mesembria : quia 
genus suum quatuor partes mundi impleturum erat. In hoc 
etiam similitudinem Dei habuit: ut sicut Deus praeest om¬ 
nibus in coelo; sic omnibus homo praeesset in terra. 


12. De animalibus ad hominis bonum conditis. 

D. Cur creavit Deus animalia, cum his non indigeret 
homo? — M. Praescivit eum Deus peccaturum, et his om¬ 
nibus indigiturum. 

D. Cur creavit Deus muscas et culices, et alia quae sunt 
homini nociva? — M. Tantam diligentiam exhibuit Deus 
in muscis et formicis, et culicibus formandis, quantam in 
aliis. 

D. Ad quid talia? — M. Omnia ad laudem gloriae suae. 
Muscae quidem et culices, et his similia propter superbiam 
hominis sunt condita : ut cum eum pungunt, quid sit co¬ 
gitet qui nec vermiculis minutis resistere valet. Unde et 
Pharaonem non ursi, non leones vastaverunt, sed culices, 
muscae , et ciniphes afflixerunt. Formicae autem, sive ara¬ 
neae , vel talia quae instant operibus, ideo sunt creata, ut 
de eis studii et pii laboris exempla sumamus. Omnis itaque 
Dei creatio consideranti magna est delectatio, dum in qui¬ 
busdam sit decor, ut in floribus; in aliquibus medicina , ut 
in herbis; in quibusdam pastus, ut in frugibus; in quibus¬ 
dam significatio, ut in vermibus et avibus. Omnia igitur 
sunt bona, et propter hominem creata. 


13. De Paradiso in quo homo a Deo locatus est, et 
formata mulier: et cur uterque peccabitis. 

D. Ubi Adam est creatus? — M. In Hebron, ubi etiam 
post mortuus est et sepultus : et positus est in Paradiso. 
D. Quid est Paradisus , vel ubi est ? — M. Locus amoe- 

nissimus in Oriente, in quo arbores diversi generis contra 
varios defectus erant consitae : verbi gratia, ut si homo 
congruo tempore de una comederet, nunquam amplius 
esuriret, congruo tempore de alia, nunquam amplius siti¬ 
ret ; si de alia vero, nunquam lassaretur. Ad ultimum, si 
de ligno vitae uteretur, non amplius senesceret, non infir¬ 
maretur, nunquam moreretur. 

D. Ubi fuit creata mulier? — M. In Paradiso, de latere 
viri dormientis, 

D. Quare de virrt? — M. Ut sicut in carne una, ita per 
dilectionem esset cum eo in mente una. 

D. Cur non sunt omnes electi simul creati, ut Angeli ? 
— M. Voluit in hoc etiam Deus habere Adam sui similitu¬ 
dinem ; ut sicut ab ipso omnia , ita omnes homines nasce¬ 
rentur ab illo : unde etEva ab illo. 

D. Quamobrem non creavit eos Deus tales, ut non pos¬ 
sent peccare? — M. Propter majus meritum. Si enim ten- 
tati non consensissent ; mox ita firmati essent, ut nec ipsi 
nec posteri eorum unquam peccare possent. Voluit ergo 
Deus ut bonum eligerent libere, et istud acciperent in re¬ 
numeratione. 


14. De generatione in statu innocentiae; et pluscula de 
eo statu , et dc ten t(itione ac casu primorum parentum . 

D. Qualiter gignerent, si in Paradiso permansissent! — 
M. Quemadmodum manus manUi, ita sine concupiscentia 
jungerentur : et sicut oculus se levat ad videndum; ita sine 
delectatione illud sensibile membrum suum perageret of¬ 
ficium. 

D. Quali modo pareret mulier? —M. Sine sorde, et 
absque dolore. 

D. Esset infans ita debilis, et non loquens, ut nunc? 
M. Mox ut nasceretur ambularet, et absolute loqueretur : 
et contra singulos defectus de lignis ibi positis uteretur, et 

praefixo a Deo tempore de ligno vitee ederet, et sic in uno 
statu postinodum permaneret. 

D. Quamdiu debuerunt esse in Paradiso ? — M. Usque- 
quo impleretur numerus Angelorum qui ceciderunt ; et 
ille numerus electorum, qui erat implendus si Angeli non 
cecidissent. 

D. Quomodo posset Paradisus eos omnes capere? — 
M. Sicut nunc generatio per mortem praeterit, et genera¬ 
tio per vitam advenit; ita tunc parentes in meliorem sta¬ 
tum assumerentur : filii vero eorum praefinito tempore 
( quod creditur circa triginta annos) post esum ligni vitae 
suis posteris cederent, et ad extremum omnes pariter in 
coelis Angelis coaequarentur. * 

D. Erant nudi? — M. Nudi erant : et non plus de illis 
membris, quam de oculis erubescebant. 

D. Quid est quod dicitur : Post peccatum viderunt se 
esse nudos : quasi ante hoc non viderint? — M. Post pec¬ 
catum mox per concupiscentiam in invicem exarserunt; et 
in illo membro exorta est confusio , unde humana procedit 
propago. 

D. Cur in illo membro plus quam in aliis? — M. Ut 
scirent quod tota posteritas illorum eodem crimine obnoxia 
teneretur. 

D. Quomodo viderunt Deum in Paradiso? — M. Vide¬ 
runt per assumptam formam, ut Abraham et alii Prophetae. 

D. Quare seduxit eos diabolus? — M. Propter invidiam : 
invidit enim illis, ne ad honorem illum pervenirent, de quo 
ipse superbus cecidisset. 

D. Per quid invenit aditum tentandi? — M. Per super¬ 
biam : voluit enim homo in propria potestate manere, quo¬ 
niam dixit: in abundantia mea non movebor in aeternum. 

"D. Cur permisit Deus hominem tentari, cum sciret eum 
superari? —M. Quia praescivit quanta bona de ejus pec¬ 
cato esset facturus. 

D. Quomodo seduxit eos ? — M. Per serpentem. 

D. Locutusne est serpens? —M. Non, sed diabolus 
locutus est per serpentem, ut hodie loquitur per obsessum 
hominem, et quemadmodum Angelis locutus est per asinam: 
cum nec serpens, nec asina scirent quid per eos verba illa 
sonarent. 

D. Quare magis per serpentem, quam per aliud animal ? 
— M. Quia serpens tortuosus estetlubricosus: et diabolus, 
quos seduxerit, tortuosos et lubricosos facit : tortuosos 
fraudulentia , lubricosos luxuria. 

D. Fuit scientia boni et mali in illo pomo? — M. Non 
in pomo, sed in transgressione. Ante peccatum enim homo 
scivit bonum et malum: bonum, per experientiam, malum, 
per scientiam : post peccatum autem scivit malum per ex¬ 
perientiam , bonum tantum per scientiam. 

D. Nascerentur mali in Paradiso? — M. Tantummodo 
electi. 

D. Quare nunc mali nascuntur? — M. Propter electos , 
ut exerceantur per illos. 


15. De eorum expulsione a Paradiso , ei de gravitate 
peccati ob quod expulsi sunt. 

D. Quamdiu fuerunt in Paradiso? — M. Septem horas. 

D. Cur non diutius ? — M. Quia mox ut mulier creata 
est, confestim etiam est praevaricata : tertia hora vir 
creatus imposuit nomina animalibus; hora sexta mulier 
formata continuo de vetito pomo praesumpsit, viroque suo 
mortem porrexit; qui ob ejus amorem comedit; et mox 
hora nona Deus de Paradiso eos ejecit. 

D. Quid fuit Cherubim , vel flammeus gladius? — 
M. Gladius fuit igneus murus, quo post peccatum circum¬ 
datus est Paradisus: Cherubim vero angelica custodia, ut 
ignis corpora arderet; Angelici autem spiritus a loco volupta¬ 
tis inhiberent. 

D. Quo ivit tunc Adam? — M. In Hebron est re- 

versus , ubi et creatus est; ibique filios procreavit. Occisum 
autem Abel a Cain, ut dicit Hieronymus , centum annos 
luxit, et E vae amplius copulari noluit. Sed'quia Christus 
a maledicto semine Cain noluit nasci; per Angelum admo¬ 
nitus Evae iterum est sociatus , et pro Abel est Seth geni¬ 
tus , de cujus stirpe est Christus natus. Volo te etiam scire 
quod a tempore Adae usque ad Noe non pluit, et Iris non 
fuit, et homines carnes non edebant, et vinum non bibe¬ 
bant , eratque totum tempus quasi vernalis temperies, 
copiaque omnium rerum, quae omnia post immutata sunt 
propter peccata hominum. 

D. Quid peccavit homo quod expulsus est de Paradiso? 
— Sicut Deus esse concupivit, et ideo contra ejus praecep¬ 
tum de interdicta arbore comedit. 

D. Quid magni fuit comedisse pomum? — M. Tam 
grave piaculum fuit, ut toto mundo redimi non posset. 

D. Hoc proba. —M. Justumne tibi videtur ut homo 
obediat divinae voluntati? 

IX Nihil justius , quam ut omnis creatura rationalis 
nihil omnino praeponat voluntati Creatoris. — M. Ergo 
voluntas Dei major est quam totus mundus? 

D. Utique? — M. Si igitur tu stares coram Deo, et ali¬ 
quis diceret tibi: Respice retro , aut totus mundus interibit, 
diceret autem Deus: Nolo ut retro respicias, sed in me 
inspicias; deberes tu Deum contemnere, qui est Creator 
omnium rerum , et gaudium angelorum, ut liberares transi¬ 
torium mundum ? 

D. Minime. — M. Hoc Adam fecit: coram Deo stetit, 
et diabolo inclamante , retro respexit, et majus peccatum 
quam mundus esset commisit. 

D. Quomodo majus? — M. Quia sex criminalia flagitia 
in hoc uno crimine commisit, quibus sex aetates suae poste¬ 
ritatis morti involvit. 

D. Quae fuerunt illa? — M. Primum superbia fuit , 
cum Deo aequalis esse voluit; et ideo factus est omnium 

infimus, qui fuit omnibus praelatus , de hac dicitur: * Im¬ 
mundus est coram Deo omnis qui exaltat cor suum ». 
Secundum inobedientia extitit, cum mandatum Dei prae¬ 
terivit , et ideo facta sunt ei omnia inobedientia, quae 
prius erant subjecta , de hac dicitur : “ Quasi scelus est 
ariolandi, nolle obedire ». Tertium avaritia erat , cum 
plus quam concessum fuerat concupivit, et ideo omnia 
concessa juste amisit , de hac dicitur per Apostolum : 
« Avaritia est idolorum servitus. « Quartum erat sacrile¬ 
gium, cum vetitum in sacro loco per furtum subripuit: et 
ideo de sacrario excludi meruit, de hoc dicitur: « Qui 
profanat sancta , a sanctis exterminabitur. » Quintum 
fuit spiritualis fornicatio : Anima enim illius erat Deo con¬ 
juncta ; sed cum , spreto Deo, diabolum admisit, quasi 
cum extraneo adulterium commisit, et ideo veri sponsi 
amicitiam amisit, de hac dicitur : * Perdes omnes qui 
fornicantur abs te.» Sextum: homicidium perpetravit, quo 
se et omne genus humanum in mortem praecipitavit, de 
hoc dicit Moyses: « Qui occiderit, morte morietur, » morte 
scilicet aeterna , unde et in interiori homine mox est mor¬ 
tuus , et jacuit in sepulcro corporis sepultus. 

D. Nonne ille miser a nequissimo spiritu et mendacis- 
simo erat seductus? — M. Etiam ; sed non ideo minus 
fuit obnoxius. Si enim quis servo suo opus injungeret, et 
monstraret ei foveam ne intus caderet, de qua surgere non 
posset: ille vero contempto domino sponte in foveam cade¬ 
ret, et injunctum opus inactum remaneret, non esset reus ? 

D. Imo duplici culpa esset obstrictus : una , qua Domi¬ 
num contempsit; alia , qua se ad injunctum opus impotem 
fecit. — M. Ita fecit Adam : Deum contempsit, opus 
obedientiae deseruit, foveam mortis incidit. 


16. De satisfactione Deo exhibenda pro ea injuria. 

D. Quali modo oportuit eum reverti! —M. Honorem, 

quem Deo abstulit , reddere debuit; et pro peccato quod 
fecit, satisfacere. Valde enim justum est ut qui aliis sua 
abstulit, et ablata restituat et pro injuria illata satisfaciat. 

D. Quid abstulit Adam Deo ? — M. Totum quod pro¬ 
posuit in sua curia de ejus generatione facere. 

D. Qualiter debuit ablatum honorem reddere ? — M. Dia¬ 
bolum ita vincere , ut ipse victus est ab eo ; et seipsum 
omnesque praedestinatos ad vitam tales restituere , quales 
futuri erant si permansissent. 

D. Qualiter autem debuit satisfacere ? — M. Quia pec¬ 
catum majus mundo commisit; aliquid majus mundo Deo 
solvere debuit. Horum neutrum ulla ratione potuit facere. 
Ideo in morte permansit. 

D. Et cur penitus non periit? — M. Statutum Dei 
immutari non potuit: proposuit enim ex genere Adae elec¬ 
torum numerum complere. 

D. Quid ergo? — M. Quia debitum honorem Deo non 
solvit; Deus ab eo invito accepit, cum eum poenis subegit. 

D. Quomodo honor Dei est poena hominis? — M. Quia 
quem dulcem patrem , ut filius , in gloria habere contemp¬ 
sit ; hunc suum Dominum in tormentis, ut rebellis servus , 
sensit. 

D. Cum solvere vellet., et non posset; cur Deus , cum 
misericors sit, non ei dimisit, aut talem in gloriam ad¬ 
misit ? — M. Si Deus ideo ei suum honorem dimitteret, 
quia habere non posset; impotens esset: Si autem peccato¬ 
rem hominem impunitum in gloriam assumeret , unde 
Angelum pro una cogitatione extrusisset; injustus esset. 
Porro si peccatum impunitum remaneret, aliquid in regno 
Dei inordinatum esset; sed in regno ejus nihil inordi¬ 
natum relinquitur: peccator ergo puniri debuit. Quis enim 
gemmam de coeno sublatam in thesauros suos recondat 
non purgatam ? 

D. Ad quem finem ergo debuit? devenire? — M. Quo¬ 
niam transfuga servus cum furto domini sui ad saevissimum 

profugerat tyrannum; filius Regis missus est de palatio in 
carcerem post exulem servum qui tyrannum contereret, et 
fugitivum servum cum rebus domini sui in gratiam Regis 
reduceret. 

D. Quare homo redire potuit post lapsum ? — M. Quia 
sicut non per se , sed per alium impulsus cecidit: ita 
dignum erat, cum per se non posset, et vellet, ut per alium 
adjutus resurgeret. 


17. Necessitas Incarnationis Verbi ad eam satisfac¬ 
tionem exhibendam . 

D. Cur non misit Angelum, ut eum redimeret? — 
M. Si Angelus hominem redimisset, tunc illius servus 
esset; homo autem sic restitui dehuit, ut aequalis angelis 
esset. Et aliud oberat: Angelus in sua natura invalidus erat 
hominem redimere; si autem homo fieret, minus posset. 

D. Quare non creavit Deus alium hominem de terra, 
ut mitteret eum pro perdito? — M. Si novum hominem 
Deus creasset et misisset, tunc ad genus Adae redemptio 
non pertineret: de suo enim genere debuit esse, qui pro ho¬ 
mine satisfaceret. 

D. Cur non misit Deus Patriarcham , vel Prophetam? 
— M. Patriarchae et Prophetae in peccatis concepti et nati 
erant; et ideo genus humanum redimere non poterant. 

D. Evolve caetera. — M. Quia igitur Angelus redi¬ 
mere non debuit, et homo per se satisfacere non potuit: 
Dei Filius, per quem facta sunt omnia, ut et redemptio per 
illum fieret; assumpsit plenum hominem : et in duabus na¬ 
turis factus est una persona. Et in illa natura, quae Deu< 
erat, vicit diabolum, ut ipse vicerat hominem; et omnibus 
praedestinatis coelum aperuit, et Angelis coaequavit: quod 
solus Deus facere potuit. In ea autem natura, qua homo 
fuit majus pro injuria mundo solvit, cum mortem indebi¬ 
tam subiit: quod solus homo debuit facere. 

18. Cur Verbum sit incarnatum, et ex Virgine y et in 
temporis plenitudine. 

D. Benedictus sermo oris tui, qui de coelis mihi deduxit 
filium Dei. Sed dic mihi cur Filius sit incarnatus, et non 
Pater, nec Spiritus sanctus ? — M. Si Pater, aut Spiritus 
sanctus incarnaretur; duo Filii in Trinitate computarentur: 
unus Filius Virginis, qui esset incarnatus; alter Filius Dei. 
Et alia causa erat. Filius est similitudo Dei: Angelus au¬ 
tem et homo assumpserant sibi similitudinem Dei. Debuit 
ergo ille incarnari, cui specialiter injuria facta fuerat: ut 
istum misericorditer salvaret, illum juste damnaret. Aliud 
etiam : Quia omnia per Filium, ideo et redemptio per eum. 

D. Cur voluit nasci de Virgine? — M. Quatuor modis 
facit Deus homines. Uno modo absque patre et matre ; sed 
de terra, ut Adam : Secundo modo de solo viro, ut Evam. 
Tertio modo de viro et fcemina, ut quotidie nascuntur om¬ 
nes. Quarto modo de sola fcemina, quod privilegium Christo 
soli reservatum est: ut sicut mors per foeminam virginem 
intravit in mundum; ita per foeminam virginem vita intra¬ 
ret, quae mortem excluderet. 

D. Cur non venit mox illo tempore ante diluvium, vel 
post diluvium? — M. Si ante diluvium venisset; dicerent 
homines illius temporis non fuisse necesse eum venisse, cum 
ipsi a parentibus suis omnia bona didicissent, qui nuper de 
Paradiso exiissent, et a Deo et ab Angelis ejus omnia 
edocti essent. Si autem mox post diluvium venisset; dice¬ 
rent Deum Noe et Abrahse locutum fuisse, et omnia agenda 
vel vitanda ab eis didicisse. 

D. Quare non venit tempore legis? — M. Si tunc venis¬ 
set; dicerent Judaei se copiose a lege instructos, Gentiles 
vero a Philosophis se abunde edoctos. 

D. Cur non distulit usque circa finem mundi? — 
M. Tunc pauci eum imitarentur, et electorum numerus non 
impleretur. Necesse ergo fuit eum venire, quando venit 
plenitudo temporis. 

D. Quod fuit illud tempus? — M. Quod praefixit Deus 
ante tempora saecularia, scilicet cum Judaei se magis lege 
gravari quam relevari ingemiscebant : et Gentiles relicto 
naturali usu contra naturam turpiter vivebant; et cum ne¬ 
que Sacerdos, neque Levita subveniret : necesse erat ut 
verus Samaritanus adveniret, qui semivivum jumento sui 
corporis imponeret, et ad stabulum supernae curiae perdu¬ 
ceret. 


19. De nativitatis Christi circumstantiis , et patratis in 
ea mirabilibus . 

D. Quomodo potuit nasci sine peccato de massa pecca¬ 
trice? — M. Ab initio Deus quosdam qui se familiarius co¬ 
lerent de aliis segregavit, de quibus Virgo quasi de linea 
producta pullulavit; quae velut olim virga arida sine humore 
protulit florem, ita sine concupiscentia mundo edidit Salva¬ 
torem. t 

D. Qualiter genuit eum? — M. Sine sorde, et sine do¬ 
lore. Clausa enim janua thalamum uteri introivit, huma¬ 
nam naturam sibi conjunxit; et clausa porta, ut verus spon¬ 
sus de thalamo processit. 

D. Cur novem menses fuit clausus in utero? — M. Ut 
homines, qui erant clausi in miseriis hujus mundi, sive in¬ 
ferni, reduceret ad consortium novem ordinum Angelorum. 

D. Qua hora natus est? — Media nocte, ut dicitur : 
« Dum medium silentium tenerent omnia, et nox in suo 
cursu medium iter haberet: Sermo tuus a regalibus sedibus 
venit. 

D. Cur nocte? — M. Primo, quia occultus venit: deinde 
ut eos qui in nocte erant erroris, ad lucem perduceret ve¬ 
ritatis. 

D. Scivit aliquid Christus infans? — M. Omnia plane, 
ut puta Deus, « in quo fuerunt omnes thesauri sapientiec et 
scientiee absconditi. 

D. Potuit ambulare, vel loqui, mox ut natus est? — 
M. Secundum potentiam utrumque potuit: sed humanam 
naturam per omnia absque peccato imitari voluit. 

D. Contigit aliquid miri, eo nascente? — M. Septem 
specialia miracula. 

D. Quse fuerunt illa? — M. Stella nimis praefulgida ap¬ 
paruit. Circulus aureus, vel purpureus, circa Solem claruit. 
Fons olei de terra erupit. Pax maxima fuit. Universus or¬ 
bis ad censum est descriptus. Numerus ad triginta millia 
hominum, qui Dominum recusarunt, est una die occisus : 
et animal brutum locutum est. 

D. Vellem horum mysticum audire. — M. Stellae signi¬ 
ficant sanctos : Stella igitur praeclara illuxit, quia Sanctus 
Sanctorum venit. Circulus aureus vel purpureus circa Solem 
fulsit; quia Sol justitiae auro suae Divinitatis Ecclesiam il¬ 
lustrare , et purpura suae passionis coronare venit. Oleum 
significat misericordiam. Fons olei de terra fluxit, quia fons 
misericordiae de Virgine emanavit. Pax ingens extitit, quia 
pax vera in terris apparuit. Mundus ad censum est descrip¬ 
tus , quia ad supernum regnum chrismate est praesignatum 
humanum genus. Qui Dominum recusarunt, occisi sunt, 
quia qui dixerunt: « Nolumus hunc regnare super nos , » 
disperierunt. Pecus loquebatur, quia ad laudem Dei po¬ 
pulus gentium convertebatur. 


20. De Magis , de fuga Christi in JEgyptum , et reli¬ 
qua ejus vita usque ad Baptismum. 

D. Quare attraxit tres Magos cum muneribus? — M. Quia 
tres partes mundi, scilicet Asiam, Africam, et Europam, 
fide et operatione ad se trahere voluit. 

D. Cur magis fugit in -^Egyptum, quam in aliam terram? 
— M. Ut ostenderet se verum Moysem: ut sicut Moyses 
populum Dei de Pharaone et iEgypto liberans , in terram 
duxit promissionis ; ita ipse populum fidelium de diabolo et 

inferno liberans, ad regnum duxit beatitudinis unde et 
post septem annos revertitur ad terram Israel; quia per 
septem dona Spiritus sancti reduxit nos de mundo ad coe¬ 
lestem Hierusalem. 

D. Quare in triginta annis nec docuit, nec signa fecit! 
— M. Exempli gratia venit in mundum ; ideo voluit prius 
facere, et tunc docere : ut dicitur: Quia coepit Jesus facere 
et docere . Per hoc igitur exemplum praebebat ne quis ante 
legitimam aetatem docere praesumat; vel prius velit docere, 
quam discat. 

D. Cum in eo fuerit plenitudo Divinitatis corporaliter, 
et nihil posset ei gratiae accedere; cur est baptizatus! — 
M. Ut nobis aquas ad baptisma sanctificaret. 

D. Quare in aqua baptizatus est? — M. Aqua contraria 
est igni. Quid est peccatum, nisi ignis : Sicut in animo ira, 
ita in came concupiscentia, unde et igne supplicii punitur : 
ut hic ignis extinguatur, in aqua baptizatur. Est et aliud. 
Aqua sordes diluit, sitim extinguit, imaginem reddit: ita 
gratia Spiritus sancti in baptismate sordes peccatorum 
abluit, sitim animae verbo Dei restinguit, imaginem Dei per 
culpam amissam restituit. 


21. De Christi pulchritudine , possibilitate, et morte . 
D. Cum scriptum sit de eo, * Speciosus forma prae filiis 
hominum:" erat corpore pulcher? — M. Secundum naturam 
talis fuit, qualis in monte discipulis suis apparuit. Sed quia 
homines ejus claritatem ferre non poterant, sub larva appa¬ 
ruit; quia forma despicabilis fuit: unde dicitur, « Videmus 
eum non habentem speciem, neque decorem. « 

D. Erat passibilis et mortalis? — M. Passio, vel mors, 
peccati est poena : sed ipse absque peccato venit, et sine 
peccato vixit: igitur secundum naturam impassibilis et im¬ 
mortalis fuit: sed secundum potentiam utrumque esse vo¬ 
luit, et passibilis, et mortalis. 

D. Quare mortuus est? — M. Propter obedientiam, ut 
dicitur : « Factus est obediens patri usque ad mortem. 

D. Exigit ab eo mortem Pater! — M. Minime. 

D. Cur occiderunt eum Judaei? Hoc volo a te audire? 

— M. Quia justitiam vivendo, et veritatem docendo, indecli- 
nabiliter tenuit; hanc obedientiam humanitas Divinitati 
debuit, hanc Deus ab omni rationali exigit creatura. 

D. Quis unquam pater unicum et bonum filium occidi 
permittat, si prohibere queat? — M. Cum Deus vidit Fi¬ 
lium suum tam egregium opus velle, scilicet saevum tyran¬ 
num expugnare, et captivum ab eo liberare; ad tam lauda- 
bile opus ei consensit, et eum mori permisit. 

D. Quomodo apud Deumjustum fuit, quod optimum pro 
impio dedit? — M. Quia pessimus simplicem hominem se¬ 
duxerat; justum erat ut optimus pro eo obses fieret, qui 
pessimum revinceret, et innocentem pristinae libertati resti¬ 
tueret. Sed et tali modo charitatem suam Deus ostendit 
mundo, ut dicitur : « Ut servum redimeres, Filium tradi¬ 
disti. 

D. Si Pater tradidit Filium, ut dicitur: « Proprio Filio 
suo non pepercit, sed pro nobis omnibus tradidit illum : et 
si Filius seipsum tradidit, ut dicitur : - Qui tradidit seme- 
tipsum pro nobis : »> quid peccavit Judas, qui etiam tradidit 
illum! — M. Pater tradidit Filium, et Filius seipsum prop¬ 
ter charitatem : Judas vero propter avaritiam. 

D. Quare voluit mori in ligno? — M. Ut eum , qui per 
lignum vicit, revinceret: et illum, qui in ligno cecidit, redi¬ 
meret. 

D. Cur in cruce? — M. Ut quadrifidum mundum sal¬ 
varet. 

D. Quamobrem permisit sibi quinque vulnera infligi! — 
M. Ut redimeret humani generis quinque sensus a diabolo 
captivos. 

D. Valuit mors ejus ad exhaurienda omnium peccata? 

— M. Transcendit etiam infinite. 

D. Proba. — M. Si coram te Christus staret, et eum 
Dominum majestatis scires, et aliquis diceret : interfice 
hunc, aut totus mundus interibit. interficeres eum , ut sal¬ 
vares mundum ? 

D. Nequaquam. — M. Quare? 

D. Quia vita ejus longe dignior videretur, quam infiniti 
mundi : et tale piaculum viderer committere, quod innu¬ 
meris mundis non posset expiari. — M. Sicut ergo vita 
Christi dignior est infinitis mundis; sic mors ejus longe 
preciosior fuit innumerabilibus mundis; et ideo suffecit ad 
redemptionem omnium. 

D. Quid dedit ei Pater pro hoc merito ? — M. Quid da¬ 
ret ei; cum sua essent omnia? uti dicitur: « Fili, omnia mea 
tua sunt. ” 

D. Non potuit ipse mercedem suae mortis dare cui vellet? 
— M. Potuit : ideo eam dedit homini, pro quo haec omnia 
sustinuit; pro passione , impassibilitatem; pro morte, im¬ 
mortalitatem; pro peregrinatione, patriam aeternam. 


22. Quid de humanitatis partibus factum , dissoluta 
composito . 

D. Quot horas fuit mortuus? — M. Quadraginta. 

D. Quare? — M. Ut quatuor partes mundi, quae in De¬ 
calogo legis erant mortuae, vivificaret. 

D. Qui crucifixerunt eum? — M. Quia pro Judaeis et 
Gentibus mori voluit: Judaei mortem ejus consiliati sunt, 
Pagani vero crucifixerunt eum. 

D. Cur jacuit in sepulcro duas noctes et unum diem? — 
M. Duae noctes significant duas nostras mortes; unam cor¬ 
poris : alteram animae : dies significat suam mortem, quae 
fuit lux nostrarum mortium , quarum unam abstulit, alte¬ 
ram ad exercitium electis reliquit, quam denuo veniens 
exterminabit. 

D. Quo ivit anima ejus post mortem ? — M. In coelestem 

paradisum, ut dixit ad latronem : « Hodie mecum eris in 
paradiso. *» 

D. Quando ad infernum descendit? — M. Media nocte 
resurrectionis; qua hora Angelus ^Egyptum devastavit : 
ea hora, id est, media nocte, Christus infernum despolia¬ 
vit; et cum triumpho inde rediens, raptos inde in paradiso 
collocavit , corpus suum in sepulcro visitavit, quod de 
mortuis excitavit. Quidam sentiunt quod ab hora mortis 
usque ad horam resurrectionis in inferno cum electis fuerit; 
et inde cum eis abiens resurrexit. 


23. De circumstantiis resurrectionis Dominicae . 

D. Quare non statim post mortem resurrexit? — M. Di¬ 
cerent non eum mortuum fuisse, sed in tormentis obstu¬ 
puisse. Si autem post multum temporis resurrexisset, esset 
dubium an ipse esset. 

D. Cur ergo tam cito resurrexit? — M. Ut citius suos 
consolaretur, qui de sua morte tristabantur. 

D. Quare in die prima hebdomadae? — M. Ut mundum 
ea die renovaret, qua eum creaverat. 

D. Cur in tertia die suae passionis? — M. Ut eos, qui 
tribus temporibus ante legem, sub lege, et sub gratia, in 
peccatis mortui erant, sublevaret, et ut nos, qui factis, dic¬ 
tis, cogitationibus, labimur, per fidem sanctae Trinitatis re¬ 
surgamus. 

D. Ubi mansit illis quadraginta diebus? — M. In para¬ 
diso terreno, ut creditur, cum Elia et Enoch, et cum iis qui 
cum eo surrexerant. 

D. Qualem formam post resurrectionem habuit? — 
M. Septies splendidiorem quam sol. 

D. Quali forma viderunt eum sui? — M. Tali, ut ante 
consueverant eum videre. 

24. De apparitionibus Christi post resurrectionem . 

D. Apparuit eis vestitus 1 — M. Vestes ex aere assump¬ 
serat : quae eo ascendente, in aerem evanuerunt. 

D. Quoties apparuit? — M. Duodecies. Primo die oc¬ 
ties : Primo, Joseph ah Arimathia in carcere, in quo positus 
erat eo quod eum sepelierat, ut scripta Nicodemi decla¬ 
rant. Secundo Matri suae, ut Sedulius manifestat. Tertio, 
Mariae Magdalenae, ut Marcus asserit. Quarto, duabus mu¬ 
lieribus a sepulcro revertentibus , ut Matthaeus pandit. 
Quinto, Jacobo, ut Paulus testatur, qui se in sexta feria de¬ 
voverat non manducaturum donec videret Christum vivum. 
Sexto, Petro, ut Lucas narrat, qui propter negationem ab 
aliis segregatus in fletibus permanebat. Septimo, duobus 
discipulis in via Ematis, ut idem Lucas refert. Octavo, om¬ 
nibus januis clausis, ut Joannes describit. Nono, in octavo 
die, quando eum Thomas palpavit. Decimo, ad mare Tibe- 
riadis. Undecimo, in monte Galilaeae. Duodecimo, recumben¬ 
tibus undecim discipulis appartiit. 

D. Cur dicit Evangelista :* « Apparuit primo Mariae 
Magdalenae? — M. Evangeliacum summa auctoritate sunt 
edita; sed scribere Evangelistae nolebant, nisi ea quae om¬ 
nibus nota erant, unde dicitur : Multa et alia fecit Jesus, 
quae non sunt scripta in libro hoc, id est, in Evangelio. In 
aliis autem quaedam, non tamen omnia inveniuntur : quae 
enim fidem excederent, scribere noluerunt. Unde resuscita¬ 
tionem Lazari, Johanne solo narrante, caeteri Evangelistae 
tacuerunt. 

D. Num apparuit Dominus ipsa die in Galilaea? — M. In 
monte Sion locus vulgo Galilaea vocatur, quia ibi hospitari 
solebant qui de Galilaea Hierosolymam venerant, in hoc et 
Dominus hospitium habuit, cum in grandi caenaculo caena- 
vit; in hoc januis clausis apparuit; in hoc et Spiritum sanc¬ 
tum misit. 

25. De ascensione et sessione Christi ad dexteram Pa¬ 
tris : et quomodo ■ ibi oret pro nobis. 

D. Ascendit solus? — M. Qui cum eo surrexerunt, cum 
eo etiam ascenderunt. 

D. Qua forma ascendit? — M. Usque ad nubes ea for¬ 
ma -quam ante passionem habuit: susceptus autem a nu¬ 
bibus, ea qua in monte apparuit. 

D. Quare non statim ascendit postquam resurrexit? — 
M. Propter tres causas. Primo, ut sui experimento disce¬ 
rent eum veraciter surrexisse, quem viderent manducare et 
bibere. Secundo, post quadraginta dies voluit ascendere, 
ut demonstraret eos, qui decalogum legis per quatuor Evan- 
gelia impleverint, posse coelum ascendere. Tertio, quod Ec¬ 
clesia , quae corpus Christi est, post passionem quam sub 
Antichristo erit passura, deinde post quadraginta dies 
creditur coelum ascensura. 

D. Quid est «Christum in dextera Patris sedere? — 
M. Humanitatem in gloria Divinitatis quiescere. 

D. Qualiter pro nobis interpellat Patrem? — M. Re¬ 
praesentando jugiter suam passionem. 


26. De missione Spiritus sancti , et de Christi gaudio. 

D. Cur non mox misit Spiritum sanctum , sed post de¬ 
cem dies? — M. Ob tres causas. Primo, ut Apostoli jeju¬ 
niis et orationibus se aptos ad ejus adventum praepararent. 
Secundo, quod hi spiritum sanctum perciperent, qui decem 
praecepta explerent. Tertio, quod in quinquagesimo die a 
resurrectione : ut sicut populus Dei post liberationem ab 
-^Egypto quinquagesimo die accepit legem timoris; ita po¬ 
pulus fidelium post liberationem suam a mundo, quinqua¬ 
gesimo die acciperet legem amoris. In jubilaeo etiam anno, 
id est, quinquagesimo, recepit populus christianus liberta¬ 
tem amissam et paradisi haereditatem : ita in hac die rece- 

pit populus christianus amissam libertatem et paradisi hae- 
reditatem. > 

D. Habet Christus nunc plenum gaudium? — M. Quo¬ 
dammodo habet, et quodammodo non habet: Quantum ad 
suam personam, plenissimum; quantum ad corpus suum f 
quod est Ecclesia, minime. Adhuc enim non sunt subjecta 
omnia sub pedibus ejus. A Judaeis'enim adhuc blasphema¬ 
tur , a Gentibus subsannatur, ab haereticis dilaceratur, a 
malis christianis impugnatur. In membris etiam suis quo¬ 
tidie patitur. Cum haec omnia ad se collegerit, tunc gaudium 
plenum habebit. 


27. De mystico Christi corpore , hoc est Ecclesia. 

D. Quomodo est Ecclesia corpus ejus, et electi membra 
ejus? — M. Ut corpus capiti inhaeret, et ab eo regitur: ita 
Ecclesia per sacramentum corporis Christi ei conjungitur; 
imo unum cum eo corpus efficitur : a quo omnes justi in suo 
ordine, ut membra a capite, gubernantur. Cujus capitis 
oculi sunt Prophetae, qui futura praeviderunt: sunt et Apos¬ 
toli , qui alios a via erroris ad lumen justitiae reduxerunt. 
Aures, sunt obedientes. Nares, discreti. Phlegma, quod 
per nares ejicitur, sunt haeretici, qui judicio discretorum de 
capite Christi emunguntur. Os, sunt doctores. Dentes, sunt 
sacrae Scripturae expositores. Manus, Ecclesiae defensores. 
Pedes, sunt agricolae Ecclesiam pascentes. Porro fimus 
qui de ventre porcis egeritur , sunt immundi et luxuriosi 
altaris ministri, et alii intra Ecclesiam facinorosi, qui ven¬ 
trem matris Ecclesiae onerant, quos per mortis egestionem 
daemones, ut porci, devorant. Quod totum corpus compage 
veritatis et charitatis in unum conglutinatur. 


28. De corpore Christi in Eucharistia. 

D. Quare de pane corpus ejus, et sanguis ejus de vino 

conficitur? — M. Corpus ideo de pane, quia ipse dixit: 
« Ego sum panis vivus. » Sanguis autem ideo de vino, quia 
ipse dixit: « Ego sum vitis vera.« Et sicut pane corpus nu¬ 
tritur; ita Christi cibo anima reficitur. Et sicut panis ex 
multis granis conficitur, ita Christi corpus ex multis electis 
colligitur. Et sicut panis igne coquitur, ita Christus in ca¬ 
mino passionis assatur : Qui panis etiam dicitur caro, quia 
ut Agnus pro nobis immolatur. Vinum etiam ex multis aci¬ 
nis eliquatur, et in torculari exprimitur : ita corpus Christi 
ex multis justis compaginatur, quod in praelo crucis torque¬ 
tur : Quod vinum in sanguinem Christi vertitur, ut anima 
nostra, quae in sanguine est, per hoc vivificetur. 

D. Cum species panis et vini videatur, quomodo caro et 
sanguis praedicatur? — M. Cum vere sit illud quod Maria 
genuit, quod in cruce pependit, quod coelos penetravit, spe¬ 
cies ideo panis et vini remansit; ne tu, si purum (ut vere 
est) sanguinem de latere ejus stillantem cerneres, hunc 
labris attingere abhorreres ; et ut majus meritum haberes, 
eum non visum sed intellectum crederes. 

D. Quae est salus in hoc? — M. Summa. Sicut enim 
esca in carnem comedentis vertitur; ita quisque fidelis per 
comestionem hujus cibi in corpus Christi convertitur. Igitur 
per fidem mundo, vitiis et concupiscentiis Christo concru- 
cifigimur, et in baptismate Christo consepelimur; et ideo 
ter immergimur, per cibum vero corporis ejus ei incorpo¬ 
ramur ; et ideo necesse est ut illuc, quo Christus est, trans¬ 
feramur. 

D. Habent plus sanctitatis, qui plus accipiunt? — M. Ut 
de manna dicitur: « Qui plus collegit, non plus habuit; nec 
qui minus collegit, minus habuit » : ita omnes aequaliter 
sumunt; et unusquisque totufn Agnum comedit, et tamen 
integer in coelo permanet. 

29. De digne aut indigne communicantibus , aut sacri¬ 
ficantibus, 

D. Quam mercedem habebunt qui hoc digne tractanti 
— M. Duplici praemio remunerabuntur : una corona, quia 
hoc cum veneratione tractant; altera, quia se ad hoc dignis 
moribus coaptant, coronabuntur. 

D. Quid de his sentis, qui hoc indigne et contra canonum 
statuta agunt? — M. Qui contra jus fasque in adulterio, 
fornicatione, et caeteris flagitiis vitam ducunt, vel Eccle¬ 
sias, vel ecclesiasticos ordines vendunt aut emunt, et pravo 
exemplo populum Dei occidunt, et omnia haec temere de¬ 
fendunt , hi tales sunt Domini traditores simul et cruci¬ 
fixores. 

D. Qua causa debent sacerdotes missam celebrare? — 
M. Dei solius causa et suae salutis, atque totius Ecclesiae. 
Sed ipsi lucri causa celebrant, ut videlicet ab hominibus ho¬ 
norentur, et temporalibus rebus ditentur. Qui igitur myste¬ 
rium passionis Christi pro favore humano et pro temporali 
lucro vendunt, quid aliud agunt quam Dominum tradunt? 
Cum vero sordidis manibus, et polluta conscientia, illum 
tractare praesumunt, in cujus conspectu nec coeli mundi 
sunt, quid aliud faciunt, quam Dominum crucifigunt? 

D. Potest populus ex eis culpam trahere? — M. Cum 
filii Heli polluerunt Domini sacrificium, totus pene populus 
cum eis subiit interitum, quia faciebant contra legis Domini 
praeceptum. Quanto magis hi qui Christiani vocantur, et 
ministri Christi esse videntur, et fornicationi ac luxuriae 
subjacent, uxores ducunt, filios ac filias procreant, quod 
illicitum est, cum manifesto ratum teneat universa Ecclesia 
quod dictum est a Domino primo pastori, scilicet B. Petro, 
deinde successoribus ejus, videlicet Apostolicis viris, Ar- 
chiepiscopis : « Quodcunque ligaveris super terram, erit 
ligatum et in coelis; et quodcunque solveris super terram, 
erit solutum et in coelis « : ac in omnibus synodis sint excom- 
municati, et excommunicentur, polluuntur : dum admonen- 

tur, parvipendunt; dum excommunicantur, non est timor 
Dei in eis, sed derident, et dicunt: * Hoc anathema super 
nos, et super filios nostros. » Unde patet quod quotquot 
caeci caecos istos duces in foveam sequuntur, imo communi¬ 
cando eis comitantur, cum iisdem etiam in poenis partici¬ 
pantur. 

D. Quid si inscii eis communicaverint? — M. « Qui 
tangit picem, inquinabitur ab ea. » Et ideo qui eis commu¬ 
nicant, quamvis inscii, tamen ad eis contaminantur. 

D. Quid si resipuerint? — M. Non eis error eorum no¬ 
cebit. 


30. Malos sacerdotes vere Christi corpus conjicere , 
quamvis eorum oratio , et benedictioJiat in peccatum . 

D. Conficiunt corpus Domini tales? — M. Quamvis 
damnatissimi sint, tamen per verba, quae recitant, fit cor¬ 
pus Domini; non enim ipsi, sed Christus consecrat, et per 
amicos et inimicos salutem filiis operatur : illi ad perniciem 
sumunt, alii ad salutem accipiunt. Unde et a pessimis non 
pejoratur, et ab optimis non melioratur : Sicut solis radius 
a coeno cloacae non sordidatur, nec a sanctuario splendi- 
ficatur. 

D. Cum ergo bonum sit quod per eos conficitur, et ac¬ 
cipientibus non ab eis, sed a Christo detur : cur bonum ac¬ 
cipienti in perniciem vertitur? — M. Bonum accipienti non 
solum non prodest, imo etiam obest; si contra interdictum 
hoc ab eo accipit, a quo non debet. 

D. Proba. — M. In paradiso nullum pomum erat ma¬ 
lum , cum Deus fecerit omnia valde bona : sed homo bo¬ 
num in malum sibi vertit, cum hoc a serpente imo a dia¬ 
bolo percipere non sprevit. 

D. Si quis positus est in mortis periculo, num mundus 
est, ab hoc viatico? — M. Si quis zelo justitise ab eis 
communionem recipere renuerit, et se per os sacerdotum 

in unitate Ecclesiae quotidie communicare non dubitaverit, 
hunc credo hac fide salvari si obierit: si quis vero eorum 
opera mala execrans, et bonum Christi venerans simpliciter 
ab eis communicat, et hunc credo hac fide salvari, quia et 
Joseph corpus Jesu a Pilato infideli petiit et accepit. 

D. Possunt Deum placare pro populo? — M. Imo ma¬ 
gis offendunt. Suo enim ingressu loca sacrata contaminant: 
vestes sacras et vasa Deo dicata suo tactu commaculant. 
Hos abhorret Angelorum conventus; hos fugit ipse Domi¬ 
nus, ut dicitur. « Provocaverunt eum filii sui, imo non filii 
sui in sordibus : ideo abscondam faciem meam ab eis, dicit 
Dominus. * Filios, propter sacerdotium, dixit: non filios, 
propter sordes, subjunxit. Horum sacrificium non suscipit 
Dominus, sed abominatur, ut dicitur : « Sacrificium ves¬ 
trum odit anima mea, dicit Dominus : quia panem pollu¬ 
tum obtulistis mihi. » Et iterum : « Ne offeratis sacrificium 
frustra : sacrificium vestrum abominatio est mihi. » Corpus 
Domini cum pollui nequeat, quantum in ipsis est, polluunt, 
cum illud indiscrete velut alium panem sumunt. Oratio 
eorum non suscipitur, sed fiet in peccatum, quia non exau¬ 
diet eos Dominus. Benedictio eorum in maledictionem 
convertitur, ut dicitur : « Convertam benedictionem ves¬ 
tram in maledictionem, ait Dominus. « Et alibi : « No¬ 
luerunt benedictionem, et elongabitur ab eis : elegerunt 
maledictionem, et veniet eis. * 

D. Sumunt hi corpus Domini? — M. Soli filii Dei ac¬ 
cipiunt corpus Christi, qui Christo sunt incorporandi, et 
Deum visuri: hi autem, qui in Christo non manent, quam¬ 
vis videantur ad os porrigere, corpus Christi non sumunt, 
sed judicium sibi manducant et bibunt. Corpus autem 
Christi per manus Angelorum in coelum defertur, carbo 
vero a dsemone in os projicitur, ut Cyprianus testatur. Et 
quia hoc sumunt negligenter ut alium panem, et aliud vi¬ 
num , vertitur eis in fel draconum , et in venenum aspidum 
insanabile. 

D. Nonne Judas idem accepit quod Petrus? — M. Ne¬ 
quaquam : quia Petrus Dominun^ dilexit: ideo acceptum 
a Domino sacramentum cum virtute ejus accepit, Judas 
vero quia Dominum odivit, speciem quidem panis accepit, 
sed virtus sacramenti in Christo remansit: ideo post buc¬ 
cellam mox diabolus in eum introivit; quamvis Judae non 
corpus, sed buccellam tantum intinctam, sed non conse¬ 
cratam dedit. Petrus Domino adhaerebat, et ejus verbis 
obediebat. Judas cum Domino corpore ambulabat, cum 
traditoribus spiritu et mente erat. Hi ergo dum censum 
debitae servitutis Domino sunt reddituri nocturnis laudibus, 
amplexibus delectantur illecebrosae copulationis. Similiter 
dum pro se et pro commissis Deum placare debent officiis 
divinis, liberos alludunt et favent in gremiis. Usibus dili¬ 
genter insistunt ventrinis, perquirunt mulieres, ut eorum 
liberi accuratius sedeant vel stent in plateis. Ipsi Dominum 
ad iracundiam provocant his et hujusmodi; ut dicitur : 
« Ipsi me provocaverunt in eo qui non erat Deus, et ego 
provocabo eos, etc. » 


31. Quomodo malis sacerdotibus parendum, an sol¬ 
vere queant: et an Ditandi . 

D. Est eis obediendum? — M. Ubi bonum praecipiunt; 
non eis, sed Domino obediendum est: « Dicunt enim, et 
non faciunt. »» Ubi malum imperant, contemnendi sunt; 
quia * obedire oportet Deo magis quam hominibus. * 

D. Possunt solvere vel ligare? — M. Si ab Ecclesia pu¬ 
blico judicio separati non sunt, quamvis ipsi fortiter alligati 
sint, utrumque possunt; quia non ipsi, sed Christus per 
eorum officium ligat et solvit: si autem judicio Ecclesiae 
fuerint exclusi, spernendi sunt ut Ethnici. Quamdiu Judas 
cum Apostolis fuit, ut amicus apparuit; ut alii Apostoli, 
praedicavit, baptizavit, signa fecit; postquam ab eis reces¬ 
sit, ut publicus hostis claruit. Ita isti quamdiu sunt in 

communione Ecclesiae, omnia sacramenta per eos facta 
erunt rata : si exclusi fuerint, quaecunque egerint, erunt 
irrita. Quia igitur sunt lupi, a Christi ovibus sunt fugiendi, 
ut dicitur: « Exite de medio illorum, popule meus, ne 
participes sitis poenis et tormentis illorum. * 

D. Nunquid potest homo sua propter eos relinquere! — 
M. Ista separatio non potest corporaliter fieri, nec debet: 
quia si boni a malis separantur , jam nemo ad bonum per 
eos convertitur. In quibusdam tamen sunt devitandi, prae¬ 
cipue in convivio, et in servitio Dei, ut dicitur : « Nec cum 
hujusmodi cibum sumere. * Fugiendi sunt mente et vo¬ 
luntate, ne consentiatur operibus eorum. 

D. Qualiter fit consensus ad actus illorum! — M. Si il¬ 
lorum malefacta laudantur , et ad perpetranda flagitia , 
consilio vel pecunia auxiliantur. Ideo non solum qui faciunt, 
sed et qui consentiunt facientibus, digni sunt morte. Itaque 
quamvis mali quamdiu ab Ecclesia publice non sunt se¬ 
gregati / non sunt devitandi, nisi sibi invicem omnes et 
Praelati et subditi ita in malo consentiant, ut nullus eorum 
pravitatem arguat : tunc omnibus modis sunt fugiendi, 
quia tunc causa fiunt ruinae populi. 


32. De culpa Praelatorum, malis sacerdotibus conni- 
ventium, deque non ordinandis sacerdotum filiis. 

D. Quid de pastoribus eis consentientibus! — M. Le¬ 
gitur de Heli, quod quia filiis prave agentibus consenserit, 
et eos tepide super transgressione corripuerit, mortem 
corporis incurrerit: ubi manifeste ostenditur quia mortem, 
quam ille perpessus est in corpore, isti patiuntur in anima. 
Ipsi peccata delinquentium fovent, quatenus ab eis tem¬ 
poralia stipendia percipiant, et ab aeterna beatitudine se¬ 
clusi poenas aeternas cum eis luant. Aliqui cum pastoris 
jura suscipiunt, ad lacerandum subditos inardescunt: pe¬ 
cunias ab eis extorquent et diripiunt, et sacri ordinis per 

omnia infideles existunt, ut dicitur: « Pastores tui infide¬ 
les , socii furum : sequuntur munera, manus eorum plenae 
rapina. » 

D. Sunt ordinandi sacerdotum filii? — M. Minime. 
Canonum decreta, et sanctorum Patrum constituta pro¬ 
hibent eos ad sacros ordines accedere, nec in Ecclesia 
aliquam praelationem habere, quia ex fornicatione et trans¬ 
gressione sunt procreati. Ex patribus enim venenatis virus 
veneni transit in filios. 

D. Proba? — M. Legitur in Genesi quod Deus Adae 
praecepit ne comederet de ligno scientiae boni et mali: at 
ille non de ligno, sed de interdicti ligni fructu comedit, et 
veneno transgressionis omnem posteritatem infecit. Hic 
igitur pater quia fructus venenati ligni a veneno inobedien- 
tiae immunis non fuerit, quamvis fructum ligni comedere 
non vetuerit. 

D. Quod est lignum “ scientiae boni et mali? * — M. 
Scientiae divinarum Scripturarum, et secreta mysteriorum 
Dei; quod praecipue ipsis commendatum est, ut dicitur : 
* Vobis datum est nosse mysterium Dei. « 

D. Quod lignum mali? —M. Notitia saecularis, et ab¬ 
jectio mandatorum Dei, ut dicitur : « Male facere sciunt; 
bene autem nunquam. * Isti quamvis sint inferiores, vo¬ 
lunt videri superiores. Ambiunt honores ; appetunt magis 
praeesse, quam subesse. Isti ad sacros ordines nullatenus 
sunt promovendi. Inter caeteros semper habeantur vere¬ 
cundi , et rejiciant poenitendo venenum, quo a patribus 
sunt illecti, et resipiscant tali pudore caeteri sacerdotes. 
Hi nisi resipuerint poenitendo secundum modum culpae, 
arbor cum radice exterminabitur sine fine , ut dicitur : 
- Propterea Deus destruet te in finem , id est, usque in 
finem, et evellet radicem tuam de terra viventium. * 

33. Exitus vitee malorum sacerdotum ; et an monendi , 
ac tolerandi, 

D. Dic, quaeso, horum reproborum sacerdotum et infide¬ 
lium quis erit finis, vel cruciatus eorum? — M. Ut legitur : 
“ Corrupti sunt, et abominabiles facti sunt in operibus suis; 
ideo ad nihilum devenient tanquam aqua decurrens. Ut 
oves, sic et pastores in inferno positi erunt; mors depascet 
eos, quoniam Deus sprevit eos. 

D. Debent malis verba Dei dici? — M. Si sciuntur, non 
sunt eis dicenda; quia proditor est qui eis, cum sint hostes, 
reserat Dei secreta; unde praecipitur: * Nolite sanctum 
dare canibus, nec mittatis porcis margaritas, ne conculcent 
et irrideant. Ubi autem nesciuntur : propter electos, qui 
inter eos latent convertendi sunt sermones Dei proferendi 
eis ; sicut et Dominus non cessavit Petro et aliis salvandis 
verba salutis ministrare, quamvis sciret Judam et Phari- 
saeos inde scandalizando cruciari. 

D. Debent tolerari mali, cum Christus Judam toleravit? — 
M. Mali in Ecclesia sunt tolerandi, sed non imitandi; quoad¬ 
usque ille cum ventilabro veniat, qui grana de paleis excu¬ 
tiat, et zizaniis igni traditis triticum in horrea sua recondat. 

D. Segreget te ab omni malo, et collocet te Deus, magis^ 
ter bone, in coelesti gremio. Amen. 


LIBER II. 

1. Quid sit malum , et an a Deo . 

D. Anima mea exui tat in Domino, quod deterso igno¬ 
rantiae nubilo, tanto per te illustratus sum scientiae radio. 
Quaeso itaque , decus Ecclesiae, ut liceat mihi adhuc aliqua 
inquirere. — M. Quaere quae vis, et audies quae cupis. 

D. Dicitur malum nihil esse , et si nihil est, valde mi¬ 
rum videtur, cur Deus homines vel Angelos damnet , cum 

nihil faciant. Si autem aliquid est, videtur a Deo esse, cum 
omnia sint ex ipso ; et sequitur quod Deus sit auctor mali, 
et injuste eos qui hoc faciunt, damnari. — M. A Deo nempe 
sunt omnia, et omnia fecit valde bona; et ideo malum pro¬ 
batur nihil per substantiam esse. Omnia autem quae Deus 
fecit, subsistunt. Omnis vero substantia bona est: sed ma¬ 
lum non habet substantiam : ergo malum nihil est. Quod 
autem malum dicitur, nihil aliud est quam ubi non est bo¬ 
num : sicut coecitas, ubi non est visus; et tenebrae, ubi non 
est lux : cum coecitas et tenebrae non sint substantiae. Nota 
haec tria. Creatura reposita est in praedicamento substantiae. 
Nota haec tria. Creatura reposita est in praedicamento sub¬ 
stantiae. Substantia est res omnium rerum, praedicamento¬ 
rum in esse suo considerata. Natura dicitur omnis res in 
esse suo, praeter ea quae discordant a prima constitutione 
secundum suas habitationes. Voluntas autem seu natura, 
quae discordat a Creatore non remanet natura sed perver¬ 
sitas naturae, et haec talis dicitur peccatum. Factura species 
est in honore, id est, homo in animali, qui relicto naturali 
bono perversa utitur voluntate. Haec omnia secundum divi¬ 
nos tria sunt, creatura, natura, et factura. Creatura, ut 
elementa ; natura, ut ex eis nascentia; factura, quae homo, 
vel Angelus facit, vel patitur. Qui malum faciunt patiuntur 
poenas peccati. Haec Deus non facit, sed fieri permittit, ut 
dicitur : •« Deus mortem non fecit. » Peccatum autem nihil 
aliud est, quam quod praeceptum est non facere; aut aliter 
quam praeceptum est agere : sicut nec malum est aliquid, 
nisi bono, id est, gaudio carere. Quod saltem vocabulum 
habet a Deo, tali modo habet; cum fit per illam substan¬ 
tiam, quam fecit Deus. Juste vero damnat eos Deus, id est, 
non dat eis gaudium, qui non faciunt vel aliter faciunt quam 
sit praeceptum. 

D. Quis est auctor peccati \ — M. Ipse homo, incentor 
vero diabolus. 

2. Peccati gravitas P et quod tandem cedat in Dei 
gloriam. 

D. Est grave peccare? — M. Minimum peccatum scienter 
commissum, gravius est toto mundo. Quidquid autem mali, 
vel peccati agitur, totum in laudem Dei vertitur; et ideo 
in omni creatura Dei nihil mali esse vel fieri comprobatur. 

D. Quid dicis? homicidium vel adulterium non est pec¬ 
catum? — M. Homicidium saepe dicitur bonum, ut occisio 
Goliae aDavid, et Holophernis a Judith; quod tunc malum 
dicitur, cum proprio impulsu perpetratur. Conjugium bo¬ 
num creditur ; sed ideo malum est adulterium, quia aliter 
sit quam sit concessum. Quae tamen in laudem Dei vertun¬ 
tur , cum ab eo juste puniuntur. Sicut enim imperator est 
laudabilis, qui milites suos remunerat: ita est etiam lauda¬ 
bilis, imo laudabilior, qui praedones et latrones damnat. Ita 
utique sicut Deus in salvatione justorum glorificatur, sic in 
perditione impiorum per omnia laudatur. 

D. Cum scriptum sit: « Nihil eorum odisti, quae fecisti -. 
quomodo dicitur Deus amare bonos, malos odio habere? — 
M. Cuncta diligit Deus quae creavit; sed non cuncta in 
uno loco locavit. Sicut pictor omnes colores diligit, sed 
quosdam prae aliis eligit, et unumquemque apto loco ponit: 
ita Deus unumquemque sibi convenienti loco disponit: 
ideo dicitur eos diligere, quos in coelesti palatio recipit; 
illos odisse, quos in infernali carcere mergit. 


3. De libero arbitrio y et retrocessione a bono • 

D. Quid est liberum arbitrium? — M. Libertas eligendi 
bonum vel malum. Hoc in paradiso homo habuit liberum ; 
nunc vero habet captivum : quia bonum non vult, nisi 
gratia Dei praeveniatur, nec potest agere, nisi eum subse¬ 
quatur. 

D. Quid dicis de his, qui saeculum relinquunt,religionis 
habitum sumunt, et transacto aliquo tempore rejiciunt, et 

pejores quam prius fuerint fiunt? quidam vero aliqua bona 
incipiunt, postea deserunt, et ad iniquitatem redeunt? — 
M. De his dicit Job: « Simulatores et callidi provocant 
iram Dei. * Saepe servus errantem filium ad patrem pertra¬ 
hit , et ipse ad opus suum recedit : ita et isti electos ad 
Deum pertrahunt, et ipsi ad mala studia redeunt: sic etiam 
timor charitatem ad regnum ducit, et ipse non introibit, 
sicut enim diabolus servit Deo, ita membra ejus serviunt 
electis etiam tali modo. 


4. Quomodo diabolus Deo serviat , et mali bonis . 

D. Quomodo diabolus servit Deo? — M. Quia gloriosus 
princeps despexit esse in palatio; fecit eum Deus laborio¬ 
sum fabrum in hoc mundo, ut coactus totis viribus serviat, 
qui vacare Deo fruendo nolebat, ut dicitur : “ Faciam tibi 
eum servum sempiternum. « Cujus fabri caminus, est afflic¬ 
tio et tribulatio; folles , sunt tentationes et suggestiones; 
mallei et forcipes, sunt terrores et persecutores; limae vel 
serrae, sunt linguae maledicentium et detrahentium. Tali 
camino et his instrumentis purgat ipse aurea vasa coelestis 
regis : hoc sunt electi, in quibus renovat imaginem Dei, 
reprobos autem qui contra regem agunt, ipse torret et ut 
hostes punit. Tali modo servit diabolus Deo. 

D. Qualiter serviunt membra diaboli electis? — M. Cum 
eos trahunt ad regnum simulatione vel impellunt adversi¬ 
tate. Simulatione quidem eos trahunt, cum bona exterius 
simulant, quae interius non amant. Tunc filii Dei adhuc in 
errore positi, per eorum exempla , bona arripiunt, quae toto 
corde diligunt; et cum simulatores illa bona deserunt, quae 
non amaverunt: isti firmius in coepto bono persistunt: ut 
olim cum mali Angeli ceciderunt, boni firmius steterunt. 
Adversitate autem eos impellunt, cum eis temporalia, quae 
plus justo diligunt, auferunt, et eis ne carnalia desideria 
implere praevaleant, obsistunt. Unde diabolus et mali utiles, 

imo necessarii comprobantur, cum per eos electi examinati 
ad coelestia deportantur. 

D. Quid dicis de presbyteris qui Ecclesias lucri gratia 
dimittunt, et alias accipiunt? — M. Lupi sunt, apostatae 
et latrones, suorum et eorum ad quos veniunt deceptores, 
imo traditores. 

5. Quare via impiorum prosperatur , et in annos pluri¬ 
mos : non sic autem vita piorum , nisi quandoque . 

D. Cur mali hic divitiis affluunt, potentia florent, sani¬ 
tate vigent, et contra boni inopia tabescunt, a malis injuste 
opprimuntur, debilitate marcescunt? — M. Propter electos 
his redundant mali, ut haec boni despiciant quibus florere 
etiam pessimos videant. Divitiis autem mali abundant, 
primo ut mala quae concupiscunt, justo Dei judicio explere 
per pecuniam valeant; secundo ut si qua bona fecerint, 
per haec remunerentur. Omnia enim quae faciunt, pro ter¬ 
renis agunt, unde et mercedem suam recipiunt. Potentia 
splendent, primo propter seipsos, ut mala quae amant, po¬ 
tenter expleant; secundo propter reprobos, ut eos in malis 
defendant; tertio propter electos, ut eos castigent, et a ma¬ 
lis actibus emendent. Sospitate autem pollent, nec cum 
hominibus flagella sentiunt, ut post eos gravior dolor ex¬ 
cruciet. Boni autem ideo inedia, oppressione et languore 
afficiuntur, ne in malis delectentur : aut si aliqua contra 
Deum egerunt peccata, deleantur; si non,, pro patientia 
coronentur. 

D. Cur e contra quidam boni hic divitiis abundant, po¬ 
tentia sublimantur, valetudine roborantur; mali autem 
penuria, infirmitate et oppressione laborant? — M. Qui¬ 
busdam electis divitiae ideo conceduntur, ut bona quae 
amant, rebus implere valeant; et per haec etiam admonen¬ 
tur, si haec temporalia, suavia, quanto magis aeterna viden¬ 
tur. Potentia sublimatur primo propter seipsos, ut bona 


Digitized by C^ooQle 




ELUCIDARIUM SIVE DIALOGUS. 


241 


quse mente conceperunt, potenter exercere possint. Secundo, 
propter electos, ut eis in bonis tutela sint. Tertio, propter 
reprobos, ut eos reprimant, ne tantum quantum volunt no¬ 
ceant. Sanitate solidantur, ne justi de eorum aegritudine 
contristentur, sed de eorum salute laetentur. E contra, mali 
quidam hic egestate, afflictione, corporis dolore suspirant; 
ut per haec discant quam amara sint ad quae pravis moribus 
festinant. 

D. Quare quidam mali diu vivunt, quidam vero boni 
citius moriuntur; et e contra, aliqui boni diuturnam vitam 
ducunt, mali vero celerius obeunt? — M. Mali ideo diu 
vivere permittuntur, ut electi per eos exerceantur, et a vitiis 
corrigantur; ipsi vero post majoribus suppliciis torquean¬ 
tur. Boni autem citius tolluntur, ne diutius hic adversis at¬ 
terantur, sed mansuris gaudiis inferantur. E contra, vita 
longaeva justis datur, ut meritum illorum augeatur, cum 
plures per illorum exempla corriguntur. Mali sane celeriter 
ad tormenta rapiuntur, ut electis adhuc errantibus timor 
incutiatur, et sic ab errore retrahantur. 


6. De bono tribulationis ; et quod malis nihil boni con¬ 
tingat ; bonis autem nihil mali. 

D. Sunt felices, qui adversis non tanguntur? — M. Imo 
infelicissimi sunt, quibus permittitur hic per omnia suaviter 
vivere, et omnia desideria sua pro libitu suo implere, sed 
adversitate non tanguntur : quia tali modo ut arida ligna 
ad ignem nutriuntur. E contra, sunt illi felicissimi, qui hic 
a suis desideriis arcentur, et multis asperitatibus exercentur: 
quia tali modo ad regnum ut filii flagellis erudiuntur, ut 
dicitur : « Deus flagellat omnem filium quem recipit. » 
Volo te scire quod reprobi quamvis corona regni potiantur, 
omnino impotentes sunt, et numquam sine supplicio erunt. 
Electi vero quamvis captivi, quamvis in carcere positi, 
semper potentes sunt, et numquam praemio carebunt. 

16 


Digitized by v^ooQle 


242 


D. LANFRANCI 


D. Pro Dei amore fac me hoc clarius videre? — M. Re¬ 
probi impotentes sunt, quia praeventi ira Dei bonum nolunt, 
et ideo nullo modo possunt : malum autem et volunt, et 
possunt. Malum vero probatum est nihil esse : ideo eos 
constat nihil posse. Sine supplicio non sunt, quia saeva con¬ 
scientia cruciantur, continuo timore anxiantur ne capiantur, 
ne occidantur, ne res suae tollantur, unde dicitur: * Non 
est pax impiis, dicit Dominus. * E contra, electi nimium 
potentes sunt, quia praeventi gratia Dei et bonum volunt et 
possunt; malum vero respuunt. Praemio non carent, quia 
sine timore manent, et spe futurae libertatis certi gaudent ; 
unde dicitur : « Justus absque terrore erit. « Aliter etiam 
tibi volo insinuare quod malis nihil boni contingat, et bonis 
nihil mali eveniat. 

D. In Dei nomine quid loqueris? Nonne mali hic conviviis 
deliciantur, decore ac commixtione mulierum, ac liberorum 
complexione jocundantur, pretiosa veste gloriantur, pecunia 
ac magnificis aedificiis exaltantur. E contra, boni hic carceri- 
bus includuntur, verberibus tunduntur, fame et siti et aliis 
cruciatibus affliguntur? — M. Cum fortuna malis prospera 
arriserit, et eos copia de suo cornu his bonis quae enumerasti, 
repleverit, tunc assimulantur pisci qui mordens hamum gra¬ 
tulatur, sed hoc tripudio de aqua tractus enecatur; aut illi 
cui poculum mellis praebetur, et post sine fine amarum mare 
epotare cogetur; nam pro epulis replentur, ut ille dives, ab¬ 
sinthio amaritudinis; pro mulierum amore, sulphureo foeto- 
re; pro vestium nitore, induentur confusione; pro pecunia et 
aedificiis, haereditabunt vermes in infernalibus antris; unde 
dicitur: « Ducunt in bonis dies suos, et in puncto ad inferna 
descendunt. » Porro boni, quos asseris hujusmodi incom¬ 
modis affici, similes sunt illis qui piper vel aliam herbam 
amaram gustu praelibant, ut vinum post sumptum suavius 
sapiat. Ita justi pro carcere, recipientur in aeterna taber¬ 
nacula ; pro verberibus, obtinebunt gaudium et laetitiam; 
pro fame et siti, « non esurient neque sitient amplius •»; pro 

cruciatibus,«fugiet ab eis dolor et gemitus. * Ex qua re pro¬ 
batur justos esse semper locupletes et beatos; impios sem- 
per esse inopes et miseros. 


7. Unde dignitates : et quod eas 'vendere vel emere 
nefas est; et quale debeat esseprcelatorum regimen. 

D. Unde sunt dignitates? — M. A Deo sunt utique 
omnes dignitates, et potestates malorum, seu bonorum, ut 
dicitur : «Non est potestas nisi a Deo. » Cur autem ali¬ 
quando mali, aliquando vero boni potestates sortiantur, 
jam superius dictum est. 

D. Quam sententiam profers de his, qui eas vendunt, vel 
emunt? —M. Qui eas emunt, cum Simone interitum subibunt; 
qui vero vendunt, cum Giezi lepram animae incurrunt. 

D. Habent Praelati majus meritum apud Deum? — 
M. Ordo officii, aut dignitas potestatis nihil confert homini 
apud Deum, si desit meritum. Porro, qui in ecclesiasticis 
praesunt, ut Episcopi, et Abbates seu Presbyteri, si verbo et 
exemplo bene praesunt; tot praemia prae aliis habebunt, quot 
animae per eos salvae fiunt, ut dicitur : « Super omnia bona 
sua constituet eos.» Si autem subditis verbum salutis sub¬ 
trahunt , et eos in foveam perditionis per prava exempla 
ducunt; tot poenas prae aliis haereditabunt, quot animae eo¬ 
rum exemplo perierunt, vel quot salvare praedicando ne¬ 
glexerunt, ut dicitur : « Cui plus committitur, plus ab eo 
exigitur: •» Et iterum, « Potentes potenter tormenta patien¬ 
tur. ” Qui autem in saecularibus Praelati sunt, ut reges et 
judices, si juste judicant, et clementer subditos tractant, 
majorem gloriam prae aliis a justo judice Deo consequentur : 
« quia qui bene ministrant, bonum sibi gradum acquirunt.»» 
Si autem injuste et creduliter populum opprimunt, atrocia 
supplicia prae aliis habebunt : « quia durissimum fiet ju¬ 
dicium his qui praesunt, et judicium sine misericordia ei, qui 
non facit misericordiam.» 

io. 

8. Cur electi patiuntur cum reprobis; deque Dei poten¬ 
tia et providentia. 

D. Cum electi non sint de mundo, cur cum reprobis 
patiuntur adversa mundi? — M. Quia communicant cum 
malis, ideo cum ipsis adversa tolerant : quia vero saepe 
mundialibus irretiuntur, ideo mundi infortuniis affliguntur. 

D. Cum Deus omnipotens sit. ut dicitur: * Omnia quae¬ 
cumque voluit, fecit»» et iterum ; « subest tibi posse omne 
quod volueris. « Cur dicitur de eo quod quaedam non pos¬ 
sit, ut est mentiri, et praeteritum non facere quod non sit 
praeteritum? — M. Cum hoc de Deo dicitur, non impoten¬ 
tia, sed summa ejus omnipotentia praedicatur, quod vide¬ 
licet omnis creatura nequeat eum ad hoc flectere, ut velit 
statutum suum immutare. 

D. Quid est providentia Dei? — M. Ea cognitio, qua 
omnia futura praescivit, imo aspexit ut praesentia. 

D. Si Deus cuncta futura praescivit, et ea ita ventura 
per Prophetas praedixit, et non possit in sua providentia 
falli, et coelum et terra prius transeant quam verba Dei 
possint immutari : videtur quod ex necessitate cuncta eve¬ 
nerint quae unquam contigerunt vel adhuc ventura sunt! — 
M. Duae necessitates sunt : una naturalis, ut solem in 
Oriente oriri, vel diem noctem sequi. Altera voluntaria, ut 
aliquem ambulare, vel sedere. Quae Deus vult, ut fiant, ut 
coelum et terram, inevitabile est non evenire, sed per om¬ 
nia necesse est ita contingere. Quae autem fieri tantum 
permittit, ut homines per liberum arbitrium bonum vel ma¬ 
lum facere, non est necesse evenire. Omnia igitur quae futuri 
homines erant facturi, Deus futura praescivit, et per Pro¬ 
phetas ventura praedixit: non tamen sua praescientia ali¬ 
quam necessitatem eis intulit ut fierent, sed potius ipsi 
necessitatem intulerunt, cum suam voluntatem explerent. 

D. Accidit aliquid casu? — M. Nihil omnino; sed oin- 
nia Dei ordinatione. 

D. Quomodo ergo aliquae Dei Ecclesiae, vel aedificia 

etiam bonorum , fortuito igne invadente, quasi casu cre¬ 
mantur? — M. Casus nihil est. Scriptum est autem : 
« Nihil fit in terra sine causa. »> Unde patet quod nulla Ec¬ 
clesia , vel aliqua casa uspiam in mundo comburitur, nec 
destruitur, nisi prius a Deo adjudicetur. Contingit autem 
hoc tribus ex causis. Primo, si Ecclesiae aedes per injuste 
acquisita constructae sunt. Secundo, si inhabitantes eas per 
immunditias coinquinant. Tertio , si eas homines plus quam 
aeterna diligant. Sed nec minimum pecus homini moritur 
vel infirmatur, nisi Dei nutu judicetur. 

D. Cum mors et aegritudo sint poenae peccati; cur haec 
patiuntur pecora , cum per discretionem peccare nesciant ? 
— M. Per ea homo punitur, cum eorum dolore vel morte 
in animo torquetur. 

D. Hoc potest esse de domesticis; quid dicis de agresti¬ 
bus? — M. Quod ea aegritudine vexantur, evenit eis ex cor¬ 
rupto aere, vel ab aliis rebus, quae ob peccatam hominis 
in contraria mutantur. 


9. De praedestinatione , et de permissione peccati in 
electis. 

D. Quid est praedestinatio Dei? —M. Ea dispositio, 
qua ante creatum saeculum quosdam ad suum regnum 
praeordinavit, de quibus nullus perire possit, et omnes 
salvari necesse sit; et quosdam ad poenam, quos peccati 
reos praescivit, de quibus nullus salvus erit. 

D. Si nullus potest salvari, nisi praedestinati, ad quid 
alii creati sunt, vel in quo sunt rei, quod pereant ? — 
M. Quicquid praedestinati faciant, perire nequeunt, quia 
omnia cooperantur illis in bonum, etiam ipsa peccata. Nam 
post graviora peccata humiliores erunt, et de sua salva¬ 
tione uberiores laudes Deo referunt. Reprobi autem propter 
electos sunt creati, ut per eos in virtutibus exerceantur, 
et a vitiis corrigantur, et eorum collatione gloriosiores ap- 

pareant; et cum eos in tormentis viderint, de sua evasione 
amplius gaudeant. Qui etiam propter seipsos juste pereunt, 
cum malum sponte sua eligunt; diligunt et volunt sine 
fine vivere, ut possint sine fine peccare. 

D. Quare permittit Deus electos peccare? — M. Ut 
patefaciat in eis divitias misericordiae suae. 

D. Salvantur praedestinati, si non laborant? - M. Prae¬ 
destinatio taliter instituta est, ut precibus vel laboribus 
obtineatur , ut dicitur : “ Per multas tribulationes oportet 
nos intrare in regnum Dei. * Parvulis itaque per mortis 
acerbitatem ;* provectis autem aetate datur praedestinatio 
per laborum exercitationem. Quia vero scriptum est : •« In 
domo Patris mei mansiones multae sunt. * Unusquisque 
obtinebit mansionem secundum proprium laborem : ita 
prout quis plus laboraverit, digniorem; qui vero minus, in¬ 
feriorem possidebit. Nullus tamen plus laborare poterit, 
quam cum divina gratia juverit. Nec aliam mansionem quis 
habiturus erit, quam eam ad quam ante mundi exordium 
praeordinatus fuit: quia « non volentis , neque currentis , 
sed Dei est miserentis. » Ita nullus reproborum quicquam 
plus facere praevalet, quam ei divina censura permittit; 
nec aliam poenam habebit, quam eum divinum judicium , 
ante mundi initium secundum suum meritum , habiturum 
praescivit; ut Deus, antequam bonum vel malum face¬ 
rent , dixit: « Esau odio habui, Jacob autem dilexi. * 

D. Quomodo possunt dignosci? — M. Qui in bonis 
actibus usque in finem perseveraverint , vel qui mala 
faciens ea deserit ,• et ad poenitentiam prosilit, et in haec 
usque in finem perduraverit, hic de praedestinatis erit. Qui 
autem in malis perdurat, vel bona agens haec relinquit. et 
mala perpetrat, et his usque in finem insistit, de reprobis 
existit. Sicut illi dicuntur rei, qui multa de Deo audierunt, 
et obsequi noluerunt: ita videntur innoxii, qui nunquam 
aliquid de Deo audierunt, et ideo non fecerunt. Homines 
sunt ita creati, ut naturaliter per dilectionem proximi 

serviant Creatori, secundum illud: « Quod tibi non vis 
fieri, alii ne feceris. » Nullus vult pati furtum, adulterium, 
homicidium ; non faciat ulli. Cum hoc homines in proximo 
spernunt, Deo, qui est dilectio, contradicunt: quamvis 
nullus sit in orbe angulus, ubi non sit notus Deus ; cum 
mercatus gratia vel alterius rei, in illas et illas terras , ubi 
Deus colitur, mixtim homines eant, et quae ibi de Deo 
audierunt, domi referant, et ideo sunt inexcusabiles. 


10. De ignoratione Dei. 

D. Possunt excusari qui Deum ignorant, et bona; et ideo 
faciunt mala? — M. « Qui ignorat ignorabitur. »Qui enim 
Deum in fide et opere, ut gentes , ignorat, hunc Deus ut 
hostem suum damnat. Qui autem Deum per fidem nove¬ 
runt , sed voluntatem ejus simpliciter, ut rustici, ignorant, 
si damnantur, non graviter damnantur, ut dicitur: «* Ser¬ 
vus nesciens voluntatem Domini sui, et non faciens, vapu¬ 
labit plagis paucis. » Qui autem per ingenium scire pos¬ 
sunt, sed per malitiam scire dissimulant, ut clerici et mona¬ 
chi , durius punientur, ut dicitur : ** Qui scit, et non facit, 
plagis vapulabit multis. * Qui vero bona audire nolunt, 
et quae debent facere discere contemnunt, duplici animad¬ 
versioni subjacebunt. Primo, pro contumacia; quod scien¬ 
ter peccant; secundo, pro contemptu, quia bonum discere 
recusant, ut dicitur : « Revelabunt coeli iniquitatem illo¬ 
rum , et terra adversus eos consurget in die furoris Domini, 
qui dixerunt Domino Deo: Recede a nobis, scientiam via¬ 
rum tuarum nolumus. 


11. Quid sit originale peccatum. 

D. Quid est originale peccatum? — M. Injustitia. 

D. Planius edicito. — M. Deus justum primum ho¬ 
minem fecit. Quam justitiam ipsum servare et posteris 


Digitized by 


Google 



248 


D. LANFRANCI 


relinquere justum fuit: omnis namque homo cum tali jus¬ 
titia nasci debuit, quali Adam conditus fuit. Sed quia 
hanc Adam sponte deseruit; omnis homo in injustitia 
originem vivendi sumit, quae injustitia originale peccatum 
vocatur; pro qua omnis homo damnatur, nisi ei in bap¬ 
tismate dimittatur. 

D. Cum omne peccatum , sola voluntate perpetretur: 
non video quomodo juste infanti recens animato vel nato 
peccatum imputetur ; praesertim cum nullam voluntatem 
peccandi habeat, nullamque justitiam facere vel intelligere 
praevaleat ? — M. Infans recens animatus, vel natus , 
tribus de causis reus existit. Primo, quia naturalem jus¬ 
titiam non habet, quam Deus primo homini contulit. Se¬ 
cundo , quia debitor satisfaciendi pro temeritate desertionis 
existit. Tertio , quia miserias incurrendo se inutilem suo 
Domino fecit. Omnis autem homo Angelis adaequandus 
justus nasci debuit, sicut Deus constituit. Sed quia hanc 
Adam deseruit, Deus eam ab omni posteritate sua exigit. 

D. Cum scriptum sit: « Filius non portabit iniquitatem 
Patris ; »» et item: « Unusquisque onus suum portabit, * 
quomodo juste ab infante exigitur quod a parente delinqui¬ 
tur? — M. Nullus peccatum exigitur ab alio; nullusque 
pro alterius, sed pro sua ipsius injustitia punitur. Deus 
justitiam ab omni homine exigit, quam primo dedit: omnis 
autem homo in-natura est Adam, in persona filius Adam. 
Et quia omnis homo absque hac justitia nascitur, non pro 
hoc quod eam Adam deseruit, sed quia eam ipse non 
habet, punitur. Igitur quia naturalis justitia in infante non 
invenitur, a justitia Dei juste repellitur, ac justissime cum 
injustis poense a Deo subjicitur, qui etiam in tertiam et 
quartam generationem peccata juste ulciscitur. 

D. Nihil magis cupio audire. 

12. Quomodo Deus in quartam generationem peccata 
punit. 

M. Deus in prima generatione peccata retribuit, dum 
peccantes pro naturali lege spreta diluvio delevit. In se¬ 
cunda generatione punivit, dum delinquentes pro idololatria 
mari Rubro obruit. In tertia generatione peccantes mul¬ 
tavit , dum eos pro transgressa lege scripta bello extermi¬ 
navit. In quarta generatione peccata vindicabit, dum pro 
despecto Evangelio contemptorem extremus ignis devora¬ 
bit. Quamvis saepe pro peccatis parentum filii in sua injus¬ 
titia juste deserantur, ut et hic et ibi puniantur. Quatuor 
quoque genera sunt peccandi, cogitatio, locutio, ope¬ 
ratio . in malis perseveratio. In tertia ergo et quarta gene¬ 
ratione , Deus peccatum retribuit, dum pro factis in malis 
perdurantes punit. 

D. Cum caro tantum ab Adam assumatur, anima au¬ 
tem a Deo tribuatur ; mirum est quomodo juste ab anima 
exigitur quod per carnem contrahitur. — M. Non puto te 
ita desipere, ut arbitreris carnem absque anima hominem 
esse: anima quippe ad hoc datur, ut caro vivificetur. 
Itaque ante acceptam animam nihil a came exigitur; nec 
ab anima ante conjunctionem carnis quicquam exquiritur, 
praesertim cum in semine humanae conceptionis nulla culpa, 
sicut nec in sanguine vel in sputo esse comprobetur ; et 
anima innocens a Deo creetur. Porro, animae et corporis 
homo dicitur, et ob hoc debitum Adae juste exigitur, et 
quia in iniquitatibus concipitur, in injustitia nascitur, reus 
justo judici statuitur. 

D. Quomodo in iniquitate concipitur? — M. In concu¬ 
piscentia : omnis namque homo debuit sine concupiscentia 
generare, sicut manus manui jungitur sine delectatione. 
Sed quia primus homo a justitia naturali recessit, et inter¬ 
dictum concupivit: mox concupiscentia eum servum sibi 
subegit, et ipsum omnesque posteros suos in concupiscentia 
generare coegit. Igitur omnis qui in concupiscentia conci- 

pitur, injustus nasci convincitur; et ideo si absque baptis¬ 
mate, quod est mors Christi, moritur; in coelum Angelis 
coaequandus non assumitur. Nullus quippe Angelis aequa¬ 
bitur, nisi cui nulla injustitia sicut nec ipsis dominabitur. 
Nemo autem mundus a sorde, nec infans unius noctis in orbe. 


13. Quid est concupiscentia. 

D.. Adhuc scrupulus animum meum tenet, cui fortiter 
inhaeret. — M. Quisnam? 

D. Cum caro insensibilis sit, ac per se nihil facere 
possit , nulla ratione video qualiter adversus spiritum 
concupiscere dicatur, et eum ad consensum sui attrahere 
astruatur. — M. Hoc clavis David citius clausum resera¬ 
bit , quoniam hominem carnem ab Adam , animam autem 
a Deo habere constat; sed concupiscentiam nec ab Adam, 
nec a Deo habere nullus ignorat. Cum vero anima carni 
juncta fuerit, concupiscentiam ab eo trahit. Duas autem 
vires animae inesse nullus dubitat, unam qua corpus vivi¬ 
ficat ; alteram qua invisibilia considerat. Et illa qua cor¬ 
pus vivificatur, animalitas, vel camalitas, vel sensualitas 
nominatur. Illa autem quae invisibilia contemplatur, spiri¬ 
tus, vel mens, vel intellectus nuncupatur. Inferior ergo 
pars animae quae animalitas nominatur, a corpore quod 
corrumpitur, aggravatur, et sensibus camis immersa ab 
eis obruitur, et spiritualia obliviscitur, tantum in terre¬ 
nis delectatur. Et idcirco caro appellatur, et contra spiri¬ 
tum concupiscere affirmatur. Superior autem vis animae , 
quae spiritus, vel interior homo , nominatur, spiritualia et 
coelestia scrutatur, caduca respuens invisibilium contempla¬ 
tione delectatur, et ideo carni adversari perhibetur. Dicitur 
autem concupiscere , sicut dicitur auris audire 

D. Quomodo potest spiritus ab anima superari? — 
M. Sicut Adam ab Eva: anima namque uxor spiritus scri¬ 
bitur: caroutriusque ancilla dicitur. Spiritus itaque imperet 

uxori suae per rationem: anima obediat marito suo per 
dilectionem; caro ancilla famuletur per operationem. Quod 
si uxor ab ancilla illecta maritum ad consensum mali incli¬ 
naverit, et ipse cum ea per ancillam peccatum perpetravit: 
sicut serpens persuadens, mulier concupiscens, vir consen¬ 
tiens, poenis subduntur; sic juste caro illiciens, anima concu¬ 
piscens , spiritus consentiens simul a gaudio excluduntur. 

D. Quid igitur faciant? — M. Sara, scilicet, anima 
Abrahae, id est, spiritui adhaerens carnalia respuat, spiri¬ 
tualia concupiscat; Agar ancillam , id est, carnem suam 
vigiliis et jejuniis ad bona opera constringat; et sic eis 
lsaac , id est, verum gaudium nascetur, quo non dis¬ 
cordes , sed perenni pace concordes congratulentur. 

D. Habet incrementum anima? — M. Non quantitate, 
sed ratione. 

D. Qualiter nascuntur quidam fatui, cum animae ratio¬ 
nales sint. — M.Dum crassior humor in visco matris utero 
concipitur; quodammodo anima in hoc corpusculo hebe¬ 
tatur ; sicut etiam adulti aliqua infirmitate sensu privantur. 


14. De animarum origine , et quales sint in infantibus. 

D. Sunt animae ab initio creatae aut creantur quotidie? 
— M. Deus omnia simul et semel per materiam fecit, ut 
dicitur: « Qui fecit quae futura sunt; » postmodum autem 
universa per speciem distinxit. Ab initio igitur animae sunt 
creatae in invisibili materia ; formantur autem quotidie 
per speciem, et mittuntur in corporum effigiem, ut dicitur: 
* Pater meus usque modo operatur, et ego operor »*; et ali¬ 
bi: « Qui finxit singulatim corda eorum * , id est, animas. 

D. Cum Deus, summe bonus et summe sanctus, non nisi 
bonas et sanctas animas creet, et ipsae animae propter 
obedientiam ejus corpora intrent, omni admiratione et 
omni stupore est admirandum , cur eant in infernum, si 
illud corpusculum mox fuerit mortuum ? — M. Deus, a 

quo omnis bonitas et omnis sanctitas est, non nisi bonas 
et sanctas creat animas, et ipsae naturaliter desiderant cor¬ 
pus intrare, ut nos naturaliter cupimus vivere : verumtamen 
cum intraverint illud immundum et pollutum vasculum, 
tanta aviditate illud amplectuntur, ut plus illud diligant 
quam Deum. Justum igitur est, ut cum ipsae sordidum vas, 
imo carcerem quo includuntur, amori Dei praeponant, eas 
Deus a consortio suo excludat. 

D. Sciunt animae aliquid in corporibus infantium? — 
M. Legitur de B. Johanne Baptista, quod anima ejus adhuc 
in matre senserit Christum adesse : unde patet animas qui¬ 
dem parvulorum scientia non carere, sed prae debilitate 
opus Dei non posse exercere : Dicitur tamen quod nulla 
anima per se ipsam plusquam corpus sciat, nisi a vivifi¬ 
cante spiritu accipiat. 


15. Quomodo ptccatum transfunditur etiam a paren¬ 
tibus baptizatis . 

D. Cur vocas corpus immundum de homine Christiano 
natum? — M. Quia de immundo semine concipitur, ut di¬ 
citur :« Quis potest facere mundum de immundo conceptum 
semine? » et alibi: « in iniquitatibus conceptus sum. » 

D. Cum homo totus in baptismate emundetur, et conju¬ 
gium bonum praedicetur , quomodo semen ejus immundum 
dicitur? — M. Homo in baptismate interius et exterius 
sanctificatur; sed rursum semen ejus per carnis concupis- 
• centiam coinquinatur. 

D. Cum illa commixtio nequeat fieri absque delectatione 
carnali, et ille infans non possit repugnare parentibus, ut 
puta adhuc informatus; quomodo ipse est immundus, aut 
culpae, aut poenae obnoxius? — M. Crimen hujus pollutionis 
propter fidem conjugii parentes deserit: ob injustitiam au¬ 
tem primae praevaricationis transfunditur, quasi haereditario 
jure , in generatione prolis; et ideo tenentur obnoxii culpae 

Adse, in quo omnes peccaverunt, et in quo omnes mortui 
sunt. 

D. Si omnes in Adam mortui sunt, quomodo nascuntur 
vivi ? — M. Sicut si quis ad aliquam fenestram se demons¬ 
tret , et statim revertatur : sic homo nascens quasi se de¬ 
monstrat in mundo, et mox in mortem revertitur. 

D. Si peccata relaxantur in baptismo, cur baptizantur 
qui de eis nascuntur. — M. Si aliqua pasta veneno fuerit 
corrupta, omnes panes ex ea confecti sunt mortiferi: sic in 
Adam fuit massa corrupta, et ideo ex eo nati sunt omnes 
peccato corrupti; et idcirco morte digni, nisi fuerint in mor¬ 
te Redemptoris per baptismum vivificati. Sicut ergo pa¬ 
rentes pro seipsis in baptismate sunt emundati, ita filios 
oportet pro seipsis per mortem Christi in baptismo renovari, 
ut dicitur : « Omnes, qui in Adam moriuntur, in Christo vi¬ 
vificabuntur. » 

D. Si praegnans mulier baptizatur, prodest infanti illa 
baptizatio , si in ea moritur ?—M. Nihil. Nondum enim sicut 
Adam ftiit natus; et ideo in Christo non judicatur renatus. 

I). Cur non permittit Deus quosdam nasci ut baptizen¬ 
tur , aut natos prius subtrahit morti, quam regenerentur? 

— M. Judicia Dei abyssus multa : ideoque occulta, quam¬ 
vis causa in his eluceat, cum notum sit quod propter electos 
fiat: ut videlicet cum istos tam immeritos et pene sine pec¬ 
cato viderint in poena, et se post multa facinora tam inde¬ 
bitos in gloria uberius jubilantes Deo grates referant, cujus 
gratia tam meritas poenas evaserunt. 

D. Quam poenam habent parvuli sine baptismo mortui? 

— M. Tenebras tantum. 

D. Nocet aliquid infantibus, quod de illicito conjugio, 
scilicet de adulterio, vel cognatis, vel canonicis, vel mona¬ 
chis, vel sanctimonialibus vel cseteris incestis commixtioni¬ 
bus nascuntur? — M. Nihil omnino, si fuerint baptisma 
consecuti; sicut nec tritico nocet, si furatum per furem fue¬ 
rit seminatum. 

D. Nocent peccata parentum filiis, vel filiorum parenti¬ 
bus? — M. Scriptum est : « Pater non portabit iniquita¬ 
tem filii, nec filius portabit iniquitatem patris. Si filii pa¬ 
rentibus in malis non consenserint, aut parentes filios suos 
ab his prohibere non potuerint, nihil nocebunt peccata alter¬ 
utrorum alterutris ; sicut nec Josue nocuit quod pravum 
patrem habuit, et rursum non obfuit quod nequam filium 
genuit. Si autem parentes filiis, vel filii parentibus consen¬ 
sum praebuerint in peccatis; mali sunt, cum ipsis , et jam 
non pro illorum, sed pro suis malis damnabuntur. 


16. De connubio cum consanguinea , et commatre , ac 
filiola , et de polygamia. 

D. Est grave peccatum, ducere cognatam? — M. Se¬ 
cundum naturam, nullum; sed secundum statutum Eccle¬ 
siae, magnum. 

D. Quomodo hoc probas? — M. Nullum fuit peccatum 
comedere pomum; sed contra praeceptum Dei comedere, 
fuit maximum. 

D. Quare olim sancti patres duxerunt suas consangui¬ 
neas ? — M. Charitas apud illos non extendit se latius quam 
ad amicos, ut dicitur ? * Diliges amicum, et odio habebis 
inimicum. « Debuerunt ergo cognatorum filias accipere, 
quibus possent amorem impendere. Apud nos autem exten¬ 
dit se charitas etiam ad inimicos, ut dicitur? ** Diligite ini¬ 
micos vestros. « Quia igitur ipse sanguis nos cogit cognatos 
diligere; statuit Ecclesia per spiritum sanctum, alienorum 
filias ducere, ut uxor inter nos et extraneos sit dilectionis 
vinculum, quo charitas se dilatet per omne genus humanum. 

D. Quomodo probas non esse peccatum cognatam du¬ 
cere? — M. Licet duobus fratribus duas sorores ducere? 

D. Licet. — M. Soror uxoris meae sit mea cognata per 
ejus sanguinem. Rursus meus frater cognatus efficitur uxo¬ 
ris meae per meum sanguinem. Si igitur secundum naturam 

est peccatum, cur ducit meus frater meam et suam cogna¬ 
tam ? Igitur secundum naturam peccatum nullum est, sed 
secundum interdictum grave est piaculum. 

D. Non possum intelligere quomodo sit illicitum com- 
matres vel filiolas ducere. — M. Hoc etiam, sicut superius 
dixi, secundum naturam non est peccatum, sed secundum 
sacramentum. Sicuti enim uxor tua est filii tui mater in ge¬ 
neratione , sic illa, quae eum suscipit de fonte, fit ejus mater 
in spirituali regeneratione, et ita fit tua commater soror 
uxoris tuae, et filiola fit k>ror filiae tuae. Similiter si tu alte¬ 
rius filiam levaveris; compater, id est, frater sui patris 
eris; et non licet illi duas sorores, aut mulieri duos fratres 
accipere. Igitur per sacramentum tale conjugium est peni¬ 
tus illicitum. 

D. Propter quod sacramentum? — M. Per carnale con- 
nubium significatur Christi et Ecclesiae sacramentum. Sicut 
enim vir mulieri commixtus, unum cum ea efficitur : ita 
Ecclesia per commixtionem corporis Christi, unum cum 
ipso; et ipse per assumptionem humanae naturae, unum cum 
ea efficitur, ut dicitur : « Erunt duo in carne una ; ego au¬ 
tem dico in Christo, et in Ecclesia. " Sicut ergo humana 
natura a Christo erat aliena, quam sibi conjunxit; ita debet 
fcemina esse ex aliena parentela, quam vir in matrimonium 
ducit. 

D. Quid de commatribus et filiolabus? — M. Com- 
matres et filiolae ideo nobis in copula interdicuntur, quia 
nobis spiritualiter in sacramento conjunctae noscuntur; 
et indignum judicatur ut de spirituali ad carnale descen¬ 
datur. 

D. Licet plus quam unam uxorem ducere? — M. Sicut 
Christus non nisi uni catholicae Ecclesiae copulatur , sic lege 
divina vir jure non nisi uni mulieri associatur : unde primi 
patres nuptias repetisse non leguntur. Quod autem inter 
Christianos una mortua alia ducitur, non est divinum jus¬ 
sum, sed apostolicum permissum ob incontinentiae medica- 

mentum , ne in fornicationis prolabantur abyssum. Porro, 
quod tertio repetitur, fornicationi adscribitur. 


17. De Ecclesice ministris, ac monachis . 

D. Anima mea, gratulare, quia omnia quae desiderasti 
contigit te audire. Eia nunc nobilis doctor, pocula spiritus 
sancti tibi abunde infusa conservis largiter eructa, et qui 
jam de Praelatis dixisti, de reliquis Ecclesiae ministris quid 
sentias, insinua? — M. Primo igitur sacerdotes, si bene 
vixerint, exemplo sunt lux mundi; si recte docuerint, verbo 
sunt sal terrae. Reliqui vero Ecclesiae ministri sunt fenestrae 
in domo Domini, per quos lumen scientiae splendet his qui 
sunt in tenebris ignorantiae : quod si bene vixerint et non 
docuerint, sunt carbones ignis, qui ardent et non lucent. Si 
bene docuerint et male vixerint,' sunt ardens candela, quae 
aliis lucet, et sibimet cera liquescente deficit; vel campana, 
de qua aliis dulcis sonus redditur, et ipsa assiduo pulsu at¬ 
teritur. Si autem nec bene vivunt nec docent, sunt fumus 
qui ignem obfuscat, et aciem oculorum reverberat; de his 
dicitur: « Stellae non luxerunt. » Ideo de coelo ceciderunt. 

D. Quid dicis de mundi contemptoribus, scilicet mona¬ 
chis, vel aliis habitu religiosis? — M. Si propositum suum 
religiose vivendo impleverint, cum Domino judices erunt; 
sin autem, miserabiliores omnibus hominibus sunt, quia 
non habent nec saeculum , nec Deum; de his dicitur, ** Des¬ 
cendant in infernum viventes; quia scientes. 


18. De 'variis laicorum statibus. 

D. Quid sentis de militibus ? — M. Pauci boni: de prae¬ 
da enim vivunt, de rapina se vestiunt, inde possessiones 
emunt, et exinde beneficia redimunt; de his dicitur : « De¬ 
fecerunt in vanitate dies eorum et anni eorum cum festina¬ 
tione, ideo ira Dei ascendit super eos. « 

D. Quam spem habent mercatores? — M. Parvam : 
nam fraudibus, perjuriis, lucris omne pene quod habent ac¬ 
quirunt. 

D. Nonne sacra loca frequenter visitant, libenter Deo 
sacrificant, eleemosynas multas dant? — M. Haec omnia 
ideo faciunt, ut Deus eis res suas augeat, et habitas custo¬ 
diat , et per haec recipiunt mercedem suam; de his dicitur : 

« Qui confidunt in multitudine divitiarum suarum » : sicut 
oves in inferno deponentur, et mors depascet eos. 

D. Quid sentis de variis artificibus? — M. Pene omnes 
pereunt; nam quicquid faciunt, cum maxima fraude agunt; 
de his dicitur: « Non sunt tenebrae, et non est umbra mor¬ 
tis, ut abscondantur ibi, qui operantur iniquitatem. 

D. Habent spem joculatores ? — M. Nullam : tota nam¬ 
que intentione sunt ministri Satanae, de his dicitur: « Deum 
non cognoverunt; ideo Deus sprevit eos, et Dominus sub¬ 
sannabit eos, » quia derisores deridentur. 

D. Quid dicis de publice poenitentibus ? — M. Noli di¬ 
cere poenitentibus, sed Deum irridentibus : Deum etenim 
irrident, et seipsos decipiunt; qui laetantur cum malefece¬ 
rint , et exultant in rebus pessimis: cum homines occide¬ 
rint, cantant; cum adulteraverint, exultant; cum perjurant, 
aut sacrilegium perpetrant, cachinnant. In poenitentia con¬ 
stituti diversa fercula quaerunt, variis poculis inebriari ges¬ 
tiunt et omnibus deliciis plus quam alii diffluunt; de his di¬ 
citur : « Dabit Dominus in carnes eorum vermes et ignem 
inextinguibilem. * 

D. Quid de fatuis dicis? — M. Inter pueros reputantur; 
melius enim facere nesciunt; et ideo salvantur. # 

D. Quid de agricolis dicis? — M. Ex magna parte sal¬ 
vantur, quia simpliciter vivunt, et populum Dei suo sudore 
pascunt, ut dicitur : « Labores manuum suarum qui man¬ 
ducant, beati sunt. » 

D. Quid de parvulis? — M. Quotquot non loquentes, 
ut sunt triennes, duntaxat baptisma consecuti, salvantur, 

17 



Digitized by v^ooQle 


258 


D. LANFRANCI 


ut dicitur, » Talium est enim regnum coelorum. » Qui vero 
quinquennes sunt, et supra, quidam pereunt, quidam sal¬ 
vantur. 


19. De salvandorum paucitate , et quomodo Christus 
pro omnibus mortuus. 

D. Ut videtur, pauci sunt qui salvantur. — M. Arcta 
est via quae ducit ad vitam, et pauci sunt qui ambulant per 
eam. Tamen ut columba grana pura eligit, ita Christus 
suos electos de his omnibus generibus latentes colligit; qui 
etiam quosdam de genere latronum assumit. Novit enim 
qui sunt ejus, pro quibus etiam sanguinem fudit. 

D. Cum scriptum sit: “ Christus pro impiis mortuus est, 
et gratia Dei pro omnibus gustavit mortem * : profuit ne 
mors ejus impiis? — M. Christus pro solis electis mortuus 
est, qui tunc erunt impii; quia in infidelitate positi : Pro 
omnibus autem dicit, scilicet, de omnibus gentibus, et de 
omnibus linguis, et non solum illius temporis, sed pro om¬ 
nibus futuris, et pro his qui erant in inferni claustris, ut di¬ 
citur : * Non sum missus nisi ad oves, quae perierunt 
domus Israel. » Domus Israel est regnum coelorum , et est 
regnum Deum videntium. Oves quae perierunt sunt electi, 
quos venit Christus sua morte redimere, ut dicitur : - Ani¬ 
mam meam pono pro ovibus meis » ; pro suis dixit, non 
pro illis, de quibus dixit: - Vos non estis de ovibus meis. - 
Inde habes : « Pro eis rogo, non pro mundo »; et iterum : 

« Dilexisti eos ante constitutionem mundi * ; de his dicitur : 

* Hic est sanguis qui pro vobis et pro multis effundetur. - 
Non dicit, « pro omnibus. * Nihil enim contulit reprobis nisi 
justam damnationem mors Christi, et tali modo etiam pro 
ipsis mortuus est. Omnes enim iniqui ab initio mundi con¬ 
senserunt in necem Christi, unde dicitur : « Venient haec 
omnia super generationem istam, scilicet malorum. * 

D. Cum Christus sit ipsa misericordia, et miserationes 

ejus super omnia opera ejus, qui non venit vocare justos, 
sed peccatores ad poenitentiam : cur non est misertus 
eorum? — M. Christus est super eos misericors, qui se co¬ 
gnoscunt miseros ; impii autem putant se justos, ideo non 
vocat eos Dominus, ut dicitur: « Non miserearis omnibus, 
qui operantur iniquitatem. » Et cum ipse sit ipsa justitia; 
si super membra diaboli flecteretur misericordia, esset in¬ 
justus. Ergo justis est misericordia; impiis vero justitia. 
Porro “ miserationes ejus super omnia opera ejus, quia 
solem suum oriri facit super bonos et malos », et pluit super 
eos , et pascit eos. 


20. De bonorum a malis internotione , et multiplici re - 
missione peccatorum . 

D. Possunt aliquibus signis internosci boni et mali? — 
M. Possunt. Justi namque sibi bene conscii, et de futura 
spe certi, sunt vultu hilares ; oculi eorum quadam gratia 
micantes, in incessu modesti, de abundantia cordis dulces in 
verbis. Mali autem de prava conscientia et cordis amaritu¬ 
dine sunt vultu nebuloso, et verbis et factis instabiles; risu 
immoderati, tristitia mordaces, in ingressu intemperati, sci¬ 
licet, modo tardi, modo festini; venenum quod in corde ge¬ 
runt, nunc amaris, nunc impuris dictis fundunt. 

D. Si in morte Christi peccata sunt remissa, cur bapti¬ 
zamur? — M. Peccata per mortem Christi relaxantur, si 
in fide mortis Christi baptizamur. 

D. Quot modis relaxantur peccata? — M. Septem. 

D. Quibus? — M. Primo, per Baptismum; secundo, per 
Martyrium ; tertio,per Confessionem et Poenitentiam, ut 
dicitur: «* Confitebor injustitiam meam Domino, et tu remi¬ 
sisti iniquitatem meam » ; quarto , per lacrymas, ut dici¬ 
tur : “ Beati qui lugent, quoniam ipsi consolabuntur » ; 
quinto, per eleemosynam, ut dicitur: « Sicut aqua extinguit 
ignem, ita eleemosyna extinguit peccatum » ; sexto, per 

indulgentiam in nos peccantibus, ut dicitur : « Si dimiseritis 
hominibus, et Pater meus dimittet vobis ; septimo, per 
< haritatis opera, ut dicitur : « Charitas operit multitudinem 
peccatorum. » 

D. Quid valet confessio? — M. Quantum Baptismus; 
sicut enim in Baptismo originalia, ita in Confessione remit¬ 
tuntur peccata actualia. 

D. Est etiam judicium? — M. Duo sunt judicia Dei : 
unum hic per confessionem; aliud in ultimo die per exami¬ 
nationem ; in quo ipse Deus judex erit, diabolus accusator, 
homo reus. In isto vero Sacerdos, Christi vicarius, judex ; 
homo et accusator et reus ; poenitentia est sententia. Qui 
hic judicatur, non ibi accusatur, ut dicitur : * Non judicat 
Deus bis in idipsum »; et alibi: •* Si nos judicaremus, non 
utique judicaremur. " 

D. Valet eleemosyna vel poenitentia, si non deserantur 
peccata? — M. Sicut omnia medicamenta non valent ad 
sanandum vulnus, quamdiu ferrum fuerit infixum, nisi fer¬ 
rum extrahatur : ita omnia benefacta non proderunt, nisi 
peccatum relinquatur, ut dicitur : « Qui facit peccatum, 
servus est peccati * ; et nemo potest alienum servum facere 
liberum. 

D. Proderunt benefacta malis? — M. Pro omnibus bonis 
quae fecerunt, recipient homines retributionem, sive in hac 
vita, sive in futura. In hac vita, ut dicitur de divite : « Re¬ 
cepisti bona in vita tua.» In futura vero, ut dicitur : « Cen¬ 
tuplum accipietis. » Ita e contra de omnibus malis quae 
fecerit homo punietur, aut in hoc saeculo, aut in futuro, ut 
dicitur : 

Ante Dei vultum nihil unquam transit inultum. 

Igitur aut ipse homo punit poenitendo, aut Deus vindicat 
puniendo. 

21. Ad quid sacrificia legalia ; et de origine idolola- 
trice. 

D. Cur concessit Deus Judaeis legalia sacrificia, cum 
non auferrent peccata? — M. Ne idolis immolarent, quem 
ritum in ^Egypto positi didicerant. Ideo etiam tanto tem¬ 
pore circumduxit eos per eremum, ut hunc morem oblivis¬ 
cerentur ; et propter aliud; sicut Judaicus populus erat in 
figura, imo umbra Christiani populi; ita in eodem debuit 
praecedere umbra veri sacrificii, ut in Paschali Agno, vel 
rufa vitula, vel hirco. Postquam autem Christus veritas 
venit dare benedictionem, qui legem dederat, umbraticis 
hostiis finem imposuit ; et singulare sacrificium, quod au¬ 
fert peccata, seipsum offerens instituit. 

D. Cum homines non colerent nisi unum Deum ab initio, 
unde coepit idolorum culturae superstitio? — M. Apud Babel 
turris Gigantum exorta legitur : cujus altitudo sexaginta 
quatuor stadiorum fuisse fertur : in qua primus Rex hujus 
mundi, Nemroth, et postea Ninus, regnavit; qui Belo patri 
suo imaginem faciens, cunctos sibi subjugatos eam adorare 
imperavit, quem post alii imitati charis suis, aut praepoten¬ 
tibus regibus, mortuis idola fecerunt, quae vulgus colere 
compulerunt: ut Cretenses suo regi Jovi, et Athenienses 
Cecropi, Latini Jano, Romani Romulo, unde dicitur : 

Primus in orbe Deos fecit timor. 

Daemones vero formulas intrabant, et populum per responsa 
seducentes ludificabant. 

D. Ubi fuit Babel ? — M. In loco in quo nunc est magna 
Babylonia, quam de latere et bitumine construxit Semira¬ 
mis regina : ut lateres igni, bitumen aquae resisteret. Cujus 
longitudinem et latitudinem per sexaginta milliaria exten¬ 
disse dicitur, muri vero latitudinem quinquaginta cubito¬ 
rum, altitudinem ducentorum cubitorum extruxisse fertur. 
In hac civitate idololatria coepisse perhibetur. In hac etiam 
Antichristus nasciturus fertur, ut dicitur : « De Babylone 
colube exibit, qui totum mundum devorabit.» 

22. Utrum altaria auro vel gemmis prceparanda sint; 
et quibus modis propitiatur Deus. 

D. Sunt altaria auro vel gemmis praeparanda? — M. In 
honorem divinum non altaria auro et gemmis dedicanda 
sunt; quae sive habenti ideo largiaris, quia superiorem te 
asseris, sive habenti parem , qui utrum feceris, contumelia 
est; nam qui coelestia pretiis invitat, offendit. 

D. Quibus maxime propitiatur nobis Deus ? — M. Verbo. 
Quod solum sibi cum homine est, sua nimis similitudine de¬ 
lectatur. Nam verbum Deus est, hoc mundum creavit, hoc 
regit atque omnia alit. Hoc nos veneramur, hoc diligimus, 
ex hoc spiritum trahimus. Siquidem Deus spiritus est: ne¬ 
que terrenis divitiis nec largitate munifica, sed religiosis 
operibus et gratiarum actione placandus. 


23. Peregrinationes s ac ree an probandee. 

D. Prodest Hierosolymam petere, aut alia loca sacra in¬ 
visere? — M. Melius est pecuniam, cum qua ituri sunt, in 
pauperes expendere. Si qui autem amore Christi accensi, 
vel suorum peccatorum facta confessione, et pecunia de 
propria haereditate vel proprio sudore acquisita ierint, et se 
in itinere apud congregationes Sanctorum orationibus com¬ 
mendaverint, de rebus suis ipsis vel aliis pauperibus imper¬ 
tierint, laudandi sunt, quia et Helena et Eudoxia laudan¬ 
tur, quae haec fecerunt. Si qui vero propter curiositatem vel 
laudem humanam ad sacra loca discurrunt, hoc in mercede 
accipiunt, quod amoena loca, aut decora aedificia viderint, 
vel laudem quam amaverunt audierint. Si qui autem pecu¬ 
nia per lucrum, aut per fraudem, aut per rapinam, aut per 
oppressionem coacervata perrexerint, ita Deo vel Sanctis 
erunt accepti, sicut is qui filium coram patre suo immolat, 
et sic cruentis manibus ad illum venit. 

24. De frequenti cibi indigentia , et vitee termino . 

D. Cur Deus non concessit homini ut sumpto cibo sal¬ 
tem per septimanam posset carere illo? — M. Fames est 
una de poenis peccati. Homo sic creatus erat, ut, si vellet, 
sine labore viveret beatus. Postquam autem cecidit, non 
nisi per laborem redire potuit. Qui si famem, vel frigus, 
vel esetera incommoda non sustineret, laborare nollet ; et 
sic semper extorris a regno maneret. Indidit ergo ei famem 
Deus, ut hac necessitate coactus laboret, et etiam hac occa¬ 
sione redire queat. Et hoc tantum de electis accipe , nam 
reprobis omnia ad poenam faciunt. 

D. Est homini terminus vitae praestitutus; et si potest 
hunc excedere vivendo, vel praevenire moriendo? — 
M. Unicuique statutum est a Deo quamdiu vivere debeat 
in hoc saeculo : ultra quem terminum homo non potest vi¬ 
vere, vel unum momentum, ut dicitur : « Constituisti ter¬ 
minos ejus, qui praeteriri non poterunt. * Potest autem 
multis modis antevenire, sive in arma vel in bestias ruendo, 
seu veneno vel laqueo vitam extorquendo, aut flammis vel 
undis insiliendo, sicut mercenarius pravis moribus potest 
efficere, ut non solum mercede privetur, verum etiam ante 
conditum tempus expellatur. 

D. Proba. — M. Deus eduxit filios Israel de ^Egypto, 
ut daret eis terram repromissionis, quam propter peccata 
non sunt adepti; sed antequam illuc venirent, sunt in de¬ 
serto prostrati. 


25. De justa reorum nece , et de eorum salute ; deque 
puerorum disciplina; de Arca et de Prophetis . 

D. Peccat judex, si reos punit? — M. Imo peccat, si non 
punit: vindex est enim irse Dei in hoc ipsum constitutus. 

D. Peccant ministri, qui a judicibus jussi damnatis mor¬ 
tis supplicium inferunt? — M. Minime ; sed potius lavant 
manus suas in sanguine peccatoris. 

D. Qui in criminibus fuerunt deprehensi, et a judicibus 
ad equuleum, vel ad aliud supplicium damnati, et in ipso 
mortis articulo poenituerint, est spes aliqua de eis? — 
M. Magna : Quidam enim per illud supplicium purgantur, 
et ut latro in cruce salvantur ; quidam orationibus Sanc¬ 
torum de poenis liberantur. 

D. Quae causa est, quod pueri melius quaeque possunt 
discere, quam senes? — Quia anima adhuc in ipsis est 
nova, et ad universa curiosa. In senibus vero quotidiano 
usu, vel visu, vel auditu, est sensus obtusus, et per multas 
cogitationes attenuatus. 

D. Quo venit arca Testamenti? —M. Imminente Hieru¬ 
salem excidio a Babyloniis, Hieremias ex praecepto Domini 
condidit eam in sepulcro Moysis cum aliis Prophetis : haec 
tempore novissimo ab Elia et Enoch proferetur, revelante 
Domino. 


26. Cur modo signa non fiunt . 

D. Cur non possunt justi signa facere hoc tempore sicut 
olim fecerunt? — M. Nullus unquam sanctorum fecit ali¬ 
quod signum, sed Deus per eos fecit, qui menti illorum 
praesedit; ut dicitur : * Tu es Deu», qui facit mirabilia so¬ 
lus. * Porro olim propter incredulos visibilia signa per justos 
fecerat, dum corpora languida sanaverat ; nunc majora, 
scilicet spiritualia per eos perpetrat, dum animas variis 
modis languidas curat. Interdum autem , cum necesse est, 
exteriora signa per suos agit, interdum etiam per reprobos; 
sed tamen propter electos mira facit. Ideo a quibusdam 
lapsis, quamvis poenitentibus, Deus recessisse praedicatur, 
quia per eos signa non operatur. Ideo vero extremo tempore 
penitus signa ab Ecclesia subtrahentur, ut justi magis per 
tentationes probati abundantius remunerentur. 

27 . De Prophetis et Scriptura sacra . 

D. Intellexerunt Prophetae quae scripserunt? — M. In¬ 
tellexerunt. 

D. Quare tunc ita obscure et non manifeste scripta sua * 
ediderunt? — M. Non debuerunt: caementarii namque est 
construere, pictoris vero pingere. Patriarchae itaque quasi 
designatum Ecclesiae locum figuris foderunt : Prophetae 
fundamenta ejus Scriptis suis posuerunt; Apostoli praedi¬ 
cationibus parietes extraxerunt; illorum autem sequaces 
expositionibus depinxerunt. Sed sacra Scriptura non est 
nisi filiis Dei scripta, quibus mater Ecclesia per elavem 
David aperit omnia clausa. Non filii autem tantum foris 
vident, et non intelligent, quia nec amant, nec credunt. 

D. Cum septuaginta Hebraei fuerint, cur aliter transtu¬ 
lerant, quam Prophetae scripserunt? — M. Sacra Scriptura 
duobus modis intelligitur, historice et allegorice. Prophetae 
ergo sensum historicum contexuerunt: Septuaginta autem 
viri, et ipsi Prophetae, allegoricum sensum transtulerunt. 


28. De Angelis custodii us . 

D. Habent homines custodes Angelos? — M. Unicuique 
genti, unicuique civitati praesunt Angeli, qui jura, leges , 
mores juste dispensant et ordinant. Unaquaeque etiam 
anima dum in corpus mittitur , Angelo committitur , qui 
eam semper ad bonum incitet, et omnia opera ejus Deo et 
Angelis in coelis referat. 

D. Cum Deus omnia sciat, et sancti Angeli in eo cuncta 
cernant, quid potest eis referri quod nesciant? — M. An¬ 
gelos actus nostros Deo et Angelis narrare, non est aliud 
quam de nostro provectu in Deo congratulari, ut dicitur : 
*• Gaudium erit Angelis Dei super uno peccatore poeniten¬ 
tiam agente » ; sicut e contra illorum contristari, est de 
nostris male gestis indignari. 

D. Sunt jugiter Angeli in terra cum his quos custodiunt? 

— M. Cum opus fuerit, in auxilium veniunt, maxime cum 
precibus fuerint invitati : non est enim mora veniendi, 
cum in momento de coelo ad terras, et iterum ad coelum re¬ 
labi possint. Qui cum ad nos descendunt, gloria intima non 
fraudantur, quia semper vident faciem Patris, quocunque 
mittantur. 

D. Qualiter apparent Angeli hominibus? — M. In forma 
hominis : homo etenim cum sit corporeus, non potest vi¬ 
dere spiritus : propter quod assumunt de aere corpus, quod 
homo videre et audire possit: ipsum autem corpus visibile 
magis est quam palpabile; non tamen omnibus visibile, nisi 
his solummodo quibus se volunt demonstrare. 

29. De dcemonibus insidiantibus , et obsidentibus . 

D. Sunt daemones hominibus insidiantes? — M. Uni¬ 
cuique vitio praesunt daemones, qui sub se habent innume¬ 
rabiles, qui animas jugiter ad vitia illiciunt, et mala homi¬ 
num suo principi cum magno cachinno referunt. Si quis 
tamen illorum ab aliquo justorum pugnans vincitur, mox 
ab Angelo custode ejus in abyssum retruditur, nec amplius 
cum aliquo justorum congredi permittitur, quamvis alius a 
Principe daemonum in locum ejus surrogetur. Sicut enim a 
diabolo homo victus mox de paradiso est ejectus; ita cum 
quis daemonum a sanctis superatur, confestim confusus in 
tartara damnatur : hi saepius corpus de crasso aere sumunt 
palpabile, quo magis possint fallere. 

D. Possunt deemones obsidere quos volunt? — M. Gre¬ 
gem porcorum intrare non potuerunt nisi permissi: quanto 
minus homines? Aliquando corpus viri sancti obsident; 
illi ad coronam, sibi ad poenam : malorum autem ani¬ 
mas semper obsident , interdum etiam corpora vexant. 
Corpus autem hominis in baptismate ut templum Spi¬ 
ritui sancto oleo et chrismate dedicatur, ut dicitur : 
“ Templum Dei sanctum est, quod estis vos. * Igitur hoe 

templum semper aut Spiritus sanctus, aut immundus spi¬ 
ritus inhabitat. 


30. De unctione , et poenitentia in extremis , ac de 
morte. 

D. Quid valet unctio olei infirmis? — M. Peccata con¬ 
fessa, et non iterata, vel quotidiana per hanc unctionem 
relaxantur, ut dicitur : *» Et si in peccatis est, dimittentur 
ei. » Si de peccatis poenitentiam non egerit, ista unctio non 
solum ei nihil prodest, sed et multum obest. 

D. Prodest poenitentia in extremis? — M. Qui peccata 
sua usque ad mortem poenitere differunt, nonjpsipeccata, 
sedj)eccata eos deserunt; quia eos diutius servos habere 
nolunt: qui tamen ex corde poenitent, etiam in ipsa morte 
misericordiam invenient, sicut latro in ipso mortis exitu , 
ut dicitur : « Quacunque hora ingemueris, salvus eris.»» 

D. Unde mors dicitur? —M. Ab amaritudine, vel a 
morsu pomi vetiti, unde mors est orta. Sunt autem tres 
mortes : scilicet immatura, ut in infantibus ; acerba, ut in 
juvenibus; naturalis, ut in senibus. 

D. Cum peccata in baptismate dimittantur, et cum mors 
sit poena peccati, cur permittitur post baptisma etiam electis 
dominari? — M. Ut possint pro Christo pati, et magis co¬ 
ronari. Est et aliud. Si immortalitas corporum in baptis¬ 
mate daretur, non pro Deo, sed pro hac immortalitate ad 
baptisma ab omnibus festinaretur; et sic nullus ad regnum 
reverteretur. Peccatum ergo Deus in baptismo dimisit, 
poenas autem peccati non remisit, ut justi per fidem ambu¬ 
lent , et per operationem se exerceant, donec mors a vita 
absorbeatur. 


31. De reditu peccatorum, et de peccato irremissibili . 
D. Dimittuntur reprobis peccata in baptismate? — M. 

Dimittuntur ; sed cum ipsi post in eadem peccata relabun- 
tur : quae dimissa erant, etiam in eos relabuntur et revol¬ 
vuntur , ut dicitur : « Omne debitum dimisi tibi «, et mox 
subditur: « Tradidit eum tortoribus, donec redderet uni¬ 
versum debitum. » 

D. Cur permittit eos Deus ad baptisma vel ad alia sa¬ 
cramenta accedere, cum eos sciat ab his deficere? — M. 
Propter electos, ut dictum est, ut trahant eos exemplo. 

D. Quae est blasphemia Spiritus sancti, quae non remit¬ 
tetur neque in hoc saeculo neque in futuro? — M. Impoeni¬ 
tentia et diffidentia in Spiritu sancto non datur remissio 
peccatorum : qui igitur de gratia Spiritus sancti diffidit 
et non poenitet, hic blasphemat in spiritum sanctum ; et hoc 
est irremissibile peccatum. 


32. De morte, et de sepultura bonorum et malorum. 

D. Nocet bonis si occidantur, vel subita morte rapian¬ 
tur? —1M. Nihil penitus. Non enim subita morte moriun¬ 
tur, qui se semper cogitant morituros. Sive ergo ferro im¬ 
molentur, sive a bestiis dilacerentur, aut flammis vel undis 
immergantur, aut suspendantur, vel in rota frangantur, vel 
quolibet infortunio moriantur; semper pretiosa est in con¬ 
spectu Domini mors sanctorum ejus , ut dicitur : •* Qua¬ 
cunque morte justus moriatur , justitia ejus non auferetur 
ab eo. ” Et talis mors non obest, imo multum eis prodest; 
quia si quid peccati contraxerunt per humanam fragilita¬ 
tem, relaxatur per mortis acerbitatem. 

D. Prodest malis, si diu decumbant in lectis antequam 
moriantur? — M. Nihil. Quacunque enim morte morian¬ 
tur, mala et subita morte moriuntur, qui in Domino non 
moriuntur, et qui nunquam cogitaverunt se morituros; et 
ideo semper mors peccatorum est pessima. 

D. Obest justis aliquid si in coemeterio Ecclesia» non 
sepeliantur? — M. Nihil prorsus. Totus enim mundus est 

templum Dei, quod dedicatum est sanguine Christi; et sive 
in campo, sive in sylva, vel in palude,, vel in quovis loco 
sepeliantur, vel projiciantur, vel a bestiis vel a belluis de¬ 
vorentur, semper in gremio Ecclesiae confoventur, quae per 
latitudinem terrae diffunditur. 

D. Confert justis aliquid, quod in sacratis locis tumu¬ 
lantur? — M. Per quosdam justos loca sacrantur, in qui¬ 
bus tumulantur. Qui autem in poenis sunt in eo prodest, 
quod eorum corpora in sacris locis sepeliantur, quod eorum 
precibus adjuvantur quibus per sepulturam sociantur. Et 
in hoc etiam prodest, quod cum amici illorum ibi conve¬ 
niunt , de monumentis admoniti preces pro eis Domino 
fundunt. 

D. Prodest malis, si in loco sacro sepeliantur? — M. 
Imo obest multum, si eis per sepulturam junguntur, a 
quibus per meritum longe disjunguntur : unde et multi le¬ 
guntur saepe per daemones effossi, et a sacris locis longius 
projecti. 

D. Longe te faciat Deus, bone Doctor, a malis , et 

Civibus aethereis societ te Christus in astris. 

Arnen. 


LIBER III. 


1. De deductione justorum in paradisum ; et quid sit 
paradisus . 

D. Jam innumeris hydrae capitibus praecisis, aliis atque 
aliis renascentibus pro eis, eia, lux Ecclesiae, arripe gla¬ 
dium tuae nobilis linguae, et sylvam quaestionum , in qua 
erro, succide; ut liceat mihi errabundo per te ad campum 
scientiae exire ; et qualiter circamorientes agatur evolve?— 
M. Sicut sponsus cum multitudine militum ad suscipien- 

dam sponsam venit, et eain cum cantu gaudens adducit: 
ita cum justus in extremis agit Angelus sui custos cum 
multitudine Angelorum venit, et animam ejus sponsam 
Christi de carcere corporis tollit, et cum maximo dulcis¬ 
simae melodiae cantu, et immenso lumine, ac suavissimo 
odore, ad coeleste perducit palatium, in spiritualem para¬ 
disum. 

D. Est hic paradisus locus corporeus, vel ubi ? — M. 
Non est locus corporalis, quia spiritus non habitant in locis 
corporalibus^; sed est spiritualis mansio beatorum, quam 
aeterna sapientia perfecit ab initio, et est in intellectuali 
coelo; ubi ipsa Divinitas, qualis est, ab eis facie ad faciem 
contuetur. 


2. De perfectis et justis qui in coelum deducuntur , et 
de purgandis . 

D. Perducuntur illuc omnes animae justorum? — M. 
Perfectorum animae, cum a corpore eximuntur, mox illuc 
inducuntur. 

D. Qui sunt perfecti? — M. Quibus praecepta non suffi¬ 
ciunt, sed plus quam praeceptum est faciunt, ut martyres, 
monachi, virgines; martyrium etenim, virginitas, et sae¬ 
culi abrenunciatio non sunt praecepta, sed divina consilia : 
ideo qui haec faciunt, regnum coelorum quasi haereditario 
jure possidebunt, ut dicitur: « Centuplum accipietis, et 
vitam aeternam possidebitis. »» Et alibi: « Cum dederit di¬ 
lectis suis somnum, ecce haereditas Domini. » Justi autem 
quibusdam mansionibus adhuc differunt, ut de his dicitur : 
“ Ut illis proficiat ad honorem, nobis vero ad salutem. 

D. Qui sunt istil — M. Qui praecepta Domini implent 
sine querela , hi a corporibus exuti in terrenum paradisum, 
vel potius in aliquod spirituale gaudium, ab Angelis perdu¬ 
cuntur; cum spiritus in locis corporalibus non habitare 
credantur. Est quidam ordo justorum qui imperfecti di- 

cuntur, qui tamen omnes in libro Dei scribuntur, ut sint 
conjugati, qui mortui pro meritis in amoenissimis habita¬ 
culis recipientur. Ex his multi ante diem judicii precibus 
Sanctorum et eleemosynis viventium in majorem gloriam 
assumentur : ut omnes post judicium Angelis consocientur. 
Sunt quidam de electis, quibus multum deest de perfec¬ 
tione , qui crimina sua differunt poenitere : hi sicut peccans 
filius servo traditur ad vapulandum, ita a sanctis Angelis 
permittuntur daemonibus ad purgandum : qui tamen eis 
nocere non poterunt plus quam ipsi promeruerunt, aut quam 
sancti Angeli permittunt. 

D. Scis per quod hi liberentur? — M. Missae , eleemo¬ 
synae , orationes, aliique pii labores his prosunt; maxime 
si ipsi viventes haec pro aliis fecerunt. Et quidam ex his 
septimo die , alii trigesimo, alii anniversario liberantur: 
quidam vere post multum tempus. Tamen post judicium 
omnes , ut dictum est: Angelis coaequabuntur. 

D. Cur magis aguntur hi dies? — M. Tria et quatuor 
sunt septem : per tria, fides Trinitatis ; per quatuor, homo 
qui constat ex quatuor eleementis,intelligitur. Anima etiam 
habet tres vires, quae sunt rationalis, irascibilis, concupisci¬ 
bilis ; et omne tempus septem diebus volvitur. Agitur itaque 
septimus dies, ut quicquid anima in tribus viribus suis per 
quatuor qualitates corporis, per septem dies hujus tempo¬ 
ris peccavit contra septiformem spiritum, quem in baptismo 
suscepit, in fide Trinitatis relaxetur. Triginta per tria et 
decem surgunt; per tria, nova lex propter fidem Trinitatis, 
per decem, vetus lex propter Decalogum intelligitur. Tri¬ 
ginta etiam diebus omnis mensis labitur. Agitur itaque 
trigesimus dies, ut quicquid homo in mensibus in nova 
vel in veteri lege deliquit, deleatur. Annus est Christus, 
ut dicitur: « Annus acceptabilis Domino. » Menses sunt 
duodecim Apostoli, ut dicitur: « Benedices coronae anni 
benignitatis tuae » Solis cursus per annum : reditus limae , 
post mensem. Agitur igitur anniversarius dies,ut quicquid 

contra solem justitiae Christum , et lunam ejus Ecclesiam, 
et doctrinam Apostolorum , qui sunt menses boni anni, 
egit, remittatur 


3 . De Purgatorio. 

D. Quid prodest purgatorius ignis? — M. Quibusdam est 
purgatio in ista vita cruciatus corporis quos mali eis ali¬ 
quando inferunt: Aliquibus afflictiones carnis , quas sibi 
per jejunia, per vigilias , per alios labores ipsi ingerunt; 
quibusdam vero charorum vel rerum amissio ; quibusdam 
dolores, vel aegritudo ; aliquibus victus vel vestitus eges¬ 
tas ; quibusdam ipsius mortis acerbitas. Post mortem vero 
purgatio erit aut nimius calor ignis, aut magnus rigor 
frigoris, aut aliud quodlibet genus poenarum ; de quibus 
tamen minimum majus est quam maximum quod in hac 
vita excogitari potest. Dumibi £unt positi, interdum appa¬ 
rent eis Angeli, vel alii Sancti, in quorum honore aliquid 
egerunt in hac vita; et aut auram, aut suavem odorem , 
aut aliquod solamen eis impendunt, usque dum liberati 
introibunt in illam aulam quae non recipit ullam maculam. 

D. Quali forma sunt ibi positi ? — M. In forma corpo¬ 
rum quam hic gesserunt. Dicitur et de daemonibus, quod eis 
corpora de aere dentur, in quibus crucientur. 

D. Cum corpus sit insensibile. et per se nihil possit 
operari, nisi quod anima per illud operatur, quasi per 
instrumentum, qua ratione damnatur? — M. Cum homines 
inimicum suum obsident, prius aedificia sua destruunt, vel 
incendunt: post ipsum excruciatum interimunt, ut et de 
amissis rebus doleant in animo, et de illatis vulneribus in 
corporis exitio. Corpus est animae vestimentum , vel habi¬ 
taculum : quod quia contempto Creatore anima dilexit , 
destruitur, et cum ea comburitur, ut et de sui habitaculi 
vel vestimenti incendio crucietur. Est et animae instru¬ 
mentum , non quale est tubicini tuba, vel carpentario as- 

cia ; sed ita ei coadunitur, ut quicquid egerit anima, corpus 
etiam fecisse dicatur, et ideo juste cum ea damnatur. 

D. Quot animae pervenient ad coelum ? — M. Quot 
Angeli ibi permanserunt : Quae singulae singulis ordinibus 
Angelorum associabuntur, prout in meritis a Deo discer¬ 
nuntur. 


4. De malorum deductione ad inferos , et de poenis 
quas ibi sustinent. 

D. Satis mihi fecisti de his : nunc dic qualiter agatur 
circa malorum exitum. — M. Cum mali in extremis sunt, 
daemones maximo strepitu conglobati veniunt aspectu hor¬ 
ribiles , gestibus terribiles , qui animam cum pervalido 
tormento de corpore excutiunt , et crudeliter ad inferni 
claustra pertrahunt. 

D. Quid est infernus ; vel ubi ? — M. Duo sunt inferni: 
superior, et inferior. Superior, infima pars hujus mundi, 
quae plena est poenis ; nam hic exundat nimius aestus , 
magnum frigus , fames , sitis , varii dolores corporis, et 
verbera animi, ut timor et verecundia. De hoc dicitur: 
* Educ de carcere »», hoc est, de inferno “ animam meam », id 
est, vitam meam. Inferior vero est locus spiritualis, ubi ignis 
inextinguibilis, de quo dicitur : “ Eruisti animam meam de 
inferno inferiori. »* Qui sub terra dicitur esse, ut sicut corpora 
peccantium terra cooperiuntur, ita animae peccantium sub 
terra in inferno sepeliuntur; ut de divite dicitur: «Sepultus 
est in inferno.« In quo novem species poenae esse leguntur. 

D. Quae sunt illae? — M. Prima ignis, qui sic semel 
accensus est, ut si totum mare influeret, non extinguere- 
tur. Cujus ardor sic istum materialem vincit ignem , ut iste 
pictum ignem ; ardet, et non lucet. Secunda poena est into¬ 
lerabile frigus , de quo dicitur : « Si igneus mons immitte¬ 
retur, in glaciem verteretur.» De his duabus dicitur : “ Illic 
erit fletus et stridor dentium »* , quia fumus excitat fletum 

is 

oculorum, frigus stridorem dentium. Tertia, vermes im¬ 
mortales , vel serpentes et dracones visu et sibilo horribiles, 
(jui ut pisces in aqua, ita vivunt in flamma. Quarta , foetor 
intolerabilis. Quinta , flagra caedentium , ut mallei ferrum 
percudentium. Sexta , tenebrae palpabiles , ut dicitur: 
« Terra tenebrarum, ubi nullus ordo, sed sempiternus 
horror inhabitat. - Septima , confusio peccatorum, quia 
omnia peccata ibi patent omnibus, et se abscondere non 
valent. Octava, horribilis visio daemonum et draconum 
quos igne scintillante vident, et miserabilis clamor flen¬ 
tium et insultantium. Nona, sunt ignea vincula , quibus in 
singulis membris constringuntur. 

D. Quare tot miserias patiuntur? — M. Quia consor¬ 
tium novem ordinum Angelorum neglexerunt, juste novem 
tormentis addicti mcerebunt. Et quiain igne concupiscentia¬ 
rum hic exarserunt , juste ibi in igne ardebunt. Quia vero 
frigore malitiae hic riguerunt, juste ibi poenali frigore stride¬ 
bunt. Dicuntur namque exterius igne candere, ut ferrum in 
fornace ; interius frigere, ut glacies in hyeme , ut dicitur: 
“ Transibunt ab aquis nivium,ad calorem nimium. Et quia 
invidia et odium hic eos ut vermes corroserunt, merito eos ibi 
vermes mordebunt. Qui autem hic foetore luxuriae dulciter 
delectabantur, juste ibi foetore putrido atrociter cruciantur. 
Et quia hic disciplinam recipere noluerunt, et cum homi¬ 
nibus flagellari non meruerunt; ibi ideo sine cessatione 
loris tunduntur, ut dicitur : « Sunt parata judicia blasphe- 
matoribus, et percutientes mallei stultorum corporibus. » 
Quia tenebras vitiorum hic amaverunt, et ad lucem Chris¬ 
tum venire noluerunt, ideo horridis tenebris ibi obscura¬ 
buntur, ut dicitur: “ In aeternum non videbunt lucem. »» 
Et quia hic peccata confiteri despexerunt, quae facere non 
erubuerunt; ideo omnibus ibi nudi et aperti perpetuo con¬ 
fundentur. Quia hic bona videre et audire dedignabantur; 
juste ibi terribili visu et miserabili auditu replebuntur. Et 
quia hic per singula vitia deflui erant; juste ibi erunt per 

singula membra catenis constricti. Optabunt mori, et mors 
fugiet ab eis. 

D. Qualiter sunt ibi positi? — M. Capita sunt eis deor¬ 
sum mersa, dorsa ad invicem versa; pedes sursum erecti, 
et in poenas undique distenti. 

D. Heu quid unquam natus est homo, qui tali plectetur 
supplicio ? — M. Quid fles ? quid lacrymis fluis ? Diabolus 
tantum , et sua membra ista patientur. 

D. Qui sunt membra diaboli? — M. Superbi, invidi, 
fraudulenti, infidi, gulosi, ebriosi, luxuriosi, homicidae, 
fures , crudeles , praedones , latrones , immundi, avari, 
adulteri, fomicatores, mendaces, perjuri, blasphemi, male¬ 
fici, detractores, discordes. Qui in his fuerint inventi, in 
praedicta supplicia ibunt nunquam redituri. 

5. Quomodo beati erga damnatos se habeant. 

D. Heu videbunt eos justi? — M. Justi videbunt malos ^ / Cj,, f 
in poenis, ut magis gaudeant quod has evaserint poenas: mali 
etiam ante judicium videbunt bonos in gloria, ut magis do- 
leant quod hanc neglexerunt: post judicium autem boni 
videbunt semper malos in poenis; mali vero nunquam am¬ 
plius videbunt bonos. 

D. Non dolebunt justi cum eos viderint ita torqueri? — 

M. Non: licet pater videat filium, aut filius patrem in 
poena ; aut filia matrem , aut mater filiam ibi conspiciat, 
aut vir uxorem, aut uxor virum; non solum non dolent, , 

sed ita est eis delectabile hoc videre, sicut nobis cum vide¬ 
mus pisces in gurgite ludere, ut dicitur: - Laetabitur justus, 
cum viderit vindictam peccatorum. » 

D. Non orant justi pro eis? — M. Contra Deum sen- / 
tirent, si pro damnatis orarent: ita enim Deo uniti sunt, ' * 

quod eis judicia Dei per omnia placebunt; ideo et in eis 
gaudebunt. 

18 . 

6. Quis infernus justorum animos ante Christi adven¬ 
tum exciperet . 

D. In quo inferno erant justi ante adventum Christi' 
* . — M. In superiori, in quodam loco juncto inferiori , in 

quo poterant alterutrum conspicere. Qui erant ibi, quam¬ 
vis carerent supplicio videbantur sibi esse quodammodo in 
inferno , cum essent separati a regno. Illis autem, qui erant 
in inferiori inferno, videbatur quod illi, qui erant in illo in¬ 
ferno juncto inferiori, erant in refrigerio paradisi; unde et 
dives rogabat a Lazaro guttam super se stillari. 

D. Quam poenam habebant ibi?—M. Quasdam tene¬ 
bras tantum , unde et dicitur: « Habitantibus in regione 
umbrae mortis lux orta est eis. » Quidam ex eis erant in 
quibusdam poenis. Venit ergo Dominus ad infernum supe¬ 
riorem , nascendo , ut liberaret oppressos a diabolo; descen¬ 
dit ad infernum inferiorem moriendo , ut redimeret captivos 
a tyranno, ut dicitur: « Dices his qui vincti sunt , exite, 
et his qui in tenebris sunt, revelamini. * Vinctos vocat qui 
erant in poenis ; alios vero in tenebris* quos omnes absol¬ 
vit , et in gloriam duxit rex gloriae. 


7. Quomodo beati se invicem cognoscant , et pro 
nobis intercedant . 

D. Cognoscunt se justi et boni in gloria? — M. Anima' 
justorum omnes justos cognoscunt et nomine et genere, 
et merita ipsorum, quasi semper cum eis fuissent. Malos 
omnes etiam in tantum cognoscunt; ut propter quod me¬ 
ritum unusquisque ibi sit . sciant. Mali quoque malos 
cognoscunt, et bonos quos vident, in tantum ut etiam 
nomina illorum sciant; ut dives nomina Abrahae et Lazari 
cognovit. 

D. Orant animae pro charis suis? — M. Justi orant 
pro his quos in Domino amaverunt, vel pro his qui eos 
invocant, ut a malo serventur, et a mundi tentamentis 

liberentur ; et si in errore sunt, ut corrigantur, et eis cele¬ 
rius associentur. 

D. Qualiter orant Deum ? —M. Desiderium illorum est 
oratio eorum. Quicquid enim desiderant, sine dilatione 
percipient. Illorum etiam orare , est cruciatus corporis vel 
bene gesta pro Christo , Deo repraesentare. Non tamen 
aliquid orant, nisi quod ipse Deus disposuit facere: alio- 
quin incassum orarent. 


JZk / h 


8. De gaudio , et mansionibus , scientia , et apparitione 
beatorum: item que de spectris per damnatos exhibitis. 

D. Habent plenum gaudium Sancti ? — M. Nequaquam. 

Sicut enim vocati ad convivium venientes de sua vocatione 
et susceptione sunt laeti, de absentibus amicis solliciti, do¬ 
nec simul conveniant omnes : ita animae justorum de sua 
nunc quidem gloria laetantur, de absentia autem nostra 
sollicitantur. Cum autem corpora sua receperint, et omnes 
in unum convenerint, tunc plenum gaudium habebunt. 

D. Quae est domus Patris, et multee mansiones? — 

M. Domus Patris est visio omnipotentis Dei , in qua justi, 
ut in Domino gloriantur. Mansiones diversae sunt pro meritis 
remunerationes. 

D. Sciunt animae quae hic geruntur? — M. Animae 
justorum sciunt omnia, quae hic aguntur, quae autem in 
poenis sunt, nesciunt nisi quae eis Angeli vel Sancti referunt. 

Quae vero in inferno sunt, non plus norunt quid hic agatur, t I . i iWt 
quam vivi sciunt quid ibi geratur. Ut tamen olim Prophetae 
quaedam sciverunt, quae alii ignoraverunt; non tamen omnia, 
ita quaedam animae inter malos quaedam sciunt , quae aliae 
nesciunt, quamvis non omnia. Itaque omnia quae sciunt, 
vel eis divinitus revelantur, vel eis a morientibus, et illuc 
venientibus nunciantur. 

D. Possunt animae apparere quando volunt, vel quibus 
volunt ? — M. Animae Sanctorum apparent quando vo- 

lunt, et quibus volunt, sive vigilantibus, sive dormientibus. 
Quae autem in poenis sunt, non apparent, nisi ab Angelis 
permittantur, et ut pro liberatione sua rogent, aut liberatae 
gaudium suum amicis suis nuntient. Quae autem in inferno 
sunt, nulli apparere possunt: si autem aliquando videntur 
apparere, sive in somnis, sive vigilantibus ; non illa sunt, 
sed daemones in illarum specie, qui etiam in angelos lucis 
se transfigurant, ut decipiant. Si autem veraciter contige¬ 
rit, pro alicujus sancti merito fit: ut cum S. Martino anima 
latronis apparuit, ubi altare destruxit; aut pro admoni¬ 
tione, ut anima Benedicti Papae in monasterio apparuit, 
cujus caput et cauda asinus, medietas ursus fuit, quae se 
dienoctuque per aspera et ignea loca trahi, et post judi¬ 
cium deglutiendam asseruit olla gehennali. 

D. In qua forma apparent? — M. In humano corpore 
assumpto de aere. 


9. Unde somnia. 

D. Unde veniunt somnia? — M. Aliquando a Deo, cum 
aliquid futuri revelatur; sicut Joseph per stellas et mani¬ 
pulos quod fratribus suis praeferretur. Aut aliquid necessa¬ 
rium admonetur, ut alio Joseph, ut fugeret in ^Egjrptum. 
Aliquando a diabolo, cum aliquid tentare aut bonum impe¬ 
dire nititur ; ut in passione Domini de uxore Pilati legitur. 
Aliquando ab ipso homine, cum quod viderit, vel audierit, 
vel cogitaverit, hoc in somnis imaginatur, et in timore po¬ 
situs pertristia, et in spe per laeta ludificatur. 


10. De Antichristo, et adventu Enoch ac Elice. 

D. Benedictum Dei verbum, qui tot secreta mihi reserat 
per os tuum. Nunc si rogare auderem, libenter de Anti- 
christo audirem. — M. Antichristus in magna Babylonia 
de meretrice generis Dan nascetur. In matris utero dialwh» 

replebitur, et in Corozaim a maleficis nutrietur. Universo 
orbi imperabit, et totum genus humanum sibi quatuor mo¬ 
dis subjugabit. Uno modo: nobiles sibi divitiis adsciscet, 
quae sibi maxime affluent, quia omnis pecunia abscondita 
erit ei manifesta. Secundo modo: vulgus sibi terrore sub¬ 
det, quia maxima saevitia in Dei cultores furiet. Tertio 
modo: sapientia et incredibili eloquentia clerum obtinebit, 
quia omnes artes et omnem Scripturam memoriter sciet. 
Quarto modo: mundi contemptores, ut sunt monachi, si¬ 
gnis et prodigiis fallet. Faciet enim tam stupenda mira¬ 
cula, ut jubeat ignem de coelo descendere, et adversarios 
suos coram se consumere, et mortuos resurgere, et sibi tes¬ 
timonium dare. 

D. Suscitabit mortuos vere? ■»— M. Nequaquam, sed 
diabolus ejus maleficiis corpus alicujus intrabit, et illud ap¬ 
portabit, et in illo loquetur; ut quasi vivum videatur, ut 
dicitur: « In omnibus signis et prodigiis mendacibus.» Hic 
antiquam Hierusalem reaedificabit, in qua se ut Deum coli 
jubebit. Hunc Judaei ex toto orbe venientes summo voto 
suscipient; sed per praedicationem Eliae et Enoch ad Chris¬ 
tianam religionem redibunt, et omnes pene dirum marty¬ 
rium subibunt. 

D. Quali aetate venient illi duo? — M. In ea qua as¬ 
sumpti sunt : qui etiam ab Antichristo, qui vocatur Ante- 
mos, id est contrarius: vel Arneomai, id est nego, vel, Titan, 
id est, sol vel gigas, interficientur. Hic per tres annos et di¬ 
midium monarchiam obtinebit; deinde tentorium suum ad 
expugnandos justos in monte Oliveti extendet, in quo inve¬ 
nietur subita morte mortuus spiritu oris Domini, id est, 
jussu Dei interfectus ; ut dicitur: « Praecipitabit Dominus 
inclytum universae terrae in monte sancto. ” 

D. Cum dictum sit: « Dies illi propter electos brevia - 
buntur : >» erunt tunc dies breviores, quam nunc ? — M. 
Dies tunc ita longi erunt sicut nunc, ut dicitur: «Ordina¬ 
tione tua perseverat dies.» Sed dies dicuntur breviari, quia 

per breve tempus, id est, tres annos et semis regnabit. 
Porro, corpora hominum creduntur futura minora, quam 
nostra, sicut nostra etiam minora, quam antiquorum. 

D. Quid postea erit? — Relinquentur quadraginta dies 
his qui ejus errore vel fallacia lapsi sunt, ut poenitere pos¬ 
sint; post haec qua die judicium fiet, omnis homo ignorat. 


11. De novissima tuba , et resurrectione. 

D. Quid est novissima tuba? — M. Cum Dominus legem 
daret in monte, audita est vox tubae,: ita Angeli ad hoc 
constituti, corporibus et tubis de aere sumptis, terribile 
judicium Dei sonitu tubae intonabunt; ut dicitur: “ Canet 
enim tuba, et mortui resurgent. « Et iterum : “ Periit me¬ 
moria eorum cum sonitu *; et altissima voce mortuis clama¬ 
bunt, Surgite ; ut dicitur : « Media nocte clamor factus est. * 
Ad quam vocem omnes mortui, boni et mali, in ictu oculi, 
id est, quam cito possis oculum aperire, imo aperto oculo 
lucem videre, resurgent. 

D. Quae est prima resurrectio ? — Sicut duae sunt mortes, 
ita sunt duae resurrectiones : una animarum, altera corpo¬ 
rum. Cum homo peccat, anima moritur; quia a vita Deo 
deseritur, et in corpore quasi in sepulcro sepelitur: cum 
vero per poenitentiam ad vitam Deum redit, quasi a morte 
resurgit. Alia erit corporum. 

D. Qua die? — M. In die Paschae, ea hora qua Christus 
resurrexit. 

D. Erit aliquis tunc in mundo ? — Ita plenus erit mundus 
tunc hominibus, ut est hodie, qui ita operantes erunt, ut 
hodie. Quidam arabunt, quidam navigabunt, quidam aedi¬ 
ficabunt, quidam aliud et aliud facient. 

D. Quid de illis fiet? — M. Justi, cum resurgent, mox 
ab Angelis in aera obviam Christo rapientur, et electi vi¬ 
ventes cum eis rapientur, et in ipso raptu morientur, et 
reviviscent: hoc praecessit in Maria matre Domini , et 

Johanne Evangelista : Maria , quae recepto corpore post 
mortem in gloriam est assumpta; Johannes qui vero erit 
corpore raptus, et in ipso raptu creditur mortuus et revi¬ 
viscens. Reprobi de ipso terrore morientur, et confestim 
reviviscent: et hoc est judicare vivos et mortuos. 

D. Resurgent qui in matris sunt mortui uteris ? — M. 
Quotquot vitalem spiritum acceperunt, resurgent. 

D. Qua aetate, vel mensura? — M. Qua erant, si es- 
sent triginta annorum; vel futuri essent, nisi ante mo¬ 
rerentur. 

D. Aliquando lupus devorat hominem , et caro hominis 
vertitur in suam carnem : lupum vero ursus, ursum leo de¬ 
vorant ; quomodo resurget ex his homo? — M. Quod caro 
fuit hominis, resurget; quod bestiarum, remanebit. Scit 
enim haec bene secernere, qui scivit ex nihilo cuncta con¬ 
dere. Sive ergo membratim a bestiis, sive a piscibus , seu 
a volucribus devorentur, omnes in resurrectione reforma¬ 
buntur in tantum, ut nec capillus de eis pereat. 

D. Si capilli et ungues praecisi in locum suum redeunt, 
nonne deformes erunt? — M. Non est intelligendum quod 
sint reducendi in priorem locum; sed sicut figulus si vas no- 
viter factum frangat, et de eodem luto aliud faciat, non at¬ 
tendens, quid prius ansa vel fundus fuerit: ita format Deus 
de eadem materia, aliud corpus huic valde dissimile, cui 
omnis deformitas, et infirmitas absit, et omnis integritas 
et decor adsit: quamvis unumquodque membrum in )ocum 
suum Deus decenter restaurare possit. 

D. Qui hic habuerunt bina capita, vel plura membra, vel 
quibus defuerunt aliqua, aut pingues aut macri fuerunt, re¬ 
surgent tales? — M. Qui hic habuerunt duo capita, duo 
inde corpora resurgent, et unaquaeque anima habebit suum 
corpus, cui nihil indecens vel deforme adhaereat, sed omnia 
membra sana et integra, et omni pulchritudine plena ha¬ 
bebit. 

D. Quid sentis de abortivis? — M, In quantum est se- 

men patris, resurget in patre : in quantum sanguis matris, 
resurget in matre. 

D. Qualia corpora justi habebunt? — M. Immortalia et 
incorruptibilia, et ut splendidum vitrum perlucida. Reprobi 
quoque similiter immortalia, quoniam sine fine jugiter in 
morte dolentia; et incorruptibilia in hoc quod cum omnibus 
poenis afficiantur, non consumantur; sed tantum tenebrosa. 


12. De judicio ejus que circumstantiis . 

D. Qua hora fiet judicium? — M. Media nocte, qua hora 
Angelus JEgyptum devastavit, et Dominus infernum spo¬ 
liavit, ea hora electos suos de hoc mundo liberabit. 

D. Qualiter veniet Dominus ad judicium? — M. Sicut 
cum Imperator ingressurus est civitatem; corona ejus, et 
alia insignia praeferuntur, per quae adventus ejus cognosci¬ 
tur: Ita Christus in ea forma qua ascendit, cum Ordinibus 
omnibus Angelorum ad judicium veniet: Ajigeli crucem ejus 
ferentes praeibunt; mortuos tuba et voce in occursum ejus 
excitabunt, omnia elementa turbabuntur, tempestate ignis 
et frigoris mixtim undique furente; ut dicitur: « Ignis ante 
ipsum praecedet, et in circuitu ejus tempestas valida« : et 
alibi: « Pugnabit orbis terrarum pro eo contra insensatos.« 

D. Erit judicium in valle Josaphat? — M. Vallis Josa- 
phat dicitur vallis judicii. Vallis est semper juxta montem 
Vallis est hic mundus, mons est coelum. In valle ergo fit 
judicium, id est, in isto mundo, scilicet in aere, ubi justi ad 
dexteram Christi, ut oves, statuentur; impii autem, ut hoedi, 
ad sinistram ponentur. 

D. Quomodo ad dexteram vel sinistram? —M. Ad dex¬ 
teram, scilicet, sursum in gloria ; ad sinistram, deorsum in 
terra. Justi enim geminis alis charitatis ad alta subleva¬ 
buntur ; ut dicitur : •• Sancti sument pennas ut aquilae. Im¬ 
pii autem peccatis ut plumbum ad terrena, quibus toto 
corde inhaeserant, deorsum deprime ntur. 

]3. De judice et assessoribus. 

D. Quali forma apparebit ibi Dominus? — M. Electis in 
ea forma, qua in monte apparuit: reprobis vero in ea, qua 
in cruce pependit. 

D. Erit crux ibi, lignum, scilicet, in quo Dominus pas¬ 
sus est ? — M. Nequaquam, sed lux in modum crucis splen¬ 
didior sole. 

D. Quare faciet Filius judicium? —M. Filius similitudo 
Dei est: Angelus autem et homo usurpaverant sibi simili¬ 
tudinem Dei : justum est ergo ut cui facta est injuria, ju¬ 
dicium faciat pro vindicta: quamvis Pater et Spiritus sanc¬ 
tus ei cooperentur. 

D. Erit ibi se^es in qua sedeat, ut dicitur: » Sedebit 
super sedem majestatis? » — M. Christus dicitur nunc 
stare, et pro sponsa sua pugnare: tunc devictis hostibus, et 
sponsa ad se recepta in majestate sedebit: hoc est K huma¬ 
nitas in divinitate requiescet. Super sedem suam etiam se¬ 
debit , quia ab omni labore in Ecclesia cessabit. Tamen quia 
homo ibi apparebit, super sedem de aere assumptam ut ju¬ 
dex sedere creditur. 

D. Habebunt Apostoli sedes, ut dicitur: « Sedebitis su¬ 
per sedes duodecim, judicantes duodecim tribus Israel?» — 
M. Conscientiae eorum sunt sedes eorum, in quibus devicto 
mundo et vitiis, quasi in sede triumphantes quiescent. Sed 
et ipsi super sedes de aere videbuntur sedere, ut dicitur; 
« Sedebunt super sedes in judicio. » 

D. Qualiter fiet judicium? —M. Nunc sunt boni et mali 
mixti; et multi videntur boni, qui sunt mali; et multi pu¬ 
tantur mali, qui sunt boni. Tunc ab Angelis boni a malis, 
ut grana a paleis, secernentur, et in quatuor ordines divi¬ 
dentur. Unus ordo est perfectorum cum Deo judicantium. 
Alter justorum, qui per judicium salvantur. Tertius impio¬ 
rum sine judicio pereuntium. Quartus malorum, qui per 
judicium damnantur. 

D. Qui sunt qui judicant? — M. Apostoli, martyres, 
confessores, monachi, virgines. 

D. Quomodo judicabunt justos? — M. Monstrabunt eos 
suam doctrinam et sua exempla fuisse imitatos, et ideo re¬ 
gno coelorum dignos. 


14. De judicandis et sine judicio perituris; de ira 
Dei , et de apertione libror um . 

D. Qui sunt qui judicabuntur? — M. Qui opera miseri¬ 
cordiae in legitimo conjugio exercuerunt, vel qui peccata 
sua poenitentia et eleemosynis redimerunt, eis dicetur: 
«Venite benedicti patris mei; esurivi, et dedistis mihi man¬ 
ducare, etc. ” 

D. Dicentur haec sonis verborum ? — M. Cum Christus 
homo ibi apparebit, et ipsi in corporibus adsistent, potest 
esse quod haec verba sonaliter fient. Tamen cum sit ibi 
omnibus manifestum per quod meritum quisque salvetur 
vel damnetur, magis nobis per haec verba innuitur, per 
quae merita salventur. 

D. Quomodo judicabuntur? —M. Coelesti palatio, qui 
haec fecerunt, digni censebuntur. 

D. Qui sunt, qui sine judicio peribunt? — M. Qui sine 
lege peccaverunt, pagani, scilicet, et illi Judaei, qui fuerunt 
post passionem Christi. Nam post suam passionem legis 
observatio reputatur idololatriae superstitio. 

D. Videbunt ipsi Christum? — M. Videbunt, sed ad sui 
perniciem, ut dicitur: “ Videbunt in quem transfixerunt; - 
omnes namque impii in necem Domini consenserunt. 

D. Quare dicitur de eis : “ Non resurgent impii in judi¬ 
cio? »> — M. Non continget illis, ut ibi judicent; sicut hic 
fecerunt. De his dicitur : •• Pones eos ut clibanum ignis in 
tempore vultus tui. » 

D. Qui sunt qui judicabuntur, et peribunt? — M. Judiri. 
qui ante adventum Christi sub lege peccaverunt; et mali 

christiani, qui malis operibus Deum negaverunt; his dice¬ 
tur : « Discedite a me maledicti; esurivi, et non dedistis 
mihi manducare, etc. Quibus verbis innuitur quod ideo 
damnentur, quia crimina sua eleemosynis redimere con¬ 
tempserunt. Et debes notare quod non dicit : « Venite, 
benedico vos », nec dicit : « Discedite , maledico vos ; 
sed, quia estis benedicti, venite; et, quia estis maledicti, 
discedite. »* 

D. Quis benedixit istos? vel quis maledixit illos? — 
M. Spiritus sanctus quotidie per ora amicorum et inimico¬ 
rum electos benedicit, ut dicitur : « Benedicti vos a Domi¬ 
no. ” Et iterum : « Benedictio Domini super vos. » Repro¬ 
bos vero per ora omnium maledicit, ut dicitur : « Maledicti 
qui declinant a mandatis tuis. » 

D. Quomodo judicabunt eos Sancti? — M. Suis meritis 
ostendent eos nec facta nec dicta sua sequutos, et ideo 
omni supplicio dignos : hos in ira sua conturbabit Deus, et 
devorabit eos ignis. 

D. Habet Dominus furorem vel iram ? — M. In Domino 
non sunt tales motus : qui, ut dicitur: “ Omnia cum tran¬ 
quillitate judicat * ; sed cum in reos sententia justae dam¬ 
nationis profertur; irasci eis, qui haec patiuntur, videtur. 

D. Habebunt justi defensores, aut mali accusatores ? — 
M. Habebunt conscientias suas. Ita namque omnes a ful¬ 
gore crucis illustrabuntur, ut sicut nxmcf Sol ab omnibus 
videtur; ita omnium hominum conscientiae tunc ab omnibus 
in propatulo videantur. 

D. Quid est quod dicitur, *• Libri aperti sunt; et liber 
vitae, et judicati sunt mortui de his quae erant scripta in 
libris? ” — M. Libri sunt Prophetae, sunt Apostoli, sunt alii 
perfecti/Qiu libri aperti erunt, quia doctrina et exempla 
eorum omnibus patebunt; in quibus omnes, quasi in libris, 
videbunt quid facere vel quid vitare debuerunt. Liber vero 
vitae est vita Jesu, in qua omnes quasi in libro legunt quid 
de praeceptis ejus, vel fecerunt, vel neglexerunt. Liber vitae 

est etiam vis divina, in qua omnes &uas conscientias quasi 
scriptas videbunt. 


15. De subsecuturis universale judicium , et mundi 
conflagrationes; ac de reformatione. 

D. Quid sequitur? — M. Peracto judicio, diabolus cum 
toto corpore suo , id est, cum omnibus impiis, in carcerem, 
id est, in stagnum ignis et sulphuris praecipitabitur : Chris¬ 
tus vero cum sponsa sua, id est, omnibus electis, cum trium¬ 
phali gloria in civitatem Patris sui coelestem Hierusalem 
revertetur. 

D. Quid est, - Transiens, ministrabit illis?« — M. Hoc 
est, remota servili forma, talem qualis est ostendet se 
electis in Patris gloria, ut dicitur : « Manifestabo illis me 
ipsum. »• 

D. Quid est, « Tradet regnum Deo et Patri, et Deus 
erit omnia in omnibus? » — M. Id est, Christi humanitas, 
et tota Ecclesia in divinitate regnabunt; et Deus erit gau¬ 
dium omnium, et gaudium singulorum. Singuli namque sin¬ 
gulare gaudium habebunt, et omnes simul de visione Dei 
gaudebunt. 

D. Quid postea de mundo erit? — M. Conflagrabitur. 
Sicut enim olim aqua diluvii mundo praevaluit, et super 
montes omnes cubitis quindecim excrevit, ita tunc ignis 
praevalens super omnes montes quindecim cubitis altius 
ardebit. 

D. Interibit penitus mundus? — M. Rerum mutabilitas, 
et poenae peccati, scilicet, frigus, aestus, grandines, turbines, 
fulgura, tonitrua et aliae incommoditates penitus interibunt : 
elementa vero purgata permanebunt, ut dicitur : « Mutabis 
ea, et mutabuntur. * Sicut enim praesens figura nostrorum 
corporum transibit, et longe aliam huic incomparabilem ha¬ 
bebit : ita praesens mundi figura penitus praeteribit, et longe 
alia incomparabilis gloriae forma erit, ut dicitur : “ Faciet 

Dominus coelum novum et terram novam. » Denique coe¬ 
lum, sol, luna, stellae, aquae, quae nunc festinant cursu irre- 
tardabili, quasi cupientes in meliorem statum immutari, 
tunc fixa stabiliter manebunt, et quieta, et mirabili glorifica¬ 
tione immutata. Nam coelum gloriam solis induet : sol 
septempliciter plus quam nunc lucebit, ut dicitur : - Sol 
habebit lumen septem dierum. » Luna et stellae vestientur 
ineffabili splendore. Aqua, quae Christi corpus tingere me¬ 
ruit, et sanctos in baptismate lavit, omnem decorem crys¬ 
talli transcendet. Terra, quae in gremio suo Domini corpus 
confovit, tota erit ut paradisus. Et quia Sanctorum sanguine 
est irrigata, odoriferis floribus, liliis, rosis, violis immar- 
cessibiliter erit perpetuo decorata. Et haec est mutatio 
dexterae excelsi: quia terra, quae erat maledicta, et spinis 
addicta, tunc in perpetuum a Domino erit benedicta' et 
labor et dolor, non erit ultra. 


16. De corporibus beatorum , et eorum adjunctis. 

D. Replesti me de bonis domus Domini : dic, qualia 
corpora habebunt Sancti? — M. Septies quam sol splendi¬ 
diora, et prae animo agiliora. 

D. In qua aetate, vel in qua mensura erunt? — M. Ut 
Christus, quando resurrexit. Verum tamen cum sit hic delec¬ 
tabile pueros senibus mixtos, viris mulieres, longis breves 
junctos cernere; credibile est multo delectabilius esse ibi 
singulis aetatibus, singulis mensuris utrumque sexum viro¬ 
rum et mulierem conspicere : sicut hic delectabile est diver¬ 
sas voces in organis vel in fidibus audire. Unde magis cre¬ 
dendum est omnes in illa aetate, et in illa mensura resurgere, 
et ibi apparere, qua contigit eos hinc migrare. 

D. Erunt vestiti, an nudi? — M. Nudi erunt, sed omni 
decore fulgebunt; et non plus de aliis membris, quam nunc 
de gratiosis oculis erubescent. Salus autem justorum et lae¬ 
titia erunt illorum vestimenta : nam Dominus induet cor- 

pora eorum vestimento salutis, et animas eorum indumento 
laetitiae. Et sicut hic sunt diversa genera florum , ut in liliis 
albedo, et in rosis rubedo: ita diversa gratia colorum credi¬ 
tur fore in corporibus Sanctorum , ut alium colorem mar¬ 
tyres, alium habeant virgines; et haec pro vestimentis repu¬ 
tabuntur. 


17. De operatione et gaudio beatorum. 

D. Possunt libenter facere quod volunt? — M. Nihil 
nisi bonum volunt, ideo quicquid volunt, libere agunt; et 
ubicunque esse volunt, sine mora ibi sunt. 

D. Quid operantur? — M. Vacant, et vident Deum, 

** et in saecula saeculorum laudant eum. •» 

D. Quae est laudatio Sanctorum? — M. Deum sanctos 
ibi laudare est tantum de visione Dei gaudere. 

D. Recordantur malorum quae in corpore patiebantur? 
— M. Omnium recordantur. 

D. Non habent inde dolorem? — M. Imo majus gau¬ 
dium habebunt, quod haec omnia devicerunt: sicut aliquis 
qui olim periculum belli evasit, et hoc post gaudens amicis 
narrat. 

D. Super altitudinem terrae sustulit me tua aurea lingua. 
Nunc eia, dic mihi illorum gaudia? — M. Gaudia itaque 
Sanctorum erunt, « quae oculus non vidit, nec auris audivit, 
nec in cor hominis ascendit, quae praeparavit Deus his qui 
diligunt eum. 

D. Quae sunt haec? — M. Vita aeterna, beatitudo sempi¬ 
terna, omnium bonorum sufficientia sine omni indigentia. 

D. Hoc planius edicito. — M. Septem speciales glorias 
corporis habebunt, et septem animae. In corpore quidem 
pulchritudinem, velocitatem, fortitudinem, libertatem, vo¬ 
luptatem, sanitatem, immortalitatem : In anima autem sa¬ 
pientiam , amicitiam, concordiam , potestatem, honorem, 
securitatem, gaudium. 

18. De corporum dotibus in beatis . 

D. Levasti me super me. Haec sunt quae concupivit ani¬ 
ma mea audire. Rogo te, haec aliquibus modis exprime. — 
M. Placeretne tibi si esses ita pulcher ut Absalon, in cujus 
corpore non erat macula , et cujus coma multo pretio pon¬ 
derabatur praecisa? 

D. O gloria! — M. Quid si cum hoc decore esses tam 
velox quam Asael, qui cursu pedum praevertebat capreas. 

D. O gratia! — M. Quid si cum his duobus ita esses 
fortis ut Samson, qui mille viros armatos prostravit una 
mandibula? 

D. O ingens decus! — M. Quid si cum his tribus esses 
tam liber quam Augustus, cui totus mundus servivit? 

D. O claritudo! — M. Quid si cum his quatuor ita vo¬ 
luptate afflueres ut Salomon , qui nunquam cordi suo ali¬ 
quid denegabat quod desiderabat? 

D. O dulcedo! — M. Quid si cum his quinque ita sanus 
esses ut Moyses, cui nunquam dens motus est, nec caligavit 
oculus? 

D. O sanitas! — M. Quid si his omnibus habitis debe¬ 
res ita fieri longaevus ut Mathusalem, qui pene ad mille annos 
vixit? 

D. O magnificentia! Mihi videtur, si cui optio ex his 
eligendi daretur , unumquodque pro regno jure eligeretur : 
si quis autem hi£ omnibus polleret, merito toti mundo prae¬ 
ferendus esset. — M. Oportet', ut interdum sileas, dum 
praestantiora audias. Quid si cum his omnibus superioribus 
ita sapiens esses ut Salomon , cui omnia abscondita et oc¬ 
culta erant manifesta? 

D. O decus, vel sapientia! — M. Quid si super haec 
omnes homines tibi essent amici, ut David Jonatbae , 
quem dilexit ut animam suam ? 

D. O beatitudo! — M. Quid si insuper omnes tibi essent 
ita concordes, ut Laelius Scipion, de quibus neuter nisi quod 
alter voluit? 

io 

D. O ineffabilitas! —M. Quid si ad haec omnia ita | o- 
tens esses , ut Alexander Magnus, qui Asiam , Africam , 
Europam, sibi potenter subjugavit? 

D. O sublimitas ! — M. Quid si insuper ab omnibus ita 
honorareris, ut Joseph ab -/Egyptiis , quem adoraverunt ut 
Dominum? 

D. O celsitudo ! — M. Quid si in his omnibus ita secu¬ 
rus esses utElias et En och ? 

D. O magnitudo! — M. Quod si his omnibus habitis 
tale haberes gaudium, quale is habet qui cum ad equuleum 
ducitur, repente in itinere ad regnum rapitur? 

D. O majestas ! — M. Quid si amicum haberes, quem 
ut teipsum diligeres, et is similiter ut tu his omnibus bonis 
abundaret; nonne duplex gaudium haberes? 

D. O immensa delectatio ! — M. Quid si multos ami¬ 
cos haberes, et nihilominus his bonis affluerent, nonne tot 
gaudia haberes ? 

D. O inenarrabilitas! Ita ego delector in sermonibus tuis, 
sicut in omnibus divitiis. Mihi videtur quod si quis quaedam 
ex his, non dico omnia, haberet; dignior toto mundo esset. 
Si quis autem his omnibus esset plenus, videretur jure Deus. 
— M. Recte sentis, nam his omnibus bonis ipsi (id est, 
Sancti) longe excellentius exuberant. Absalonis namque 
formositas ibi esset deformitas. Porro illorum speciositas 
erit ut solis claritas, ut dicitur : * Fulgebunt justi sicut sol», 
qui tunc septuplo plus quam tunc fulgescet. Et hoc eis pro¬ 
mittitur : “ Reformabit corpus humilitatis nostrae configu¬ 
ratum corpori claritatis suae. « Nemo dubitat quin corpus 
Christi clarius sit quam sol, utpote corpus Creatoris quam 
corpus creaturae : homines vero templa Dei dicuntur, quod 
'•sol non dicitur. Si ergo corpora Sanctorum corpori claritatis 
Christi, quod est splendidius quam sol, configurantur; et 
Deus in eis, ut in templis, habitat; necesse est ut templa 
Dei magis perspicua sint quam sol. Ecce qualis Sanctorum 
pulchritudo. Asael agilitas esset ibi pigra tarditas. Sane 

ipsi veloces sunt ut quam cito oriens sol occidentem suo 
radio tangit, tam cito ab oriente in occidentem venire pos¬ 
sint, et quam cito oculus se elevans visum ad coelum dirigit, 
tam cito ad terram de coelo, de terra ad coelum relabi pote¬ 
runt : hoc etenim Angeli facere possunt, quibus ipsi coaequa¬ 
les erunt, ut dicitur : « Erunt aequales Angelis Dei. » Ecce 
qualis illorum velocitas Samsonis valetudo esset ibi invale- 
tudo : nempe illorum talis erit valentia, ut si montes et om¬ 
nem molem terrae pede vertere vellent; valenter possent, 
et tam facile, quam nunc videre: hoc enim nemo dubitat 
Angelos posse, quibus ipsi aequales dicuntur esse. Ecce qua¬ 
lis justorum fortitudo. Augusti imperatoris libertas esset 
ibi captivitas : qui potuit capi, ligari, claudi. Illorum vero 
talis est libertas, ut omnia obstantia penetrare valeant, et 
nulla creatura eos retinere queat; sicut sepulcrum corpu s 
Domini tenere non potuit quin resurgeret, et januis clausis 
intraret. Huic ipsi configurabuntur. Ecce qualis illorum 
libertas. 


19. De voluptate beatorum. 

D. Salomonis deliciae essent eis miseriae. 0 qualis est illo¬ 
rum voluptas, quibus ipse Deus fons omnium bonorum est in¬ 
satiabilis satians satietas! —M. Duae sunt beatitudines: una 
minor paradisi, altera major coelestis regni. Quarum quia 
neutram experti sumus, de eis comparationem dare nescim us. 
Et duae sunt miseriae : una minor hujus mundi, altera ma¬ 
jor inferni. E quibus quia unam quotidie experimur, com¬ 
parationem de experta dare novimus. Sicut igitur si ferrum 
ignitum alicujus capiti esset infixum, et sic candens per 
omnia membra transiret: sicut ille dolorem interius et ex¬ 
terius haberet; ita ipsi per contrarium modum in omnibus 
membris suis interius et exterius voluptatem habent. Hic, 
id est, in hoc mundo, est voluptas multitudinem virorum 
ac mulierum speciosarum videre, induere vestes pretiosas, 

19 . 

praeclara aedificia cernere , dulcem cantum , sermonem con¬ 
cinnum , organa, lyras, cytharas, et talia audire; thy¬ 
miamata , et alias diversi pigmenti species odorare; variis 
epulis delici ari; blanda et mollia tractare; multam pecu¬ 
niam et variam supellectilem possidere ; haec omnia illis 
infinite redundant. O qualem voluptatem visus ipsi habe¬ 
bunt , qui ita clausis sicut apertis oculis videbunt! Quibus 
singula membra , ut oculus solis erunt, qui Regem gloriae 
in decore suo cernent; omnes Angelos et omnes Sanctos 
interius et exterius conspicient. Gloriam Dei , gloriam 
Angelorum, gloriam Patriarcharum, gloriam Prophetarum, 
gloriam Apostolorum, gloriam Martyrum, gloriam Con 
fessorum , gloriam Virginum, et gloriam omnium Sancto¬ 
rum videbunt : suos oculos, suas facies, omnia membra 
sua interius et exterius, cogitationes singulorum intuebun¬ 
tur : omnia quae sunt in novo coelo, et in nova terra con¬ 
templabuntur : inimicos suos, qui se olim afflixerunt, in 
inferno jugiter videbunt; et de his omnibus ineffabiliter 
gaudebunt. O qualis voluptas auditus illorum , quibus in¬ 
cessanter sonabunt harmoniae coelorum, concentus Angelo¬ 
rum , dulcisona organa omnium Sanctorum! Olfactio qua¬ 
lis , ubi suavissimum odorem de ipso suavitatis fonte Deo 
haurient, et odorem de Angelis et de omnibus Sanctis per¬ 
cipient ! Eia qualis voluptas gustus , ubi epulabuntur et 
exultabunt in conspectu Dei : et cum apparuerit gloria Dei 
saturabuntur, et ab ubertate domus ejus inebriabuntur! - 
Voluptas tactus qualis, ubi omnia aspera et dura aberunt 
et omnia blanda et suavia arridebunt! O quam magna 
multitudo dulcedinis divitiarum, ubi in gaudio Domini su¬ 
per omnia bona sua constituentur. Ecce tales sunt delicia? 
Sanctorum. Moysis sanitas esset ibi infirmitas. Salus autem 
justorum a Domino. Quos si tentares impetere ferro , non 
plus posses laedere quam nunc radium solis secare; talis 
est sanitas justorum, Mathusalae longevitas esset prolixa' 
mortis difficultas, quos mors et dolor fugiunt, quia in per- 

petuum vivunt. En qualem habebunt vitee diuturnitatem t 
qui indeficientis vitae feliciter haereditabunt aeternitatem. Et 
haec tantum sunt bona corporis. 

20. Dotes animarum in beatis ; et quod de peccatis rite 
expiatis non erubescant; deque pleno omnium gaudio . 

D. Sicut dulcis fons sitientem agricolam , ita delectabilis 
favus de ore tuo distillans meam refocillat animam. Sed o 
incomparabiliter beati, qui ad tam ineffabilia bona sunt 
praedestinati! — M. Vere beati sunt, qui habitant in domo 
Domini, quia in his omnibus vivent in saeculum saeculi. 
His Salomonis sapientia esset magna insipientia. Porro ipsis 
omnis sapientia affluit : omnem scientiam de ipso fonte 
sapientiae hauriunt. Omnia quippe praeterita, praesentia; et 
si qua futura sunt, perfecte sciunt. Omnium omnino homi¬ 
num, sive in coelo, sive in inferno, nomina, genera, opera 
bona vel mala unquam ab eis gesta norunt ; et nihil est 
quod eos lateat, cum in sole justitiae pariter videant omnia. 

D. Heu quantas lacrymas miseriae meae nunc cogit me 
fundere fons tuae eloquentiae. Scient omnes sancti quod ego 
feci ? — M. Utique, non solum quae fecisti, sed quae unquam 
vel cogitasti, vel dixisti, aut aliquis homo , sive bonum , 
sive malum, indelebiliter cognoscent. 

D. Quid tunc valet confessio, et poenitentia peccatorum, 
si non delebuntur; et si ipsi debent turpia et foeda flagitia 
nostra scire, quae etiam exhorrescimus cogitare? — M. 
Quid abhorres? quid times? An vereris quod de tuis factis 
ibi confundaris? De foedissimis et turpissimis actibus tuis 
confessis et poenitentia lotis non plus verecundaberis, quam 
si quis nunc narraret tibi quae olim gessisti in cunis: nec 
plus erubesces, quam si vulneribus in praelio acceptis per¬ 
fecte sanatus esses. Nihil est aliud peccata dimittere vel 
delere, quam non punire : per poenitentiam et confessionem 
remittuntur; sed de Dei et Sanctorum scientia nunquam 
delebuntur. 

D. Vellem mihi hoc exemplo probari ? — M. Nunquid 
scis quod David homicidium et adulterium perpetravit? 

D s c i 0> —M. Num nosti Mariam peccatricem fuisse, 
Petrum Christum perjurio abnegasse, Paulum Ecclesiam 
crudeliter impugnasse ? 

D. Novi. — M. Credis eos esse in coelo? 

D. Credo. — M. Si igitur tu adhuc corruptibilis et 
fragilis haec nosti, quanto magis illi norunt, qui ab omni 
corruptione et fragilitate liberi erunt? Non tamen inde 
nunc verecundantur, sed magis de sua salvatione in Domino 
gloriantur. 

D. Non abhorrent tales Angeli, vel Sancti, qui pene 
nihil peccaverunt? non habebunt eos pejus? — M. Nequa¬ 
quam : sed sicut his amici congaudent qui naufragium vel 
aliquod grave periculum evadunt, ita Angeli et Sancti de 
illorum evasione congratulantur, quibus omnia, etiam ipsa 
peccata, in bonum cooperantur. Et sicut medicus magis de 
desperato ecgro , si eum sanaverit, laudatur : ita Deus 
uberius de^Horum salvatione glorificatur. 

D. O immensa laetitia! — M. David et Jonathae amicitia 
esset illis inimicitia. O quam dulcis 'amicitia illos copulat, 
quos Deus ut filios suos amat, et ipsi Deum plus quam se- 
ipsos diligunt; et omnes Angeli et omnes Sancti eos ut 
seipsos diligunt. Laelii et Scipionis concordia esset illis dis¬ 
cordia. Sane concordia illorum est ut oculorum : quo unus 
aspicit, mox se alter illuc flectit : quicquid aliquis illorum 
volet, hoc Deus, hoc Angeli, hoc omnes Sancti volent. 

D. Eia, si Deus et omnes Sancti volent quod ego volo : 
tunc vellem similis esse Petro? — M. Certe si hoc volue¬ 
ris, continuo eris. Non dico quod Petrus sis, sed Petro si¬ 
milis. Nam si cuperes Petrus esse ; cuperes non subsistere. 
Si enim tuam essentiam exueres, nihil esses : quamvis 
nullus ibi plus cupiat, quam promeruerit; sicut nec pes 
cupit oculus esse, aut manus auris ; vel vir esse mulier. Si 
enim aliquid plus cuperent, plenum gaudium non haberent : 

sed omnes plenum gaudium habebunt : ergo nihil plus cu¬ 
pient quam habebunt, et nihil potest adjici gaudio eorum. 
Quod enim quisque in se non habuerit, in altero habebit : 
ut, verbi gratia, Petrus in Johanne gloriam habebit virgini¬ 
tatis; Johannes in Petro gloriam passionis. Et ita gloria 
uniuscujusque erit omnium , et gloria omnium uniuscujus¬ 
que erit. Dic igitur quid cupere plus poterunt, qui Angelis 
coaequales erunt, et haec omnia, quae commemoravi, et 
plura habebunt. Alexandri ampla potentia esset illis an¬ 
gusta custodia. Nempe illorum tam efficax erit potentia , 
ut si aliud coelum facere vellent, potenter possent. Sunt 
enim Filii Dei, et cohaeredes Christi, et ideo dii, ut dicitur : 
“ Ego dixi, dii estis. * Et quia dii sunt, omnia quae volunt 
possunt. 

D. Et si possunt, quare non aliud coelum faciunt? — 
M. Deus nihil imperfectum reliquit: quia omnia in men¬ 
sura, numero et pondere, perfecte absolvit. Et si ipsi aliud 
coelum facerent, esset superfluum : sed nihil volunt quod sit 
indecens vel supervacuum. Nos etenim multa possumus , 
quae tamen non facimus, ut saltare, vel currere. 

D. Haec omnia possunt credi de Apostolis et summis 
Sanctis: circa nos bene geritur, si nobis in servitio eorum 
vivere conceditur. De omnibus omnino justis dictum est : 
» Erunt aequales Angelis Dei. *» Sicut enim illud est per¬ 
fecte calidum, a quo omne frigus est remotum; et illud est 
perfecte frigidum, a quo omnis calor removetur; et tamen 
aliud potest esse calidus aut frigidus : ita licet omnes Sancti 
aequales sint semper videndo faciem Patris; tamen ita 
differunt in gloria ut stellarum claritas, vel solis et lunae 
lumina. Sicut igitur si rex praeteriens aegrum, quem in 
coeno jacentem videret, levari, balneari, vestibus suis indui 
juberet, nomen suum ei imponeret,, in filium suum adopta¬ 
ret, regnum ei in haereditatem daret: ita Deus cernens nos 
in luto peccatorum, nos inde per fidem levavit, baptismate 
lavit, nomen suae Divinitatis nobis imposuit, in regnum 

suum haeredes adscivit, ut dicitur : « Quotquot receperunt 
eum, dedit eis potestatem filios Dei fieri. » Quamvis ergo 
alius alio praestantius, alius alio eminentius gloriam pro 
meritis sortiatur; tamen omnes unam domum patris, licet 
diversis mansionibus , et unum denarium de visione Dei et j 

consortio Angelorum percipient. Joseph honor esset eis ut ! 

dedecus. O qualem honorem habebunt ipsi, quos Deus ut 
filios honorabit. Angeli ut principes, omnes Sancti ut Deos 1 

venerabuntur. Debitor est enim eis Deus : quia hoc quod 
de eis statuit facere, ut hoc fieret, toto annisu se preepara- 
vere. Debitores sunt eis omnes Sancti : quia quod binam 
stolam , imo centuplum perceperunt, ex eis ex magna parte 
habebunt. Debitores sunt eis Angeli quia quod eorum nu¬ 
merus est impletus, quantum in ipsis fuit, fecerunt, debi¬ 
tores sunt eis coelum , et terra , et omnis creatura : quia 
quod tam excellenter immutata sunt, ut hoc fieret, suis 
meritis festinaverunt. Elise et Enoch securitas esset eis 
timoris anxietas : quia ita securi sunt, quod nec mortem 
nec aliquod infortunium timebunt; et haec omnia nunquam 
amittere pavebunt. Deus enim non aufert ab eis, cum sint ; 

filii ejus charissimi: et ipsi nunquam amittere volent; nun¬ 
quam igitur ea perdent, equuleo vero erepti, et in regnum 
rapti perfruentur laetitia pro moestitia. O qualem laetitiam 
et exultationem ipsi habebunt, qui in gaudium Domini in¬ 
troibunt! ODeus quale gaudium habebunt, qui Patrem in 
Filio, et Verbum in Patre, et Spiritus sancti charitatem in 
utroque, sicuti est K facie ad faciem semper videbunt. Gau¬ 
dium habebunt de consortio Angelorum , gaudium de con¬ 
tubernio omnium Sanctorum. Gaudebunt itaque de bonis 
Domini interius et exterius, supra se, et infra se, in circuitu 
et undique. Ad haec omnes amicos meos incito ; qui si 
me audierint, in eorum consortio, quorum multa millia 
sunt, his deliciis affluere et superabundare gaudebunt. 

Ecce, hoc est plenum gaudium ; et haec est omnium bono¬ 
rum sufficientia sine omni indigentia. 

21. Antitheses beatorum , et damnatorum. 

D. Ita replesti meum cor gaudio, quod pene vidi faciem 
Domini in nubilo raptus in coeli gremio. Idcirco laetor super 
eloquia tua, sicut qui invenit spolia multa. — M. Sicut 
igitur hi amici Dei perenniter felices in Domino gloriabun¬ 
tur : ita, e contrario, inimici ejus nimium miseri et infelices 
jugiter cruciabuntur. Ecce sicut isti decore maximo illus¬ 
trabuntur, ita illi maximo horrore deturpabuntur. Sicut isti 
summa agilitate erunt alleviati, ita illi summa pigritia prae¬ 
gravari. Sicut isti praecipuo robore solidati, ita illi erunt 
praecipua invaletudine debilitati. Sicut isti angusta libertate 
potientur, ita illi anxia servitute deprimentur. Sicut isti 
immensa voluptate deliciabuntur, ita illi immensa miseria 
amaricabuntur. Sicut isti egregia sanitate vigebunt, ita illi 
infinita infirmitate deficient. Sicut isti de beata immortali¬ 
tate triumphantes laetabuntur, ita illi de dolenda sua diu¬ 
turnitate lamentabuntur. Sicut isti perpoliti erunt splendore 
sapientiae, ita illi obscurati erunt horrore insipientiae. Si 
quid enim scient, ad augmentum doloris scient. Sicut istos 
dulcis amicitia copulabit, ita illos amara inimicitia excru¬ 
ciabit. Sicut isti concordiam cum omni creatura habentes, 
ab omni creatura glorificabuntur : ita illi cum omni creatura 
discordiam habentes, ab omni creatura execrabuntur. Sicut 
isti summa potentia sublimabuntur, ita illi summa impo¬ 
tentia angustiabuntur. Sicut isti maximo honore erunt prae¬ 
diti, ita illi maximo dedecori erunt dediti. Sicut isti secu¬ 
ritate egregia tripudiabunt, ita illi maximo pavore trepi¬ 
dabunt. Sicut isti ineffabili gaudio erunt jubilantes, ita illi 
miserabili moerore sine fine ejulantes. Odium enim Dei ha¬ 
bebunt : quia, quantum in ipsis erat, ei obstiterunt, ne 
unquam civitas ejus aedificaretur. Odium habebunt Ange¬ 
lorum : quia, quantum potuerunt, effecerunt ne unquam 
numerus eorum impleretur. Odium habebunt omnium Sanc¬ 
torum : quia. quantum in ipsis erat, nunquam gaudium 
plenum habebunt. Odium a novo cocio, et a nova terra , et 


Digitized by v^ooQle 



298 


D. LANFRANC1 ELICIDARIUM. 


ab omni creatura habebunt: quia, quantum in ipsis erat, 
impedierunt ne unquam immutarentur. O mirabilis con- 
trarietas! Sicut illorum gaudia erunt inexcogitabilia et in - 
dicibilia : ita istorum supplicia erunt incomparabilia et in¬ 
effabilia. Ideo vocantur perditi, quia a cultu Dei sunt lapsi. 

D. Hoc non intelligo? — M. Cum Deus palatium sibi 
. constitueret, paries lapsus est, quando Angeli corruerunt. 
Quem Deus volens restaurare, misit Filium suum vivos la¬ 
pides ad hoc aedificium congregare. Qui scandens currum, 
multos convexit : lapsos inde reliquit, ut dicitur : * Ascen 
des super equos tuos; et quadrigae tuae salvatio. » Dei qua¬ 
drigae sunt quatuor Evangelistae. Equi sunt Apostoli, qui 
praedicatione sua Christum in hoc curru per mundum tra¬ 
xerunt, et multos ad Dei aedificium collegerunt. Lapsi de 
curru sunt haeretici et schismatici, ut dicitur : « Ex nobis 
exierunt, sed non erant ex nobis. »» Qui autem sunt adducti, 
ut lapides quadrati a summo opifice in aedificio coelesti sunt 
locati. Hi sunt electi, quatuor virtutibus politi, id est, pru¬ 
dentia, fortitudine, justitia, temperantia, quibus muri 
Hierusalem fient reparati, ut dicitur : « Hierusalem, quae 
aedificatur ut civitas. •» Quidam vero lapides asperi impoliti, 
ab opifice sunt reprobati, in ignem missi, et in calcem 
versi : murique his firmati quasi caemento et ornati. Hi sunt 
impii a coelesti aedificio rejecti, et in fornacem gehenna* 
projecti : de quorum exitio justi vinculo charitatis quasi 
caemento murus firmius compaginabuntur; et eorum glo¬ 
riosus collatione decorati, sine fine in Domino Deo jucun¬ 
dabuntur. 

D. Jucunditate et exultatione repleat te Dominus Deus 
omnipotens, optime Magister, glorificatione Sanctorum, et 
videas Regem gloriae in suo decore; et videas bona Hieru¬ 
salem omnibus diebus vitae tuae. 

Octo sunt quae si diligenter.a religiosis observantur; per 
horum observantiam non esse segnes sui ordinis custodes, 
ab his qui sanum sapiunt facile judicabuntur. Primum est, 
ut claustrum suum teneant, neque de illo ullo modo sine 
licentia exeant, neque etiam tunc, nisi rationabilem causam 
habeant. Secundum est, ut silentium suum districte teneant, 
nec illud pro ulla omnino re, nisi rationabilis occasio, et 
inevitabilis eveniat, facile rumpant. Tertium est ut nullam 
proprietatem habeant, nec etiam per licentiam plus habere 
quam necessitas postulat, expetant. Quartum est, ut Prae- 
latis suis in omnibus obediant, nisi forte (quod absit) iis ali¬ 
quid contra voluntatem Dei praecipiant, tunc enim nullo 
modo eis in hac re obediendum est; quia sicut beatus Gre- 
goriusait, malum propter obedientiam nunquam fieri debet: 
bonum vero aliquando intermitti potest. Quintum est, ut 
pro nulla causa, etiam si eis justa videatur, murmurare, 
vel detractionem facere audiant, ne omne bonum, si quod 
facere videntur, per hanc nequitiam perdant. Sextum est, 
ut invicem secundum Deum se diligant, et omne bonum 
quod singuli sibi ab aliis impendi desiderant, ipsi aliis hila¬ 
riter et cum gaudio impendant. Septimum est, ut constitu¬ 
tum servitium secundum inorem ecclesiae suae, si possint 
reddere, non negligant; et in hoc agendo intenti et non vagi, 
assistant, ne vagando oculos divinae majestatis, ante cujus 
conspectum videntur assistere, offendant. Octavum est, ut 
puram confessionem de omnibus peccatis suis faciant : quam 
tamen confessionem non passim omnibus prout cui libuerit, 
nisi tantummodo suis Prolatis, vel quibus iidem Praelati 

potestatem tribuunt, faciant. Regnum Dei et justitiam ejus 
quaerere, est coelestis patriae bona desiderare, et quibus jus¬ 
titiae meritis ad hoc perveniri debeat indesinenter inquirere. 
Docere et non conviciari ignorantes debemus, sicut caecos 
non conviciamur, sed manu ducimus. Quanto graviori tu¬ 
multu cogitationum carnalium premimur, tanto orationi 
ardentius insistere debemus. Deo nostro jucunda fit lau¬ 
datio, si quod ore canimus, opere non impugnamus. Quum 
Psalmum dicis, cujus verba loqueris agnosce, et in com¬ 
punctione magis animi, quam in tremulae vocis dulcedine 
delectare; lacrymas enim psallentis Deus magis quam garri¬ 
tum comprobat. Non vacet mens tua in variis perturbatio¬ 
nibus; quod si pectori tuo insederint, dominabuntur tui, et 
deducent te ad delictum maximum. 

Dixit...., verum Christi templum est anima credentis. 
Etiam in minimis caute age ; non enim minimum in vita 
homini negligere minima. Otiosae menti maligni spiritus pra¬ 
vas cogitationes inserunt, ut si quiescat ab opere, non quies¬ 
cat a malorum operum delectatione. Omnia quae blandi¬ 
mento, quae occulta voluptate animum trahunt, rejice. Ede 
citra saturitatem, bibe citra ebrietatem; nec praesentibus 
deliciis inhaerebis, nec absentes desiderabis. Victus tibi ex 
facili sit, nec ad voluptatem, sed ad cibum accede * desideria 
tua parvo redime, quia hoc tantum curare debes ut desi¬ 
nant. Gravior appetitus ex indignatione nimia nascitur, 
quem acceptae plerumque accedit injuriae dolor. Nulli est 
aliquatenus ambigendum unum quemque fidelium corporis 
et sanguinis Dominici tunc esse participem, quum in bap¬ 
tismate membrum efficitur corporis Christi; nec alienari ab 
illius panis calicisque consortio, etsi antequam panem illuni 
comedat, calicemque bibat, de hoc saeculo migraverit, in 
unitate corporis Christi constitutus; sacramenti namque 
illius participatione ac beneficio non privatur, quum in se 
hoc quod illud sacramentum significat, invenitur habere. 

ANNOTATIUNCULAE IN NONNULLAS JOANNIS 
CASSIANI COLLATIONES PATRUM. 


1. COLLAT. VII, CAP. 13. 

Licet enim pronunciemus nonnullas esse spirituales na¬ 
turas, ut sunt Angeli, Archangeli, etc.; tamen incorporeae 
nullatenus existimandae sunt. Habent enim secundum se 
corpus quo subsistunt, licet multo tenuius quam nostra 
sunt corpora, secundum Apostoli sententiam ita dicentis : 
Et corpora coelestia, et corpora terrestria. 

Annotatio. — Angeli caeterique spiritus, sicut beatus 
Augustinus dicit, ad comparationem illius purissimae 
incorporalitatis quae Deus est, corporei sunt, iidem 
tamen comparati corporibus, quae nos sumus, quaeque 
videmus, incorporei sunt. 

2. COLLAT. X, CAP. 2. 

Post dies admodum paucos quam, etc., Theophili prae¬ 
dictae urbis Episcopi solennes epistolae commearunt, quibus 
cum denuntiatione Paschali contra ineptam quoque Anthro- 
pomorphitarum haeresim longa disputatione disseruit. 

Annotatio. — Anthropomorphitae dicti, pro eo quod 
simplicitate rustica Deum habere humana membra quae 
in Divinis libris scripta sunt, arbitrantur. Antkropos 
enim graece , latine homo interpretatur , ignorantes 
vocem Domini, qui ait, Spiritus est Deus : incorporeus 
est enim, nec membris distinguitur, pec corporis mole 
censetur. 

3. COLLAT. XIII, CAP. 14. 

Non inveni tantam fidem in Israel. Nullius enim laudis 
esset ac meriti, si id in eo Christus quod ipse donaverat, 
pertulisset. Alioquin dixisset: Arnen dico vobis, non dedi 
tantam fidem in Israel, etc. 

Annotatio. — In hoc tractatu de fide hominis contra¬ 
rius est iste auctor ese teris saerse Scripturae doctoribus, 
qui Evangelicis, et Apostolicis auctoritatibus asserunt 
fidem, sicut opera, gratia Dei hominibus dari. 

4. COLLAT. XVIII, POST CAP. 16. 

Nos hsec de incautae definitionis immutatione praedixi¬ 
mus, etc. 

Annotatio. — Ab hoc loco ad finem usque istius col¬ 
lationis, in quibusdam podicibus plures haereticorum 
sententiae reperiuntur insertae, docentes mendacium 
aliquando non esse peccatum. 

Rogatus super virginitate matris Ecclesiae,’ quomodo 
virgo est, quae non solum, ex virginibus, sed etiam ex con¬ 
jugatis, ex corruptis , et incorruptis carne constat, negare 
non debui charitati dare de virginitate testimonium. Virgo 
enim est, et vere virgo ; nam si intueamur in speculo pu¬ 
ritatis et veritatis, et vere virgo imaginem habens virgini¬ 
tatis, quod est carne beata Virgo Maria, mater est Eccle¬ 
sia conscientia. Cujus rei in lineam citius dirigimus, si 
quatuor ecclesiastica sacramenta diligenter inspicimus , 
fidem, baptismum, Dominici corporis et sanguinis conse¬ 
crationem, peccatorum remissionem. Fide enim est mater 
Ecclesia quod est carne beata Maria, quia quod illa m 
Spiritu Sancto concepit, ista in Spiritu Sancto credit. Sa¬ 
cramentis baptismi, Dominici corporis et sanguinis pecca¬ 
torum confessionis divisa non est; et quia vere una, vere 
est virgo; quia omnis virgo, ex eo quod virgo est, in duo 
dividi non potest, etenim caro quae virgo est, perfecte est 
virgo; Beata ergo mater Ecclesia una eademque in sacra¬ 
mentis, et fide, dum nihil corruptum in conscientia, sicut 
nec virgo Dei Genitrix patitur; ut illa in corpore, ita ipsa 
quoque sensu virgo est. In hujus itaque virginitatis spe¬ 
culo ad intuendam faciem veritatis in sacramentis confes¬ 
sionis nonnulli et quod gravius est, qui imaginem videntur 
habere religionis, caligant, quae diligentius intueamur; et 
omne quod unum non est in sancta Ecclesia , ab oculo 
veritatis evanescat. 

Tria esse sacramenta confessionis Dominus in sua per¬ 
sona declaravit, figuram baptismi, unam conscientiam de 
duobus, Deum et hominem in eodem judicio. In figura bap¬ 
tismi, is qui confitetur, abrenunciat per poenitentiam ; et 
credit per fidem, sicut is, qui baptisatur, abrenunciat, et 
credit. Unde et Dominus idem testimonium accepit a Patre 
in transfiguratione, quod et in baptismo, et additum est, 
“ ipsum audite * ; de eo enim de quo audierat Joannes, 
u hic est qui baptizat ”, audierunt discipuli, « ipsum au¬ 
dite •*, quia qui baptizat in baptismate, ipse auditur in poe¬ 
nitentiam dante. Duae conscientiae in unam transeunt, con- 
fitentis scilicet in ejus, cui confitetur, et judicantis in ejus¬ 
dem, qui judicatur. Hanc unitatem imprecatur Filius Dei 
apud Patrem : “ Ut et ipsi in nobis, « inquiens, « unum 
sint, sicut tu Pater in me, et ego in te. Deus et homo in 
eodem judicio conveniunt, quia qui se judicat, jam cum 
Deo facit : Unde et latro in cruce cum dixisset : * nos qui¬ 
dem digna factis recipimus % quia cum Domino se judica¬ 
vit, cum Domino in Paradiso est. 

In his sacramentis qui quocumque modo de confessis 
sibi aliquam suspicionem in publicum oriri scienter faciunt, 
vel confessos infamant, caligant; et hi qui in confessionem 
aliquam, vel consortem sui criminis produnt, peccant et 
illi, qui in confessionem facta aliorum perquirunt. Cum enim 
confessio figuram baptismi teneat, scimus quia in peccati 
ab renunciatione, non alterius detractione baptizamur. In 
Judae etiam proditoris Domini censentur participio, quia 
licet is, cui detrahitur, ex eo quod peccavit personam Do¬ 
mini non significet, ex eo tamen quod traditur significare 
potest. Dominus namque etsi non peccavit, tamen traditus 
est, de quo Judas ait : « Quemcumque osculatus fuero, 
ipse est, tenete eum «; et is, cui cum imagine familiarita¬ 
tis quasi osculum vel exhibet, vel exhibuit, de crimine 
rogat teneri in confessione. Et Apostolus Joannes : « Omnis 
qui facit peccatum ex diabolo est natus, quia ab ini- 

tio diabolus peccat » ; hoc peccatum violationem charitatis 
intelligimus, quia ab initio diabolus peccat. Horrendum 
vero est valde, cum is, qui per confessionem puram de 
Spiritu Sancto renasci debuerat, in alterius detractione per 
violationem charitatis de diabolo renascitur. Et Scriptura : 

« Justus in principio sui accusator est * ; sui, non alte¬ 
rius. Et item : « Confitemini alterutrum peccata vestra ** ; 
vestra, non aliena. 

In quo revocemus ad memoriam, quia Judas se solum 
laqueo suspendit; derogans enim in confessione solum sibi 
nocet, quia is, cui derogatur, nec publicatur, nec in quam- 
cumque suspicionem quocumque modo adduci salvis sacra¬ 
mentis potest confessionis. Unde in sacris canonibus, et 
causis ecclesiasticis de his tantum, quae in tractatu audivi¬ 
mus, et videmus in effectu tractari, palam loquimur, et 
testamur. Et in Veteri Testamento bos cornupeta recludi „ 
praecipitur : si enim non reclusus in campo publicationis 
aliquem' occiderit, id est, in suspicionem mortalis criminis 
adduxerit, dominus ejus, is videlicet, cui per confessio¬ 
nem se credidit, quia non eum reclusit, aliquod videlicet 
in confessione dictum peccaturo, vel quemquam simpliciter 
a derogante nominatum, in causam publicam quocumque 
modo adducit, morte mori praecipitur. Revelator enim con¬ 
fessionis, mortalis criminis reus est; fidem namque menti¬ 
tur , sacramenta confessionis non observat, in unitatem 
Patris, et Filii peccat, in Spiritum Sanctum, qui est vera 
remissio , blasphemat; et cum Judaeis Domino dicit : 

* Nonne bene dicimus nos, quia Samaritanus es tu, et dae¬ 
monium habes? » Fidem mentitur, cum, quod fidei Chris¬ 
tianitatis ejus creditum est, non servat; de qua beatus 
Augustinus in Homilia X , super epist. Joannis dicit: 

« Qui non credunt *, id est, qui fidem non habent, « pejo¬ 
res sunt quam daemones, et tardiores 

Sacramenta confessionis violat, quia nec pcenitentem in 
confessione baptizatum credit; ipsumque secundum baptis- 

mum, id est, confessionem, quantum in ipso est, destruit; 
nec unitatem conscientiae custodit, nec Deum in suis judi¬ 
ciis convenisse veretur. In unitatem Patris, et Filii peccat, 
cum unitatem, quae est inter Deum Patrem, et Filium, in 
confitente sibi repraesentatam quacumque publicatione di¬ 
vidit. Cum enim Filius ad Patrem dicat. * Et ipsi in nobis 
unum sint, sicut tu Pater in me, et ego in te *; aut Deum 
unum, aut se in illo, qui unus est, aut omnipotentem in 
ipso posse operari unitatem negat. Sed quia Deus unus 
est, et membra Christi in unum conveniunt, profecto li¬ 
quet ; quia dum ab unitate Ecclesiae, quae est corpus 
Christi, per tanti violationem sacramenti se praescindit, 
non in Deo, nec ex Deo , nec cum Deo est. In Spiritum 
Sanctum blasphemat, dum , quod in fide, et advocatione 
ejus, qui est remissio peccatorum, sibi creditum est, reve¬ 
lat, ostendens quia apud eum nec Spiritus Sanctus est ad¬ 
vocatus. Apud Salomonem quoque fraudulentus vocatur, 
qui revelat arcana et fidelis qui animi cel£t commissum. Et 
in Ecclesiastico : Qui denudat arcana amici, perdit fidem, 
quae est origo, et fundamentum omnium virtutum , incur- 
ritque desperationem , quae est blasphemia Spiritus, et 
ultimum, maximumque omnium criminum. Cum Judaeis 
Domino dicitj: « Nonne bene dicimus nos, quia Samarita¬ 
nus es tu, et daemonium habes? « Per daemonium pecca¬ 
tum potest intelligi, teste Evangelista, qui de Maria Mag- 
dalena septem daemonia ejecta dicit: et Dominus Sama¬ 
ritanus esse, et daemonium habere dicitur, cum confessi 
culpa reducitur; quia qui Samaritanus est, id est, custos 
per confessionem, in eo quem custodit, daemonium habere 
improperat per pecc&ti communionem. 

Si vero is, qui confitetur, in culpa perseverat, et etiam 
anathema est is, cui confessum est, cum Domino usque ad 
exitum Judam patiatur; nec etiam in illos aliquando per 
se, vel per aliquem vindictam exerceat, qui sibi denunciati 
sunt in crimine, vel per confitentium malitiam, vel simpli- 

citatem, ne sacramenta confessionis violentur. Sunt enim 
quidam, qui non arbitrantur indulgentiam consequi, nisi 
sociorum suorum nomina detexerint. 

Sunt et alii, qui studiosissime in confessione facta per¬ 
quirunt aliorum, quod vitiosissimum nobis videtur esse, 
quia secundum Papam Gregorium, magnum curiositatis 
est vitium. Jam de his, qui vel alios in confessione produnt, 
vel quod confessum est in causam publicam quocumque 
modo adducunt, vel a confitentibus crimina sociorum in¬ 
quirunt , raro quidem, nec secundum rigorem Scriptura¬ 
rum, nec aures audire, quam horribiles sint, horrescant. 

Tamen quantulumcumque dictum est, videamus quibus 
tunc confitendum sit. Hi in primis de quibus diximus ca¬ 
vendi sunt, quoniam si B. Joannis Epistola prima requi¬ 
ritur, in omnibus sacramentis moribus Antichristi sunt. 
Quibus praetermissis, in Veteri Testamento sacerdotibus 
lepra ostenditur : Levitae tabernaculum foederis compor¬ 
tant, erigunt, deponunt. Tabernaculis populi e tabernaculo 
foederis terminum ponunt, ne indiscrete appropinquent ad 
tabernaculum, et moriantur. Tabernaculum foederis corpus 
est Dei et hominum mediatoris, a quo Levitae populo ter¬ 
minum ponunt, dum pro quibus peccatis a mensa Domini 
abstinere debeat, docent. De subdiaconibus dicitur : «Mun¬ 
damini qui fertis vasa Domini. » Vasa, corda significant; 
unde in Evangelio : « Prudentes vero acceperunt oleum in 
vasis suis cum lampadibus >». Subdiaconi itaque vasa Do¬ 
mini lavant, cum conscientias mundant: acolythi lumina- 
ria accendunt Ecclesiae ; exorcistarum est officium ex ob- 
cessis corporibus daemonia effugare ; lectorum est, verbum 
Dei referre ; ostiariorum est, Ecclesiam aperire. Quae si 
omnia diligenter intuentur, ad hoc fiunt visibiliter, ut ab 
his, a quibus fiunt, fiant per mundationem conscientiarum 
invisibiliter. UndeB. Augustinus, in tractatu sexto epistolae 
S. Joannis Apostoli, sic de Baptismo : « Aqua sacramenti 
visibilis est, aqua spiritus invisibilis ; ista abluit corpus, 

et significat quid fiat in anima. »> Visibilia namque sacra¬ 
menta et operantur, et significant invisibilia. In hoc cognos¬ 
cimus quia de occultis omni ecclesiastico ordini confiteri 
debemus ; de apertis vero solis convenit sacerdotibus, per 
quos Ecclesia, quae publice novit, et solvit, et ligat. 

Sin nec in ordinibus ecclesiasticis cui confitearis invenis, 
vir mundus ubicumque sit, requiratur, sicut in Veteri Tes¬ 
tamento praecipitur : » Ista lex est hominis qui moritur 
in tabernaculo. Omnes qui ingrediuntur tentorium illius, 
et universa vasa, quae ibi sunt, polluta erunt septem die¬ 
bus. Vas quod non habuerit operculum, nec ligaturam de¬ 
super, immundum erit. Si quis in agro tetigerit cadaver 
occisi hominis, aut per se mortui, sive os illius, vel sepul¬ 
crum , immundus erit septem diebus, tollent de cineribus 
combustionis atque peccati, et mittent aquas vivas super 
eos in vas, in quibus cum homo mundus tinxerit hyssopum, 
asperget ex eo omne tentorium , et cunctam supellectilem 
ejus, et homines hujuscemodi contagione pollutos; atque 
hoc modo mundus lustrabit immundum tertio, et septimo 
die. » Longum est per singula allegoriarum mysteria cur¬ 
rere. Sed diligenter intuendum quid est, quod sine deter¬ 
minatione cujusquam ordinis homo mundus lustrare im¬ 
mundum dicitur, et quosdam sanctorum Patrum legimus, 
qui animas rexerunt, et tamen eorum ordines nescimus. 

Quod si nemo cui confitearis invenitur, ne desperes , 
quia in hoc Patrum conveniunt sententiae, ut Domino con¬ 
fitearis. Unde B. Joannes Chrysostomus, super 50 psal¬ 
mum : « Si confunderis alicui dicere quae peccasti, dic ea 
quotidie in anima tua : Non dico ut confitearis conservo 
tuo, ut tibi exprobret, sed confitere Deo , qui ea curet. - 
Item idem super Epistolam ad Hebraeos : * Non dico tibi, 
ut te prodas in publicum, neque ut te apud alios accuses; 
sed obedire te volo Prophetae dicenti: Revela Domino viam 
tuam, *» et tunc demum spera misericordiam te posse con¬ 
sequi. Et in septem collationibus ultimis Joannes Cassia- 

nus : « Si verecundia retrahente revelare peccata tua co¬ 
ram hominibus erubescis, illi, quem latere non possunt, 
confiteri ea jugi, supplicatione non desinas, qui et absque 
ullius verecundise publicatione curare , et sine improperio 
peccata donare consuevit. »* Maximus in sermone Paschali 
dicit: “ Invenio quod Petrus fleverit, non invenio quid 
dixerit; lacrymas ejus lego, satisfactionem non lego. » Et 
lingua Spiritus sancti Leo : *• Lacrymis lavator delictum, 
quod voce pudor est confiteri. Misericors etenim Dominus, 
et absque ulla confessione respexit Petrum, et indulsit ei 
trinae negationis admissum. « 

Sciendum vero minoribus summopere est sacerdotibus, 
et maxime praelatis, ne culpam dictam in occulto sub no¬ 
mine alterius culpae vindicent in publico. Unde in linea ve¬ 
ritatis, sigillo videlicet evangelico, cum Filius Dei dixis¬ 
set, ut ipsi in nobis unum sint, sicut tu Pater in me, et 
ego in te, non sine magno sacramento tacuit nomen Spiri¬ 
tus Sancti, cum Pater, et Filius, et Spiritus Sanctus unum 
sint. Unitas enim confitentis in tertiam adduci personam 
non debet, nec sub nomine alterius culpae ista puritas infa¬ 
mari, sed secrete Spiritu Sancto committi. 

Omitto de his, quae confessa sunt, tantum loqui, cum 
Evangelium de his, quae videmus, et patimur, dicat: « Si 
peccaverit in te frater tuus, corripe eum inter te, et ipsum 
solum. ” De qua sententia B. Augustinus sic in verbis 
Evangelii dicit: “ Corripe fratrem tuum inter te, et ipsum 
solum, intuens correctioni, parcens pudori; forte enim prae 
verecundia incipiet defendere culpam suam, vel peccatum 
suum; et quivis facere correctionem, facis pejorem. Cor¬ 
ripe ergo inter te, et ipsum solum. •» Item idem : ** Tu 
scis, quia peccavit, quia enim secretum fuit, quando in 
te peccavit, secretum quaere, cum corrigis quod peccavit: 
nam si solus nosti quod peccavit in te, et eum vis coram 
omnibus corrigere, non es corrector , sed proditor. « Hem 
idem : «Ipsa corripienda sunt coram hominibus, quae pec- 

cantur coram hominibus. Ipsa corripienda sunt secretius, 
quae peccantur secretius; distribuite tempora, et concordat 
scriptura. Sic agimus, et sic agendum est, non solum 
quando in nos peccatur, sed quando peccatur ab aliquo, ita 
ut ab altero nesciatur. In secreto debemus corripere, in 
secreto arguere, ne volentes publice arguere prodamus ho¬ 
minem. Nos volumus corripere, et corrigere; quid si ini¬ 
micus quaerit audire, et corriperet Novit enim nescio quem 
homicidam Episcopus, et alius nemo illum novit. Ego pu- 
blice corripere, at tu quaeris scribere, prorsus nec prodo, 
nec negligo. Corripio in secreto, pono ante oculos Dei ju¬ 
dicium, terreo cruentam conscientiam, persuadeo poeniten¬ 
tiam. Hac charitate praediti esse debemus. Unde aliquando 
homines reprehendunt nos, quia quasi non corripiamus, 
aut putant nos scire quod nescimus, aut putant nos tacere 
quod scimus. Sed forte quod dicis et ego scio, sed non 
coram te corripio, quia curare volo , non accusare. Sunt 
homines adulteri in domibus suis, in secreto peccant; ab- 
quando nobis produntur ab uxoribus suis, plerumque zelan- - 
tibus, aliquando maritorum salutem quaerentibus. Nos non 
prodimus palam, sed in secreto arguimus : ubi contingit 
malum, ibi malum moriatur. Non tamen* vulnus illud ne- 
gligimus, ante omnia ostendentes homini in tali peccato 
constituto, sauciamque gerenti conscientiam, illud vulnus 
esse mortiferum. « B. Hieronymus sic super Matthaeum 
dicit : « Corripiendus est frater seorsum, ne, si semel pu¬ 
dorem, ac verecundiam amiserit, permaneat in peccato. 

In his satis liquet, quia si quae videmus, et patimur, 
salvo dominico praecepto, nonnisi inter nos, et fratres nos¬ 
tros peccantes secretum habere possumus. Si corrigere 
voluerint, omnimodis confessa detegimus, teste Spiritu 
Sancto, antichristi, et proditores habemur. De quibus 
Felix Papa: - Proditorum nec vox, nec calumnia audiatur. - 

Quod vero, quae confessa sunt sub nomine alterius culpae 
vindicari , vel secrete visa detegi non debeant; sic dicit 

Innocentius Papa : “ Latentia peccata non habeant vindic¬ 
tam, et probatione cessante vindictae ratio conquiescat. » 
In his omnibus liquet, quia unum cum sponso suo mater est 
Ecclesia, et membra sua non divisioni, sed unitati parit 
in saecula saeculorum. Arnen. 


varle lectiones. 

Lanfranci commentarii in sancti Pauli Epistolas tres codi¬ 
ces manuscripti in Bibliotheca Regia Parisiensi servantur. 
Ii numerantur in catalogo 2875, S. G. 310 2 , 799,primus 
saeculo undecimo, tertius duodecimo , secundus vero qui 
tertii apographum esse videtur , saeculo septimo decimo 
scriptus. Ex inspectione horum codicum certior factus 
idem opus in illis contineri, quod D’Acherius sub nomine 
Lanfranci publicavit , non diu me illis codicibus occupavi. 
Nam quod ante dixi, quum primum de serie hac Patrum 
Ecclesiae Anglicanae agebatur, in mentem recurrit, non 
omnia quae scripserunt viri illi beatissimi, et apud omnes 
gentes bene meriti, eadem cura atque temporis impensa 
legi debere. Quocirca, praesertim, quum de eo ageretur 
opere, cujus nonnulli excerpta tantum haberi opinantur, 
satis duxi si editionem D’Acherii repeterem, paucis tantum 
in melius mutatis T quae aut ex ipsius editoris notis, aut ex 
codicibus antedictis, leviter inspectis, possem corrigere. 
Quod si lector, mole D’Acherianae cum parvitate hujus 
meae editionis collata, inde opinionem sumpserit non omnia 
me repetiisse , moneatur D’Acherium ipsum textum divi 
Pauli Epistolarum una cum glossis Lanfranci insertis edi¬ 
disse. Quod a meo proposito procul fuit. 

LIBER C. BERENGARIUM. 

Hunc librum totum contuli cum msto., qui in Bibi. Reg. 
Par. servatur, in catalogo sub numero 1359 locatus. Prae¬ 
ter eas quae non operae pretium esset in hoc loco enumerare, 

varietates, quae sequuntur, inde excerpsi: D ed. P)’Ach. 

P Cod. Par. designant. — P. 149, 1. 26 eum - om. D’A.c . 

= 151, 18 canon, sev. me pl. sub. — subjaceam canonum 
severitati D = 152,16 recitavit — om. D = 152 , 26 
adverso; — om. D = 153 , 19 amicos ; — assertores D 
= 23 constituere — constare P = 156, IO quia si — 
quasi D = 21 vera esse — om. D = 157, 25 scribentes — 
scientes D =162,30 tractatui—tractandi ineo ngrua P= | 
163, 26 timendam—timidam D = 28 sed om. D = 
164,25 humana — omn. D = 26 probemus — ut probe¬ 
mus P = 172,11 quum revera sit sacramentum corporis 
Christi — om. D = 180, 6 ministerium — myste¬ 
rium D = 185 13 superius — om. D = 197, 34 Beatus 
etc. usque ad finem. Haec omnia in Codice Parisiensi in¬ 
venta omittit D: nec enim satis cum praecedentibus cohae¬ 
rere videntur; sed ne lector quippiam desideraret , omnia 
hic adnectenda duxi. 

Elucidarii sive Dialogi, etc. textum ; qui est inter 
opera Anselmi, cum codice manuscripto Bibi. Reg. Pa- I 
ris. 5134 accurate contuli. Hic codex , saeculi tertii deci¬ 
mi , male scriptus et indicia nimis festinantis scribae osten¬ 
dens , plura tamen habet, quae ad corrigendum textum 
mihi utilia fuerunt. Sequuntur quae inde excerpta rela¬ 
tu digna putavi. A edit. Anselmi Paris. P cod. mstum. 

Paris, designant. = 203 , 25 eadem est quae — m. A 
= 206 , 26 stetit — enim non stetit A= 207,13 re¬ 
surgere — surgere A = 29 quod quasi — quia A = 

209,4mox — om. A = 27 Ita — Non A, sed etiam vel 
equidem in margine = 210, 3 coelum — coeli A = 
qualitate, vel — qualitate exprimitur vel A =31 dedecus 
diaboli ut plus — dedecus diaboli et excusationem Dei; ut 
si forte tentatus caderet, diabolus per hoc Dei non insulta¬ 
ret; si autem non superaretur, diabolus plus A = 211,16 
minutis — minimis A = 30 est — om. A = 213, 24 
quomodo — om. A == 214, 2 non sed — om. A = 62 

loco voluptatis inhiberent — om. A truncata sententia = 
215, 2 ut dicit Hieronymus — om. A = 20 omnino — 
om. A = 24 in me inspicias — me respicias A = 216, 
24 obnoxius — noxius A = 217, 24 admisit — sumpsit 
A = 218, 32 fuit majus pro injuria mundo solvit — fuit, 
pro injuria majus mundo solvit A. Fuit natus, pro injuria 
mundum solvit P = 220, 15 protulit— om. A = 221, 24 
post convertebatur inserit A Discip. Omnia quae desiderat 
cor meum audire, audio =30 fugit — fuit A = 222, 13 
ad baptisma — baptismi A = 14 in aqua baptizatus est — 
baptizatur in aqua A = 30 et mortalis — vel immortalis 
A = 223, 13 quod — quo A = 224, 6 videretur — vi¬ 
detur A = 7 viderer — videret A = 23 legis — om. A = 
227, 31 Christianus — om. A = 32 paradisi — om. A = 
230, 14. D. Qua causa, etc. — D. Proba. M. Qua cau¬ 
sa, etc. D. Dei solius, etc. M. Sed ipsi, etc. A = 230, 2 
acceptum... accepit — accepto sacramento cum Domino 
communicavit A = 238, 13 enim — om. A = 30 agere 
— om. A = 241,2 bonis — bona A — 24 sed — si A= 
243, 13 animae — om. P = 17 abbates seu — om. A = 
20 si autem — om. A = 244, 6 irretiuntur — utuntur A 
= 10 quod non — quin A = 12 ejus — om. A = 32 ne¬ 
cessitatem — vim necessitati A = 245, 6 Ecclesiae — 
eaedem A = 0aeterna — aeternas A = 246, 21 ei — om. 
A = 247, 1 secundum — per A = 17 plagis — om. A 
= 251,27 et ego operor — om. A = 252,13opus Dei — 
corpusculi A = 253, 22 que — om. A = 23 in his — 
* om. A = 32 vel caeteris incestis commixtionibus — om. 
A = 256, 30 et anni eorum cum festinatione — om. A = 
260,17 Sicut — Si A = 262, 18 expendere — extendere 
A = 265, 9 autem — om. A = 268, 2 relabuntur et — 
om. A = 270, 10 corporalibus — om. A = 27 differunt 
— differuntur P = 272, 5 prodest — est A = 272, 30 
contempto — concepto A = 276,29 nomina — om. A = 
30 cognovit — om. A = 284, 5 coelorum — om. A = 

21 

SERMO SIVE SENTENTLE. 

Hoc opus D’Acherius, in editione omnium operum Lan¬ 
franci omissum, postea in Spicilegii Vol. I, p. 442, ex 
MS. Coli. ^Eneonasensi, Oxon. publici juris fecit. 

ANNOTATIUN CUL^E. 

Has notuias D’Acherius ex vetusto monast. S. Martini 
Sagiensis codice MS. excerpsit, et in editione Lanfranci sua 
excudi fecit. Eas hic repetivimus, ne editio nostra ullo modo 
imperfecta videretur. Sequuntur observationes quas D’A- 
cherius ad quartam annotationem subjunxit. 

Nos hcec de incautce definitionis , etc. ] Non extant haec 
verba tum in codicibus MS. Bibliothecae Corbeiensis B. 
Lanfranco antiquioribus, tum etiam in editis, praeterquam 
in translatione seu paraphrasi Dionysii Carthusiani ; quem 
sane vel exemplari simili huic correcto ab eodem Lanfranco 
usum fuisse, vel mentem ejus in sua translatione assecutum, 
par est conjicere. 

Piares haereticorum sententiae , etc . ] Quas composito 
praetermisisse in decem collationum emendatione videtur 
beatus archiepiscopus: quippe quae forsan magis noxiae 
lectoribus forent, quam profuturae. Consule doctissimi 
Gazaei nostri in easdem sententias commentarium, hoc est 
in cap. 16 et 17 collationis xvn Joannis Cassiani. Porro 
S. Lanfranci codex decem duntaxat collationes habet, quis 
nulla est capitum distributio (velut et Dionysianae transla¬ 
tioni). In vulgatis vero, ac in pervetustis mss. eaedem in 
sexdecim , atque in capita dispertiuntur collationes. 

PATRES ECCLESLE ANGLICATLE 


Ione priaoB ia aai serie editi 


AB IOANVE A. G1LE8, 


Presbytero Anglicaao , Jur. Civ. Doct. et Colleg. Corp. Ch. Oxoo. olira socio. 


\* Aldhelmi, primi episcopi Schireburnensis opera,nunc primum 
edita. 1 vol. in-8. 

2* Bedae venerabilis opera Miscel. 6 vol. in-8°. 

3. Bedae Venerabilis commentaria theologica. 6 vol. in-8°. 

4- Joannis Scoti Erigenae opera. 3 vol.in-8". 

5. Bonifacii Martyris opera. 2 vol. in-8°. 

<>. Alcuini Epistolae , etopera historica et litteraria, 4 vol. in-8°. 

7. Alcuini Commentaria theologica. 2 vol. in-8°. 

8. Sancti Dunstani Reliquiae, i vol. in-8°. 

9. Elfrici opera. 2 vol. in-8°. 

10* Lanfranci et Crispinorum. opera. 2 vol in-8°. 
i 1 . AnselmiEpistolae et opera historica. 3 vol. in-8°. 

12. Anselmi opera theologica. 3 vol. in-8°. 

13*. Sancti Thomae [Becket]vita et Epistolae. 4 vol. in-8®. 

14. Gilberti episcopi Londinensis [S. Thomae aemuli] Epistolae. 
2 vol. in-8°. 

15. Joannis Saresberiensis, postea Carnotensis, Epistolae et opera 
biographica. 2 vol. in-8°. 

16. Joannis Saresberiensis Polycraticus 2 vol. in-8°. 


Digitized by v^ooQle 



17. Petri Blesensis Epistolae. 2 vol. in-8°. 

18. Rogeri Baconi opera, i vol. in-8°. 

19. Patrum minorum opuscula. 3 vol. in-8°. 

20. Concilia totius Britanniae , ex editione Wilkins auctius edita. 


PATRES ECCLESIAE HIBERNIC-E. 


t. S. Patricii S. Columbae atque Abbatum Hiensium opuscula. 1 vol. 
2. Columbani Abbatis et Jonae Aurelianensis opera. 1 vol. 

etc. 

Those marked with an asterisc are already published or in the 
press. 250 copies only are printed. The price varies from 9 to 12 
shillings a volume. No author will be put to press until every 
manuscript known to exist shall have been examined , and, if 
necessary , collated. The volumes may be had through all the 
booksellers. 

